(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ ΚΘ΄

Τρίτη 22 Νοεμβρίου 2022

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Άδεια απουσίας των Βουλευτών κ.κ. Α. Παπαδημητρίου Α. και Γ. Παπανδρέου, σελ.   
3. Ανακοινώνεται ότι τη συνεδρίαση παρακολουθούν μαθητές από το 6ο Γυμνάσιο Γαλατσίου, το 3ο Δημοτικό Σχολείο Μαρκοπούλου, το 1ο ΕΠΑΛ Μεγαλόπολης Αρκαδίας και το 11ο Δημοτικό Σχολείο Λαμίας , σελ.   
4. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Ανακοίνωση του δελτίου επίκαιρων ερωτήσεων της Τετάρτης 23ης Νοεμβρίου 2022, σελ.   
   
Γ. ΝΟΜΟΘΕΤΙΚΗ ΕΡΓΑΣΙΑ   
1. Μόνη συζήτηση και ψήφιση επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Πολιτισμού και Αθλητισμού: «Καθορισμός κανόνων σχετικά με την άσκηση των δικαιωμάτων πνευματικής ιδιοκτησίας και των συγγενικών δικαιωμάτων που ισχύουν για ορισμένες επιγραμμικές μεταδόσεις ραδιοτηλεοπτικών οργανισμών και αναμεταδόσεις τηλεοπτικών και ραδιοφωνικών προγραμμάτων, με τη διατήρηση υψηλού επιπέδου προστασίας των δικαιωμάτων πνευματικής ιδιοκτησίας και των συγγενικών δικαιωμάτων στην ψηφιακή ενιαία αγορά και με το δικαίωμα του δημοσίου δανεισμού και την αναπαραγωγή πρόσθετου αντιτύπου από μη κερδοσκοπικές βιβλιοθήκες ή αρχεία- Τροποποίηση ν. 2121/1993 και ν. 4481/2017 - Ενσωμάτωση των Οδηγιών (ΕΕ) 2019/789, (ΕΕ) 2019/790 και 2006/115/ΕΚ», σελ.   
2. Κατάθεση Εκθέσεως Διαρκούς Επιτροπής:

Η Διαρκής Επιτροπή Μορφωτικών Υποθέσεων καταθέτει την Έκθεσή της στο σχέδιο νόμου του Υπουργείου Πολιτισμού και Αθλητισμού: «Καθορισμός κανόνων σχετικά με την άσκηση των δικαιωμάτων πνευματικής ιδιοκτησίας και των συγγενικών δικαιωμάτων που ισχύουν για ορισμένες επιγραμμικές μεταδόσεις ραδιοτηλεοπτικών οργανισμών και αναμεταδόσεις τηλεοπτικών και ραδιοφωνικών προγραμμάτων, με τη διατήρηση υψηλού επιπέδου προστασίας των δικαιωμάτων πνευματικής ιδιοκτησίας και των συγγενικών δικαιωμάτων στην ψηφιακή ενιαία αγορά και με το δικαίωμα του δημοσίου δανεισμού και την αναπαραγωγή πρόσθετου αντιτύπου από μη κερδοσκοπικές βιβλιοθήκες ή αρχεία- Τροποποίηση ν. 2121/1993 και ν. 4481/2017 - Ενσωμάτωση των Οδηγιών (ΕΕ) 2019/789, (ΕΕ) 2019/790 και 2006/115/ΕΚ», σελ.   
3. Κατάθεση πρότασης νόμου:

Ο Πρόεδρος της Κοινοβουλευτικής Ομάδας του ΜέΡΑ25 και οι Βουλευτές του κόμματός του κατέθεσαν σήμερα 22.11.2022 πρόταση νόμου: «Προστασία δανειοληπτών, εξυγίανση τραπεζών, σύσταση «Δημόσιας Εταιρείας Αναδιάρθρωσης και Διαχείρισης Ιδιωτικού Χρέους ? Δ.Ε.Α.Δ.Ι.Χ. ? ΟΔΥΣΣΕΑΣ»», σελ.

ΠΡΟΕΔΡΕΥΟΝΤΕΣ

ΛΑΜΠΡΟΥΛΗΣ Γ., σελ.

ΜΠΟΥΡΑΣ Α., σελ.

ΚΩΝΣΤΑΝΤΙΝΟΠΟΥΛΟΣ Ο., σελ.

ΟΜΙΛΗΤΕΣ

Α. Επί διαδικαστικού θέματος:  
 ΑΝΑΓΝΩΣΤΟΠΟΥΛΟΥ Α. , σελ.   
 ΑΡΑΜΠΑΤΖΗ Φ. , σελ.   
 ΒΕΤΤΑ Κ. , σελ.   
 ΚΩΝΣΤΑΝΤΙΝΟΠΟΥΛΟΣ Ο. , σελ.   
 ΛΑΜΠΡΟΥΛΗΣ Γ. , σελ.   
 ΜΑΛΑΜΑ Κ. , σελ.   
 ΜΠΟΥΡΑΣ Α. , σελ.   
 ΣΚΟΥΡΟΛΙΑΚΟΣ Π. , σελ.   
 ΦΑΜΕΛΛΟΣ Σ. , σελ.   
  
Β. Επί του σχεδίου νόμου του Υπουργείου Πολιτισμού και Αθλητισμού:  
 ΑΝΑΓΝΩΣΤΟΠΟΥΛΟΥ Α. , σελ.   
 ΑΡΑΜΠΑΤΖΗ Φ. , σελ.   
 ΑΣΗΜΑΚΟΠΟΥΛΟΥ Σ. , σελ.   
 ΒΕΛΟΠΟΥΛΟΣ Κ. , σελ.   
 ΒΕΡΝΑΡΔΑΚΗΣ Χ. , σελ.   
 ΒΕΤΤΑ Κ. , σελ.   
 ΓΙΑΝΝΑΚΟΠΟΥΛΟΥ Κ. , σελ.   
 ΓΚΑΡΑ Α. , σελ.   
 ΓΡΗΓΟΡΙΑΔΗΣ Κ. , σελ.   
 ΔΕΛΗΣ Ι. , σελ.   
 ΔΟΥΝΙΑ Π. , σελ.   
 ΚΑΛΛΙΑΝΟΣ Ι. , σελ.   
 ΚΑΡΑΘΑΝΑΣΟΠΟΥΛΟΣ Ν. , σελ.   
 ΚΟΥΤΣΟΥΜΠΑΣ Α. , σελ.   
 ΚΩΝΣΤΑΝΤΟΠΟΥΛΟΣ Δ. , σελ.   
 ΚΩΤΣΟΣ Γ. , σελ.   
 ΛΙΟΥΠΗΣ Α. , σελ.   
 ΜΑΛΑΜΑ Κ. , σελ.   
 ΜΑΡΚΟΥ Κ. , σελ.   
 ΜΕΝΔΩΝΗ Σ., σελ.   
 ΜΠΑΡΑΛΙΑΚΟΣ Ξ. , σελ.   
 ΜΠΟΥΜΠΑΣ Κ. , σελ.   
 ΣΑΚΟΡΑΦΑ Σ. , σελ.   
 ΣΚΟΥΡΟΛΙΑΚΟΣ Π. , σελ.   
 ΣΚΟΥΦΑ Ε. , σελ.   
 ΧΗΤΑΣ Κ. , σελ.   
 ΧΡΗΣΤΙΔΟΥ Ρ. , σελ.

ΠΡΑΚΤΙΚΑ ΒΟΥΛΗΣ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ ΚΘ΄

Τρίτη 22 Νοεμβρίου 2022

Αθήνα, σήμερα στις 22 Νοεμβρίου 2022, ημέρα Τρίτη και ώρα 10.18΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Γ΄ Αντιπροέδρου αυτής κ. **ΑΘΑΝΑΣΙΟΥ ΜΠΟΥΡΑ**.

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, καλημέρα σας, αρχίζει η συνεδρίαση.

Εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Πολιτισμού και Αθλητισμού: «Καθορισμός κανόνων σχετικά με την άσκηση των δικαιωμάτων πνευματικής ιδιοκτησίας και των συγγενικών δικαιωμάτων που ισχύουν για ορισμένες επιγραμμικές μεταδόσεις ραδιοτηλεοπτικών οργανισμών και αναμεταδόσεις τηλεοπτικών και ραδιοφωνικών προγραμμάτων, με τη διατήρηση υψηλού επιπέδου προστασίας των δικαιωμάτων πνευματικής ιδιοκτησίας και των συγγενικών δικαιωμάτων στην ψηφιακή ενιαία αγορά και με το δικαίωμα του δημοσίου δανεισμού και την αναπαραγωγή πρόσθετου αντιτύπου από μη κερδοσκοπικές βιβλιοθήκες ή αρχεία- Τροποποίηση ν.2121/1993 και ν.4481/2017 - Ενσωμάτωση των Οδηγιών (ΕΕ) 2019/789, (ΕΕ) 2019/790 και 2006/115/ΕΚ».

Η Διάσκεψη των Προέδρων αποφάσισε στη συνεδρίασή της στις 16Νοεμβρίου 2022 τη συζήτηση του νομοσχεδίου σε μία συνεδρίαση εν συνόλω επί της αρχής, των άρθρων και των τροπολογιών. Η εγγραφή των ομιλητών θα γίνει ηλεκτρονικά και μέχρι το τέλος της ομιλίας του δεύτερου εισηγητή.

Συμφωνεί το Σώμα;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Το Σώμα συνεφώνησε ομοφώνως.

Πριν δώσω τον λόγο στο εισηγητή της Νέας Δημοκρατίας, να κάνω και μια ανακοίνωση προς το Σώμα.

Η Διαρκής Επιτροπή Μορφωτικών Υποθέσεων καταθέτει την έκθεσή της στο σχέδιο νόμου του Υπουργείου Πολιτισμού και Αθλητισμού: «Καθορισμός κανόνων σχετικά με την άσκηση των δικαιωμάτων πνευματικής ιδιοκτησίας και των συγγενικών δικαιωμάτων που ισχύουν για ορισμένες επιγραμμικές μεταδόσεις ραδιοτηλεοπτικών οργανισμών και αναμεταδόσεις τηλεοπτικών και ραδιοφωνικών προγραμμάτων, με τη διατήρηση υψηλού επιπέδου προστασίας των δικαιωμάτων πνευματικής ιδιοκτησίας και των συγγενικών δικαιωμάτων στην ψηφιακή ενιαία αγορά και με το δικαίωμα του δημοσίου δανεισμού και την αναπαραγωγή πρόσθετου αντιτύπου από μη κερδοσκοπικές βιβλιοθήκες ή αρχεία- Τροποποίηση ν.2121/1993 και ν.4481/2017 - Ενσωμάτωση των Οδηγιών (ΕΕ) 2019/789, (ΕΕ) 2019/790 και 2006/115/ΕΚ».

Τον λόγο έχει ο εισηγητής της Νέας Δημοκρατίας κ. Ανδρέας Κουτσούμπας για δεκαπέντε λεπτά.

**ΑΝΔΡΕΑΣ ΚΟΥΤΣΟΥΜΠΑΣ:** Κυρίες και κύριοι συνάδελφοι, πριν προχωρήσω στην ανάλυση των θέσεων της πλειοψηφίας επί του υπό συζήτηση νομοσχεδίου -και για την οικονομία του χρόνου να μην αναφέρω τον μακροσκελή τίτλο του- θα ήθελα να κάνω μερικές παρατηρήσεις και διασαφηνίσεις σχετικά με τη διαδικασία για όσους είτε μας ακούν είτε έλαβαν μέρος στην διαδικασία, όπως προβλέπεται για τους φορείς, είτε δεν είχαν τη δυνατότητα όπως προβλέπει ο Κανονισμός και δεν είχαμε τη δυνατότητα να τους καλέσουμε όλους, αλλά λάβαμε το σχετικά τους υπομνήματα.

Πρώτον, το υπό κρίση νομοσχέδιο δεν προσκρούει σε κάποια συνταγματική διάταξη. Το υπό κρίση νομοσχέδιο έλαβε υπ’ όψιν του ένα προσχέδιο του Οργανισμού Πνευματικής Ιδιοκτησίας και τη γνώμη της συσταθείσας επιτροπής από το αρμόδιο Υπουργείο. Κατά τη διαδικασία που προβλέπεται της διαβούλευσης, που έγινε καθ’ όλη τη διάρκεια, μπορώ να τονίσω και να εξηγήσω και το γνωρίζουν όλοι ότι ήταν ανοιχτό το νομοσχέδιο και το Υπουργείο να ακούσει προτάσεις και απόψεις για πάνω από έναν χρόνο. Βεβαίως, εκείνο το οποίο πρέπει να παρατηρήσουμε είναι ότι δεν υπήρξε μεγάλη συμμετοχή στην κοινοβουλευτική αυτή διαδικασία της διαβούλευσης και από την πλευρά του Υπουργείου υπήρξε διάθεση και έγιναν αρκετές παρατηρήσεις, σχόλια και νομοθετικές βελτιώσεις δεκτά, όπως απέδειξε και έχει την πρόθεση νομίζω η κυρία Υπουργός. Το απέδειξε και κατά τη χθεσινή συζήτηση στην τέταρτη ανάγνωση του νομοσχεδίου όπου έκανε δεκτές αρκετές παρατηρήσεις και σχόλια συναδέλφων.

Και κλείνοντας θέλω να πω ότι αυτό το οποίο προκαλεί εντύπωση είναι ότι είναι ένα νομοσχέδιο που το περίμεναν όλα τα ενδιαφερόμενα μέρη, οι εμπλεκόμενοι φορείς, ένα νομοσχέδιο που κανείς δεν μπορεί να πει πιθανόν ότι μπορεί να είναι τέλειο, να λύνει όλα τα θέματα. Αλλά είναι ένα νομοσχέδιο που ήταν αναγκαίο να έρθει προς ψήφιση για όλους τους ενδιαφερόμενους, είτε γι’ αυτούς που έλαβαν μέρος είτε γι’ αυτούς που δεν έλαβαν, και να γίνει μια επικαιροποίηση των νόμων και να δώσουμε έναν καινούργιο νόμο σε όλους αυτούς που εμπλέκονται.

Και, βεβαίως, ήταν νομοσχέδιο το οποίο έχει ένα μεγάλο αντικείμενο το οποίο πραγματευόταν και σαφώς υπήρχαν αντικρουόμενες και διαφορετικές απόψεις και σχόλια. Και έπρεπε η κυρία Υπουργός και το Υπουργείο να βρει τη χρυσή τομή. Και αυτό προσπάθησε και αυτό νομίζω έκανε με πολύ καλή διάθεση η κυρία Υπουργός και έδωσε τη χρυσή τομή σε αυτό το νομοθέτημα, για να μπορεί να είναι όσο μπορούμε καλύτερο.

Κυρίες και κύριοι συνάδελφοι, με τα τρία πρώτα μέρη του σχεδίου νόμου του Υπουργείου Πολιτισμού και Αθλητισμού ενσωματώνονται στην ελληνική έννομη τάξη τρεις ενωσιακές οδηγίες. Με το τέταρτο μέρος τροποποιούνται κάποια άρθρα των δύο βασικών ελληνικών νόμων που διέπουν το δίκαιο της πνευματικής ιδιοκτησίας. Με το πέμπτο μέρος αναφέρονται μεταβατικές διατάξεις και στην έναρξη ισχύος του σχεδίου νόμου.

Το πρώτο μέρος από τα άρθρα 1 έως 5 είναι ρυθμίσεις που αναφέρονται στην ενσωμάτωση της ενωσιακής οδηγίας 789/2019 καθορισμού κανόνων σχετικά με την άσκηση των δικαιωμάτων πνευματικής ιδιοκτησίας και συγγενικών δικαιωμάτων που ισχύουν για ορισμένες επιγραμμικές μεταδόσεις ραδιοτηλεοπτικών οργανισμών και αναμεταδόσεις τηλεοπτικών και ραδιοφωνικών προγραμμάτων και στην τροποποίηση της Οδηγίας 93/83/ΕΟΚ του Συμβουλίου περί συντονισμού ορισμένων κανόνων όσον αφορά τα δικαιώματα του δημιουργού και τα συγγενικά δικαιώματα που εφαρμόζονται στις δορυφορικές ραδιοτηλεοπτικές μεταδόσεις και την καλωδιακή αναμετάδοση στον ν.2121/1983.

Συγκεκριμένα το πρώτο μέρος του σχεδίου νόμου αντιμετωπίζει το θέμα της διευκόλυνσης της αδειοδότησης των δικαιωμάτων πνευματικής ιδιοκτησίας και των συγγενικών δικαιωμάτων επί έργων που περιέχονται σε μεταδόσεις τηλεοπτικών και ραδιοφωνικών προγραμμάτων με σκοπό την ευρύτερη διάδοση στα κράτη-μέλη προγραμμάτων, τα οποία προέρχονται από άλλα κράτη-μέλη προς όφελος των χρηστών σε ολόκληρη την Ένωση.

Είναι γεγονός ότι οι ραδιοτηλεοπτικοί οργανισμοί μεταδίδουν καθημερινά πολλές ώρες τηλεοπτικών και ραδιοφωνικών προγραμμάτων. Τα προγράμματα αυτά ενσωματώνουν ποικίλο περιεχόμενο προστατευόμενο από δικαιώματα πνευματικής ιδιοκτησίας ή και από συγγενικά δικαιώματα. Αυτό οδηγεί σε μια πολύπλοκη διαδικασία εκκαθάρισης δικαιωμάτων από πλήθος δικαιούχων για διάφορες κατηγορίες έργων.

Επίσης οι φορείς εκμετάλλευσης υπηρεσιών αναμετάδοσης προσφέρουν πολλαπλά προγράμματα που περιλαμβάνουν πλήθος έργων. Παράλληλα οι απαιτούμενες άδειες πρέπει να εξασφαλιστούν σε σύντομο χρονικό διάστημα. Συγγραφείς, παραγωγοί και άλλοι δικαιούχοι διατρέχουν τον κίνδυνο της χρήσης των έργων τους χωρίς άδεια ή καταβολή αμοιβής. Αυτή η αμοιβή για την αναμετάδοση των έργων τους είναι σημαντική. Με αυτή διασφαλίζεται η ποικιλία και αποβαίνει τελικώς σε όφελος των καταναλωτών.

Το υφιστάμενο νομικό πλαίσιο στο οποίο θα ενσωματωθεί η οδηγία 93/83 του Συμβουλίου της Ευρώπης του 1993 διευκολύνει τις διασυνοριακές δορυφορικές μεταδόσεις και την καλωδιακή αναμετάδοση ραδιοτηλεοπτικών προγραμμάτων από άλλα κράτη μέλη. Ωστόσο, το νομικό πλαίσιο περί μεταδόσεων από ραδιοτηλεοπτικούς οργανισμούς περιορίζεται στις δορυφορικές μεταδόσεις και ως εκ τούτου δεν εφαρμόζεται στις επιγραμμικές υπηρεσίες. Συνεπώς η διασυνοριακή παροχή επιγραμματικών υπηρεσιών και αναμετάδοσης ραδιοτηλεοπτικών προγραμμάτων που προέρχονται από άλλα κράτη-μέλη θα πρέπει να διευκολυνθεί μέσω της εφαρμογής του νομοθετικού πλαισίου.

Η νέα ρύθμιση αφορά άμεσα στους ραδιοτηλεοπτικούς οργανισμούς, τους φορείς εκμετάλλευσης υπηρεσιών αναμετάδοσης, τους φορείς εκμετάλλευσης που διανέμουν τηλεοπτικά και ραδιοφωνικά προγράμματα και έμμεσα τους χρήστες επιχειρηματικών υπηρεσιών. Με τις νέες ρυθμίσεις εισάγονται οι έννοιες της αναμετάδοσης, του ελεγχόμενου περιβάλλοντος, τροποποιείται ο ορισμός της καλωδιακής αναμετάδοσης και ρυθμίζεται η άσκηση των δικαιωμάτων αναμετάδοσης από ραδιοτηλεοπτικούς οργανισμούς και άλλους δικαιούχους. Περιγράφονται οι υποχρεώσεις των φορέων που μεταδίδουν σήματα μέσω απευθείας διαβίβασης στο κοινό και εκεί ορίζεται η αρχή της χώρας προέλευσης για την άσκηση των δικαιωμάτων πνευματικής ιδιοκτησίας και συγγενικών δικαιωμάτων κατά την παροχή των επιγραμμικών υπηρεσιών σε διασυνοριακό επίπεδο.

Μακροπρόθεσμα με τις νέες ρυθμίσεις θα επιτευχθεί ευρύτερη διάθεση στα κράτη-μέλη των προγραμμάτων τα οποία προέρχονται από άλλα κράτη-μέλη και αυτό είναι προς όφελος των χρηστών. Επίσης στο πρώτο μέρος του σχεδίου νόμου η μείωση του κόστους συναλλαγής που επωμίζονται οι δύο ραδιοτηλεοπτικοί οργανισμοί και οι πάροχοι υπηρεσιών αναμετάδοσης, θα έχει θετικά αποτελέσματα για τις μικρές και μεσαίες επιχειρήσεις. Αναμένεται ότι θα είναι επωφελές και για τους δικαιούχους και ιδιαίτερα για τους ιδιώτες, τις πολύ μικρές επιχειρήσεις και τις μικρές, μικρομεσαίες επιχειρήσεις που δεν έχουν τη δυνατότητα να διαχειρίζονται επιμέρους συμφωνίες αδειοδοτήσεων με ένα μεγάλο αριθμό παρόχων υπηρεσιών σε διαφορετικές επικράτειες.

Στο πλαίσιο του εν λόγω σχεδίου νόμου συνεκτιμήθηκαν οι νέες τεχνολογικές εξελίξεις. Ορισμένες μορφές επιγραμμικών και ψηφιακών αναμεταδόσεων εξαιρέθηκαν από το πεδίο εφαρμογής της πρότασης λόγω της αβεβαιότητας που προκαλούν οι συνεχείς εξελίξεις στην αγορά.

Με το δεύτερο μέρος του σχεδίου νόμου ενσωματώνεται η οδηγία 790/2019. Σκοπός του δεύτερου μέρους είναι η προσαρμογή και η συμπλήρωση του υφιστάμενου θεσμικού πλαισίου για τα δικαιώματα πνευματικής ιδιοκτησίας με σκοπό τη διατήρηση υψηλού επιπέδου προστασίας των δικαιωμάτων πνευματικής ιδιοκτησίας και των συγγενικών δικαιωμάτων.

Ορίζονται οι έννοιες της εξόρυξης δεδομένων -έγινε πολλή συζήτηση για αυτή την έννοια- ερευνητικού οργανισμού, ιδρύματος πολιτικής κληρονομιάς και για τις ανάγκες εφαρμογής του υπό ψήφιση μέρους. Εξειδικεύονται οι προϋποθέσεις εκπροσώπησης από οργανισμούς συλλογικής διαχείρισης έργων και άλλων αντικειμένων προστασίας του ν.4481/2017 δικαιούχων που δεν έχουν την εξουσιοδότηση προς τούτο.

Θεσπίζεται μηχανισμός διαπραγμάτευσης για την πρόσβαση και τη διαθεσιμότητα οπτικοακουστικών έργων σε πλατφόρμες διάθεσης βίντεο κατά παραγγελία. Ρυθμίζονται θέματα αναφορικά με το καθεστώς προστασίας των εκδόσεων Τύπου για επιγραμμικές χρήσεις, την επιβολή προστίμου στους εκδότες ή στους παρόχους υπηρεσιών της κοινωνίας της πληροφορίας σε περίπτωση μη συμμόρφωσης στις αποφάσεις της Εθνικής Επιτροπής Τηλεπικοινωνιών περί καθορισμού της αμοιβής, την καταβολή παραβόλου για την εξέταση από την έως άνω επιτροπή αιτήματος για γνωμοδότηση αμοιβής, τη διάρκεια ισχύος του καθεστώτος προστασίας των εκδόσεων Τύπου για επιγραμμικές χρήσεις, το δικαίωμα αξίωσης πρόσθετης αμοιβής εκ μέρους του δημιουργού, το δικαίωμα ανάκλησης της σύμβασης ή της άδειας ή της μεταβίβασης των δικαιωμάτων του δημιουργού, τους περιορισμούς και τις εξαιρέσεις από τα δικαιώματα του δικαιούχου προγράμματος ηλεκτρονικού υπολογιστή.

Σε ορισμένους τομείς του δικαίου της πνευματικής ιδιοκτησίας κρίθηκε σε ενωσιακό επίπεδο ότι ήταν απαραίτητη η προσαρμογή και συμπλήρωση του υφιστάμενου πλαισίου της Ένωσης για τα δικαιώματα πνευματικής ιδιοκτησίας με τη διατήρηση ενός υψηλού επιπέδου προστασίας των δικαιωμάτων πνευματικής ιδιοκτησίας και συγγενικών δικαιωμάτων. Αυτό οφείλεται στο γεγονός ότι οι ραγδαίες τεχνολογικές εξελίξεις εξακολουθούν να μεταβάλλουν τον τρόπο δημιουργίας, παραγωγής, διανομής και εκμετάλλευσης έργων. Αλλά και στο γεγονός ότι νέα επιχειρηματικά μοντέλα και νέοι φορείς εξακολουθούν να εμφανίζονται.

Ωστόσο η ανασφάλεια δικαίου παραμένει τόσο για τους δικαιούχους όσο για τους χρήστες κυρίως σε θέματα διασυνοριακών χρήσεων έργων και άλλων αντικειμένων προστασίας στο ψηφιακό περιβάλλον. Η σχετική νομοθεσία πρέπει να επικαιροποιηθεί εν όψει των εξελίξεων, ώστε να μην περιορίζει την τεχνολογική ανάπτυξη. Οι στόχοι και οι αρχές του ενωσιακού θεσμικού πλαισίου πνευματικής ιδιοκτησίας και κατ’ επέκταση και του ελληνικού είναι σταθεροί. Με τις νέες ρυθμίσεις προβλέπονται εξαιρέσεις και περιορισμοί στα δικαιώματα πνευματικής ιδιοκτησίας καθώς και μέτρα για τη διευκόλυνση χορήγησης αδειών. Επίσης περιέχονται κανόνες για τη διευκόλυνση της χρήσης του περιεχομένου που έχει καταστεί κοινό κτήμα.

Θεσπίζονται κανόνες σχετικά με τα δικαιώματα επί εκδόσεων με τη χρήση έργων από παρόχους επιγραμμικών υπηρεσιών, με τη διαφάνεια των συμβάσεων, με την αμοιβή δημιουργών και ερμηνευτών, καθώς και ένας μηχανισμός για την ανάκληση των δικαιωμάτων τα οποία οι δημιουργοί και οι ερμηνευτές έχουν μεταβιβάσει. Η ρύθμιση αφορά άμεσα σε δικαιούχους δικαιωμάτων πνευματικής ιδιοκτησίας και συγγενικών δικαιωμάτων σε οργανισμούς συλλογικής διαχείρισης, καθώς και σε πανεπιστήμια, ερευνητικούς οργανισμούς, νοσοκομεία που διεξάγουν έρευνα, ιδρύματα πολιτιστικής κληρονομιάς, δημόσιες βιβλιοθήκες, μουσεία, αρχεία, ιδρύματα κινηματογραφικής ή ακουστικής κληρονομίας στην εθνική βιβλιοθήκη ή στα εθνικά αρχεία.

Επίσης η ρύθμιση αφορά σε παρόχους υπηρεσιών βίντεο κατά παραγγελία, τις υπηρεσίες παρακολούθησης μέσων ενημέρωσης, τους εκδότες Τύπου, τους παρόχους υπηρεσιών της κοινωνίας της πληροφορίας και τους παρόχους επιγραμμικών υπηρεσιών διαμοιρασμού περιεχομένου. Τέλος, η ρύθμιση αφορά έμμεσα τους χρήστες των ως άνω φορέων και υπηρεσιών.

Με τη νέα ρύθμιση θα επιτευχθεί η προσαρμογή και η συμπλήρωση του υφιστάμενου πλαισίου για τα δικαιώματα πνευματικής ιδιοκτησίας με τη διατήρηση ενός υψηλού επιπέδου προστασίας των δικαιωμάτων πνευματικής ιδιοκτησίας και των συγγενικών δικαιωμάτων στην ψηφιακή ενιαία αγορά.

Με τις ρυθμίσεις του σχεδίου νόμου τα εκπαιδευτικά ιδρύματα, οι ερευνητικοί οργανισμοί και τα ιδρύματα πολιτιστικής κληρονομιάς θα μειώσουν το κόστος συναλλαγής. Η μείωση του κόστους συναλλαγής δεν συνεπάγεται απαραίτητα για τους δικαιούχους απώλεια εισοδήματος από την παραχώρηση αδειών. Η ζημία για τους δικαιούχους θα είναι ασήμαντη. Ο αντίκτυπος στις μικρομεσαίες επιχειρήσεις θα είναι περιορισμένος. Οι μηχανισμοί βελτίωσης των πρακτικών αδειοδότησης θα μειώσουν το κόστος συναλλαγής και θα αυξήσουν τα έσοδα από την παραχώρηση αδειών για τους αδειούχους.

Ο αντίκτυπος για τις μικρομεσαίες επιχειρήσεις στον ιδιωτικό τομέα θα είναι θετικός. Ο αντίκτυπος για άλλα ενδιαφερόμενα μέρη, όπως οι πλατφόρμες διάθεσης βίντεο κατά παραγγελία, θα είναι επίσης θετικός.

Το εν λόγω σχέδιο νόμου περιλαμβάνει επίσης αρκετά μέτρα, όπως υποχρέωση διαφάνειας, θέσπιση νέου δικαιώματος για τους εκδότες Τύπου και επιβολή υποχρεώσεων σε ορισμένες επιγραμμικές υπηρεσίες που θα βελτιώσουν τη διαπραγματευτική θέση των δικαιούχων και τον έλεγχο που έχουν επί της χρήσης των έργων τους και άλλου υλικού. Ο αντίκτυπος στα έσοδα των δικαιούχων αναμένεται θετικός.

Το δεύτερο μέρος του σχεδίου νόμου περιλαμβάνει νέες υποχρεώσεις για ορισμένες επιγραμμικές υπηρεσίες και για τα μέρη στα οποία οι δημιουργοί και οι ερμηνευτές μεταβιβάζουν τα δικαιώματά τους. Αν και οι εν λόγω υποχρεώσεις μπορεί να συνεπάγονται επιπλέον κόστος, καταβλήθηκε προσπάθεια να διασφαλιστεί ότι το κόστος θα παραμείνει αναλογικό και ότι όταν είναι απαραίτητο ορισμένοι φορείς δεν θα υπόκεινται στην υποχρέωση. Για παράδειγμα, η υποχρέωση διαφάνειας δεν θα είχε εφαρμογή όταν οι διοικητικές δαπάνες που συνεπάγεται είναι δυσανάλογες σε σχέση με τα έξοδα.

Όσον αφορά την υποχρέωση των επιγραμμικών υπηρεσιών έχει εφαρμογή μόνο στις υπηρεσίες τεχνολογίας της πλατφόρμας που αποθηκεύουν και δίνουν πρόσβαση σε μεγάλο όγκο περιεχομένου, που προστατεύεται από δικαιώματα πνευματικής ιδιοκτησίας και αναφορτώνεται από τους χρήστες τους.

Περαιτέρω οι διατάξεις του δεύτερου μέρους του σχεδίου νόμου προβλέπουν μηχανισμούς διαπραγμάτευσης και επίλυσης διαφορών. Η εξαίρεση για τη διδασκαλία μπορεί να επιφέρει έξοδα. Επίσης περιλαμβάνονται αρκετές εξαιρέσεις που αποσκοπούν στη διευκόλυνση της χρήσης περιεχομένου που προστατεύονται από δικαιώματα πνευματικής ιδιοκτησίας μέσω νέων τεχνολογιών. Η πρόταση περιλαμβάνει επίσης μέτρα με σκοπό τη διευκόλυνση της πρόσβασης στο περιεχόμενο μέσω ψηφιακών δικτύων. Τέλος, εξασφαλίζεται μια ισορροπημένη διαπραγματευτική θέση μεταξύ όλων των φορέων του ψηφιακού περιβάλλοντος.

Το τρίτο μέρος ειδικότερα από τα άρθρα 33 έως 40 του σχεδίου νόμου απαλείφεται το δικαίωμα του δικαιούχου να επιτρέπει ή να απαγορεύει τον δημόσιο δανεισμό των έργων, ενώ ταυτόχρονα εισάγεται σύστημα εύλογης αμοιβής ως αντιστάθμισμα του δημοσίου δανεισμού χωρίς την άδεια του δικαιούχου.

Το δικαίωμα του δημόσιου δανεισμού εναρμονίστηκε και σε ενωσιακό επίπεδο με την οδηγία 92/100, η οποία στη συνέχεια κωδικοποιήθηκε με την οδηγία 2006. Η οδηγία αναγνωρίζει κατ’ αρχάς στον δημιουργό ένα απόλυτο περιουσιακό δικαίωμα να συναινεί ή να απαγορεύει τον δανεισμό πρωτότυπων έργων του ή αντιγράφων του. Στο πλαίσιο της ευελιξίας η εν λόγω οδηγία δίνει τη δυνατότητα στα κράτη-μέλη αντί του αποκλειστικού δικαιώματος να θεσπίζουν ένα καθεστώς εύλογης αμοιβής.

Επιπρόσθετα η οδηγία προβλέπει τη δυνατότητα εξαίρεσης ορισμένων ζητημάτων από την πληρωμή της εύλογης αμοιβής. Για τους ανωτέρω λόγους με την προτεινόμενη ρύθμιση το απόλυτο και αποκλειστικό δικαίωμα δημόσιου δανεισμού μετατρέπεται σε δικαίωμα αμοιβής, το οποίο είναι σύμφωνο με το ενωσιακό νομικό πλαίσιο. Με τις ρυθμίσεις προβλέπεται ότι ο δημόσιος δανεισμός δεν αποτελεί πλέον αποκλειστικό δικαίωμα των ερμηνευτών-εκτελεστών, καλλιτεχνών και των ραδιοτηλεοπτικών οργανισμών. Ταυτόχρονα εισάγεται ένα σύστημα εύλογης αμοιβής ως αντιστάθμισμα του δημόσιου δανεισμού χωρίς την άδεια του δικαιούχου.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Οι ρυθμίσεις προβλέπουν τα κριτήρια προσδιορισμού της αμοιβής και την καταβολή της υποχρεωτικά στους οργανισμούς συλλογικής διαχείρισης και στην κατανομή μεταξύ των δικαιούχων. Ορίζεται ότι οι ρυθμίσεις περί δανεισμού εφαρμόζονται και στα συγγενικά δικαιώματα. Η ρύθμιση αυτή αφορά βιβλιοθήκες, ταινιοθήκες κ.λπ..

Το τέταρτο μέρος ρυθμίζει θέματα του πρόσθετου αντιτίμου από μη κερδοσκοπικές βιβλιοθήκες ή αρχεία χωρίς την άδεια του δημιουργού. Με τα άρθρα αυτά, λοιπόν, μπορούν να ρυθμιστούν διάφορα θέματα τα οποία είναι σύμφωνα με τις ενωσιακές διατάξεις.

Η ρύθμιση του άρθρου 46 αφορά σε όλους τους δικαιούχους δικαιωμάτων πνευματικής ιδιοκτησίας. Το όφελος αναμένεται να μεταφραστεί σε ανάπτυξη της ιδέας της τρισδιάστατης εκτύπωσης στη χώρα με πολλαπλά οφέλη για τη βιομηχανία της οικονομίας.

Με το πέμπτο μέρος -και τελειώνω, κύριε Πρόεδρε, και ευχαριστώ- είναι αναγκαίες μεταβατικές διατάξεις για να αποφευχθεί η αποτροπή καταστρατήγησης εφαρμογής της αρχής της χώρας προέλευσης. Για τον σκοπό αυτόν είναι αναγκαίο η εφαρμογή της αρχής της χώρας προέλευσης από τις υφιστάμενες συμφωνίες. Κατά τη διάρκεια αυτής της μεταβατικής περιόδου η αρχή δεν θα πρέπει να εφαρμόζεται στις υφιστάμενες συμφωνίες. Παρέχεται χρόνος για την προσαρμογή στους νέους κανόνες δικαίου. Προβλέπεται επίσης μεταβατική περίοδος προκειμένου να επιτραπεί στους ραδιοτηλεοπτικούς οργανισμούς, τους διανομείς σήματος και δικαιούχους να προσαρμοστούν στους νέους κανόνες.

Κυρίες και κύριοι συνάδελφοι, νομίζω ότι το υπό συζήτηση νομοσχέδιο -ευχαριστώ για την ανοχή σας, πρώτη φορά υπερβαίνω τον χρόνο όλα αυτά τα χρόνια- λύνει σημαντικά θέματα τα οποία έπρεπε να έχουν επιλυθεί. Σαφώς και μπορεί να υπάρξουν κατά τη λειτουργία αυτού του νόμου κάποιες ατέλειες. Αλλά όπως πάντα λέω, σε μια κοινοβουλευτική δημοκρατία είμαστε εδώ για να αλλάζουμε αυτές τις ατέλειες και να κάνουμε έναν νόμο πιο λειτουργικό.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Τον λόγο έχει ο εισηγητής του ΣΥΡΙΖΑ - Προοδευτική Συμμαχία κ. Παναγιώτης Σκουρολιάκος.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΟΛΙΑΚΟΣ:** Ευχαριστώ, κύριε Πρόεδρε. Κυρίες και κύριοι Βουλευτές, με καθυστέρηση δύο ετών το Υπουργείο Πολιτισμού έρχεται να ενσωματώσει στην ελληνική νομοθεσία δύο κοινοτικές οδηγίες για τη διαχείριση των πνευματικών και συγγενικών δικαιωμάτων.

Στις επιτροπές που προηγήθηκαν αποκαλύφθηκε η επιμονή, η εμμονή του Υπουργείου και της Κυβέρνησης στη δημιουργία δυσκολιών για τους δημιουργούς και ερμηνευτές και η διευκόλυνση όσον αφορά τον έλεγχο και τα προαπαιτούμενα λειτουργίας για ιδιωτικές κερδοσκοπικές επιχειρήσεις, σαν να μην είχαμε την πείρα της αλήστου μνήμης ΑΕΠΙ!

Η κυρία Υπουργός κατά τη χθεσινή τελευταία συνεδρίαση της επιτροπής κατηγόρησε την κυβέρνηση του ΣΥΡΙΖΑ ότι θεσμοθέτησε τις ανεξάρτητες οντότητες διαχείρισης, τους ιδιώτες δηλαδή, με τον ν.4481/2017. Κύρια Υπουργέ, με αυτά που υποστηρίζετε θα φανταζόταν κανείς ότι επισκεφθήκατε το Υπουργείο Πολιτισμού για πρώτη φορά το 2019, όταν αναλάβατε καθήκοντα ως Υπουργός Πολιτισμού και Αθλητισμού, σαν να μην υπήρξατε ποτέ στο παρελθόν στέλεχος του συγκεκριμένου Υπουργείου. Αν δεν κάνουμε λάθος, υπήρξατε ίσως η μακροβιότερη Γενική Γραμματέας του Υπουργείου Πολιτισμού.

Αφού, όμως, δεν θυμάστε εσείς, θα σας τα θυμίσουμε εμείς κύρια Υπουργέ. Για περίπου εκατό χρόνια στην αγορά των πνευματικών δικαιωμάτων στον χώρο του ελληνικού τραγουδιού υπήρχε το απόλυτο χάος. Μια ανώνυμη εταιρεία απομυζούσε τα δικαιώματα των δημιουργών, όπου οι πολιτικές ηγεσίες στο διάστημα που εσείς ήσασταν Γενική Γραμματέας του Υπουργείου έκρυβαν κάτω από το χαλί τις εκατοντάδες καταγγελίες ελληνικών και ξένων οργανισμών.

Όταν ανέλαβε ο ΣΥΡΙΖΑ και τα σωματεία των δημιουργών επανέφεραν τις καταγγελίες σχετικά με τη διαχείριση των χρημάτων τους, ο τότε Υπουργός του ΣΥΡΙΖΑ, ο Αριστείδης Μπαλτάς, διέταξε αμέσως διαχειριστικό έλεγχο στη συγκεκριμένη εταιρεία. Ο ΣΥΡΙΖΑ βρισκόμενος μπροστά στη συγκεκριμένη κατάσταση και με βάση την οδηγία που ενσωματώσαμε με τον ν.4481/2017, που περιελάμβανε σε σχετικό άρθρο για τη λειτουργία και την ύπαρξη των ανεξαρτήτων οντοτήτων διαχείρισης, τους ιδιώτες δηλαδή, θεσμοθέτησε συγκεκριμένη λειτουργία των εν λόγω επιχειρήσεων.

Αλλά αν κυρία Υπουργέ δεν σας αρέσουν οι ανεξάρτητες οντότητες διαχείρισης, να φέρετε τώρα διάταξη με την οποία θα απαγορεύσετε τη λειτουργία τους και εμείς θα τη σκεφτούμε πολύ θετικά.

Επίσης η κυρία Υπουργός, κυρίες και κύριοι Βουλευτές, μας είπε ότι κακώς ζητάμε την επαναφορά της παραγράφου 4 του άρθρου 32 του ν.4481/2017 διότι το έχει εντάξει στις διαδικασίες αδειοδότησης των ΑΟΔ του ίδιου νόμου. Γιατί, όπως μας είπε κατά τη χτεσινή ομιλία της στην Επιτροπή Μορφωτικών Υποθέσεων, έχουν ενταχθεί οι συγκεκριμένες διατάξεις στη διαδικασία αδειοδότησης. Κάνουμε μια σχετική αναδρομή τόσο στο άρθρο 32 του ν.4481/2017 αλλά και του ν.4761/2020 άρθρο 51, «Εφαρμογή των διατάξεων του ν.4481/2017 στους οργανισμούς συλλογικής διαχείρισης και στις ανεξάρτητες οντότητες διαχείρισης πνευματικών δικαιωμάτων».

Μας είπατε ότι η καταργηθείσα παράγραφος 4 του άρθρου 42 έχει περάσει στις αδειοδοτήσεις. Διαβάζοντας το άρθρο 51 του ν.4761/2020 ανακαλύπτουμε πως η καταργηθείσα παράγραφος δεν έχει περάσει στις αδειοδοτήσεις.

Κυρία Υπουργέ, έχουμε καταθέσει μια τροπολογία στο νομοσχέδιο που θέτει συγκεκριμένους κανόνες για τη λειτουργία των ΑΟΔ. Με τη συγκεκριμένη τροπολογία επιχειρούμε να θεραπεύσουμε τις στρεβλώσεις της πολιτικής σας. Θέτουμε συγκεκριμένους κανόνες διαφάνειας στη λειτουργία των ΑΟΔ και σας ζητούμε να την κάνετε αποδεκτή. Με τις προτεινόμενες τροποποιήσεις που προτείνουμε επιδιώκεται, πρώτον, η διαφάνεια στις προϋποθέσεις ίδρυσης και λειτουργίας μιας ανεξάρτητης οντότητας διαχείρισης. Θέτουμε ως απολύτως απαραίτητη προϋπόθεση τη διαφάνεια για τη δραστηριοποίησή της εντός της ίδιας αγοράς με τους οργανισμούς συλλογικής διαχείρισης, δηλαδή τους οργανισμούς των άμεσα ενδιαφερομένων δημιουργών και ερμηνευτών.

Δεύτερον, η μη καταστρατήγηση του άρθρου 18 του ν.2121/1993 όσον αφορά την εύλογη αμοιβή ιδιωτικής αντιγραφής, δικαίωμα το οποίο ως υπαγόμενο σε υποχρεωτική συλλογική διαχείριση εξαιρείται από τη διαχείριση των ΑΟΔ. Τρίτον, η προσπάθεια να εξασφαλιστεί η εξεύρεση λύσης για το αδιέξοδο που έχει δημιουργηθεί ως προς την οριστική κατανομή της εύλογης αμοιβής ιδιωτικής αντιγραφής και με τη δυνατότητα δικαστικής προστασίας των δικαιούχων ΟΣΔ σε περίπτωση που ο οργανισμός πνευματικής ιδιοκτησίας δεν προβεί στον καθορισμό της εντός εύλογου χρόνου.

Κυρίες και κύριοι Βουλευτές, ο ΣΥΡΙΖΑ και με τον ν.4481/2017 διασφάλισε με πολιτική αποφασιστικότητα την ομαλή μετάβαση από μία ανώνυμη εταιρεία ιδιωτικών συμφερόντων σε έναν νέο οργανισμό συλλογικής διαχείρισης, δίνοντας τη δυνατότητα στους δημιουργούς να διαχειρίζονται από μόνοι τους τα δικαιώματά τους.

Ας περάσουμε, λοιπόν, στο νομοσχέδιο. Ο ν.2121/1993, που φέρνει την υπογραφή της κ. Μπακογιάννη, και ο ν.4481/2017, που έκανε η κυβέρνηση ΣΥΡΙΖΑ, διασφάλισε τους κανόνες συλλογικής διαχείρισης στο σύνολο των οργανισμών, θέτοντας συγκεκριμένους κανόνες στη διοικητική και οικονομική λειτουργία των οργανισμών πάντα με γνώμονα τη στήριξη των δημιουργών δικαιούχων και παράλληλα διασφάλισε και τη βιωσιμότητά τους μέσω της εύλογης αμοιβής. Το Υπουργείο έδειξε τις προθέσεις του σχετικά με τη συγκεκριμένη ρύθμιση διότι στη δημόσια διαβούλευση έχει άρθρο στο νομοσχέδιο που ουσιαστικά την καταργούσε, αλλά μετά τις αντιδράσεις την πήρε πίσω κακήν κακώς όσο και αν δεν το παραδέχεστε και δεν το αποδέχεστε.

Σήμερα με το νομοσχέδιο που έρχεται στη Βουλή από το Υπουργείο Πολιτισμού ουσιαστικά ακρωτηριάζεται ο ν.2121/1993 της κ. Μπακογιάννη και είναι ψευδεπίγραφο ότι ενσωματώνει τις κοινοτικές οδηγίες καθώς σε πολλές του διατάξεις τις αντιβαίνει, δημιουργώντας πολλά προβλήματα στο σύνολο των δικαιούχων. Στην πραγματικότητα είναι ένα νομοσχέδιο που θέτει υπό αμφισβήτηση τη θέση των πνευματικών και συγγενικών δικαιωμάτων στην αγορά αλλά και στη λειτουργία των ίδιων των οργανισμών.

Μπορούμε να σταθούμε μόνο σε κάποια σημεία του νομοσχεδίου τα οποία τα θεωρούμε καίρια και δημιουργούν τα περισσότερα προβλήματα. Είναι ενδεικτικό της, επιτρέψτε μου, έλλειψης κατάρτισης των συντακτών του νομοσχεδίου, εκτός και αν είναι καταρτισμένοι και ξέρουν τι γράφουν. Γίνεται λοιπόν εδώ η χρήση του όρου «δημιουργός» αντί «δικαιούχους» με αποτέλεσμα να μην ενσωματώνονται σωστά οι διατάξεις της οδηγίας και στην ουσία να καταργείται το δικαίωμα των δικαιούχων των αποκλειστικών δικαιωμάτων.

Δικαιώματα δεν έχουν μόνο οι δημιουργοί, κυρία Υπουργέ -πολλές φορές, το τονίσαμε και στις επιτροπές που κάναμε- αλλά και οι τραγουδιστές, οι μουσικοί, οι εκδότες και οι ηθοποιοί. Κουραστικά θα πω ότι, αν δεν ήταν όλοι αυτοί, δεν θα υπήρχε ρεπερτόριο για τα ραδιόφωνα, τις πλατφόρμες, τις τηλεοράσεις κ.λπ.. Θα πρέπει, συνεπώς, σε κάθε αναγκαίο σημείο να αντικατασταθεί η λέξη «δημιουργών» με τον όρο «δικαιούχων» ή «δικαιούχων αποκλειστικών δικαιωμάτων», ώστε να μην υπάρχει καμμία αντίφαση.

Μπαίνοντας σε επιμέρους άρθρα του νομοσχεδίου θα θέλαμε να σταθούμε στα κομβικά άρθρα που αντιβαίνουν στην οδηγία, αλλά και πολύ φοβούμαστε ότι θα δημιουργήσουν πολλά προβλήματα την επόμενη μέρα στους οργανισμούς συλλογικής διαχείρισης.

Στο άρθρο 8 η διάταξη της παραγράφου 5 του πρόσθετου άρθρου 21α του ν.2121/1993 είναι ιδιαίτερα επαχθής σε βάρος των δικαιούχων και των οργανισμών συλλογικής διαχείρισης, των δικαιωμάτων τους, ιδιαίτερα σε συνδυασμό με τη διάταξη της παραγράφου 6 αυτού του άρθρου με την οποία κάθε συμβατική ρύθμιση αντίθετη προς την εξαίρεση που προβλέπεται στο παρόν είναι άκυρη. Εκτιμάται ότι μετά βεβαιότητας θα προκαλέσει συνθήκες σύγκρουσης μεταξύ αφ’ ενός των δικαιούχων και αφ’ ετέρου των ερευνητικών οργανισμών, ιδρυμάτων πολιτιστικής κληρονομιάς κ.λπ., με σοβαρές αρνητικές συνέπειες για το σύνολο της πνευματικής ιδιοκτησίας, αλλά και του πολιτισμού στη χώρα μας.

Στο άρθρο 10 η διάταξη του άρθρου 10 του σχεδίου νόμου της παραγράφου 2 του τροποποιούμενου άρθρου 21 του ν.2121/1993 είναι ατελής, διότι επιτρέποντας χωρίς την άδεια του δημιουργού και χωρίς αμοιβή την αναπαραγωγή και την παρουσίαση στο κοινό και την κατ’ αίτηση διάθεση στο κοινό για την ψηφιακή χρήση έργων χάριν μόνο παραδείγματος κατά τη διδασκαλία δεν καθορίζει και το ποσοστό της επιτρεπόμενης αναπαραγωγής, παραλείποντας να προβλέψει ότι σε κάθε περίπτωση αυτή η αναπαραγωγή δεν δύναται να υπερβεί το ποσοστό 5% του έργου δεδομένου επίσης ότι δεν υιοθετήθηκε η επιλογή της δυνητικής πρόβλεψης της οδηγίας περί δίκαιης αποζημίωσης για τέτοιου είδους αναπαραγωγή σε κάθε περίπτωση.

Στο άρθρο 13 του σχεδίου νόμου η διάταξη του άρθρου 13 του σχεδίου νόμου περί προσθήκης άρθρου 27β στον ν.2121/1993 και ιδίως η παράγραφος 1 αυτού είναι αντίθετη προς το Σύνταγμα. Λυπάμαι, γιατί άκουσα το αντίθετο προηγουμένως. Είναι αντίθετη προς το Σύνταγμα και την εθνική νομοθεσία, δεδομένου ότι οι αρχές περί προστασίας των δικαιωμάτων επί ενός έργου πνευματικής ιδιοκτησίας ή άλλου αντικειμένου προστασίας εύλογα αντίκεινται στην εξαιρετικά σύντομη διάρκεια των δέκα μόλις ετών που υπολογίζεται μάλιστα από την 1η Ιανουαρίου του έτους που έπεται της δημοσίευσης του. Προβλέπεται, λοιπόν, με την ως άνω προτεινόμενη διάταξη του σχεδίου νόμου για να καταστεί αυτό ως μη διαθέσιμο στο εμπόριο η διάρκεια των τουλάχιστον τριάντα ετών, όπως ζήτησαν και οι φορείς στην ακρόαση που είχαμε. Εκτιμούμε ότι θα ήταν μια ασφαλής περίοδος για να καταστεί ένα έργο μη διαθέσιμο στο εμπόριο, λαμβάνοντας υπ’ όψιν ότι ακόμη και η τυχούσα αγωγή του δικαιούχου περί αδικαιολόγητου πλουτισμού έχει προθεσμία παραγραφής την εικοσαετία για την άσκησή της και απαιτούνται τουλάχιστον πέντε με έξι χρόνια για την αμετάκλητη επίλυση μιας διαφωνίας.

Στο άρθρο 14 του σχεδίου νόμου η διάταξη της παραγράφου 1 του άρθρου 14 περί προσθήκης άρθρου 7α στον ν.4481/2017 είναι σε αντίθεση με την παγιωμένη και ισχύουσα εφαρμογή των κανόνων συλλογικής διαχείρισης στην πνευματική ιδιοκτησία στην Ελλάδα και συνιστά επιλογή κακής ενσωμάτωσης της ενωσιακής νομοθεσίας. Η διεύρυνση της ισχύος των συλλογικών αδειών στο σύνολο των εξουσιών και δικαιωμάτων πνευματικής ιδιοκτησίας εκφεύγει των ορίων οδηγίας και συνιστά νομοθετική επιλογή, η οποία αντίκειται στο ήδη θεσμοθετημένο πλαίσιο λειτουργίας της συλλογικής διαχείρισης που ίσχυε για περίοδο άνω των τριάντα ετών στην Ελλάδα και θα επιφέρει μετά βεβαιότητας καταστροφικές συνέπειες στη συλλογική διαχείριση και τους δικαιούχους.

Η οδηγία 2019/790 περιλαμβάνει χορήγηση συλλογικής άδειας με διευρυμένη ισχύ σε οργανισμούς συλλογικής διαχείρισης μόνο σε συγκεκριμένη περίπτωση και δεν περιλαμβάνει επέκταση σε όλα τα δικαιώματα. Συγκεκριμένα, η οδηγία προβλέπει μόνο τη δυνατότητα και όχι την υποχρέωση των κρατών-μελών να εισάγουν τη συλλογική άδεια με διευρυμένη ισχύ μόνο για σαφώς καθορισμένα πεδία χρήσης και όχι γενικώς για όλες τις εξουσίες και δικαιώματα, λαμβάνοντας σε κάθε περίπτωση απαραίτητα υπ’ όψιν ότι οι μηχανισμοί συλλογικών αδειών με διευρυμένη ισχύ να εφαρμόζονται μόνο σε σαφώς καθορισμένα πεδία χρήσης, όπου η απόκτηση της άδειας από τους δικαιούχους σε μεμονωμένη βάση είναι κατά κανόνα επαχθής και μη πρακτική σε βαθμό που να καθίσταται απίθανο να λάβει χώρα η απαιτούμενη πράξη παραχώρησης της αδείας, δηλαδή μιας άδειας που να καλύπτει όλους τους εμπλεκόμενους δικαιούχους λόγω της φύσης της χρήσης ή των ειδών των έργων ή άλλων αντικειμένων προστασίας που αυτή αφορά.

Στο άρθρο 18 του σχεδίου νόμου περί προσθήκης άρθρου 51β στον ν.2121/1993 ενσωματώνει το άρθρο 15 της οδηγίας 2019/790 ελλιπώς, κατά τρόπο αντίθετο και αντιφατικό με τις υφιστάμενες διατάξεις του ν.2121/1993. Ειδικότερα, μεταξύ άλλων, η παράγραφος 4 του προτεινόμενου άρθρου 51β είναι ελλιπής και αντίθετη σε βασικά δικαιώματα πνευματικής ιδιοκτησίας και ακόμα εργασιακά, δεδομένου ότι λαμβάνει υπ’ όψιν ως κριτήριο κατανομής μεταξύ δημιουργών και εκδοτών Τύπου μόνο τους απασχολούμενους δημιουργούς με σχέση εξαρτημένης εργασίας, διότι κατά τρόπο αντίθετο προς την εθνική και ενωσιακή νομοθεσία η εν λόγω διάταξη αφ’ ενός εξαιρεί τους ελεύθερους επαγγελματίες και τους εν μέρει εργαζόμενους, συνταξιούχους, δημοσιογράφους, φωτορεπόρτερ, εικαστικούς κ.λπ. από τον συνυπολογισμό των παρεχόμενων αδειών επί των έργων τους στα συνολικά έσοδα της εκδοτικής επιχείρησης και αφ’ ετέρου δημιουργεί απαράδεκτο και αυθαίρετο αρνητικό τεκμήριο σε βάρος των ελευθέρων επαγγελματιών και των εν μέρει εργαζομένων συνταξιούχων δημιουργών, στο πλαίσιο της κατανομής δικαιωμάτων μεταξύ αυτών και των απασχολούμενων δημιουργών σε σχέση εξαρτημένης εργασίας.

Στο άρθρο 21 του σχεδίου νόμου ζητούμε άμεσα την απόσυρση αυτού του άρθρου και ταυτόχρονα ενσωμάτωσή του όπως ακριβώς είναι στο άρθρο 18 της οδηγίας.

Τελειώνοντας, κυρία Υπουργέ, χθες κατά την ομιλία σας στην Επιτροπή Μορφωτικών Υποθέσεων είπατε, λαϊκίζοντας, πως όποιος καταψηφίσει το συγκεκριμένο νομοσχέδιο τίθεται ενάντια στα συμφέροντα των δημιουργών.

Λυπάμαι, κυρία Υπουργέ, που εσείς, μια μη εκλεγμένη από τον ελληνικό λαό Υπουργός, έρχεστε στο Κοινοβούλιο να προσβάλετε εκλεγμένους Βουλευτές. Πρέπει να γνωρίζετε πως οι Έλληνες Βουλευτές ψηφίζουν όπως επιτάσσει το Σύνταγμα, σύμφωνα με τη συνείδησή τους και την ευθύνη τους απέναντι στον ελληνικό λαό, και όχι κατά πώς βολεύει εσάς και την Κυβέρνησή σας. Ήταν τόσο θλιβερή η στάση σας, όπως θλιβερό είναι και το πέρασμά σας από το Υπουργείο. Σύντομα ο ελληνικός λαός με τη βούλησή του θα σας κάνει θλιβερή ανάμνηση και εσάς και την Κυβέρνησή σας. Προφανώς καταψηφίζουμε το παρόν νομοσχέδιο.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αθανάσιος Μπούρας):** Παρακαλώ να κλείσει το σύστημα της ηλεκτρονικής εγγραφής.

Να δώσω τον λόγο στην κυρία Υπουργό, προκειμένου να καταθέσει νομοτεχνικές βελτιώσεις, που θα βοηθήσουν στη συνέχεια τους αγορητές.

Έχετε τον λόγο, κυρία Υπουργέ.

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού και Αθλητισμού):** Ευχαριστώ πολύ, κύριε Πρόεδρε.

Πριν καταθέσω στα Πρακτικά και στο Σώμα τις νομοτεχνικές βελτιώσεις, θα ήθελα να σχολιάσω την ακροτελεύτια φράση του εισηγητή του ΣΥΡΙΖΑ. Είπα και χθες ότι εξ ιδίων κρίνετε τα αλλότρια. Ένα κόμμα το οποίο λαϊκίζει εξ αρχής κατηγορεί για λαϊκισμό!

(Θόρυβος από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αθανάσιος Μπούρας):** Μη διακόπτετε. Η κυρία Υπουργός κατά τον Κανονισμό έχει δικαίωμα να παρεμβαίνει. Παρακαλώ, ησυχία.

**ΚΑΛΛΙΟΠΗ ΒΕΤΤΑ:** Επί του θέματος, όμως.

**ΠΡΟΕΔΡΕΥΩΝ (Αθανάσιος Μπούρας):** Διαβάστε τον Κανονισμό. Η Υπουργός μπορεί να πάρει τον λόγο όποτε θέλει καθώς και οι Κοινοβουλευτικοί Εκπρόσωποι.

Κυρία Υπουργέ, παρακαλώ, συνεχίστε.

(Θόρυβος από την πτέρυγα του ΣΥΡΙΖΑ)

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού και Αθλητισμού):** Δυστυχώς, όσο βλέπετε τα ποσοστά των δημοσκοπήσεων, τόσο -μη γελάτε-, αντί να ασκείτε ουσιαστική αντιπολίτευση, προσπαθείτε να δημιουργήσετε εντυπώσεις και μόνο. Το ποιος σέβεται το Κοινοβούλιο και τους εκλεγμένους Βουλευτές αυτό το δείχνει διαχρονικά η ιστορία του.

Εχθές επικαλεστήκατε τους λωτοφάγους. Σας επαναλαμβάνω και σήμερα, εσείς ψάχνετε να βρείτε λωτοφάγους, για να ξεχάσουν τα δικά σας πεπραγμένα. Σας το είπα και χθες, αυτή η Κυβέρνηση είναι σταθερά με τον δημιουργικό Οδυσσέα.

Οι νομοτεχνικές βελτιώσεις είναι αρκετές. Πολλές από αυτές τις έχω αποδεχθεί ήδη χθες στην τελευταία συζήτηση στην επιτροπή. Τις καταθέτω και αν χρειαστούν διευκρινίσεις θα τις δώσω.

(Στο σημείο αυτό η Υπουργός Πολιτισμού και Αθλητισμού κ. Στυλιανή Μενδώνη καταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής:

ΑΛΛΑΓΗ ΣΕΛΙΔΑΣ

(Να μπουν οι σελίδες 30-32)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα τέσσερις μαθήτριες και μαθητές και τέσσερις εκπαιδευτικοί συνοδοί τους από το 6ο Γυμνάσιο Γαλατσίου.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΟΛΙΑΚΟΣ:** Κύριε Πρόεδρε, ζητώ τον λόγο επί προσωπικού.

**ΠΡΟΕΔΡΕΥΩΝ (Αθανάσιος Μπούρας):** Κύριε Σκουρολιάκο, δεν έχετε τον λόγο. Δεν υπάρχει προσωπικό θέμα. Διαβάστε το άρθρο 68.

(Θόρυβος από την πτέρυγα του ΣΥΡΙΖΑ)

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΟΛΙΑΚΟΣ:** Μίλησε προσωπικά για εμένα.

**ΠΡΟΕΔΡΕΥΩΝ (Αθανάσιος Μπούρας):** Μη θορυβείτε και σας ακούνε και τα παιδιά, σας παρακαλώ.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΟΛΙΑΚΟΣ:** Να κάνετε τη δουλειά σας!

**ΠΡΟΕΔΡΕΥΩΝ (Αθανάσιος Μπούρας):** Αφήστε τα αυτά, κύριε Σκουρολιάκο. Τη δουλειά μου ξέρω εγώ και την κάνω. Καθίστε, παρακαλώ.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΟΛΙΑΚΟΣ:** Κάντε τη δουλειά σας σωστά. Αναφέρθηκε σε εμένα!

**ΠΡΟΕΔΡΕΥΩΝ (Αθανάσιος Μπούρας):** Αν θέλει ο Κοινοβουλευτικός σας Εκπρόσωπος να πάρει τον λόγο, θα του τον δώσω. Εσείς δεν μπορείτε. Διαβάστε το άρθρο 68 του Κανονισμού, επειδή επικαλείστε προσωπικό θέμα.

Κύριε Κωνσταντόπουλε, έχετε τον λόγο. Ο εισηγητής του ΠΑΣΟΚ - Κινήματος Αλλαγής έχει τον λόγο.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΟΛΙΑΚΟΣ:** Είστε Πρόεδρος όλων των Βουλευτών, όχι της Νέας Δημοκρατίας. Συγχαρητήρια! Μπράβο!

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ πολύ, κύριε Σκουρολιάκο. Θέλετε να δημιουργείτε «ωραίες» εντυπώσεις.

**ΣΩΚΡΑΤΗΣ ΦΑΜΕΛΛΟΣ:** Δικαιούται να τεκμηριώσει το προσωπικό, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Εγώ κρίνω ότι δεν υπήρξε κανένα προσωπικό. Θέλατε να σας διαβάσω; «Προσωπικό ζήτημα θεωρείται η μομφή που περιέχει υβριστική εκδήλωση ατομικά εναντίον Βουλευτή ή μέλους της Κυβέρνησης καθώς και η απόδοση σε ομιλητή διαφορετικής γνώμης από εκείνη που εξέφραζε. Η επίκληση…», κ.λπ., «…γίνονται στην ίδια συνεδρίαση. Ο Πρόεδρος μπορεί να κρίνει πότε προκύπτει προσωπικό θέμα.».

Μόλις τελειώσει ο κ. Κωνσταντόπουλος, θα σας δώσω τον λόγο. Έχετε δικαίωμα να πάρετε τον λόγο. Το είπα, αλλά λείψατε από την Αίθουσα.

Τον λόγο έχει ο κ. Κωνσταντόπουλος.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ:** Ευχαριστώ, κύριε Πρόεδρε.

Κυρία Υπουργέ, κυρίες και κύριοι συνάδελφοι, η τέταρτη βιομηχανική επανάσταση, την οποία βιώνουμε, δημιουργεί τεράστιες και νέες προκλήσεις, που καθιστούν την προστασία της πνευματικής ιδιοκτησίας και των συγγενικών δικαιωμάτων πιο ευάλωτη. Μάλιστα θα έλεγα ότι το σημερινό νομοσχέδιο είναι ιδιαίτερα τεχνικό, με ειδική ορολογία και λέξεις-κλειδί της ψηφιακής εποχής. Βέβαια η εξέλιξη του διαδικτύου και της ψηφιακής τεχνολογίας έχουν επιφέρει σημαντικές αλλαγές στην καθημερινότητά μας καθώς και στους τρόπους ενημέρωσης, αλλά και της ψυχαγωγίας μας.

Εδώ, αγαπητοί συνάδελφοι, θα πρέπει να τονισθεί ότι οι μεγάλες πλατφόρμες, όπως το Twitter, το Google, το Facebook, λειτουργούν ως πανίσχυρα μονοπώλια και εκμεταλλεύονται δίχως όρια το πνευματικό έργο εκατομμυρίων ανθρώπων, δημιουργών και δικαιούχων.

Ταυτόχρονα, η μετακίνηση της διαφημιστικής δαπάνης από τα παραδοσιακά μέσα μαζικής ενημέρωσης στο διαδίκτυο και τα μέσα κοινωνικής δικτύωσης δημιουργεί μία τεράστια ανισότητα. Δηλαδή τι; Άλλοι παράγουν το έργο και άλλοι το διαμοιράζονται. Μάλιστα, θα έλεγα εδώ ότι γιγαντώνονται εις βάρος των πρώτων, με όχημα τη διαφήμιση. Ένα όχημα διαφήμισης με πολλά έσοδα, που δεν κατανέμονται, όμως, δίκαια και αυτό ας κρατηθεί.

Οι δημιουργοί, λοιπόν, διεθνώς είναι τι; Είναι το αδύναμο μέρος στις συμβάσεις και μάλιστα εδώ οι μεγάλες πλατφόρμες έχουν καταφέρει να τους καταστήσουν ακόμη πιο αδύναμους.

Συγκεκριμένα τώρα, τι κάνουν οι μεγάλες πλατφόρμες; Τους επιβάλλουν να υπογράφουν συμβάσεις, στις οποίες εκχωρείται το σύνολο των δικαιωμάτων τους σ’ αυτές, εκμεταλλευόμενες, βέβαια, τη θέση τους. Γι’ αυτό και το πλαίσιο της συλλογικής διαχείρισης που εισάγει το νομοσχέδιο είναι, θα έλεγα, ιδιαίτερα χρήσιμο, αρκεί να ενσωματωθεί με συγκεκριμένη μεθοδολογία, που να ευνοεί όλες τις κατηγορίες και να ορίζει, φυσικά, αυστηρές προθεσμίες.

Το νομοσχέδιο, λοιπόν, αυτό του Υπουργείου Πολιτισμού, κύριοι συνάδελφοι, με το οποίο ενσωματώνονται στην ελληνική έννομη τάξη ευρωπαϊκές οδηγίες για την πνευματική ιδιοκτησία και τα συγγενικά δικαιώματα, θα έλεγα ότι έχει μία ιδιαίτερη βαρύτητα, μιας και ενσωματώνονται στην ελληνική έννομη τάξη οι ευρωπαϊκές οδηγίες. Ευρωπαϊκές οδηγίες που περιέχουν σημαντικές διατάξεις για τους δημιουργούς και μάλιστα για την προστασία των δικαιωμάτων τους, ενώ ταυτοχρόνως ρυθμίζει νομοθετικά κενά στον χώρο του διαδικτύου και συμβάλλει στην επίτευξη μιας ενιαίας ευρωπαϊκής ψηφιακής αγοράς, παρ’ ότι, βέβαια, εδώ οι διατάξεις λειτουργούν προς όφελος των δημιουργών.

Εισάγονται από την Κυβέρνηση αρκετά καθυστερημένα και αποσπασματικά και τούτο διότι μέχρι σήμερα ισχύει ο ν.2121/1993, στον οποίο το παρόν νομοσχέδιο φέρνει τροποποιήσεις. Εφαρμόζεται, δηλαδή, για τον χώρο της πνευματικής ιδιοκτησίας και των συγγενικών τους δικαιωμάτων -έναν χώρο όπου εξελίσσεται ταχύτατα- ένας νόμος τριακονταετίας. Το γεγονός αυτό, αγαπητοί συνάδελφοι, φανερώνει την απουσία οποιασδήποτε μέριμνας από τις τελευταίες κυβερνήσεις -και από τη δική σας κυβέρνηση, κύριε Σκουρολιάκο, για να μην ξεχνιόμαστε- και για το συνολικό αξιολογήσιμο του νομικού πλαισίου για τα ζητήματα πνευματικής ιδιοκτησίας και συγγενικών δικαιωμάτων.

Συνεπώς, αγαπητοί συνάδελφοι, χρειάζεται και αυτοκριτική, διότι κάθε προσπάθεια βελτίωσης του υφιστάμενου πλαισίου είναι θετική και σημασία έχει να κάνουμε γόνιμη και εποικοδομητική κριτική. Ας μην ξεχνάμε ότι η ενσωμάτωση των οδηγιών -που δημιουργεί νέα δεδομένα για τους δημιουργούς, ενισχύοντας την προστασία τους- είναι κάτι το οποίο αναμενόταν επί πολλά έτη.

Το νομοσχέδιο περιλαμβάνει πέντε μέρη και φέρνει σημαντικές αλλαγές για τους δικαιούχους της πνευματικής ιδιοκτησίας και των συγγενικών δικαιωμάτων στη νέα ψηφιακή εποχή.

Κυρία Υπουργέ και αγαπητοί συνάδελφοι, θα σταθώ στο άρθρο 14, με το οποίο θεσπίζεται η υποχρέωση των οργανισμών συνολικής διαχείρισης να λαμβάνουν τα κατάλληλα μέτρα δημοσιότητας για την ενημέρωση των δικαιούχων σχετικά με την παροχή αδειών με διευρυμένη ισχύ και αυτό είναι πλέον σημαντικό.

Εισάγεται, επίσης, η δυνατότητα των οργανισμών συλλογικής διαχείρισης να επιβάλλουν δήλωση προς τον χρήστη, εκπροσωπώντας, βέβαια, πάντα τους δικαιούχους που δεν τους έχουν εξουσιοδοτήσει.

Εδώ, κυρία Υπουργέ, θα πρέπει να διευκρινιστεί το εξής: Θα αφορά τους δημιουργούς που δεν εκπροσωπούνται καθόλου αυτή τη στιγμή; Γιατί ακούσαμε από τους φορείς ότι για τη διευκρίνηση του πεδίου δραστηριότητας των ανεξάρτητων οντοτήτων διαχείρισης θα πρέπει εδώ να τεθεί ερμηνευτική δήλωση στον νόμο, που θα προβλέπει ρητά ότι οι ανεξάρτητες οντότητες διαχείρισης καθίστανται μέλη σε οργανισμούς συλλογικής διαχείρισης ή να συμβάλλονται όσον αφορά την υποχρεωτική συλλογική διαχείριση δικαιωμάτων για τη διανομή φυσικά εδώ αυτών σε δικαιούχους. Κρίσιμη, λοιπόν, επίσης, είναι η προστασία εκδόσεων Τύπου για επιγραμμικές κρίσεις, που εισάγεται με το άρθρο 18.

Εδώ, αγαπητοί συνάδελφοι, είναι μία διάταξη που αντιμετωπίζει τους εκδότες και τους δημοσιογράφους με τα πραγματικά σημερινά δεδομένα, όπου το διαδίκτυο τείνει να υποκαταστήσει τον παραδοσιακό τρόπο ενημέρωσης που μέχρι σήμερα γνωρίζαμε.

Ο χώρος της ενημέρωσης, αγαπητοί συνάδελφοι, έχει υποστεί πολλά πλήγματα και μάλιστα έχει υποστεί πλήγματα τις τελευταίες δεκαετίες με ευθύνη όλων των κυβερνήσεων. Γιατί, όπως είπαμε, καλό είναι να κάνουμε την αυτοκριτική μας.

Η απουσία συλλογικών συμβάσεων εργασίας, η μείωση της απασχόλησης και η καθιέρωση ελαστικών μορφών εργασίας, σε συνδυασμό βέβαια με την οικονομική κρίση, έχει προκαλέσει πολλές-πολλές πιέσεις στην κοινότητα των δημοσιογράφων. Αποτέλεσμα; Το αποτέλεσμα, αγαπητοί συνάδελφοι, είναι να μην μπορούν να διασφαλίσουν ικανοποιητικούς όρους εργασίας. Σε ένα τέτοιο, λοιπόν, περιβάλλον η εκχώρηση των δικαιωμάτων πνευματικής ιδιοκτησίας φαινόταν ως κάτι φυσιολογικό και μάλιστα εδώ η οδηγία 790/2019 έρχεται να το αλλάξει αυτό.

Αγαπητοί συνάδελφοι, στην ακρόαση των φορέων ακούσαμε ότι τα δικαιώματα που προσδίδει το παρόν νομοσχέδιο αποτελούν την απάντηση στα μακροχρόνια αιτήματα των δημοσιογραφικών ενώσεων για σεβασμό στα δικαιώματα της πνευματικής τους ιδιοκτησίας. Εδώ, λοιπόν, να θυμηθώ από τα λόγια των φορέων και τις προτάσεις τους ότι καθορίζεται το ποσοστό επί των ετήσιων εσόδων που θα αποκομίζουν οι εκδότες Τύπου για χρήση των εκδόσεων Τύπου στον ψηφιακό χώρο. Θα έλεγα μάλιστα εδώ ότι το ποσοστό αυτό αυξάνεται, όταν οι εκδότες επιλέγουν να απασχολούν δημοσιογράφους με ελαστικές μορφές απασχόλησης. Σε ένα τέτοιο πλαίσιο, λοιπόν, η ρύθμιση του άρθρου 18 ελπίζουμε να αποτελέσει εφαλτήριο για την επέκταση της μισθωτής εργασίας στους δημοσιογράφους περαιτέρω, όσον αφορά το περιεχόμενο που αναρτάται και διαμοιράζεται στις πλατφόρμες, όπως το YouTube, το Facebook, το Twitter κ.λπ..

Το νομοσχέδιο με το άρθρο 20 μεταφέρει την ευθύνη στις ίδιες τις πλατφόρμες και ας μην ξεχνάμε ότι σήμερα οι πλατφόρμες αναπαράγουν ειδησεογραφικό περιεχόμενο, που καρπώνονται το έργο των εκδοτών Τύπου, αλλά και το συγκριτικά μεγαλύτερο μερίδιο διαφημιστικών εσόδων. Ενώ την ίδια στιγμή δημιουργοί και παραγωγοί των προστατευόμενων έργων πρακτικά δεν αμείβονται, αφού ήταν αδύνατον να διεκδικήσουν αμοιβή από τον κάθε χρήστη. Δηλαδή έσοδα, μεταξύ άλλων, λόγω του περιεχομένου που ανεβάζουν οι χρήστες στις πλατφόρμες τους, με αποτέλεσμα να δημιουργείται το λεγόμενο Value Gap.

Μην ξεχνάμε, επίσης, και το φαινόμενο της διαδικτυακής πειρατείας, που αποτελεί ένα άλλο μεγάλο πρόβλημα για όλους ανεξαιρέτως τους δικαιούχους και ιδιαίτερα του οπτικοακουστικού τομέα. Πρόκειται εδώ για μία διάταξη με πολλαπλασιαστική αξία, ιδίως αν σκεφθούμε ότι σήμερα αρκετές χώρες -όπως η Γερμανία, η Γαλλία, η Ισπανία, το Βέλγιο, που έχουν ήδη ενσωματώσει την οδηγία- έχουν ξεκινήσει διαπραγματεύσεις με τις πλατφόρμες. Δηλαδή έχουν ξεκινήσει διαπραγματεύσεις με το Facebook, το Twitter και τα συναφή. Καιρός, λοιπόν, να τους ακολουθήσουμε, κύριοι συνάδελφοι. Ωστόσο, φαίνεται ότι πρόκειται για μία επίπονη διαδικασία, δεδομένου ότι αυτές οι πλατφόρμες λειτουργούν ως ένα πανίσχυρο μονοπώλιο.

Αυτές, λοιπόν, οι πλατφόρμες θα έχουν πλέον την ευθύνη να λάβουν σχετική άδεια από τους δικαιούχους, για να διατηρούν μηχανισμούς που θα εξασφαλίζουν ότι είναι αδειοδοτημένο το περιεχόμενο που ανεβάζουν και αυτό είναι σημαντικό, διότι επιτέλους οι πλατφόρμες θα λογοδοτούν.

Αυτό, λοιπόν, το άρθρο έρχεται έστω και καθυστερημένα να ρυθμίσει ένα νομοθετικό κενό που λειτουργούσε μέχρι σήμερα σε βάρος των εκδοτών. Βέβαια, αγαπητοί συνάδελφοι, οι πλατφόρμες, όπως ήταν αναμενόμενο, αντιδρούν. Τάσσονται υπέρ της ελεύθερης διαπραγμάτευσης και διαμόρφωσης των συμβάσεων. Όμως, όπως ανέφερα και πριν, κατά τη συνεδρίαση των επιτροπών, όταν τα μέρη μιας συμφωνίας δεν βρίσκονται στην ίδια θέση ισχύος, δεν είναι δυνατόν να λειτουργήσει ομαλά και η διαπραγμάτευση και αυτό εν κατακλείδι είναι το σημαντικό.

Τώρα έρχομαι στο άρθρο 21, ένα άρθρο στο οποίο κάναμε πολλές προτάσεις με την κ. Γιαννακοπούλου, εκφράσαμε άποψη και ζητήσαμε την αφαίρεση δύο παραγράφων. Η Υπουργός έκανε αποδεκτές τις προτάσεις μας.

Το άρθρο 21, σχετικά με την αμοιβή του δημιουργού, είναι ένα άρθρο με πολλές παρεμβάσεις, όπως είπα, από το ΠΑΣΟΚ. Ακούσαμε τους δημιουργούς και τους σοβαρούς προβληματισμούς τους. Εκφράσαμε τις ενστάσεις μας ως προς τις παραγράφους 3 και 4. Ζητήσαμε, αγαπητοί συνάδελφοι, να αφαιρεθούν οι παράγραφοι 3 και 4. Μάλιστα, με τις νομοτεχνικές βελτιώσεις που φέρνετε εδώ, κυρία Υπουργέ, ουσιαστικά αποσύρετε αυτές τις παραγράφους, όπως σας ζητήσαμε.

Διότι, αγαπητοί συνάδελφοι, θέση μας ήταν ότι το εύλογο της αμοιβής δεν μπορεί να συνδέεται απαρέγκλιτα με την ύπαρξη συμφωνίας ύστερα από συλλογική διαπραγμάτευση. Όπως ακούσαμε και από τους φορείς, υπάρχουν οργανισμοί που δεν έχουν κάνει συλλογική διαπραγμάτευση ή δεν μπορούν να κάνουν συλλογική διαπραγμάτευση. Με αυτή την παράγραφο, λοιπόν, που αφαιρείτε, λύνετε ένα τεράστιο πρόβλημα.

Αντίστοιχα προβληματική ήταν και η διάταξη της παραγράφου 4, για τη δυνατότητα παραχώρησης, χωρίς αντάλλαγμα, μη αποκλειστικών αδειών εκμετάλλευσης έργου προς όφελος άλλων χρηστών. Αυτό που η πολιτεία οφείλει σήμερα να εξασφαλίσει στους δημιουργούς είναι, αγαπητοί συνάδελφοι, η δέουσα αναλογική αμοιβή τους, σύμφωνα με τα οριζόμενα στο Ενωσιακό Δίκαιο. Να ενισχυθεί, δηλαδή, η θέση των δημιουργών, ώστε να μην υφίστανται πιέσεις για δωρεάν εκμετάλλευση του έργου τους.

Τέλος, στο άρθρο 34 προβλέπονται τα ποσοστά κατανομής της αμοιβής για τον δημόσιο δανεισμό. Ζητήσαμε, κυρία Υπουργέ, να αποσαφηνιστεί, γιατί το ποσοστό των παραγωγών, που ανέρχεται στο 15%, είναι δυσανάλογο, είναι μικρότερο του αντίστοιχου ποσοστού των ερμηνευτών,το οποίο ανέρχεται στο 30%.

Ολοκληρώνοντας, αγαπητοί συνάδελφοι, θέλω να πω ότι το δίκαιο της πνευματικής ιδιοκτησίας και των συγγενικών δικαιωμάτων βρίσκεται αντιμέτωπο με νέες προκλήσεις. Μάλιστα εδώ, θα έλεγα, οι ευρωπαϊκές οδηγίες ανταποκρίνονται στα νέα δεδομένα που δημιουργεί η επικράτηση του διαδικτύου, τόσο για σκοπούς εργασίας όσο και ψυχαγωγίας. Οι δημιουργοί στη χώρα μας αναμένουν από την πολιτεία να δημιουργήσει ένα θεσμικό πλαίσιο για την καλύτερη προστασία των δικαιωμάτων τους, όπως επίσης και για τη συμμετοχή τους στα έσοδα που αποφέρει η χρήση του έργου τους, η χρήση που έως και σήμερα γινόταν ουσιαστικά ερήμην τους, με τα κέρδη να καθοδηγούνται και να οδηγούνται στις μεγάλες πλατφόρμες, σε παγκόσμιες πλατφόρμες μεγάλης εμβέλειας.

Με την τροπολογία που καταθέσατε, κυρία Υπουργέ, φέρνετε τροποποιήσεις στον νόμο για τον Οργανισμό Διαχείρισης και Ανάπτυξης των Πολιτιστικών Πόρων, δηλαδή τον ν.4761/2020, που όριζε ότι η αμοιβή των αρχειοφυλάκων και του προσωπικού καθαριότητας των αρχαιολογικών χώρων για την εργασία τους για την έκτη ημέρα και την υπερωριακή απασχόλησή τους θα μεταφερθεί από τον ΟΔΑΠ στο Υπουργείο Πολιτισμού μετά από δύο χρόνια.

Κυρία Υπουργέ, να σας θυμίσω ότι τότε σας είχαμε επισημάνει ότι η διάταξη πρέπει να αφαιρεθεί και να απαλειφθεί, αφού η διαδικασία πληρωμής τους ήταν ομαλή, χωρίς δυσλειτουργίες. Συγκεκριμένα, υπήρχε δικαιολογητική βάση της μεταφοράς αυτής. Σήμερα τα δύο χρόνια πέρασαν και έρχεστε να επιβεβαιώσετε τα τότε λεγόμενά μας και τη θέση μας. Σήμερα οι εργαζόμενοι αυτοί έφθασαν οριακά να χάσουν τα εξαιρέσιμά τους από 1-1-2023, αφού οι διαδικασίες δεν έχουν ολοκληρωθεί. Είναι αναγκαία, λοιπόν, η παράταση, για να μην υπάρξει ή να μην υπάρξουν δυσλειτουργίες με την πληρωμή των εργαζομένων, αλλά τονίζουμε και πάλι ότι η δαπάνη θα πρέπει να παραμείνει στον ΟΔΑΠ και να μη μεταφερθεί στο Υπουργείο Πολιτισμού, διότι μόνο επιπλέον προβλήματα θα δημιουργηθούν.

Τέλος, όσον αφορά την εξουσιοδοτική διάταξη για την πληρωμή του επιδόματος στους εργαζόμενους του ΟΔΑΠ ή του Υπουργείου που εκτελούν χρέη διαχειριστή εσόδων ή επόπτη ή προϊσταμένου περιφερειακού γραφείου, θα θέλαμε εδώ να μας διευκρινίσετε εάν έχει υπάρξει διαβούλευση με τους υπαλλήλους. Είναι κάτι που για εμάς είναι σημαντικό. Θέλουμε, επίσης, να μας πείτε ποια είναι τα κριτήρια, καθώς και οι όροι που θα τεθούν για την πληρωμή του επιδόματός τους. Περιμένουμε εδώ την απάντησή σας.

Αγαπητοί συνάδελφοι, εμείς, το ΠΑΣΟΚ, το Κίνημα Αλλαγής, αναγνωρίζοντας την πολύ μεγάλη σημασία αυτού του νομοσχεδίου, με εποικοδομητική διάθεση και γόνιμη κριτική, αναγνωρίζοντας φυσικά και την αναγκαιότητα των νέων ρυθμίσεων, όπως τόνισαν και οι φορείς κατά την ακρόασή τους και εμείς σας αναφέραμε, μετά από διευκρινίσεις στα ζητήματα που θέσαμε, μετά από τις προτάσεις μας τις οποίες κάνατε αποδεκτές, ψηφίζουμε «ναι» επί της αρχής στο νομοσχέδιο.

Ευχαριστώ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι δύο μαθήτριες και μαθητές και δύο συνοδοί εκπαιδευτικοί από το 3ο Δημοτικό Σχολείο Μαρκοπούλου.

Η Βουλή σάς καλωσορίζει και σας ευχόμαστε καλή πρόοδο.

(Χειροκροτήματα απ’ όλες τις πτέρυγες της Βουλής)

Έχει ζητήσει τον λόγο για μία σύντομη παρέμβαση η Κοινοβουλευτική Εκπρόσωπος του ΣΥΡΙΖΑ - Προοδευτικής Συμμαχίας, η κ. Αθανασία Αναγνωστοπούλου.

Κυρία Αναγνωστοπούλου, έχετε τον λόγο.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Κύριε Πρόεδρε, σας ευχαριστώ.

Παίρνω τον λόγο για μισό λεπτό μόνο και μεταφέρω και την άποψη του εισηγητή και όλου του ΣΥΡΙΖΑ.

Εδώ γίνεται μία συζήτηση, μιλάνε οι εισηγητές και διακόπτονται από την κυρία Υπουργό, γιατί θέλει να αντιδράσει σε κάτι. Και αντιδρά με τον τρόπο που αντιδρά. Αντιλαμβανόμαστε πάρα πολύ καλά τον εκνευρισμό. Εντάξει, βιώνει η Κυβέρνηση το μαρτύριο της σταγόνας με τις υποκλοπές, το τσουνάμι, θα έλεγα εγώ, των υποκλοπών. Θα έλεγα, όμως, να μη διακόπτονται οι εισηγητές με αυτόν τον τρόπο και με αυτές τις επιθέσεις εκ μέρους της Υπουργού. Ξέρετε πολύ καλά ότι οι εισηγητές αναπτύσσουν την άποψή τους, τα επιχειρήματά τους και η Υπουργός είναι αυτή που εισάγει το νομοσχέδιο. Ας μην ξαναγίνει αυτό. Σας λέω, καταλαβαίνουμε τον εκνευρισμό της, αλλά ας τον αφήσει έξω από αυτή την Αίθουσα.

Ευχαριστώ.

**ΦΩΤΕΙΝΗ ΑΡΑΜΠΑΤΖΗ:** Κύριε Πρόεδρε, παρακαλώ τον λόγο.

**ΠΡΟΕΔΡΕΥΩΝ (Αθανάσιος Μπούρας):** Κυρία Αραμπατζή, θέλετε να κάνετε μια μικρή παρέμβαση, φαντάζομαι, αλλά θερμή παράκληση να διατηρήσουμε ήρεμο το κλίμα. Έχετε τον λόγο.

**ΦΩΤΕΙΝΗ ΑΡΑΜΠΑΤΖΗ:** Θα είμαστε ήρεμοι σε ό,τι μας αφορά, να είστε βέβαιος γι’ αυτό.

Προφανώς, η αγαπητή συνάδελφος, η Κοινοβουλευτική Εκπρόσωπος του ΣΥΡΙΖΑ, ευρισκόμενη την ώρα της απάντησης της κυρίας Υπουργού εκτός της Ολομελείας…

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΟΛΙΑΚΟΣ:** Όχι, εδώ ήταν.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Άκουσα την Υπουργό.

**ΑΝΔΡΕΑΣ ΚΟΥΤΣΟΥΜΠΑΣ:** Εντάξει, δεν είναι αυτό το θέμα.

**ΠΡΟΕΔΡΕΥΩΝ (Αθανάσιος Μπούρας):** Μη διακόπτετε, παρακαλώ.

**ΦΩΤΕΙΝΗ ΑΡΑΜΠΑΤΖΗ:** Κύριε Σκουρολιάκο, κάνατε ολόκληρη παρέμβαση ότι σας διακόπτει η Υπουργός, ότι διακόπτει τους εισηγητές. Έγινε το εντελώς αντίθετο. Η κυρία Υπουργός θέλησε να καταθέσει…

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΟΛΙΑΚΟΣ:** Ο κύριος Πρόεδρος δεν μου έδωσε τον λόγο. Αυτό είναι το πρόβλημα.

**ΦΩΤΕΙΝΗ ΑΡΑΜΠΑΤΖΗ:** Το πρόβλημα είναι ότι διακόπτετε εσείς. Προφανώς, όπως πολύ σωστά είπε η κυρία Υπουργός, εξ ιδίων κρίνετε τα αλλότρια και εκ της συμπεριφοράς σας…

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΟΛΙΑΚΟΣ:** Ο κύριος Πρόεδρος δρα μεροληπτικά.

**ΦΩΤΕΙΝΗ ΑΡΑΜΠΑΤΖΗ:** Για να αποκαταστήσουμε τα πράγματα, η κυρία Υπουργός κατέθεσε νομοτεχνικές βελτιώσεις. Έκανε μία αξιολογική κρίση-απάντηση σε αυτό που εσείς είπατε για λαϊκισμό και ξεσηκώθηκε εκεί η πτέρυγα να φωνάζει και να διακόπτει την κυρία Υπουργό. Άρα η κυρία Υπουργός πήρε τον λόγο για τις νομοτεχνικές βελτιώσεις, εσείς τη διακόπτατε και σε καμμία περίπτωση η κυρία Υπουργός δεν διέκοψε τους εισηγητές. Αυτά προς αποκατάσταση της αλήθειας.

Ευχαριστώ.

(Θόρυβος από την πτέρυγα του ΣΥΡΙΖΑ)

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΟΛΙΑΚΟΣ:** Ποιος τη διέκοψε; Ο κύριος Πρόεδρος ήταν πάνω και λειτούργησε ως Νέα Δημοκρατία.

**ΠΡΟΕΔΡΕΥΩΝ (Αθανάσιος Μπούρας):** Παρακαλώ!

Κυρίες και κύριοι συνάδελφοι, επειδή ο κ. Κωνσταντόπουλος αναφέρθηκε και στην τροπολογία με γενικό αριθμό 1465 και ειδικό 50, η οποία έχει κατατεθεί, και προκειμένου να διευκολυνθούν και οι επόμενοι ειδικοί αγορητές και οι ομιλητές, συνάδελφοι Βουλευτές, θα δώσω τον λόγο μόνο γι’ αυτό το θέμα στην κυρία Υπουργό, για να πει δυο λόγια όσον αφορά την τροπολογία, η οποία πλέον είναι κομμάτι του νομοσχεδίου. Στη συνέχεια θα συνεχίσουμε με τον κατάλογο.

Η Υπουργός Πολιτισμού και Αθλητισμού κ. Μενδώνη έχει τον λόγο.

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού και Αθλητισμού):** Ευχαριστώ πολύ, κύριε Πρόεδρε.

Κυρίες και κύριοι Βουλευτές, το Υπουργείο Πολιτισμού και Αθλητισμού εισάγει προς ψήφιση δύο επείγουσες διατάξεις νόμου εν είδει τροπολογίας, προκειμένου να διασφαλιστεί η απρόσκοπτη συνέχιση από τον Οργανισμό Διαχείρισης και Ανάπτυξης Πολιτιστικών Πόρων της εκκαθάρισης και της καταβολής των δαπανών που προκαλούνται για τις αμοιβές, τα επιδόματα ή τις αποζημιώσεις και καταβάλλονται για την πέραν του πενθημέρου απασχόληση, την υπερωριακή απασχόληση καθ’ υπέρβαση του υποχρεωτικού ωραρίου, την εργασία κατά τις νυχτερινές ώρες ή κατά τις Κυριακές και εξαιρέσιμες ημέρες και πέραν των μηνιαίων τακτικών αποδοχών του προσωπικού φύλαξης και του προσωπικού καθαριότητας του Υπουργείου Πολιτισμού και Αθλητισμού που υπηρετεί σε μουσεία και αρχαιολογικούς χώρους.

Επιπλέον, με τις διατάξεις της τροπολογίας καθίσταται εφικτή η καταβολή του προβλεπόμενου ήδη, κύριε Κωνσταντόπουλε, από τον ν.4761/2020 επιδόματος προς τους υπαλλήλους του ΟΔΑΠ και του ΥΠΠΟΑ που ασκούν χρέη διαχειριστή εσόδων ή επόπτη ή προϊσταμένου περιφερειακού γραφείου.

Με τον ν.4761/2020 προβλέφθηκε ότι η εκκαθάριση και η καταβολή των δαπανών που αναφέρθηκαν ανωτέρω θα βάρυνε τον ΟΔΑΠ για χρονικό διάστημα δύο ετών από την έναρξη της ισχύος του νόμου, δηλαδή έως τη 13η Δεκεμβρίου του 2022, οπότε η εν λόγω δαπάνη θα αναλαμβανόταν από το Υπουργείο Πολιτισμού. Αυτό εξακολουθούμε να πιστεύουμε ότι είναι σωστό. Έτσι πρέπει να γίνει. Παρ’ όλα αυτά, για λόγους που άπτονται αφ’ ενός μεν της στελέχωσης της αρμόδιας υπηρεσίας και αφ’ ετέρου εξαιτίας της κεκτημένης τεχνογνωσίας των αρμοδίων υπηρεσιών του ΟΔΑΠ, κρίνεται σκόπιμη η παράταση του ανωτέρω χρονικού διαστήματος κατά δύο επιπλέον έτη.

Επιπλέον, με τον ν.4721 προβλέφθηκε ότι ο ΟΔΑΠ προβαίνει σε δαπάνες για την πληρωμή επιδόματος προς υπαλλήλους του ιδίου του οργανισμού και του Υπουργείου Πολιτισμού και Αθλητισμού που ασκούν χρέη διαχειριστή εσόδων ή επόπτη ή προϊσταμένου περιφερειακού γραφείου ύψους 100 ευρώ μηνιαίως. Ωστόσο, αυτό έχει προβλεφθεί από τον νόμο, είναι δεδομένο.

Αυτό το οποίο δεν προβλέφθηκε και ερχόμαστε εδώ να συμπληρώσουμε είναι η διαδικασία καθορισμού των όρων και των προϋποθέσεων της χορήγησης του εν λόγω επιδόματος και ως εκ τούτου, και προκειμένου να καταστεί εφικτή η καταβολή του νομοθετημένου ήδη μηνιαίου επιδόματος, με την προτεινόμενη ρύθμιση δίνεται η αναγκαία εξουσιοδότηση για τη ρύθμιση του ζητήματος αυτού.

Είναι δύο απλά θέματα εκ των οποίων το δεύτερο διορθώνει μια παράλειψη και το πρώτο δίνει μια διετία περαιτέρω προκειμένου η Γενική Διεύθυνση Οικονομικών Υποθέσεων του Υπουργείου Πολιτισμού να είναι πλήρως έτοιμη και να έχει τη δυνατότητα να αναλάβει το διαχειριστικό βάρος της καταβολής αυτών των εξαιρεσίμων στους αρχειοφύλακες και στο προσωπικό καθαριότητος.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Συνεχίζουμε με τον κατάλογο των ειδικών αγορητών και εισηγητών.

Τον λόγο έχει ο ειδικός αγορητής του Κομμουνιστικού Κόμματος Ελλάδας κ. Ιωάννης Δελής.

**ΙΩΑΝΝΗΣ ΔΕΛΗΣ:** Ευχαριστώ πολύ, κύριε Πρόεδρε.

Βεβαίως το πρώτο που πρέπει να πούμε είναι ότι όσο κι αν τσακώνεστε για τα περί όνου σκιάς, τη συμφωνία σας με τον πυρήνα του νομοσχεδίου όλοι σας δεν μπορείτε να την κρύψετε. Άλλωστε σας ενώνουν οι ευρωπαϊκές σας οδηγίες.

Το σημερινό νομοσχέδιο, με το οποίο ενσωματώνονται στο ελληνικό δικαιικό σύστημα τρεις οδηγίες της Ευρωπαϊκής Ένωσης για τα δικαιώματα πνευματικής ιδιοκτησίας, διέπεται από μία θεμελιώδη αρχή η οποία το διαπερνά από την αρχή ως το τέλος. Ποια είναι αυτή; Μα φυσικά αυτή η αρχή σύμφωνα με την οποία η οποιαδήποτε ανθρώπινη δημιουργία, καλλιτεχνική ή μη, δεν λογίζεται παρά ως ένα εμπόρευμα στην αγορά και άρα ως εμπόρευμα ρυθμίζεται και λειτουργεί.

Θα μου πείτε τώρα: «Και πού είναι το παράξενο; Το καπιταλιστικό σύστημα στο οποίο ζούμε είναι στη φύση του όλα τα ανθρώπινα δημιουργήματα, πνευματικά και υλικά, να τα μετατρέπει και να τα λειτουργεί ως εμπορεύματα με κίνητρο και σκοπό το κέρδος».

Φυσικά, για να μην ξεχνιόμαστε, το πιο σπουδαίο εμπόρευμα, αλλά και το πιο φθηνό ταυτόχρονα, γιατί απ’ αυτό ακριβώς βγαίνει το κέρδος, δεν είναι άλλο από την εργατική δύναμη, τη σωματική και την πνευματική εργατική δύναμη που είναι βεβαίως η κύρια προϋπόθεση οποιασδήποτε παραγωγικής δραστηριότητας είτε υλικής είτε πνευματικής.

Από εδώ, όμως, ακριβώς ξεκινά και η ρίζα του προβλήματος και μάλιστα οποιουδήποτε κοινωνικού προβλήματος στην κοινωνία που ζούμε. Αυτή η εγγενής τάση του καπιταλισμού να εμπορευματοποιεί τα πάντα για χάρη του κέρδους οδηγεί, όπως βλέπουμε κάθε μέρα, στο να εμπορευματοποιεί συνεχώς σε όλους τους τομείς, εκτός των άλλων, και όλα τα πνευματικά και καλλιτεχνικά δημιουργήματα της ανθρώπινης κοινωνίας.

Τι συνέπειες έχει τώρα όλη αυτή η εμπορευματοποίηση της πνευματικής δημιουργίας, της τέχνης και του πολιτισμού; Πολλές και ποικίλες συνέπειες, πρώτα-πρώτα να μπαίνουν όλο και περισσότερα οικονομικά εμπόδια, λόγω της υψηλής τους τιμής, στην πρόσβαση των πλατιών λαϊκών στρωμάτων στα πνευματικά και καλλιτεχνικά δημιουργήματα υψηλής ποιότητας. Συνεπώς η εμπορευματοποίηση της ανθρώπινης πνευματικής δημιουργίας λειτουργεί σε βάρος της καθολικής πρόσβασης του λαού σε αυτή τη δημιουργία και ύστερα όλη αυτή η εμπορευματοποίηση καταλήγει να αποβαίνει τελικά και σε βάρος του ίδιου του πνευματικού δημιουργού, αφού τον αποξενώνει εν τέλει και υλικά και πνευματικά από το ίδιο το δικό του το έργο, το δημιούργημα.

Ποιος είναι τώρα εδώ ο μεγάλος κερδισμένος όλης αυτής της εμπορευματικής διαδικασίας; Μα ποιος άλλος εκτός από τα μονοπώλια της κάθε μορφής τέχνης και συνολικά του πολιτισμού; Αυτή δεν είναι η πραγματικότητα; Δηλαδή οι επιχειρηματικοί όμιλοι της ανθρώπινης και πολιτιστικής δημιουργίας, αν και αμέτοχοι στην οποιαδήποτε πνευματική δημιουργία, ουσιαστικά είναι οι μεγάλοι κερδισμένοι απ’ αυτήν και ακριβώς αυτό έρχεται να ενισχύσει και να προωθήσει το σημερινό νομοσχέδιο.

Αποτελεί άραγε αυτό το νομοσχέδιο έναν ξαφνικό κεραυνό εν αιθρία; Σε καμμία περίπτωση. Πρόκειται για τη νομοθετική συνέχεια του ν.4481, τον οποίο ψήφισε η κυβέρνηση του ΣΥΡΙΖΑ το 2017. Συνέχειά του είναι, μια νομοθετική συνέχεια ασφαλώς προς το χειρότερο για τον λαό, κάτι που άλλωστε, όπως βλέπουμε, συμβαίνει και σε όλους τους τομείς του κυβερνητικού έργου, επιβεβαιώνοντας την εκτίμηση του ΚΚΕ ότι κάθε επόμενη αστική κυβέρνηση είναι χειρότερη από την προηγούμενή της, αφού αυτό επιτάσσουν οι ανάγκες του συστήματος.

Το νομοσχέδιο το οποίο σήμερα φέρνει η Νέα Δημοκρατία στη Βουλή ενσωματώνει μια οδηγία της Ευρωπαϊκής Ένωσης του 2006, αλλά και δύο οδηγίες της Ευρωπαϊκής Ένωσης του Απρίλη του 2019, όταν κυβέρνηση στη χώρα μας ήταν ο ΣΥΡΙΖΑ, ο οποίος και συμφώνησε βέβαια με αυτές και τις υπερασπίζεται βεβαίως, όπως είδαμε, και σήμερα σε αυτή την Αίθουσα. Να πώς εξασφαλίζεται η συνέχεια του κράτους και να πώς συνεχίζεται η ίδια αντιλαϊκή πολιτική με μοχλό μάλιστα και την εναλλαγή των διάφορων αστικών κυβερνήσεων.

Πιο συγκεκριμένα, η ευρωενωσιακή οδηγία 2789 και η αποκρυστάλλωσή της με το σημερινό σχέδιο νόμου σε ελληνικό δικαιϊκό κανόνα πια, έρχεται στην ουσία να κάνει τι; Έρχεται να θεσμοθετήσει και να επισημοποιήσει μία σειρά πρακτικών στο ζήτημα των πνευματικών δικαιωμάτων οι οποίες, παγιωμένες ήδη εδώ και χρόνια, ήλθε η ώρα να λάβουν πλέον και τον χαρακτήρα του νόμου. Αυτό κάνει.

Το σίγουρο είναι ότι και ο ν.2121/1993 από την τότε Νέα Δημοκρατία και ο ν.4481 από τον ΣΥΡΙΖΑ και φυσικά και ο σημερινός, αποστολή τους έχουν να ενισχύσουν και να θωρακίσουν τον χαρακτήρα, όπως είπαμε, της πνευματικής δημιουργίας ως εμπορεύματος, ως καταναλωτικού προϊόντος προς πώληση.

Προς την κατεύθυνση αυτή, λοιπόν, και στη βάση της ενσωμάτωσης στη χώρα μας όλων αυτών των σχετικών οδηγιών της Ευρωπαϊκής Ένωσης, να ποιοι είναι οι βασικοί στόχοι που τίθενται με αυτό το νομοσχέδιο.

Ο πρώτος απ’ αυτούς τους στόχους -ολοφάνερος, ομολογημένος- είναι η γρήγορη προώθηση της συγκέντρωσης του κεφαλαίου της λεγόμενης πολιτιστικής αγοράς και φυσικά η ενοποίηση κατά προτεραιότητα της ευρωπαϊκής ψηφιακής πρώτα και κύρια αγοράς.

Δεύτερος στόχος η ρύθμιση -αυτό είναι λιγάκι δύσκολο- του ανταγωνισμού ανάμεσα στους παρόχους περιεχομένου και στους εμπορικούς παραγωγούς αυτού του περιεχομένου, ένας ανταγωνισμός ο οποίος μαίνεται κυριολεκτικά τα τελευταία χρόνια, άγριος και αδυσώπητος, ανάμεσα στους διαδικτυακούς μονοπωλιακούς ομίλους των Ηνωμένων Πολιτειών από τη μία και τις ευρωπαϊκές επιχειρήσεις παραγωγής, από την άλλη.

Τρίτος στόχος με βάση τα παραπάνω, το νομοσχέδιο επιδεινώνει ακόμη περισσότερο την αντικειμενικά, την έτσι κι αλλιώς δηλαδή στο σύστημα που ζούμε πιο αδύναμη θέση των πραγματικών παραγωγών και δημιουργών του πνευματικού-πολιτιστικού πλούτου και ευνοεί, με τρόπο μάλιστα προκλητικό και σκανδαλώδη, τους επιχειρηματικούς ομίλους, οι οποίοι ουσιαστικά το μόνο που κάνουν, το μόνο που «προσφέρουν» είναι να εκμεταλλεύονται το έργο αυτών των παραγωγών και των δημιουργών.

Πώς τεκμηριώνονται όλα τα παραπάνω; Ακούστε. Δεν αρκούν παρά ορισμένες διατάξεις-παραδείγματα από το νομοσχέδιο. Πρώτα απ’ όλα, σε όλο το νομοσχέδιο οι κάτοχοι των δικαιωμάτων της πνευματικής ιδιοκτησίας αλλού εμφανίζονται ως δικαιούχοι και αλλού ως δημιουργοί. Η υιοθέτηση, όμως, της έννοιας «δικαιούχος» η οποία παρεισφρέει στις διατάξεις του σχεδίου νόμου -και ο ΣΥΡΙΖΑ θέλει να γενικευτεί-, μία έννοια με την οποία συμφωνούν βεβαίως και τα υπόλοιπα κόμματα και ο ΣΥΡΙΖΑ και άλλοι όχι απλά δεν προφυλάσσει και δεν υπερασπίζεται τους δημιουργούς, τους ερμηνευτές και τους εκτελεστές, γιατί και αυτοί είναι συνδημιουργοί, αλλά αντίθετα αυτή η έννοια στρώνει τον δρόμο ώστε να συμπεριληφθούν γενικά -στην έννοια των δικαιούχων δηλαδή- ακόμη και όσοι έχουν τη δυνατότητα να αγοράσουν και να εμπορευτούν μια οποιαδήποτε πνευματική δημιουργία. Κι αυτοί βεβαίως δεν είναι όποιοι κι όποιοι, δεν είναι άλλοι από τις εταιρείες διανομής και τα μεγάλα μονοπώλια στον χώρο του πολιτισμού. Γι’ αυτό άλλωστε και η έννοια αυτή αποτελεί την ψυχή, τη βασική κατεύθυνση της ευρωπαϊκής οδηγίας που σήμερα ενσωματώνετε στο Ελληνικό Δίκαιο.

Η θέση του ΚΚΕ αντίθετα προς την οδηγία αυτή της Ευρωπαϊκής Ένωσης είναι ότι για να διακρίνονται οι πραγματικοί παραγωγοί από τα παράσιτα, πρέπει ρητά να αναφέρονται παντού ως δημιουργοί, ως εκτελεστές, ως ερμηνευτές.

Παραμένει δυστυχώς παραπέρα για τους δημιουργούς-ερμηνευτές-εκτελεστές η πρόβλεψη του νόμου του 1993 και άρα η συνεπαγόμενη καθιερωμένη πρακτική με την οποία υποχρεώνονται οι δημιουργοί-ερμηνευτές-εκτελεστές, κάτω από την πίεση των ραδιοτηλεοπτικών μέσων, να αναγκάζονται να παραχωρούν μονάχα μία φορά, άπαξ, την άδεια χρήσης του έργου τους και χωρίς μετά να έχουν το δικαίωμα να ζητήσουν επαναδιαπραγμάτευση της παραχώρησης όποτε το θελήσουν για κάθε, παραδείγματος χάριν, επανάληψη χρήσης του έργου τους. Άρθρο 3 παράγραφος 1.

Όποιος δηλώνει δε ερευνητικός οργανισμός από τα λογής ιδιωτικά πανεπιστήμια μέχρι τα ερευνητικά ιδρύματα επιχειρηματικών ομίλων και μυστικών υπηρεσιών -γιατί έχουν κι αυτοί ερευνητικά ιδρύματα- αποκτά αυτός τη δυνατότητα εξόρυξης -συγγνώμη για τη λέξη- κειμένων και δεδομένων.

Το θέμα βέβαια δεν είναι μόνο η κακοποίηση της γλώσσας, αφού τα πνευματικά δικαιώματα προφανώς και δεν είναι ορυκτά, αλλά η ουσία η οποία βέβαια βρίσκεται στο ότι και με τον τρόπο αυτό ενισχύεται η βασική κατεύθυνση του νομοσχεδίου για την ανεμπόδιστη διείσδυση και επιχειρηματική δράση των μεγάλων μονοπωλιακών ομίλων στον χώρο του πολιτισμού.

Για να θεωρηθεί δε ένα έργο ως μη διαθέσιμο στο εμπόριο, σύμφωνα με το άρθρο 13 -δεν το λέω εγώ, δεν το λέμε εμείς- προβλέπεται η περίοδος των δέκα χρόνων. Είναι εξαιρετικά μικρή, κυρία Υπουργέ, αυτή η περίοδος και πρέπει δραστικά να αυξηθεί.

Όμως κι εδώ είναι ολοφάνερη η πρόθεση να ευνοηθούν κάποια ιδρύματα, παρέχοντάς τους τη δυνατότητα να εκμεταλλεύονται έργα χωρίς άδεια των δημιουργών, ιδρύματα τα οποία ονοματίζονται ως «ιδρύματα πολιτιστικής κληρονομιάς» χωρίς να καθορίζετε, όμως ,ποια ακριβώς είναι αυτά τα ιδρύματα τα οποία εμπίπτουν σε αυτή την κατηγορία. Ό,τι δηλώσεις είσαι δηλαδή;

Γενικεύεται η δυνατότητα χορήγησης από οργανισμούς συλλογικής διαχείρισης της συλλογικής άδειας με διευρυμένη μάλιστα ισχύ και χωρίς -κι αυτό είναι το πιο σημαντικό εδώ- τη συγκατάθεση του δημιουργού, του ερμηνευτή, του εκτελεστή -δεν θα σταματήσουμε να λέμε και τις τρεις αυτές λέξεις-, άρθρο 14.

Πρόκειται φυσικά για μια απαράδεκτη πέρα για πέρα και επικίνδυνη διάταξη, η οποία θα προκαλέσει πολύ μεγάλα προβλήματα στους κλάδους των δημιουργών, καθώς συνιστά βίαιη υφαρπαγή δικαιώματος.

Από τη σκοπιά, όμως, των στόχων του νομοσχεδίου, αποτελεί εργαλείο για τη συγκέντρωση κεφαλαίου, ειδικά στην περίπτωση που στον οργανισμό συλλογικής διαχείρισης συμμετέχουν από κοινού με τους δημιουργούς και κάποιοι που εκμεταλλεύονται τα έργα τους, γιατί συμβαίνει κι αυτό. Πρόκειται για μια κατάσταση, η οποία σύμφωνα με τις ενωσιακές τάσεις και κατευθύνσεις, διευρύνεται. Αυτή είναι η τάση που υπάρχει στην Ευρωπαϊκή Ένωση σε βάρος των δημιουργών.

Τα ίδια και με το άρθρο 16, στο οποίο αντανακλάται και περιγράφεται όλη εκείνη η πίεση την οποία ήδη υφίστανται -και η οποία βεβαίως αναμένεται να ενταθεί το επόμενο διάστημα με το άρθρο αυτό- οι δημιουργοί και οι συγγενικοί να παραχωρούν άδειες έναντι πολύ χαμηλών αμοιβών στις ψηφιακές πλατφόρμες.

Το δικαίωμα των εκδοτών πνευματικών και καλλιτεχνικών έργων ξέρετε πόσο διαρκεί; Πενήντα ολόκληρα χρόνια και μετά έχουν αυτοί και το δικαίωμα επανέκδοσης, ενώ τα ποσοστά που προβλέπονται για τους δημιουργούς είναι ελάχιστα, είναι πολύ χαμηλά. Όπως βλέπετε, τελειωμό δεν έχουν τα προνόμια στους μεγαλεμπόρους της τέχνης.

Καταργείτε ουσιαστικά το δικαίωμα των δημιουργών να αποσύρουν το έργο τους και να αιτούνται αστικές κυρώσεις, όταν κρίνουν ότι αυτό το έργο προσβάλλεται. Για να χρυσώσετε μάλιστα αυτό το χάπι, τους παραχωρείτε, λέει, το δικαίωμα αυτοί οι δημιουργοί να υποβάλουν και σχετική καταγγελία, αν χρειαστεί, την οποία όμως τους ζητάτε και να την αιτιολογήσουν δεόντως μάλιστα, όπως γράφετε. Ο τίτλος αυτού του άρθρου θα μπορούσε να είναι «Πώς τα θύματα της ληστείας θα καταφέρουν να πείσουν τον ίδιο τους τον ληστή για το δίκιο τους.»!

Το άρθρο 21 -ένα πολύ κρίσιμο άρθρο για τα δικαιώματα των δημιουργών-εκτελεστών-ερμηνευτών- από την αρχή του θέτει τους δημιουργούς σε μειονεκτική θέση, καθώς προβλέπει ότι ο καθορισμός της αμοιβής τους θα γίνεται με ελεύθερη διαπραγμάτευση, δηλαδή κάτω από τους αντικειμενικά ανισότιμους όρους που θα θέσει αυτός που θα εκμεταλλευτεί το έργο, γιατί, όπως ξέρουμε, μόνο ελεύθερη δεν είναι αυτή η διαπραγμάτευση.

Το πρόβλημα προσπαθείτε να το κρύψετε, αλλά δεν κρύβεται ούτε κάτω από τις γενικόλογες και ακαθόριστες διατυπώσεις περί κατάλληλης και αναλογικής αμοιβής που έχετε βάλει.

Κι έρχεται εδώ ο ΣΥΡΙΖΑ και φωνάζει ότι το νομοσχέδιο ευνοεί τις ανεξάρτητες οντότητες διαχείρισης που δεν είναι δημιουργοί, αλλά έμποροι, τις ΑΟΔ δηλαδή και όχι τους ΟΣΔ. Τι νομίζετε, ότι έχουμε μνήμη χρυσόψαρου δηλαδή; Ποιος τις νομοθέτησε τις ΑΟΔ, τις ανεξάρτητες οντότητες διαχείρισης; Εδώ δεν ήμασταν όταν ο ΣΥΡΙΖΑ τις νομοθετούσε το 2017 με το νόμο 4481; Δεν ήταν αυτός ο πρώτος που τις επιφύλαξε μάλιστα και προνομιακή μεταχείριση έναντι των ΟΣΔ;

Εδώ λοιπόν στον νόμο και τις πρακτικές αυτές του ΣΥΡΙΖΑ πατάει η σημερινή Κυβέρνηση της Νέας Δημοκρατίας και τώρα έρχεται να τις ενισχύσει ακόμα περισσότερο αυτές τις ΑΟΔ.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θα πάρω και δυο-τρία λεπτά από τη δευτερολογία, κύριε Πρόεδρε. Ευχαριστώ.

Στο 34ο άρθρο προβλέπεται το πρωτοφανές, να αφαιρείται παντελώς από τον δημιουργό το δικαίωμά του να επιτρέπει ή να απαγορεύει τον δημόσιο δανεισμό του έργου του και αυτό το δικαίωμα το μετατρέπετε σε εύλογη αμοιβή.

Εν τω μεταξύ το ύψος αυτής της εύλογης αμοιβής τέλος πάντων, για φορείς που ανήκουν, εποπτεύονται ή επιχορηγούνται από το κράτος ή την τοπική διοίκηση, τους δήμους, θα καθορίζεται εντελώς αυθαίρετα για όλους τους ΟΣΔ. Τώρα μεταξύ μας δηλαδή όλοι γνωρίζουμε ότι με δεδομένη την τραγική υποχρηματοδότηση της τοπικής διοίκησης, είναι ορατός ο κίνδυνος το κόστος αυτό να επιβαρύνει τελικά τους ίδιους τους δημότες, μετακυλιόμενο στα δημοτικά τέλη.

Τέλος, μερίδιο σε αυτή την εύλογη αμοιβή –ακούστε- αποκτούν και οι εκδότες, οι οποίοι φυσικά δεν έχουν καμμία σχέση με την πνευματική δημιουργία.

Αυτό το πρωτοφανές που εισάγει το νομοσχέδιο και η σχετική οδηγία της Ευρωπαϊκής Ένωσης την οποία όλοι σας ορκίζεστε, να αφαιρείται δηλαδή παντελώς από τον δημιουργό το δικαίωμά του είτε να επιτρέπει είτε να απαγορεύει τον δημόσιο δανεισμό του έργου του, να χάνει δηλαδή για παράδειγμα ο κ. Βασιλικός κάθε δικαίωμά του στο βιβλίο του, το «Ζ», ή ο κ. Βαφέας ως σκηνοθέτης που ήταν προχθές στην επιτροπή το ίδιο το δικαίωμά του σε μια δική του ωραία ταινία, όπως ήταν παραδείγματος χάριν «Ο έρωτας του Οδυσσέα». Αυτό δεν αποτελεί μια απλή αρνητική ρύθμιση, κυρία Υπουργέ, είναι κάτι πολύ χειρότερο. Αποτελεί την αρχή της πλήρους αποξένωσης του δημιουργού από το ίδιο του το δημιούργημα. Αυτή είναι, όμως, τελικά η μοιραία κατάληξη οποιουδήποτε καλλιτεχνικού δημιουργήματος το οποίο μετατρέπεται, αντιμετωπίζεται και λειτουργεί ως εμπόρευμα.

Επομένως το θέμα της συζήτησης για το πώς αντιμετωπίζεται ένα πνευματικό καλλιτεχνικό έργο, δηλαδή είτε ως κοινωνικό αγαθό, είτε ως κοινωνικό δικαίωμα μάλλον καθολικής παροχής, ή ως ένα απλό καταναλωτικό εμπόρευμα, αυτή η συζήτηση δεν έχει μόνο θεωρητικό, ιδεολογικό περιεχόμενο, έχει -ξέρετε- και πολύ πρακτικές συνέπειες και για τους δημιουργούς και για τον λαό. Εδώ ακριβώς είναι που θεμελιώνεται και η αρνητική του ΚΚΕ ψήφος στο νομοσχέδιο αυτό επί της αρχής, αφού και αυτό το νομοσχέδιο βλέπει κάθε πνευματικό και καλλιτεχνικό δημιούργημα ως ένα εμπόρευμα.

Καταλήγοντας, μέσα σε αυτές τις δυσκολίες της ζούγκλας του καπιταλισμού τόσο για τη λαϊκή πρόσβαση στην τέχνη και τον πολιτισμό όσο και στους ίδιους τους πνευματικούς, τους καλλιτεχνικούς δημιουργούς, ποτέ δεν θα σταματήσουμε να υπερασπιζόμαστε όλα τα δικαιώματα των δημιουργών των ερμηνευτών των εκτελεστών. Όμως στην εποχή μας υπάρχουν πια -και με το παραπάνω- όλες οι υλικές αντικειμενικές προϋποθέσεις για να υπάρχει ανεμπόδιστη πρόσβαση στην καλλιτεχνική δημιουργία όλων των ανθρώπων. Ποιος την εμποδίζει;. Μα, φυσικά η καπιταλιστική ιδιοκτησία στα μέσα της παραγωγής και της διάδοσης της τέχνης και όχι βεβαίως τα δικαιώματα των καλλιτεχνών δημιουργών, όπως υπαινίσσονται κάποιοι και υποκριτικά και στα λόγια τα αναγνωρίζουν δήθεν.

Γιατί μόνο μια κοινωνία που μέτρο της προόδου της δεν είναι το κέρδος, αλλά η ολόπλευρη ανάπτυξη -υλική και πνευματική- των μελών της -όλων- δεν έχει αυτή η κοινωνία ανάγκη, ούτε από μεσάζοντες παραγωγούς ούτε από προαγωγούς της τέχνης ούτε από νομοθετικά τερατουργήματα εν τέλει για τη δήθεν προστασία τους. Όσοι αναζητούν συνεπώς τη λύση αυτή, δεν βρίσκεται μέσα στα όρια της σημερινής αστικής εξουσίας και συστήματος, αλλά στην πάλη για μια άλλη εξουσία, την εργατική, η οποία θα αποδώσει όλα τα υλικά και πνευματικά επιτεύγματα του πολιτισμού στους πραγματικούς δημιουργούς τους, δηλαδή στον εργαζόμενο λαό. Και στο πλαίσιο αυτής της εξουσίας βεβαίως όλοι οι καλλιτέχνες δημιουργοί, απαλλαγμένοι εντελώς από βιοποριστικές έγνοιες που τους κατατρώνε και αφού οι μηχανισμοί αυτού του είδους θα αχρηστευθούν, μιας και η έννοια του αναπαλλοτρίωτου πνευματικού δικαιώματος θα εξαγνιστεί από όποιους κερδοσκοπικούς και εισπρακτικούς σκοπούς και θα δικαιωθεί φυσικά αποκτώντας εκείνο το ηθικό και μόνο νόημά της που δεν επιτρέπει την παραμικρή αλλοίωση του καλλιτεχνικού έργου.

Με τα λόγια αυτά κλείνουμε, δηλώνοντας ότι καταψηφίζουμε επί της αρχής το νομοσχέδιο.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Τον λόγο τώρα έχει -έχετε συνεννοηθεί νομίζω- η ειδική αγορήτρια της Κοινοβουλευτικής Ομάδας του ΜέΡΑ25, η Αντιπρόεδρος της Βουλής, η κ. Σοφία Σακοράφα. Ευχαριστώ τον κ. Μπούμπα που διευκόλυνε, ως προς την προτεραιότητα, τη διαδικασία.

Κυρία Σακοράφα, έχετε τον λόγο.

**ΣΟΦΙΑ ΣΑΚΟΡΑΦΑ (Η΄ Αντιπρόεδρος της Βουλής):** Ευχαριστώ πολύ, κύριε Πρόεδρε. Να ευχαριστήσω και εγώ τον κύριο συνάδελφο για την κατανόηση που δείχνει.

Κυρίες και κύριοι συνάδελφοι, σήμερα συζητάμε ένα νομοσχέδιο του Υπουργείου Πολιτισμού και Αθλητισμού το οποίο αφορά κατά κύριο λόγο στην ενσωμάτωση -με κάποια καθυστέρηση βέβαια- ευρωπαϊκών οδηγιών με διάφορες ρυθμίσεις για τα πνευματικά και τα συγγενικά δικαιώματα. Το δίκαιο της πνευματικής ιδιοκτησίας έχει ραγδαία εξέλιξη, αλλά έχει και ανάγκη διαρκούς ανανέωσης ακριβώς γιατί πρέπει να παρακολουθεί την πραγματική εξέλιξη των πραγμάτων η οποία κινείται και αλλάζει με μεγάλες ταχύτητες. Υπάρχει ένα τεράστιο οικοδόμημα διακίνησης και εκμετάλλευσης των έργων της πνευματικής δημιουργίας. Στη βάση αυτού του οικοδομήματος βρίσκονται οι δημιουργοί και σε πολλά καλλιτεχνικά έργα και οι εκτελεστές, αλλά και οι ερμηνευτές. Είναι δεδομένο ότι χωρίς αυτούς δεν θα υπήρχε και τίποτα άλλο να συζητήσουμε.

Πάνω, λοιπόν, στη δημιουργία, πάνω στο έργο αυτών των ανθρώπων έχει στηθεί ένα τεράστιο δίκτυο, ένας παγκόσμιος μηχανισμός διακίνησης, διάθεσης και πολύμορφης διαρκούς εκμετάλλευσης του έργου τους. Αυτή είναι η διαβόητη αγορά. Το πεδίο δράσης και οι δυνατότητες αυτού του τεράστιου μηχανισμού εκμετάλλευσης έχουν εκτοξευθεί σε επίπεδα που θα ήταν αδιανόητα πριν από λίγα χρόνια για εμάς.

Η ψηφιακή τεχνολογία και το διαδίκτυο έχουν αλλάξει εντελώς τους όρους του παιχνιδιού. Οι δημιουργοί, οι συνδημιουργοί, οι εκτελεστές και οι ερμηνευτές ήταν ούτως η άλλως πάντα η αδύναμη βάση όλου αυτού του συστήματος. Από τον καιρό ακόμα που η αγορά στην Ελλάδα, παραδείγματος χάριν, ήταν μόνο λίγοι εκδότες βιβλίων, μία μόνο δισκογραφική εταιρεία και το κρατικό ραδιόφωνο, από τότε -έχει κυλήσει πολύ νερό στο αυλάκι- προστέθηκαν ραδιοφωνικοί και τηλεοπτικοί σταθμοί, ακόμα και με παγκόσμια εμβέλεια και βέβαια οι ψηφιακές πλατφόρμες.

Απέναντι σε όλο αυτό τον μηχανισμό η θέση του δημιουργού, αυτού που έχει το πρωτογενές δικαίωμα πνευματικής ιδιοκτησίας, του πραγματικού δικαιούχου δηλαδή, όλο και χειροτερεύει. Γίνεται όλο και πιο αδύναμος μπροστά στη διόγκωση της λεγόμενης αγοράς, πολύ περισσότερο αυτό ισχύει και για τα συγγενικά δικαιώματα. Χωρίς αυτούς, όμως, δεν θα υπήρχε κανένα από τα δισεκατομμύρια καθημερινά κλικ στους υπολογιστές όλου του κόσμου, δεν θα είχαν καν προγράμματα τα ραδιόφωνα, ούτε καν οι τηλεοράσεις. Με όρους βιομηχανικής εποχής θα λέγαμε ότι χωρίς αυτούς δεν θα γύρναγε κανένα γρανάζι. Κι όμως, τα γρανάζια της αγοράς τους συνθλίβουν, γιατί πάντα έτσι λειτουργεί και έτσι αυτορυθμίζεται η αγορά.

Επιτείνεται, λοιπόν, διαρκώς μια κατάσταση, όπου οι πραγματικοί δικαιούχοι έχουν όλο και περισσότερη, όλο και μεγαλύτερη αντικειμενική αδυναμία να προστατέψουν τα δικαιώματά τους και βρίσκονται σε όλο και πιο αδύναμη θέση να διαπραγματευτούν γι’ αυτά.

Απέναντι σε αυτή την πορεία των πραγμάτων, θα σας ρωτήσω το εξής: Ποιο είναι το χρέος της παρέμβασης του νόμου; Μα -θα μου απαντήσετε- φυσικά να αποκαταστήσει όσο μπορεί μια ισορροπία, να εξομαλύνει τη βαρβαρότητα της αγοράς και να προστατεύσει τα δικαιώματα και τη θέση των πραγματικών δικαιούχων. Εάν δεν το κάνει αυτό, τότε απλώς ο Νόμος –με «ν» κεφαλαίο- σέρνεται πίσω από τους νόμους της αγοράς και προσφέρει σε αυτή μια πρόσθετη θεσμική αρωγή και στήριξη. Αυτή είναι η περίφημη διευκόλυνση της αγοράς.

Οι οδηγίες που ενσωματώνονται στο Ελληνικό Δίκαιο με το παρόν νομοσχέδιο πατάνε και στις δύο βάρκες. Έχουν μια αφετηριακή βούληση και προστασίας δικαιωμάτων που υποδηλώνεται σε κάποιες ρυθμίσεις, αλλά εγκαθιδρύουν ταυτόχρονα σε πολλά σημεία και πλαίσιο διευκόλυνσης της αγοράς. Για το πρώτο μέρος θα ήμασταν θετικοί. Για το δεύτερο είμαστε αρνητικοί. Γι’ αυτό και είπαμε ότι επί της αρχής του νομοσχεδίου ψηφίζουμε «παρών».

Ας έρθουμε τώρα στα πιο αξιοπρόσεκτα σημεία των διατάξεων του νομοσχεδίου. Στα άρθρα 8 και 9 έχουμε την περίφημη εξόρυξη κειμένων και δεδομένων, άρθρο 8 και 9, όπως είπα πριν. Το συζητήσαμε και στην επιτροπή, κυρία Υπουργέ, ο συγκεκριμένος όρος είναι μνημείο βαρβαρότητας. Αν και χρησιμοποιείται ήδη στη βιβλιογραφία, πρέπει να διορθωθεί. Εμείς προτείναμε τον όρο «ανάσυρση». Είπατε ότι στο μέλλον θα το διορθώσετε, όντως έτσι είναι και περιμένουμε να το κάνετε αυτό. Μιλάμε, λοιπόν, για κάθε αυτοματοποιημένη αναλυτική τεχνική, για την ανάλυση ψηφιακών κειμένων και δεδομένων, με στόχο την παραγωγή δεδομένων και πληροφοριών.

Για τεχνολογία που βασίζεται στη συγκέντρωση και αποθήκευση τεράστιου όγκου δεδομένων -τα big data- της σύγχρονης ψηφιακής τεχνολογίας και λειτουργεί με βάση έναν εκάστοτε χρησιμοποιημένο αλγόριθμο, η οδηγία και το παρόν νομοσχέδιο δίνουν ελευθερία άσκησης αυτής της δραστηριότητας σε ερευνητικούς οργανισμούς και ιδρύματα πολιτιστικής κληρονομιάς, με την αναγκαία όμως προϋπόθεση ότι έχουν νόμιμη πρόσβαση στο αντίστοιχο υλικό. Τα ερευνητικά ιδρύματα με βάση τους ορισμούς πρέπει να μην είναι κερδοσκοπικά, τα λεγόμενα «μη κερδοσκοπικά», ή εάν είναι κερδοσκοπικά, να επανεπενδύουν όλα τα κέρδη τους στην έρευνα.

Προσέξτε τι ακριβώς εισάγεται εδώ. Εάν ο οργανισμός επανεπενδύει όλα τα κέρδη του στην έρευνα από καταστατική υποχρέωση τότε είναι και αυτός μη κερδοσκοπικός. Εάν, όμως, το μέτρο της λεγόμενης επανεπένδυσης προκύπτει από κατασκευασμένα λογιστικά δεδομένα -για να είμαστε ακριβέστεροι- τότε αποδίδουμε σε κερδοσκόπους ένα δικαίωμα που υποτίθεται ότι θεσμοθετείται μόνο για μη κερδοσκοπικούς οργανισμούς και μόνο για αυτούς και αιτιολογείται αλλά και δικαιολογείται.

Στο άρθρο 10 που αφορά στη διάθεση και χρήση έργων για εκπαιδευτικούς σκοπούς υπάρχει μια ρύθμιση χωρίς δικλίδες ασφαλείας η οποία καθιερώνει ένα καθεστώς με πολλούς κινδύνους. Ιδίως αφήνει τα περιθώρια για μια αλόγιστη και απεριόριστη κατά μέγεθος διασπορά των έργων λόγου στο διαδίκτυο με την επίκληση των συγκεκριμένων ρυθμίσεων που παραβλέπουν συλλήβδην και την άδεια και την αμοιβή του δικαιούχου. Από το άλλο μέρος υπάρχει το πρόβλημα της εφαρμογής του περιορισμού στη χρήση, αναπαραγωγή αποσπασμάτων μέχρι το ποσοστό 5% του έργου. Εάν δεν πρόκειται για επιστημονικά συγγράμματα ο περιορισμός αποκλείει τη χρήση μιας ολιγοσέλιδης νουβέλας που το 5% δεν μπορεί να συγκροτήσει ενότητα ή ενός διηγήματος ή ενός μικρού διηγήματος, short story, δηλαδή, της μίας ή δύο σελίδων. Όπως εξαιρούνται τα ποιήματα θα έπρεπε και εδώ να υπάρχει εξαίρεση για να είναι δυνατή η χρήση τους σε φιλολογικά μαθήματα.

Προβληματική είναι και η διάταξη του άρθρου 4 που ενσωματώνει τη διάταξη του άρθρου 12 της οδηγίας. Η ενσωμάτωση αυτή, όμως, είναι προαιρετική και όχι υποχρεωτική. Η διάταξη ενσωματώνει στην ελληνική νομοθεσία τις πρακτικές χορήγησης συλλογικών αδειών με διευρυμένη ισχύ. Πρακτικές από τις σκανδιναβικές χώρες. Στην Ελλάδα, όμως, θα μου επιτρέψετε να πω ότι δεν υπάρχει καμμία τέτοια παράδοση. Οι ρυθμίσεις αυτές παραβλέπουν τον ίδιο τον πυρήνα των πνευματικών και συγγενικών δικαιωμάτων, την ατομική εξουσία διαχείρισης του ίδιου του δικαιούχου. Προβλέπεται ότι οι οργανισμοί θα μπορούν να εκπροσωπούν δικαιούχους χωρίς καμμία σύμβαση και χωρίς καμμία εξουσιοδότηση ακόμη και χωρίς προηγούμενη ενημέρωση του δικαιούχου. Και ακόμα χωρίς καμμία πρόβλεψη για τον τρόπο απόδοσης των εισπραττόμενων αμοιβών προς αυτούς που εκπροσωπήθηκαν χωρίς τη συμμετοχή και χωρίς τη θέλησή τους. Αντίθετα η παράγραφος 3 δημιουργεί και πρόσθετη υποχρέωση στους δικαιούχους που δεν εκπροσωπούνται. Να μεριμνήσουν, δηλαδή, αυτοί για την υποβολή δήλωσης αποκλεισμού προς κάθε οργανισμό η οποία φαίνεται ότι δεν θα έχει και άμεσα αποτελέσματα.

Ερχόμαστε τώρα στη διάταξη του άρθρου 18 που θεσπίζει το νέο συγγενικό δικαίωμα του εκδότη Τύπου για την αναπαραγωγή και διάθεση εκδόσεων μέσω επιγραμμικών, δηλαδή ψηφιακών και διαδικτυακών χρήσεων από παρόχους υπηρεσιών της κοινωνίας της πληροφορίας. Εδώ υπάρχει το κρίσιμο ζήτημα για το ποσοστό επί των αντίστοιχων ετησίων εσόδων των εκδοτών το οποίο θα αποδίδουν αυτοί προς τους δικαιούχους. Εδώ έχουμε μια ιδιότυπη νομική κατασκευή. Ενώ η αμοιβή του δημιουργού βασίζεται στο δικό του δικαίωμα πνευματικής ιδιοκτησίας αυτό ασκείται και ικανοποιείται μόνο έμμεσα στο πλαίσιο της άσκησης του συγγενικού δικαιώματος ενός τρίτου, δηλαδή, του εκδότη. Κατά τη γνώμη μας το ποσοστό αυτό πρέπει να ανέρχεται τουλάχιστον στο ένα τρίτο, όπως παραδείγματος χάριν προβλέπεται στη Γερμανία και όχι 25% ή 15% που προβλέπει η παρούσα διάταξη.

Η συγκεκριμένη διάταξη είναι οπωσδήποτε ελλιπής στη διατύπωσή της. Είναι θα έλεγα μια διάταξη ανάπηρη. Θα πρέπει να περιλαμβάνει ειδική πρόβλεψη ότι δεν επιτρέπεται συμφωνία μεταξύ εκδότη και εργαζόμενου για ενσωμάτωση του δικαιώματος του δεύτερου στον μισθό του, αν είναι μισθωτός, ή στη συμφωνούμενη αμοιβή του εάν απασχολείται με οποιοδήποτε άλλο καθεστώς. Ούτε και να συμψηφίζεται. Αλλιώς θα κατοχυρώσουμε μόνο το συγγενικό δικαίωμα του εκδότη και θα μείνει μετέωρο και ανασφάλιστο πρωτογενές δικαίωμα του δημιουργού. Είναι υπαρκτός ο κίνδυνος να ικανοποιούνται εν τέλει οι δημιουργοί από τον εκδότη μόνο εκουσίως και κατά τη βούληση αυτού. Επίσης, δεν καθορίζει ένα πλήρες και ασφαλές πλαίσιο αλλά και ένα σύστημα ελέγχου για την είσπραξη και απόδοση των δικαιωμάτων.

Τέλος, θα πρέπει να προβλέπεται ρητά ότι είναι άκυρη και οποιαδήποτε παραίτηση και συμβατικός περιορισμός των δικαιωμάτων αυτών του δημιουργού και ότι την ακυρότητα θα μπορεί να την επικαλεστεί οποτεδήποτε ο δημιουργός και μόνο αυτός. Μια διάταξη, λοιπόν, που ακόμα και αν ξεκινά με θετική σκοπιμότητα όχι μόνο θα αποδειχθεί αναποτελεσματική αλλά θα δημιουργήσει και περισσότερα προβλήματα χωρίς να λύνει ούτε το βασικό. Κατά τα λοιπά είναι θετική η νομοτεχνική βελτίωση που προστέθηκε στη διάταξη αλλά δεν διορθώνονται όσα είπα παραπάνω. Τα υπόλοιπα τα είπαμε και στην επιτροπή. Πρέπει εδώ να γίνουν δεκτές οι προτάσεις της ΕΣΗΕΑ. Ανάλογα πράγματα ισχύουν και στο άρθρο 20 όπου παραλείπεται να οριστεί ο τύπος και η ικανοποίηση των δικαιωμάτων. Μένει και εδώ μετέωρος. Αναρωτιόμαστε αν η παράλειψη αυτή είναι απλή παραδρομή ή υποκρύπτει κάτι άλλο.

Στο άρθρο 21 η κυρία Υπουργός απέσυρε ήδη την αρχική παράγραφο 4 που αναιρούσε τον θεμελιώδη κανόνα του δικαίου της πνευματικής ιδιοκτησίας για την υποχρέωση καταβολής αμοιβής. Για αντίστοιχους λόγους, το είπαμε και στην επιτροπή το λέμε και σήμερα, πιστεύουμε ότι πρέπει να αφαιρεθεί και η παράγραφος 3 που θεωρεί κατάλληλη τη συμφωνηθείσα αμοιβή του δημιουργού, αν το ύψος της προβλέπεται σε ισχύουσα συμφωνία που προέκυψε από συλλογικές διαπραγματεύσεις. Και αυτή η διάταξη καταστρατηγεί και αναιρεί ουσιαστικά, κυρίες και κύριοι συνάδελφοι, το απόλυτο δικαίωμα του δημιουργού να ορίζει ο ίδιος ελεύθερα την αμοιβή του.

Προβληματικό είναι και το άρθρο 25.

Στο άρθρο 47, παράγραφος 1, του νομοσχεδίου καταργείται εσφαλμένα η διάταξη του άρθρου 15, παράγραφος 5 του ν.2121/1993. Αυτή προέβλεπε ότι αυτός στον οποίο μεταβιβάζεται το περιουσιακό δικαίωμα ή του παρέχεται αποκλειστική άδεια εκμετάλλευσης είχε την υποχρέωση μέσα σε εύλογο χρόνο να καταστήσει το έργο προσιτό στο κοινό με τον κατάλληλο τρόπο. Η προτεινόμενη διάταξη καταργεί την παραπάνω ρητή υποχρέωση εκείνων προς τους οποίους μεταβιβάστηκε το δικαίωμα ή δόθηκε η αποκλειστική άδεια εκμετάλλευσης. Για τις περιπτώσεις που δεν υλοποιείται η εκμετάλλευση το όλο σύστημα υποκαθίσταται μόνο από το δικαίωμα του δημιουργού να ανακαλέσει ή να άρει την αποκλειστικότητα και μάλιστα μόνο υπό προϋποθέσεις ακόμα και στις περιπτώσεις αποκλειστικής άδειας. Αυτή η ρύθμιση η οποία επιπλέον αφήνει έξω από κάθε κάλυψη και προστασία τις περιπτώσεις μεταβίβασης του δικαιώματος είναι αντίθετη με τον σκοπό και το πνεύμα της οδηγίας στο μέτρο που αυτή αποβλέπει στην μεγαλύτερη εξασφάλιση του δημιουργού.

Στα άρθρα 31 έως 33 απαλείφεται το δικαίωμα του δικαιούχου να επιτρέπει ή να απαγορεύει τον δημόσιο δανεισμό των έργων του και εισάγεται ένα σύστημα αμοιβής, εύλογης αμοιβής όπως ορίζεται, σαν αντιστάθμισμα. Μάλιστα στα άρθρα 33 και 34 αφαιρείται πλέον ο δημόσιος δανεισμός από τη βάσει του άρθρου 3 παράγραφος 1 του ν.2121/1993 εξουσία του περιουσιακού δικαιώματος των δημιουργών ή από το πρωτότυπο ή τα αντίτυπα των έργων τους. Καταργείται, δηλαδή, ένα αποκλειστικό δικαίωμα και μετατρέπεται σε απλή αξίωση για αποζημίωση εύλογης αμοιβής. Αυτό πιστεύουμε πως είναι αντίθετο στο διεθνές νομικό πλαίσιο και γι’ αυτό πρέπει οι διατάξεις αυτές να αποσυρθούν. Εμείς πιστεύουμε ότι πρέπει να διατηρηθεί ο δημόσιος δανεισμός στο πλαίσιο άσκησης των πρωτογενών εξουσιών και δικαιωμάτων του άρθρου 3 του ν.2121/1993. Είναι ένα μεγάλο και πρόσθετο πρόβλημα ότι αυτές οι διατάξεις εξαιρούν εντελώς από το αντίστοιχο δικαίωμα όλους τους δημιουργούς εικαστικών τεχνών.

Τέλος, είναι εντελώς μετέωρος και δείχνει ολοκληρωτικά αυθαίρετος ο προσδιορισμός της συνολικής ετήσιας αμοιβής όλων των δικαιούχων στην παράγραφο 3 στο ύψος των 350.000 ευρώ.

Κλείνοντας, κυρίες και κύριοι συνάδελφοι, για τη θέση και την ψήφο μας επί των άρθρων θα αναμένουμε μέχρι το τέλος της διαδικασίας ευελπιστώντας σε διορθωτικές κινήσεις της κυρίας Υπουργού, όπου αυτό είναι δυνατόν, γιατί πιστεύω ότι υπάρχουν σημεία που πραγματικά μπορούν και διορθώνονται.

Σας ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε.

Τον λόγο τώρα έχει ο ειδικός αγορητής της Ελληνικής Λύσης, κ. Κωνσταντίνος Μπούμπας.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Σας ευχαριστώ θερμά, κύριε Πρόεδρε.

Κυρία Υπουργέ, κυρίες και κύριοι συνάδελφοι, είναι ένα νομοσχέδιο που έχει πολύ πόνο και μαύρο δάκρυ. Πραγματικά θα σας πει και ο Πρόεδρος της Ελληνικής Λύσης στη συνέχεια. Το θέμα αυτό μας έχει απασχολήσει πάρα πολύ στην Ελληνική Λύση. Σήμερα πρέπει να ειπωθούν πράγματα για να τα ξέρει το Κοινοβούλιο. Φαντάζομαι ότι οι περισσότεροι τα ξέρετε. Αλλά να τα ξέρουν και οι δικαιούχοι και οι πληρωτές, δηλαδή ραδιόφωνα και τηλεοράσεις κυρίως της επαρχίας. Τους έχετε στραγγαλίσει. Αλλά και οι καταστηματάρχες που όλα αυτά τα χρόνια πλήρωσαν σε νταβατζήδες -να μου επιτραπεί η λέξη- από κάποιους περίεργους οργανισμούς τα χρήματά τους. Δεν έχει γίνει ενδελεχής έλεγχος. Έχουν κλείσει και καταστήματα.

Πρέπει τα πνευματικά δικαιώματα να προστατεύονται; Σαφώς! Δεν μπορεί σήμερα ο δημιουργός, ο άνθρωπος του πολιτισμού, της τέχνης, των γραμμάτων, της ειδησιογραφίας, να μην αμείβεται. Πρέπει να μπει μια ευταξία στο θέμα του διαδικτύου προκειμένου δημοσιογράφοι και εκδότες που δίνουν ειδήσεις στο διαδίκτυο είτε στην Google είτε στη Meta, δηλαδή το λεγόμενο Facebook, να αμείβονται, διότι αυτοί οι μεγαλοκαρχαρίες με τις πλατφόρμες εκμεταλλεύονται την είδηση; Σαφώς! Άρα, λοιπόν, το άρθρο 18 μπορεί να τους προστατεύσει. Επιτέλους να γίνουμε ένα ευρωπαϊκό κράτος.

(Στο σημείο αυτό την Προεδρική Έδρα καταλαμβάνει η Η΄ Αντιπρόεδρος της Βουλής κ. **ΣΟΦΙΑ ΣΑΚΟΡΑΦΑ**)

Αλλά, αν δεν αλλάξουμε, αν δεν τροποποιήσουμε τον νόμο, αν δεν φέρουμε άλλες διατάξεις, η προσπάθεια θα είναι Σισύφειος και -να μου επιτραπεί η έκφραση- θα γίνει μια τρύπα στο νερό. Πάλι θα αγκομαχούν οι καταστηματάρχες, πάλι τα ραδιόφωνα και οι τηλεοράσεις της επαρχίας θα αγκομαχούν και δεν ξέρουν πόσα πληρώνουν και σε ποιους πληρώνουν. Διότι και οι πραγματικοί δικαιούχοι δεν έχουν πάρει τα χρήματά τους. Το αποδεικνύει μια αμαρτωλή ιστορία, την οποία στον λίγο χρόνο που έχουμε, καλό θα ήταν να την αναλύσουμε.

Κατ’ αρχάς, κυρία Υπουργέ, η Ελληνική Λύση έχει προτείνει έναν εθνικό φορέα διαπραγμάτευσης με τους οργανισμούς, προκειμένου οι ελεύθεροι επαγγελματίες -τα καταστήματα, τα ραδιόφωνα και οι τηλεοράσεις- να ξέρουν σε ποιους πληρώνουν και λελογισμένα να πληρώνουν. Εδώ τώρα τι γίνεται; Ο κάθε οργανισμός βγάζει το δικό του αμοιβολόγιο, όπως του «καπνίσει». Από μηδέν –λέει- μέχρι διακόσια τετραγωνικά μέτρα. Μισό λεπτό, το κομμωτήριο και το περίπτερο θα πληρώνει τα ίδια με το μουσικοχορευτικό κέντρο; Είναι αυτό δικαίωση; Είναι δίκαια κριτήρια; Είναι δίκαιο να λες στα ραδιόφωνα και τις τηλεοράσεις της περιφέρειας «θα μου πληρώνεις τόσα» ως νταβατζιλίκι και στα ραδιόφωνα και τις τηλεοράσεις του λεκανοπεδίου να τα βάζεις επί 2,2% του ετήσιου τζίρου, διότι εκεί υπάρχει μεγαλύτερο διαφημιστικό φιλέτο; Κατά το δοκούν;

Τι λέμε, λοιπόν, εμείς; Εθνικό ενιαίο φορέα διαπραγμάτευσης ή υπό κρατική υπόσταση όπως είναι ο Οργανισμός Πνευματικής Ιδιοκτησίας, αυτός θα έρχεται σε διαπραγμάτευση με τους οργανισμούς, αυτός θα καθορίζει ανάλογα με τη φύση του επαγγέλματος και τα τετραγωνικά που καταλαμβάνει η κάθε επιχείρηση για να έχουμε δίκαια κριτήρια.

Σας κάνουμε, λοιπόν, αυτήν την πρόταση και πρέπει να την αποδεχτείτε. Διότι εδώ, κυρία Υπουργέ, έχω την επιστολή της Ένωσης Ενημερωτικών Τηλεοράσεων Ελληνικής Περιφέρειας, την οποία θα καταθέσουμε στα Πρακτικά. Οι άνθρωποι λένε το αυτονόητο, αυτό που λέμε και εμείς ως Ελληνική Λύση, γιατί το βιώνουν το πρόβλημα. Εσείς, όμως, παρακαλώ τους το αποκλείσατε αυτό και θέλω να το ξαναδείτε, διότι λέτε ότι ανάμεσα σε αυτούς που είναι υπόχρεοι να πληρώσουν τα πνευματικά δικαιώματα και τους δικαιούχους είναι μια ιδιωτική συζήτηση και δεν μπορεί να γίνει υπό την κρατική εποπτεία. Αυτό είναι λάθος. Αυτό είναι μέγα λάθος. Να βάλουμε επί τον τύπον των ήλων. Μισό λεπτό.

Άρα, λοιπόν, να ξαναδείτε αυτό που ζητούν η Ένωση Ενημερωτικών Τηλεοράσεων Ελληνικής Περιφέρειας συνάμα με τα επιμελητήρια, τα οποία έχουν κάνει πρόταση γιατί βιώνουν το πρόβλημα της αγοράς, η οποία κλαίει.

Μέσα στους φορείς που πρότεινε η Ελληνική Λύση ήταν ο Νομικός Σύμβουλος κ. Κώστας Παρίσης, που είναι και Σερραίος, της Ένωσης Επιμελητηρίων Ελλάδος, είχαμε προτείνει την Ένωση Τεχνικών Ραδιοφωνίας Μακεδονίας-Θράκης, την Ένωση Επιμελητηρίων, τα επιμελητήρια της επαρχίας και δεν έγινε αποδεκτό αυτό από το προεδρείο. Για ένα λεπτό. Δεν θα έρθουν εδώ τα ραδιόφωνα και οι τηλεοράσεις της περιφέρειας, που είναι αιμοδότες πελάτες για το θέμα των πνευματικών δικαιωμάτων και θα μιλούν μόνο οι οργανισμοί; Αυτός που πληρώνει, ο πελάτης, δεν θα ερωτηθεί; Μόνο ο δικαιούχος, μόνο αυτός που πληρώνεται; Δεν είναι άδικο; Πρέπει και οι δύο πλευρές να είχαν καταθέσει εμπεριστατωμένες προτάσεις, με αφορμή την επιστολή αυτή που θα καταθέσουμε στα Πρακτικά για να δούμε τι γίνεται, να δούμε αυτούς που πληρώνουν.

Τώρα: Αμοιβολόγια. Ό,τι του «καπνίσει» του καθένα, νταβατζιλίκι. Ο κάθε οργανισμός βγάζει ένα αμοιβολόγιο. Ανοίγει ο άλλος ένα μαγαζί, περνάει τη μια βδομάδα ο ένας οργανισμός, την άλλη βδομάδα ο άλλος οργανισμός, την άλλη βδομάδα ο άλλος οργανισμός. Ο καθένας αμοιβολόγιο ό,τι θέλει και αυτό το 2% γίνεται 20%. Στέγνωσε ο καταστηματάρχης, «καθάρισε» το ραδιόφωνο της επαρχίας και η τηλεόραση.

Εδώ ενδεικτικά έχω ένα αμοιβολόγιο ενός οργανισμού, θα το δείτε αυτό το αμοιβολόγιο, τον τιμοκατάλογο που βγάζουν αυτοί απέναντι στον ελεύθερο επαγγελματία. Πάμε παρακάτω: Αμαρτωλή ιστορία της ΑΕΠΙ: Σκάνδαλο μέγα. Θα κάνουμε κάτι γι’ αυτό; 150 εκατομμύρια ευρώ έχουν φαγωθεί. Πού πήγαν ρε παιδιά αυτά τα λεφτά; Είναι πολλά τα λεφτά. Τώρα, το κόλπο είναι: Πάει 6 Δεκεμβρίου του 2018 η ΑΕΠΙ στη Λευκωσία και μέσα σε είκοσι τέσσερις ώρες εξαφανίζεται η εταιρεία. Το κόλπο τώρα ποιο είναι; Θα στεναχωρηθεί και ο ΣΥΡΙΖΑ σήμερα γιατί έχει και αυτός ευθύνες. Το κόλπο, λοιπόν, είναι ότι η ΑΕΠΙ έχει συνδεδεμένες εταιρείες με θετικό πρόσημο, δεν είναι σε πτώχευση αυτές μια χαρά λειτουργούν τώρα, οι οποίες πάνε και αγοράζουν. Ξέρετε, ανάμεσα στους φορείς που προτείναμε -είναι σύμπτωση αυτό- είναι η Ένωση Ιδιοκτητών Ιδιωτικών Ραδιοφωνικών Σταθμών Αττικής και η έδρα είναι Φραγκοκλησιάς. Στην ίδια οδό αλλά στη Θεσσαλονίκη Φραγκοκλησιάς, αλλά πίσω από τα δικαστήρια, δύο συνδεδεμένες εταιρείες -τέσσερις είναι αυτές οι θυγατρικές της ΑΕΠΙ- αγοράζουν το κτίριο, που είναι πάνω από δύο χιλιάδες τετραγωνικά μέτρα, με μορφή leasing και εκατόν είκοσι μήνες. Είναι η ΕΔΙΣ και η B2FLOW.

Αυτές είναι οι εταιρίες, κυρία Υπουργέ, που λέγαμε χθες. Αυτές οι δύο, λοιπόν, τι κάνουν; Εκεί στεγάστηκαν υπηρεσίες του δημοσίου υγείας και ο ΣΥΡΙΖΑ φτιάχνει έναν ειδικό οργανισμό, τον ΕΥΕΔ. Και αντί, όταν πτώχευσε η ΑΕΠΙ, να τα δώσει σε έναν ομοειδή οργανισμό όπως προστάζει ο νόμος, πάει λοιπόν ο ΣΥΡΙΖΑ και δίνει αυτήν την ειδική υπηρεσία για να κάνει την εξυγίανση. Πώς πληρώθηκε αυτή; Οι δικηγόροι από που πληρώθηκαν;

Κύριε Βερναρδάκη, αν θέλετε πανεπιστημιακός είστε, Υπουργός Επικρατείας είσαστε, την ξέρετε την υπηρεσία, αν θέλετε απαντάτε. Γιατί έγινε αυτό; Πάμε τώρα παρακάτω. Μέσα εκεί, λοιπόν, στην ίδια την ΑΕΠΙ μέσω των συνδεδεμένων εταιρειών, το μίσθωμα για την υπηρεσία ήταν 10.000 ευρώ το μήνα. Ο πρόεδρος έπαιρνε 4.500 ευρώ μισθό το μήνα. Αυτά όλα δεν μας απασχολούν;

Και πάμε τώρα -που και αυτό θα το καταθέσουμε στα Πρακτικά για να το ξέρουν εδώ οι καταστηματάρχες, δηλαδή οι άνθρωποι- να δούμε ποια είναι η δικαστική απόφαση. Πριν πάμε στο πώς, πριν πάω όμως εδώ, να δούμε τι γίνεται στις άλλες ευρωπαϊκές χώρες με τον ΟΣΔ, γιατί στην Ελληνική Λύση το ψάξαμε: Ιταλία 8%, Δανία, Σουηδία, Νορβηγία, Φινλανδία, Λιθουανία, Εσθονία, Ισλανδία μέχρι 12,5%, Γερμανία 8%, Ελβετικό 10%, Ολλανδία 12,5%, Αγγλικό 12,5%, Βελγικό, Γαλλικό μέχρι 15% το πολύ. Στην Ελλάδα και στην Πορτογαλία το χαράτσι, το νταβατζιλίκι, είναι πάνω από 20%. Στην Ισπανία κάποιοι μπήκαν φυλακή επί του θέματος.

Έχω εδώ τη μήνυση που έκανε η Ένωση Ελλήνων Μουσουργών. Καλαντζόπουλος, Μικρούτσικος –ο αείμνηστος- Ξαρχάκος, Μαμαγκάκης, Κουμεντάκης -να το ξέρουν οι καταστηματάρχες- και βγαίνει μία απόφαση μέχρι και 5.000 ευρώ το μήνα ποινής στην ΑΕΠΙ και καταδικάζεται η ΑΕΠΙ για μισό εκατομμύριο, 500.000 ευρώ. Αλλά εδώ τι λέει –προσέξτε- η δικαστική απόφαση; Ότι «μπορεί να συνιστά καταχρηστική εκμετάλλευση το γεγονός ότι η επιχείρηση επιφορτισμένη με την εκμετάλλευση δικαιωμάτων του δημιουργού, η οποία κατέχει δεσπόζουσα θέση κατά την έννοια του άρθρου 86, επιβάλλει στα μέλη της υποχρεώσεις όχι απαραίτητες για την πραγμάτωση του κοινωνικού της σκοπού και οι οποίες παρεμβάλλουν έτσι αδίκως εμπόδια στην ελευθερία του μέλους κατά την άσκηση του δικαιώματος του δημιουργού». Λέει το πόρισμα ότι 47 εκατομμύρια ευρώ, γιατί και η «ERNST YOUNG» η εταιρία ασχολήθηκε, δεν έχουν αποδοθεί στους δικαιούχους.

Άρα, λοιπόν, εδώ είναι διπλό το κακό, κυρίες και κύριοι:

Πρώτον, οι καταστηματάρχες -ραδιόφωνα και τηλεοράσεις- της περιφέρειας πλήρωσαν τα μαλλιοκέφαλά τους, τους έχουμε «καθαρίσει», δεν ξέρανε που πληρώνανε. Καταστηματάρχες πλήρωσαν υπέρογκα ποσά. Έρχεται η δικαστική απόφαση που τους δικαιώνει και μπαίνει το ερώτημα: Αυτοί όλοι που πλήρωσαν αυτό το νταβατζιλίκι, θα τα πάρουν πίσω τα λεφτά τους; Εδώ κλείσανε επιχειρήσεις από θέματα περί προστασίας πνευματικών δικαιωμάτων όπου υπήρχε κατάχρηση της ΑΕΠΙ -και εξηγώ το λόγο, με τα 150 εκατομμύρια που έκαναν φτερά- και κανείς δεν μπορεί να τα βρει. Το μέγα σκάνδαλο.

Έτσι θα πορευτούμε και θα ενσωματωθούμε στη νέα ευρωπαϊκή οδηγία; Σαφώς και πρέπει να εγκλιματιστούμε και να εναρμονιστούμε σε αυτό που προστάζει το ενωσιακό δίκαιο της ενωμένης γηραιάς, αλλά με την αμαρτωλή αυτή ιστορία που καθαρίσαμε τα μαγαζιά;

Να πάμε και σε άλλα; Κατ’ αρχάς στην ΑΕΠΙ βγαίνουν και άλλα. Έδινε αυτό το 1% στον Οργανισμό Πνευματικής Ιδιοκτησίας η ΑΕΠΙ; Όχι. Άλλο 1,5 εκατομμύριο λοιπόν.

Ποιος τα επιβαρύνεται όλα αυτά, με τα έξοδα που έγιναν για να διεκδικήσουμε; Πρώτον, ο φορολογούμενος μεροκαματιάρης Έλλην πολίτης, ο καταστηματάρχης, το ραδιόφωνο και η τηλεόραση της περιφέρειας και οι δικαιούχοι που δεν πήραν τα λεφτά τους. Οι ηθοποιοί, οι τραγουδιστές, οι στιχουργοί, οι ηχολήπτες, οι μικρής φύσεως περίμεναν ενόψει της COVID-19 να πάρουν ένα πεντακοσάρικο! Πάτε καλά; Είναι πολλά τα λεφτά, κύριοι, και κανείς δεν μιλάει. Την καθαρίσατε την αγορά.

Θέλετε να πάμε στις σχολάζουσες κληρονομιές; Τι είναι αυτό; Η Ελληνική Λύση θα καταθέσει και επίκαιρη ερώτηση και να βγει το Υπουργείο και να μας πει τι κάνετε με αυτό, κυρία Υπουργέ. Η Ρέινα Εσκενάζυ όταν πέθανε, κάναμε έρανο να τη θάψουν. Το θυμάστε; Βρέθηκαν λοιπόν στο βιβλιάριο της ότι αυτή είχε εξήντα χιλιάδες ευρώ. Το ίδιο και με ταινίες του Λογοθετίδη σήμερα, που ενώ έχει πεθάνει, παίζονται. Τι κάνουν λοιπόν, οι οργανισμοί; Ωραίο κόλπο. Όποιοι καλλιτέχνες δεν είχαν απογόνους, τα λεφτά τους πρέπει να περιέλθουν στο ελληνικό δημόσιο. Δεν τα αποδίδουν. Δεν έχει γίνει έρευνα και δεν αφορά μόνο τον καλλιτεχνικό χώρο αυτό, με τις λεγόμενες ορφανές κληρονομιές. Δείτε το λίγο, διότι εδώ υπάρχουν άνθρωποι που άφησαν ολόκληρες περιουσίες. Όμως αυτές δεν έχουν αποδοθεί στο ελληνικό δημόσιο. Αυτό, κυρίες και κύριοι, το λέμε για να ξέρει ο ελληνικός λαός. Εμείς στην Ελληνική Λύση κάνουμε έρευνα, μιλάμε με στοιχεία. Μιλάμε για προτάσεις εμπεριστατωμένες, που το κάνουν φορείς. Γιατί σήμερα η αγορά κλαίει, στενάζει η αγορά. Την έχετε στραγγίσει την αγορά.

Τι γίνεται λοιπόν, με αυτές τις κληρονομιές; Βγάλατε έναν νόμο που λέει πως αν ένας πολίτης το καταγγείλει –ωραία- και αποδειχθεί ότι το ελληνικό δημόσιο παίρνει αυτήν την κληρονομιά, του δίνεται ένα μπόνους 10%. Δεν είναι κακό. Το θέμα είναι αυτές οι ορφανές σχολάζουσες κληρονομιές των οργανισμών διαχείρισης συγγενικών δικαιωμάτων αποδίδονται ή τις καρπούνται; Δίνουν το 1% στον ΟΠΙ; Μπορεί να το δίνουν. Το θέμα είναι πως είναι μια ανεξέλεγκτη κατάσταση στην αγορά.

Θέλουμε να ενσωματωθούμε στην ευρωπαϊκή οδηγία. Ωραία. Στην Ευρώπη όμως, σας παρουσιάσαμε ως Ελληνική Λύση τα στοιχεία και πρόκειται για υπέρογκα ποσά από μια εταιρεία αμαρτωλή, την οποία ψάχνουμε ακόμη και πάει λέγοντας. Αν δεν διορθώσετε τα κακώς κείμενα; Εμείς θέλουμε να προστατεύσουμε και τις δύο πλευρές. Είναι διφυής ο σκοπός. Και οι δικαιούχοι να παίρνουν αυτά που δικαιούνται. Η ΑΕΠΙ, 47 εκατομμύρια ευρώ, φτερά! Δεν τα πήραν οι δικαιούχοι. Οι καταστηματάρχες; Ακόμη δικαστήρια έχουν με την ΑΕΠΙ. Τι γίνεται με αυτό το θέμα; Θα διαταχθεί;

Εμείς σας προτρέπουμε ως Ελληνική Λύση εισαγγελική παρέμβαση. Τώρα, κυρία Υπουργέ! Κάτι πρέπει να γίνει! Δεν μπορεί ο κόσμος να έχει πληρώσει και να έχουν κλείσει μαγαζιά, κομμωτήρια, περίπτερα, μικρά μαγαζάκια, να πληρώνουν κάθε βδομάδα και να μην ξέρουν σε ποιον οργανισμό είναι. Να πληρώνει ο άλλος για τον συναχωμένο πιγκουίνο! Τι να σας πω εγώ τώρα; Είναι κατάσταση αυτή; Είναι κατάσταση αυτή; Και ψάχνουμε να βρούμε την οικογένεια Πέτρου Ξανθόπουλου, πού έχουν πάει τα λεφτά;

Όλοι οι Υπουργοί Πολιτισμού με τον ν.2121/1993 έχουν ευθύνες, όπως και οι Πρωθυπουργοί που συνάμα διετέλεσαν και Υπουργοί Πολιτισμού. Ωραία! Δηλαδή, τερτίπια για να στραγγίζουμε την αγορά και να μην δώσουμε τα λεφτά στους δικαιούχους. Και να αποδεχθείτε αυτήν την επιστολή που θα σας δώσουμε ως Ελληνική Λύση. Να τους δεχτείτε αυτούς τους ανθρώπους, από την Ένωση Περιφερειακών Ενημερωτικών Τηλεοράσεων Ελλάδος και από τα ραδιόφωνα. Δεν πάει άλλο αυτή η κατάσταση. Να δείτε ποια είναι η ΕΔΙΣ και ποια είναι η B2FLOW. Γιατί πληρώνονται αυτά τα λεφτά; Η ΑΕΠΙ πτώχευσε και έχει ένα ολόκληρο κτήριο στο Βαρδάρη, πάνω από δύο χιλιάδες τετραγωνικά μέτρα, με μισθώματα που πληρώνει το ελληνικό δημόσιο 10.000 ευρώ τον μήνα. Τα ξέρει ο ελληνικός λαός αυτά; Από το μεροκάματο, από το υστέρημα του ελληνικού λαού είναι αυτά.

Ακολουθεί ο κύριος Πρόεδρος μας και τα ξέρει πολύ καλά αυτά τα ζητήματα. Τα έχουμε συζητήσει χρόνια. Κι εγώ σε ραδιόφωνα ζυμώθηκα και μας κυνηγούσε η ΑΕΠΙ και η κάθε ΑΕΠΙ και άλλα πολλά, είναι ένα πολύ πονεμένο θέμα που έχετε μερίδιο και εσείς εκεί. Η ΕΥΕΔ; Γιατί αυτή η ειδική υπηρεσία; Πόσο πληρώθηκαν οι δικηγόροι; Λοιπόν, υπάρχει και κάτι άλλο, για όλα αυτά που συζητούνται τώρα τελευταία για τον Ανδρέα Πάτση. Πρέπει -ως Ελληνική Λύση θα σας το πούμε- να βγει ο κύριος Πρωθυπουργός και να πει τον Οκτώβριο του 2020 ο κ. Πάτσης τι ζητούσε στο Κοσσυφοπέδιο. Γιατί είναι με ελληνική σημαία; Ήταν επίσημα Βουλευτής εκεί; Γιατί η συζήτηση -είναι και δύσκολα τα ονόματα- ήταν με τον Πρόεδρο της Κεντρικής Τράπεζας του Κοσσυφοπεδίου τον Μεχμέντι και με μία άλλη, που λεγόταν Ροζέτα Χατζάρι - εκπρόσωπο μιας εταιρείας της GPA- για να μιλήσουν -λέει- για το χρηματοπιστωτικό σύστημα. Αυτός όμως, ο κ. Πάτσης, τα κατέβασε αυτά από την ιστοσελίδα του. Μιλούσε ως ιδιώτης εισπράκτορας εισπρακτικών ή ως Βουλευτής για το χρηματοπιστωτικό σύστημα στην Πρίστινα του Κοσσυφοπεδίου; Ποιος είναι ο ρόλος της κ. Χατζάρη και της εταιρείας GPA; Να βγει ο κ. Μητσοτάκης να απαντήσει για ποιο λόγο πήγε στο Κοσσυφοπέδιο ο κ. Πάτσης; Πήγε ως εκπρόσωπος του ελληνικού Κοινοβουλίου ή πήγε ως δικηγόρος εισπρακτικών; Για να μην πούμε για τον Hemsınlıoglu στην Κωνσταντινούπολη, στην εισπρακτική, φίλο του Ερντογάν, το τι έκανε. Αυτά δεν τα ξέρετε; Ο Κυριάκος Βελόπουλος για να μας βάλει υποψηφίους, μας ξεσκονίζει, ποιοι είμαστε, τι ποινικά μητρώα έχουμε, αν δουλέψαμε, τι δουλειά κάναμε! Εσείς δεν ελέγχετε αυτούς που βάζετε υποψηφίους, οι οποίοι όχι απλά δεν είναι θεματοφύλακες του ελληνικού λαού! Δεν είναι το θέμα να είναι νόμιμο, δεν μας νοιάζει! Ο Βουλευτής είναι εκπρόσωπος και όχι αντιπρόσωπος της ελληνικής κοινωνίας. Για τις εισπρακτικές; Που με το σχέδιο «ΗΡΑΚΛΗΣ» ακολουθούν σαράντα χιλιάδες πλειστηριασμοί στα σπίτια; Τα ξέρει ο ελληνικός λαός αυτά; Κάνετε το καλάθι της νοικοκυριού, όχι της νοικοκυράς, αλλά δεν ξέρω αυτόν τον νοικοκύρη πώς τον οραματίζεστε. Νοικοκυρέψτε επιτέλους αυτό το κράτος, γιατί έξω η αγορά πονάει και αγκομαχεί.

Ακολουθεί ο Πρόεδρος της Ελληνικής Λύσης, Κυριάκος Βελόπουλος.

Ευχαριστώ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΟΥΣΑ (Σοφία Σακοράφα):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, δεκατέσσερις μαθήτριες και μαθητές και ένας συνοδός εκπαιδευτικός από το Διεθνές Κέντρο Ελληνικών και Μεσογειακών Σπουδών.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Επίσης έχω την τιμή να ανακοινώσω στο Σώμα το δελτίο επίκαιρων ερωτήσεων της Τετάρτης 23 Νοεμβρίου 2022.

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 194/21-11-2022 επίκαιρη ερώτηση του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς τον Υπουργό Εσωτερικών, με θέμα: «Να διασφαλιστεί το δικαίωμα στη σταθερή δουλειά με δικαιώματα για τους παρατασιούχους – συμβασιούχους εργαζόμενους στην καθαριότητα των δήμων, Περιφερειακής Ενότητας (ΠΕ) Ηρακλείου Κρήτης».

Τον λόγο έχει τώρα ο Πρόεδρος της Κοινοβουλευτικής Ομάδας της Ελληνικής Λύσης κ. Βελόπουλος.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ευχαριστώ πάρα πολύ, κυρία Πρόεδρε.

Κυρία Υπουργέ, πριν από λίγα λεπτά απεδείχθη ότι δεν είστε μόνο στη λάθος πλευρά της ιστορίας, αλλά είστε στην καταστροφική πλευρά της ιστορίας.

Πριν από λίγα λεπτά η Βουλγαρία σπάει το εμπάργκο με τη Ρωσία και ανοίγει πλέον το εμπόριο πετρελαίου η βουλγαρική κυβέρνηση επισήμως με τη Ρωσία και την «LUKOIL». Αυτή είναι η κατάντια της Κυβέρνησής σας, να ακολουθείτε πιστά τους Αμερικάνους και να φτάνετε σε ένα σημείο τον ελληνικό λαό να κυνηγάει την ετικέτα στο σουπερμάρκετ που είναι «κλεψιμαίικη» και αυτή, γιατί τον κοροϊδεύουν τον άνθρωπο, τον πολίτη, να τρέχει νυχθημερόν να βρει ποιο είναι το πιο φθηνό προϊόν, γάλα, τυρί κ.λπ.. Και βέβαια έχετε φτάσει σε ένα σημείο αφού τον φτωχύνατε τον Έλληνα, τον κάνατε να πεινάει, να ασχολείται όλη μέρα με αυτό και όχι με την ουσία της πολιτικής. Επαναλαμβάνω είναι καταστροφική η πολιτική της Νέας Δημοκρατίας.

Αυτό ως εισαγωγή, γιατί πραγματικά δεν είστε απλά στη σωστή πλευρά της ιστορίας, όπως λέει ο Πρωθυπουργός αλλά είστε στην καταστροφική πλευρά της χώρας και της ιστορίας.

(Χειροκροτήματα από την πτέρυγα της Ελληνικής Λύσης)

Γι’ αυτό και πρέπει να πάμε σε εκλογές άμεσα, για να σωθεί ο τόπος.

Εδώ και πολλές ώρες -καθόμουν στο γραφείο και σας άκουγα- μιλάμε για πνευματικά δικαιώματα, κυρία Υπουργέ. Μιλάμε για πνευματικά δικαιώματα εταιρειών, για πνευματικά δικαιώματα ατόμων, για πνευματικά δικαιώματα πολυεθνικών. Σωστά. Αλλά ω, τι τραγωδία, κυρία Υπουργέ! Είστε σε ένα Υπουργείο Πολιτισμού. Το έθνος του πνεύματος και του πολιτισμού δεν έχει λάβει ποτέ πνευματικά δικαιώματα από αυτά που δικαιούται η Ελλάς και θα σας πω τι ακριβώς εννοώ. Γιατί κάποια στιγμή -επειδή είστε πραγματικά άνθρωπος του πολιτισμού, δεκαετίες τώρα, έχουν αλλάξει πολλοί Υπουργοί αλλά παραμένετε στη θέση-, πρέπει να κάνετε μια επιτροπή. Και να δώσω ένα παράδειγμα. Αφού εγώ για να πάρω ένα βιβλίο ενός νεότερου συγγραφέα ή ενός παλαιότερου πρέπει να πληρώσω πνευματικά δικαιώματα, για να κάνω μία εργασία, όλοι αυτοί οι Ευρωπαίοι που αντιγράφουν την ελληνική φιλοσοφία, υπογράφουν, πληρώνουν κάτι στην ελληνική κοινότητα; Όχι.

Η γλώσσα μας, η μητρική γλώσσα όλου του κόσμου που χρησιμοποιούν ιατρικούς όρους, φιλοσοφικούς όρους, είναι ελληνικοί όροι. Πληρώνουν κάτι στην Ελλάδα; Θα το κάνω πιο διασταλτικά, γιατί για κάθε ελληνική λέξη που χρησιμοποιούν οι ξένοι αν μας έδιναν τα χρήματα που δικαιούμαστε, που πληρώνουμε εμείς για κάποιες ταινίες τους και κάποια βιβλία τους, θα ήμασταν πάμπλουτοι.

Η πρότασή μας είναι ότι πρέπει εσείς να συγκαλέσετε τον Αιγύπτιο Υπουργό Πολιτισμού, τον Ιταλό Υπουργό Πολιτισμού, τον Ιρακινό Υπουργό Πολιτισμού και να αρχίσετε να ψάχνετε τα αγάλματα που παρουσιάζει το Λούβρο και το Βρετανικό Μουσείο, να ζητήσουμε τα πνευματικά δικαιώματα. Είναι τεράστια τα ποσά. Θα προσφέρετε τεράστιο έργο πολιτιστικό και οικονομικό.

Θα δώσω ένα παράδειγμα: Πώς ρυθμίζεται η χρήση εικόνων αρχαιολογικού περιεχομένου στο διαδίκτυο ή και στο ενδοδίκτυο; Για τη χορήγηση άδειας χρήσης εικόνων και αρχαιολογικού περιεχομένου στο διαδίκτυο ή και στο ενδοδίκτυο λέει: «Το ελληνικό δημόσιο αποτελεί τον αποκλειστικό δικαιούχο τωνπνευματικών δικαιωμάτων επί του περιεχομένου αυτών των εικόνων και αγαλμάτων». Στο Λούβρο υπάρχουν δεκάδες, εκατοντάδες δικά μας αγάλματα. Το ίδιο και στη Μεγάλη Βρετανία. Το ίδιο και στο Βερολίνο. Το ίδιο σε ολόκληρη την Ευρώπη. Τα φωτογραφίζουν, πουλάνε δικά τους μικροαντικείμενα αντίγραφα ελληνικών αγαλμάτων. Δεν δικαιούται η Ελλάς πνευματικά δικαιώματα; Δεν δικαιούται η χώρα πνευματικά δικαιώματα; Δική μας περιουσία είναι. Δεν θα πω τι ορίζει ο νόμος ως μνημείο. Η ελληνική νομοθεσία το λέει: «Ως αρχαία νοούνται όλα τα πολιτιστικά αγαθά που ανάγονται στους προϊστορικούς, αρχαίους, βυζαντινούς και μεταβυζαντινούς χρόνους. Στα αρχαία μνημεία συμπεριλαμβάνονται σπήλαια, παλαιοντολογικά κατάλοιπα κ.λπ.».

Γιατί, λοιπόν, δεν ξεκινάτε μια τέτοια διαδικασία; Είναι πολύ καλή ιδέα. Και βλέπετε εμείς δεν κάνουμε κριτική για την κριτική. Σας δίνουμε και μια πρόταση χειροπιαστή, ώστε να αποκομίσουμε και οφέλη ως χώρα, γιατί είναι δισεκατομμύρια τα χρήματα αυτά δεν είναι ένα και δύο ευρώ. Είναι κάτι απλό.

(Χειροκροτήματα από την πτέρυγα της Ελληνικής Λύσης)

Ούτε ένας Υπουργός Πολιτισμού από τους δεκάδες που πέρασαν δεν το σκέφτηκε αυτό; Χρειάστηκε η Ελληνική Λύση να καταθέσει μια συγκεκριμένη πρόταση; Γιατί και οι Γάλλοι φίλοι και σύμμαχοι και οι Ιταλοί πολλές φορές, αλλά και οι Γερμανοί και οι Άγγλοι και οι άλλες χώρες κερδίζουν λεφτά από την ελληνική μας κληρονομιά. Δεν λέω κάτι στρεβλό. Εγώ θα πληρώνω στον Γερμανό συγγραφέα και καλά θα κάνω να πληρώσω, στον Γάλλο συγγραφέα και καλά κάνω να πληρώσω, στον Αμερικανό κινηματογραφιστή και καλά θα κάνω να πληρώσω. Αυτός που χρησιμοποιεί και βγάζει χρήματα με τα δικά μου ευρήματα δεν είναι υποχρεωμένος να με πληρώσει; Αυτό είναι ένα ερώτημα που δεν απαντάται από κανέναν Υπουργό, το είχα θέσει και το 2008, κυρία Υπουργέ, στον τότε Υπουργό Πολιτισμού πάλι της Νέας Δημοκρατίας. Του άρεσε τότε η ιδέα. Δεν την υλοποίησε ποτέ. Γιατί;

Ζητάτε τα μάρμαρα του Παρθενώνα. Συμφωνούμε όλοι, κυρία Μενδώνη. Τα μάρμαρα από το Βερολίνο τα ζητήσατε πότε, τα κλεμμένα από την Κατοχή που αυτά είναι έγκλημα πολέμου; Γιατί δεν το κάνετε και αυτό; Και συγκρούεστε στα νομικίστικα της Τουρκίας ότι ήταν κληρονομιά των Τούρκων και από τους Τούρκους πήρε άδεια ο Έλγιν και όλα αυτά τα παραμύθια.

Ξεκινήστε, λοιπόν, από τις κλεμμένες αρχαιότητες των Γερμανών που έχουμε κάθε δίκιο και κάθε νόμο με το μέρος μας. Σας λέω μερικά πράγματα για να καταλάβετε ότι κάτι δεν πάει καλά.

Όσο για τα πνευματικά δικαιώματα στα ραδιόφωνα και στις τηλεοράσεις και στα περίπτερα τα έχετε πραγματικά ισοπεδώσει όλοι σας, ΣΥΡΙΖΑ, Νέα Δημοκρατία και ΠΑΣΟΚ. Στις μικρομεσαίες μικρές επιχειρήσεις, στα μικρά μαγαζάκια έχουν ένα ραδιοφωνάκι και ακούει μουσική ο άλλος και πληρώνει πνευματικά δικαιώματα για μουσική. Μιλάμε για 20% επί του τζίρου. Ξέρετε τι σημαίνει 20% επί του τζίρου;

Στη Γερμανία, κυρία Υπουργέ, ξέρετε πόσο είναι; Είναι 9%. Γιατί εδώ είναι 20%; Γιατί όπως έλεγε πολύ εύστοχα ο κ. Μπούμπας 2% ο ένας, 2% ο άλλος, 2% ο άλλος, γίνεται 20%. Γιατί; Βάλτε μια τάξη. Κάντε ένα ενιαίο φορέα να συνδικαλιστούν μεταξύ τους όλοι αυτοί οι φορείς και να παίρνουν ένα ποσοστό. Στη Γαλλία είναι 10%. Στην Ιταλία είναι 7% τα πνευματικά δικαιώματα για τα μαγαζιά. Γιατί εδώ ένα μπουζουξίδικο που έχει δύο χιλιάδες άτομα μέσα και άδουν όλοι μαζί και χορεύουν πληρώνουν τόσο και ένα μαγαζάκι πληρώνει πάλι το ίδιο; Τι πράγματα είναι αυτά; Βάλτε μια τάξη επιτέλους σε αυτήν τη χώρα. Επικρατεί αναρχία και αταξία.

Η επιστολή της Ένωσης Ενημερωτικών Τηλεοράσεων κατατέθηκε από τον κ. Μπούμπα. Δεν θα ασχοληθώ.

Αν δεν κάνω λάθος, κυρία Υπουργέ, είστε κοντά στον Υπουργό Αθλητισμού ή κάνω λάθος; Μαζί με τον Υπουργό Αθλητισμού δεν είστε; Ωραία.

Εγώ, κυρία Υπουργέ, δεν έχω καμμία απαίτηση από εσάς. Είστε άνθρωπος του πολιτισμού και του πνεύματος, δεν είστε άνθρωπος του αθλητισμού. Πραγματικά, όμως, αυτή η Κυβέρνηση είναι η πιο άσχετη κυβέρνηση που πέρασε ποτέ για τον ελληνικό αθλητισμό. Κατέστρεψε το ερασιτεχνικό ποδόσφαιρο. Δεν έδωσε τα λεφτά. Έκλεισαν σωματεία. Έκλεισαν σύλλογοι. Και, δυστυχώς, ακόμη αυτός ο κ. Αυγενάκης παραμένει στη θέση του.

Σήμερα, λοιπόν, πλέον είμαι πεπεισμένος ότι δεν είστε απλά άσχετοι, είστε και ανίκανοι και επικίνδυνοι για τον ελληνικό αθλητισμό ως Κυβέρνηση.

(Χειροκροτήματα από την πτέρυγα της Ελληνικής Λύσης)

Λοιπόν για να καταλάβετε, ο κ. Αυγενάκης, ο Υπουργός Αθλητισμού, ο άνθρωπος του κ. Μαρινάκη, όπως λένε κάποιοι κακοί, παρακολουθούσε ο ίδιος, η Κυβέρνησή του τον κ. Μαρινάκη. Έκανε υποκλοπές η Κυβέρνηση του κ. Αυγενάκη, που είναι φίλος του κ. Μαρινάκη, στον κ. Μαρινάκη. Απίστευτα πράγματα! Τον κ. Μαρινάκη να παρακολουθείτε; Τον κ. Καρυπίδη του ΑΡΗ να παρακολουθείτε; Την αδελφή του Καρυπίδη, την Ελένη Καρυπίδη να παρακολουθείτε; Μα είστε με τα καλά σας; Είμαστε με τα καλά μας;

Έρχονται οι οπαδοί του ΑΡΗ, τους δέρνουν έξω από το γήπεδο του Ατρόμητου χωρίς λόγο. Οπαδούς, διακόσιους ανθρώπους τους έκαναν μαύρους στο ξύλο χωρίς λόγο και αιτία! Κάνατε ένα μπάχαλο τον ελληνικό αθλητισμό. Αυτό είναι η «Αυγενοποίηση» του αθλητισμού. Δυστυχώς, το λέω έτσι. Επιχειρεί να περιπλέξει σε περιπέτειες εδώ και πάρα πολύ καιρό μια ιστορική ομάδα, τον ΠΑΟΚ. Γιατί; Ξεχάσαμε το CAS, κυρία Υπουργέ; Ξεχάσαμε τι κάνατε με τον ΠΑΟΚ και εκτεθήκαμε στην Ευρώπη και γίναμε περίγελος για τις βλακείες, τις εμμονές αυτού του επικίνδυνου Υπουργού, που πρέπει να παραιτηθεί τώρα, του κ. Αυγενάκη. Απίστευτα πράγματα!

Ο δε κουμπάρος του κ. Αυγενάκη, ο κ. Τζουλάκης, συνταξιούχος δικαστικός -ακούστε, κυρία Υπουργέ, συνταξιούχος δικαστικός κουμπάρος του κ. Αυγενάκη- δικάζει υποθέσεις αθλητικών σωματείων. Μα, ούτε να κρυφτείτε δεν μπορείτε. Στην προσπάθειά του, λοιπόν, να ισχυροποιήσει τη δίωξη εναντίον μιας ομάδας, του ΠΑΟΚ παραδείγματος χάριν, βάζει και τα παιδιά του ανθρώπου μέσα. Είναι απίστευτα αυτά που συμβαίνουν με τον κ. Αυγενάκη.

Η Ελληνική Λύση είναι ξεκάθαρη. Οι υποκλοπές Μαρινάκη, Καρυπίδη πρέπει να πάνε μέχρι τέλους και να μπουν φυλακή όσοι υπέκλεψαν συνομιλίες των κυρίων αυτών! Είναι απαράδεκτα αυτά που γίνονται!

(Χειροκροτήματα από την πτέρυγα της Ελληνικής Λύσης)

Επίσης, πρέπει να πω και κάτι άλλο, κυρία Υπουργέ. Σταματήστε να διχάζετε τον ελληνικό λαό. Δείρατε τους οπαδούς του ΑΡΗ στον Ατρόμητο, η Κυβέρνησή σας. Προσπαθείτε να χτυπήσετε την ομάδα του ΠΑΟΚ, η Κυβέρνησή σας. Κάτω τα χέρια από τη Μακεδονία, κάτω τα χέρια από τις ομάδες αυτές! Επιτέλους φτάνει πια η αδικία!

(Χειροκροτήματα από την πτέρυγα της Ελληνικής Λύσης)

Και επειδή προέρχομαι από τη Μακεδονία, κυρία Υπουργέ, να πείτε στον κ. Αυγενάκη ότι ο ΑΡΗΣ έχει γήπεδο του ΄60, ο ΠΑΟΚ γήπεδο του ΄70 και οι αθηναϊκές ομάδες -και καλώς- έχουν γήπεδα καινούργια. Γήπεδο σε κάθε πόλη σε όλη την περιφέρεια άξιο λόγου για όλον τον ελληνικό αθλητισμό, όχι για την Αθήνα μόνο. Κάνετε λάθη. Διχάζετε τον κόσμο.

(Χειροκροτήματα από την πτέρυγα της Ελληνικής Λύσης)

Και εδώ με εμάς πραγματικά υπάρχει μια αντίληψη την οποία πραγματικά πρέπει να την καταθέσουμε για ακόμη μια φορά. Είμαστε το μοναδικό κόμμα που προέρχεται από την περιφέρεια. Τιμούμε την περιφέρεια. Τιμούμε τους αγρότες, τους κτηνοτρόφους. Τιμούμε τον απλό Έλληνα πολίτη όπου και αν προέρχεται. Το πρόβλημα δεν είναι η Αθήνα. Είναι οι δεκαπέντε χιλιάδες κομματικοί σας εγκάθετοι που θησαυρίζουν χρυσοκάνθαροι διχάζοντας στην Ελλάδα.

Εμείς, λοιπόν, ήρθαμε να ενώσουμε την Ελλάδα από τον Έβρο μέχρι την Κρήτη, από την Αθήνα μέχρι την Καλαμάτα, από τη Φλώρινα μέχρι την Αλεξανδρούπολη! Αυτή είναι η διαφορά μας! Εσείς τις διχάζετε.

(Χειροκροτήματα από την πτέρυγα της Ελληνικής Λύσης)

Πάμε και στα χειρότερα. Κυρία Υπουργέ, τον επικεφαλής της Υπηρεσίας Πολιτικής Προστασίας της Γερμανίας τον ξέρετε; Θα σας πω, λοιπόν, τι είπε ο εκλεκτός αυτός Γερμανός. Είπε: «Μαζέψτε νερό, κονσέρβες, κεριά, έρχονται μπλακάουτ».

Το 2020, λοιπόν, κυρία Υπουργέ, ο ομιλών εδώ συνάδελφός σας μιλούσε για την πείνα και τη φτώχεια που έρχεται. Τότε χαχάνιζαν όλοι εδώ μέσα. Μετά λύπης και θλίψεως πρέπει να πω ότι δυστυχώς επιβεβαιωθήκαμε. Δεν προετοιμαστήκαμε. Δεν προετοιμάστηκε κανένας από εσάς ούτε το ΠΑΣΟΚ ούτε η Νέα Δημοκρατία ούτε ο ΣΥΡΙΖΑ, ώστε να είμαστε προετοιμασμένοι γι’ αυτό που έρχεται.

Έχουμε και ενεργειακά παράδοξα στη χώρα. Θα σας αριθμήσω, κύριοι της Νέας Δημοκρατίας, ένα προς ένα τα παράδοξα της χώρας σας, γιατί εσείς τη φτιάξατε τη χώρα αυτή. Δεν είναι δική μας χώρα αυτή. Είναι η χώρα της διαφθοράς, της σήψης των ολιγαρχών, είναι η χώρα της Νέας Δημοκρατίας, του ΠΑΣΟΚ και του ΣΥΡΙΖΑ.

(Χειροκροτήματα από την πτέρυγα της Ελληνικής Λύσης)

Οκτώβριος του 2022: Η Ελλάδα στην πρώτη τριάδα στην Ευρωπαϊκή Ένωση στη χονδρεμπορική τιμή μεγαβατώρας, ενώ η μέση τιμή φυσικού αερίου ήταν κάτω από τον μέσο όρο της Ευρωπαϊκής Ενώσεως. Ποιος κερδίζει;

Δεύτερον, η Ελλάδα έχει τον δεύτερο υψηλότερο φόρο κατανάλωσης καυσίμων στην Ευρωπαϊκή Ένωση, ενώ ο βασικός μισθός της είναι κάτω από τον μέσο όρο των κρατών της Ευρωπαϊκής Ενώσεως.

Τρίτον, η Ελλάδα βρίσκεται στην πρώτη τριάδα βάσει του δείκτη ενεργειακής φτώχειας, ενώ είναι τρίτη σε αποθέματα λιγνίτη και πρώτη σε κοιτάσματα υδρογονανθράκων στην Ευρώπη.

Αυτή είναι η χώρα, η χώρα η ελληνική, η ιερή χώρα της Ελλάδος που την καταντήσατε Ψωροκώσταινα, με τα εγκληματικά σας λάθη. Και αφού πτωχεύσατε τη χώρα, πάτε τώρα να φτωχύνετε και τους Έλληνες. Αυτά είναι ανεπίτρεπτα για να γίνονται.

Εμείς θα είμαστε το ανάχωμα της λογικής, το ανάχωμα των προτάσεων, το ανάχωμα απέναντι στην επέλαση ενάντια στα πλατιά λαϊκά στρώματα, με προτάσεις και συγκεκριμένο σχέδιο.

(Χειροκροτήματα από την πτέρυγα της Ελληνικής Λύσης)

Φτιάξατε όλοι σας –και εδώ δεν γενικεύω, απλά, όλοι σας!- νόμο για εισπρακτικές εταιρείες και το ΠΑΣΟΚ και η Νέα Δημοκρατία και ο ΣΥΡΙΖΑ. Γιατί τώρα τελευταία βλέπω ότι βγάζουν την ουρά τους απέξω αυτοί. Νομοθετήσαν αυτοί εισπρακτικές εταιρείες, η ουρά απέξω. Νομοθέτησαν αυτοί ΝΟΜΕ υπέρ των ολιγαρχών, η ουρά απέξω τώρα. Γιατί επενδύουν στην κοντή μνήμη των Ελλήνων. Έτσι, λοιπόν, κραδαίνετε τον μπαμπούλα του ΣΥΡΙΖΑ και λένε οι νεοδημοκράτες «μη βγει ο ΣΥΡΙΖΑ» και λένε οι συριζαίοι «να φύγει η Νέα Δημοκρατία»!

Μα, είστε το ίδιο νόμισμα με διαφορετικές όψεις, οι ίδιες πολιτικές, οι ίδιες συμπεριφορές αντιλαϊκές και αυταρχικές και οι δύο, μαζί και το ΠΑΣΟΚ ως δεκανίκι.

(Χειροκροτήματα από την πτέρυγα της Ελληνικής Λύσης)

Φτιάξατε, λοιπόν, ένα κράτος-τέρας όλοι σας. Θέλετε παραδείγματα;

Οι υποθέσεις όπως η «Κιβωτός». Αυτή η «Κιβωτός», η γνωστή ιστορία. Φτιάξατε ένα κράτος-τέρας που αφήνει τα παιδιά έρμαιο των διαθέσεων του κάθε βιαστή, του κάθε παιδεραστή, του κάθε παιδόφιλου. Αλλά όλοι δεν ξέρατε!

Ακούστε τι κάνατε τώρα, εχθές. Έκαναν σύσκεψη στου Μαξίμου όλοι μαζί, έτρεξαν και τι αποφάσισαν; Να αλλάξουν διοίκηση. Ξέρετε γιατί; Για τα λεφτά, είναι πολλά τα λεφτά αυτής της ιστορίας.

Και, καλά, βρήκατε αυτή τη ΜΚΟ. Τις άλλες ΜΚΟ; Τις άλλες τετρακόσιες που μεταφέρουν trafficking, που μεταφέρουν λαθρομετανάστες στην Ελλάδα συνεχώς και κονομάνε δισεκατομμύρια; Θα τολμήσει ποτέ να τις ελέγξει η Νέα Δημοκρατία, όπως έλεγε εδώ και χρόνια;

Θα το κάνει η Ελληνική Λύση και θα τις κλείσει όλες! Δεν πάει άλλο!

(Χειροκροτήματα από την πτέρυγα της Ελληνικής Λύσης)

Και επειδή μας λέτε ότι είστε σοβαρό κόμμα, αν είχατε τη σοβαρότητα, για την ιστορία με τον πατέρα Αντώνιο –εγώ έχω δει φωτογραφίες του κυρίου Πρωθυπουργού, φωτογραφίες της κ. Μιχαηλίδου-, η κ. Μιχαηλίδου έλεγε ότι πήγαινε κάθε μέρα εκεί, έβλεπε ότι όλα είναι καλά, ωραία, να παραιτηθεί τώρα η Υπουργός και να αναλάβει την ευθύνη, αφού πήγαινε εκεί και έβλεπε ότι όλα είναι καλά! Τώρα γιατί δεν είναι καλά; Τι συμβαίνει τώρα; Γιατί δεν παραιτείται;

(Χειροκροτήματα από την πτέρυγα της Ελληνικής Λύσης)

Δεύτερο παράδειγμα. Παρακολουθείτε Υπουργούς, συζύγους, ερωμένες, φίλους κολλητούς, τον κ. Μαρινάκη, τον κ. Καρυπίδη. Παρακολουθείτε ως ωτακουστές όλον τον κόσμο! Σας έπιασαν. Ούτε αυτό δεν μπορείτε να κάνετε σωστά.

Για τα θέματα εθνικής ασφαλείας, όμως, όπως το τουρκολιβυκό μνημόνιο του Σάρατζ που οι επικοινωνίες γίνονταν επί είκοσι ημέρες, δεν μπορούσατε να υποκλέψετε αυτές τις συνομιλίες!

Τρίτο παράδειγμα. ΣΥΡΙΖΑ και Νέα Δημοκρατία φτιάξατε νόμους για τις εισπρακτικές. Σκορπάτε δυστυχία και πόνο. Και εχθές έβλεπα τις εικόνες –άθλια τα κανάλια!- κανένα κανάλι στο δελτίο ειδήσεων δεν έδειξε την ιστορία της κ. Κολοβού, κανένα πανελλαδικό κανάλι. Γιατί υπάρχουν κανάλια που σέβονται την ενημέρωση. Ένα από αυτά –το έβλεπα εχθές βράδυ- είναι το «ALERT TV» το οποίο παρουσίασε την κ. Κολοβού και την ιστορία της. Έσπασαν την πόρτα της γυναίκας, μπήκαν μέσα στο σπίτι της γυναίκας. Βλέπαμε εικόνες τραγικές. Η ντροπή είναι πολύ μικρή για να περιγράψει αυτό που έβλεπα εχθές το βράδυ.

(Χειροκροτήματα από την πτέρυγα της Ελληνικής Λύσης)

Σας βλέπει η ντροπή όλους –και το ΠΑΣΟΚ και τον ΣΥΡΙΖΑ και τη Νέα Δημοκρατία- και ντρέπεται! Γιατί ο νόμος του ΣΥΡΙΖΑ είναι και τον εφαρμόζει η Νέα Δημοκρατία.

Άλλο παράδειγμα. Τεράστιο σκάνδαλο με ζημία 10 εκατομμυρίων ευρώ, κυρία Υπουργέ, για το δημόσιο. Το Υπουργείο Άμυνας προκήρυξε διαγωνισμό για προμήθεια εγκατάστασης φωτιστικών LED σε εξωτερικούς χώρους στρατοπέδων. Δεν ντρέπεστε λίγο! Ο πονηρός που έκανε την προκήρυξη! Ορίζεται η προμήθεια ως ενιαία επένδυση. Γιατί; Αφορά διαφορετικούς κωδικούς πολλών και διαφορετικών ειδών. Ενιαία επένδυση για να περάσουν τα 10 εκατομμύρια ευρώ και να τα πάρει ένας τύπος! Στα Πρακτικά της Βουλής.

Πραγματικά ντρέπομαι. Ντρέπομαι εγώ για εσάς. Ντρέπομαι, 10 εκατομμύρια ευρώ έτσι!

Κι άλλο παράδειγμα. Εδώ είναι η τραγωδία της νεοελληνικής κοινωνίας. Ο δήθεν σελέμπριτι, ο κ. Κοκλώνης, μορφή μεγίστη. Τον περιθάλψατε εκεί πέρα και τον βοηθάτε να πάρει 9-10 εκατομμύρια ευρώ. Δεν ντρεπόμαστε λιγάκι; Κλαίνε και τα τσιμέντα με τους δήθεν σελέμπριτι στη χώρα μας. Είναι το απόλυτο τίποτα! Είναι ένα κατασκεύασμα των media για να ψυχαγωγήσουν τον κόσμο, για να χοροπηδούν μεταξύ τους τα βράδια, όταν χοροπηδάει η κοιλιά του Έλληνα από την πείνα. Και δεν ντρεπόμαστε λίγο! Ψυχαγωγία είναι αυτό;

Και εδώ είναι το μεγάλο πρόβλημα. Δεν ήξερε πάλι ο Υπουργός; Δεν ήξερε πάλι η Νέα Δημοκρατία; 45 εκατομμύρια «τόγκα» έριξε ο κύριος με την «Air Fast Tickets» –πώς λεγόταν αυτή η ιστορία. Δεν το ξέρατε ούτε αυτό; Τίποτα δεν ξέρατε πια; Κοκλώνης, ο Κοκλώνης! Κάποτε είχαμε τον Μηλιώνη, τώρα έχουμε τον Κοκλώνη. Ο ένας δέκα, ο άλλος διακόσια. Απίστευτα πράγματα συμβαίνουν με τη Νέα Δημοκρατία.

Και, βέβαια, το χειρότερο ποιο είναι; Παράδειγμα, για μία υπό σύσταση εταιρεία, κύριοι συνάδελφοι. Πας, κύριε συνάδελφε, να κάνεις μια υπό σύσταση εταιρεία, 4 χιλιάρικα υπό σύσταση και να πάρεις 10 εκατομμύρια ευρώ εσύ. Από πού; Από το Ταμείο Ανάκαμψης και Ανάπτυξης.

Και δεν κατάλαβα! Τι «ανάπτυξη» είναι αυτή που θα μας κάνει οι Κοκλώνης; Τι να μας αναπτύξει; Τους γοφούς που κουνιούνται, όταν χορεύουν τσα-τσα; Είμαστε με τα καλά μας; Είναι κοινωνία αυτή που φτιάχνουμε; Μοναδικός εταίρος ο Κοκλώνης, υπό σύσταση εταιρεία. Μπαίνει στον αναπτυξιακό νόμο και θα πάρει 9,9 εκατομμύρια ευρώ!

Κύριε Υπουργέ, να σας πω κάτι έντιμα γιατί είστε έντιμος άνθρωπος. Είναι πολιτισμός ο πολιτισμός Κοκλώνη; Σας ρωτώ ειλικρινά. Έχω παιδί. Είναι πολιτισμός ο πολιτισμός του Κοκλώνη και τα 9,9 εκατομμύρια ευρώ; Είναι δυνατόν; Δεν το περίμενα ποτέ από τη Νέα Δημοκρατία αυτό, τέτοια κατάντια. Γιατί πρόκειται περί κατάντιας. Πού είναι το ήθος, πού είναι το έθος, πού είναι οι αξίες, πού είναι τα οράματα, πού είναι οι φιλοδοξίες, πού είναι οι σωστές βάσεις μιας κοινωνίας; Με Κοκλώνηδες;

Και να σας πω και κάτι; Μάγκας είναι ο τύπος! Μάγκας είναι. Καλά κάνει. Τα βρήκε και τα κάνει. Το πρόβλημα είναι ότι δεν υπάρχει κυβέρνηση να τους βάλει σε μια τάξη.

Άλλο παράδειγμα, για να καταλάβετε ότι κάνατε ένα κράτος σήψης πραγματικά. ΕΣΡ, τάκα-τάκα ο «ΣΚΑΪ», ε; Τρία χρόνια παραβίαζε τη νομοθεσία ο «ΣΚΑΪ» με τις αντιπροσωπείες των κομμάτων, είχε κάνει προσφυγή ο ΣΥΡΙΖΑ –αν δεν κάνω λάθος, μήπως κάνω και λάθος, δεν ξέρω- και εμείς κάναμε και πριν φύγει ο Κουτρουμάνος –γιατί τελειώνει η θητεία του τώρα- γρήγορα γρήγορα αποφάσισε «αθώος ο «ΣΚΑΪ»». Για να καταλάβετε. Δηλαδή, δεν εκπροσωπούνται τα κόμματα. Ο νόμος λέει ότι πρέπει να εκπροσωπούνται και το ΕΣΡ παραβιάζει τον νόμο και αθωώνει τον «ΣΚΑΪ»!

Να τους χαίρεστε, κύριοι, γιατί ο ΣΚΑΪ δικός σας είναι. Λίγο πριν φύγει o Κουτρουμάνος, ο γνωστός, αθώωσε τον Αλαφούζο, ο οποίος σιχαινόταν κατά το παρελθόν τα τουρκικά σίριαλ, αλλά έχει γεμίσει με τούρκικα σίριαλ, ο οποίος πολεμάει με λύσσα τη Ρωσία, αλλά κάνει δουλειά με τη Ρωσία.

Τι να σας πω; Ξέρω εγώ; Λυπάμαι, γιατί αλλιώς περίμενα τη Νέα Δημοκρατία, αλλιώς περίμενα –πραγματικά- όλο το πολιτικό σύστημα. Λυπάμαι και απογοητεύομαι. Λυπάμαι.

Και ποιο είναι το χειρότερο; Γιατί τα μαθαίνουμε όλα! Πήγε ο Κουτρουμάνος στον κ. Μητσοτάκη και κλάφτηκε, ξέρετε. Ο Κουτρουμάνος είναι επιλογή του Μητσοτάκη. Να του πω του κ. Κουτρουμάνου το εξής: Κύριε Κουτρουμάνε, κάποιος που σε προειδοποιεί, δεν σου κάνει τίποτα! Πήγε και κλάφτηκε ότι θα τον δείρουν. Για να καταλάβετε για ποιας ποιότητας άνθρωπο μιλάμε τώρα, έτσι; Ότι θα τον δέρναμε κιόλας! Εδώ δεν παίρνει από λόγια, δεν παίρνει από ανθρωπιά και είπε ότι ο νόμος δεν έχει συναισθήματα. Θα ασχοληθώ εγώ με τον κ. Κουτρουμάνο; Αλλά ως πολίτη θα τον βρω. Θα βρεθούμε και οι δύο ως πολίτες έξω, για να μιλήσουμε, για να δούμε γιατί τα έκανε όλα αυτά.

Πάμε και στα υπόλοιπα. Κυρία Υπουργέ, δυστυχώς η Κυβέρνηση αυτή είναι επικίνδυνη για το έθνος, για το ελληνικό έθνος. Δηλώσεις στο όριο της ανυποληψίας και της αυτογελοιοποίησης γίνονται από Υπουργούς.

Σας διαβάζω τη δήλωση του κ. Φλώρου: Αν μας επιτεθούν οι Τούρκοι, σε λίγες ημέρες, κυρία Υπουργέ, θα φέρουμε τους Patriot πίσω από τη Σαουδική Αραβία. Δηλαδή, θα περιμένω εγώ να μου επιτεθούν οι Τούρκοι, να βομβαρδίσουν Αθήνα, να βομβαρδίσουν νησιά, να βομβαρδίσουν Έβρο και σε λίγες ημέρες ο Φλώρος θα φέρει τους Patriot πίσω. Μα είμαστε με τα καλά μας;

Βγαίνει ο Υπουργός Εξωτερικών της χώρας –και δεν είδα τον ΣΥΡΙΖΑ να το ανεβάζει πολύ το θέμα- και λέει για την ιστορία με την ΑΟΖ, τουρκολιβυκό μνημόνιο και ΑΟΖ ελληνική: Έχουμε μικρές δυνάμεις. Δεν μπορούμε χωρίς χρήματα και στρατό να εμποδίσουμε τους Τούρκους!

Και το λέει αυτό ο Υπουργός Εξωτερικών, ο οποίος μικραίνει την Ελλάδα και είναι και ψηλός που να πάρει και να σηκώσει! Πώς την κονταίνει έτσι τη χώρα; Μικρή πολιτική ασκείται από μικρούς πολιτικούς. Δεν αξίζουν αυτοί οι πολιτικοί και αυτές οι πολιτικές στην Ελλάδα και στους Έλληνες! Δεν μας αξίζουν αυτοί οι πολιτικοί!

(Χειροκροτήματα από την πτέρυγα της Ελληνικής Λύσης)

Αν δεν μπορείτε, σηκωθείτε και φύγετε. Λέτε δηλαδή ότι δεν μπορείτε να αντιπαρατεθείτε με τους Τούρκους γιατί είμαστε μικρή χώρα, αλλά μπορείτε ταυτόχρονα να στέλνετε όπλα στους Ουκρανούς.

Πραγματικά, σταματήστε επιτέλους να στέλνετε πυρομαχικά στην Ουκρανία. Δεν μας περισσεύουν. Να επιστρέψουν οι Patriot τώρα πίσω -τους χρειάζεται η Ελλάδα- πριν να είναι πολύ αργά.

Και βέβαια, δεν κάνατε τίποτα για να αναχαιτίσετε την τουρκική προκλητικότητα του δολοφόνου Ερντογάν. Πρόκειται περί ενός στυγνού δολοφόνου, αδίστακτου, όπως και το καθεστώς του, όπως και όλη η Τουρκία. Φασίστες, δολοφόνοι, Μογγόλοι, σφάζουν και βιάζουν και τώρα στη Βόρεια Συρία. Και κάνουν τα «τυφλά μάτια» και οι Ρώσοι και οι Αμερικανοί. Για να καταλάβετε ότι δεν υπάρχουν φιλίες. Ούτε οι Ρώσοι είναι φίλοι ούτε οι Αμερικανοί. Φίλος είστε εσείς για εμένα, φίλος είναι ο Έλληνας στον Έλληνα, φίλος είναι ο αδελφός στον αδελφό, φίλος είναι αυτός που θα σταθεί δίπλα στον άλλο. Καταλάβετέ το.

(Χειροκροτήματα από την πτέρυγα της Ελληνικής Λύσης)

Και βγαίνει ο κ. Μαργαρίτης Σχοινάς και δίνει 200 εκατομμύρια ευρώ για να προφυλαχθεί η Τουρκία –λέει- στα ανατολικά της σύνορα. Από ποιους; Από τους Αρμένιους; Από τους Ιρανούς; Από ποιους; Απίστευτα πράγματα!

Κλείνοντας σιγά – σιγά, ας πάμε και στα κυβερνητικά εγκλήματα της οικονομίας.

Σύμφωνα με την ΕΛΣΤΑΤ, ο γενικός δείκτης τιμών δωδεκαμήνου Οκτωβρίου 2021 - Σεπτεμβρίου 2022 παρουσίασε αύξηση περίπου 30%. Αυτός ο δείκτης ξέρετε τι σημαίνει; Ότι έχουμε μείωση εισοδήματος. Όταν ο δείκτης είναι 30% πάνω, σημαίνει μείωση 30% στο εισόδημα του Έλληνα. Σύμφωνα με την «ΕΡΓΑΝΗ», τον Οκτώβριο χάθηκαν εκατόν δεκαπέντε χιλιάδες θέσεις εργασίας, με τους εγγεγραμμένους στον ΟΑΕΔ να είναι εννιακόσιες σαράντα δύο χιλιάδες.

Ένα κράτος ανέργων, ένα κράτος φτωχών, ένα κράτος πεινασμένων! Αυτό έφτιαξε η Νέα Δημοκρατία μαζί με το ΠΑΣΟΚ και τον ΣΥΡΙΖΑ. Και ήρθε η ώρα να ξανακάνουμε τη χώρα μεγάλη, να ξανακάνουμε τη χώρα πλούσια. Δεν πάει άλλο!

(Χειροκροτήματα από την πτέρυγα της Ελληνικής Λύσης)

Σύμφωνα με την ΑΑΔΕ, οι ληξιπρόθεσμες οφειλές το τελευταίο ενιάμηνο είναι 6 δισεκατομμύρια 282 εκατομμύρια ευρώ, αύξηση 51%.

Θα σας το πω φιλικά. Οδηγείτε την κοινωνία και την οικονομία στον όλεθρο, οδηγείτε την Ελλάδα σε αφανισμό. Φύγετε τώρα, μήπως και σωθεί ο τόπος. Φύγετε! Πηγαίντε σε εκλογές. Δεν πάει άλλο!

(Χειροκροτήματα από την πτέρυγα της Ελληνικής Λύσης)

Φτιάξατε μια χώρα όλοι σας που εισάγουμε τα πάντα από εκατόν ενενήντα επτά χώρες. Ηλιέλαιο από Βουλγαρία, όσπρια από Κίνα, πατάτες από Αίγυπτο, λεμόνια από Αργεντινή, γάλατα από Γερμανία, μέλι από Μεξικό και Λιθουανία. Θα τα καταθέσω στα Πρακτικά και αυτά.

Ένα ερώτημα θέλω να κάνω στην κυρία Υπουργό. Δεν θα μου απαντήσει, γιατί δεν είναι αρμόδια. Ήθελα τον Άδωνι να είχα εδώ, τον εκλεκτό αυτόν, που μιλάει πολύ, αλλά δεν καταλαβαίνει ότι όποιος μιλάει λίγο, μιλάει σωστά.

Πρώτον. Φεύγουν δύο φορτία με καφέ Λουμίδη από τα Οινόφυτα Αττικής. Το ένα για το σουπερμάρκετ στο Λονδίνο, με απόσταση τριών χιλιάδων εκατό είκοσι οκτώ χιλιομέτρων, έχει τιμή 1,58 ευρώ στο Λονδίνο. Το άλλο για τον «Μασούτη» στο Μαρούσι, με απόσταση σαράντα τεσσάρων χιλιομέτρων, έχει τιμή 1,97 ευρώ. Στο Λονδίνο 1,58 ευρώ, στην Ελλάδα 1,97 ευρώ.

Πείτε μου, κύριε Πρωθυπουργέ, κύριοι Υπουργοί της Νέας Δημοκρατίας, εδώ πού φταίει ο Πούτιν; Γιατί αν πραγματικά έπρεπε κάτι να είναι πιο ακριβό, έπρεπε να είναι στο Λονδίνο. Τρεις χιλιάδες χιλιόμετρα είναι, έχει κόστος μεταφορικών κ.λπ..

Δεν είναι ούτε ο Πούτιν ούτε το κόστος στα μεταφορικά. Είναι οι φίλοι σας οι «νταβατζήδες», που ο Κώστας Καραμανλής είχε πει ότι θα τους «χτυπήσει» και δεν μπόρεσε.

Λοιπόν, εμείς ως Ελληνική Λύση θα «χτυπήσουμε» τους «νταβατζήδες», θα «χτυπήσουμε» τους μεσάζοντες, γιατί δεν έχουμε καμμία εξάρτηση από αυτούς, ενώ εσείς εξαρτάστε από αυτούς.

(Ζωηρά και παρατεταμένα χειροκροτήματα από την πτέρυγα της Ελληνικής Λύσης)

Άποψή μας! Έχουμε μια Κυβέρνηση που δεν αξίζει για τους Έλληνες, για εμάς.

Κύριε Υπουργέ, κύριοι της Νέας Δημοκρατίας, κύριοι συνάδελφοι, όταν κάποιος αναγκάζεται να κλέψει βρεφικό γάλα, εκείνη τη στιγμή πάει να κλέψει το βρεφικό γάλα για να ταΐσει το παιδί του που πεινάει. Δεν πρέπει να συλληφθεί αυτός. Πρέπει να συλληφθούν όλοι οι Υπουργοί από το 1974 μέχρι σήμερα που έκαναν την Ελλάδα έτσι, να κλέβει για το ψωμί και το γάλα του παιδιού του ο οποιοσδήποτε, για να ταΐσει το παιδί του. Καταστρέψατε τα πάντα!

(Χειροκροτήματα από την πτέρυγα της Ελληνικής Λύσης)

Σύμφωνα με την «ΚΑΘΗΜΕΡΙΝΗ» -δική σας εφημερίδα είναι, δεν είναι δική μου, δεν είναι του ΣΥΡΙΖΑ ή του ΚΚΕ η «ΚΑΘΗΜΕΡΙΝΗ», είναι ιδεολογικά δική σας εφημερίδα- αναμένουν χειρουργική επέμβαση: Επτά χιλιάδες επτακόσια χειρουργεία στο ΚΑΤ, δύο χιλιάδες εννιακόσια σαράντα πέντε στο «Αγία Σοφία», δύο χιλιάδες εξακόσια πενήντα στον «Ευαγγελισμό», δύο χιλιάδες διακόσια στο «Γενικό Κρατικό Νίκαιας», χίλια εννιακόσια στο «Θριάσιο», χίλια τετρακόσια στο «Γεννηματάς», χίλια είκοσι πέντε στο «Αλεξάνδρα», εξακόσια στον «Ερυθρό Σταυρό», τριακόσια στο «Σισμανόγλειο». Όλα μαζί πάνω από δεκαπέντε χιλιάδες χειρουργεία. Να περιμένει δηλαδή, ο ασθενής πότε θα κάνει χειρουργείο, γιατί δεν έχετε αναισθησιολόγους, δεν έχετε χειρουργούς, δεν έχετε τίποτα;

Έχετε, όμως, ιδιώτες-κολλητούς. Στους ιδιώτες, τους κολλητούς τους, τους κλινικάρχες, εκεί τους στέλνουν. Αυτό είναι το έργο που επιτελεί η Νέα Δημοκρατία, να αφανιστεί το Εθνικό Σύστημα Υγείας.

Εμείς δεν λέμε να μη δουλεύουν οι ιδιώτες. Αλλά, λέμε πρώτα το δημόσιο σύστημα υγείας και ο ιδιώτης αν θέλει να επενδύσει, ας επενδύσει. Άλλο το ένα, άλλο το άλλο.

(Χειροκροτήματα από την πτέρυγα της Ελληνικής Λύσης)

Έχετε, όμως, μία Κυβέρνηση, τη Νέα Δημοκρατία, η οποία δεν γνώριζε τις φωτιές. Δεν γνώριζε τις πλημμύρες. Δεν γνώριζε τη μελέτη Τσιόδρα. Δεν γνώριζε τις υποκλοπές. Δεν γνώριζε τον Πάτση. Δεν γνώριζε τη «SIEMENS». Δεν γνώριζε τη «NOVARTIS». Δεν γνώριζε τον Λιγνάδη, τον Μίχο. Δεν γνώριζε την «Κιβωτό του Κόσμου». Δεν γνώριζε τον Φρουζή. Δεν γνώριζε τον Χριστοφοράκο. Δεν γνώριζε την ΑΟΖ. Δεν γνώριζε τις υποκλοπές. Δεν γνώριζε τη Μακεδονία. Δεν γνώριζε τους λαθρομετανάστες. Γνωρίζει ένα πράγμα: Το Ταμείο Ανάκαμψης, τη μοιρασιά του χρήματος, πως θα τα μοιράσει σε κολλητούς και φίλους.

(Χειροκροτήματα από την πτέρυγα της Ελληνικής Λύσης)

Θα κλείσω με μια ρήση του θείου, κατά την άποψή μου, Πλάτωνα. Απευθύνομαι στον ελληνικό λαό και στα παιδιά που ήρθαν τώρα μόλις, πάνω. Χειροκροτήστε τα!

(Χειροκροτήματα από την πτέρυγα της Ελληνικής Λύσης)

Ο Πλάτωνας, λοιπόν, αγαπητά μου παιδιά, κυρίες και κύριοι συνάδελφοι, είχε πει ότι κάθε λαός είναι άξιος των ανθρώπων που τον κυβερνούν. Κανείς δεν είναι πιο υποδουλωμένος από εκείνους που εσφαλμένα πιστεύουν πως είναι ελεύθεροι. Όσοι αδιαφορούν για τα κοινά -το λέω στα νέα παιδιά- είναι καταδικασμένοι να εξουσιάζονται πάντα από ανθρώπους κατώτερούς τους, μέτριους και χυδαίους και αγοραίους και μοιραίους για την Ελλάδα και το έθνος.

Συμμετέχουμε όλοι στα κοινά. Πηγαίνουμε να ψηφίσουμε -αυτό το 55% που δεν ψήφισε στις προηγούμενες εκλογές-, για να στείλουμε ένα μήνυμα σε αυτούς. Είμαστε υπέρ των πολιτών, όχι των ολιγαρχών. Είμαστε υπέρ του ελληνικού λαού, όχι των πλουσίων. Να κάνουμε ξανά την Ελλάδα πιο πλούσια. Να κάνουμε τους Έλληνες πλουσιότερους. Εμείς θα τα αλλάξουμε όλα.

(Χειροκροτήματα από την πτέρυγα της Ελληνικής Λύσης)

Και δίνουμε και μια υπόσχεση στα παιδιά. Εμείς τους δύο κόσμους αυτών των κομμάτων που έχουν τις διαχωριστικές τους γραμμές -είναι οι δύο κόσμοι θεωρητικά-, το «Ψωμί - Παιδεία - Ελευθερία» και το «Πατρίς - Θρησκεία - Οικογένεια», θα τα ενώσουμε μαζί, θα ξανακάνουμε την Ελλάδα ελληνική, θα ξανακάνουμε τα παιδιά μας περήφανα.

Σας ευχαριστώ πάρα πολύ.

(Όρθιοι οι Βουλευτές της Ελληνικής Λύσης χειροκροτούν ζωηρά και παρατεταμένα)

**ΠΡΟΕΔΡΕΥΟΥΣΑ (Σοφία Σακοράφα):** Και εγώ ευχαριστώ, κύριε Πρόεδρε.

Κυρίες και κύριοι συνάδελφοι, έχουμε από δύο συναδέλφους, την κ. Άννα Μάνη - Παπαδημητρίου και τον κ. Γεώργιο Παπανδρέου, αιτήματα για άδεια ολιγοήμερης απουσίας στο εξωτερικό. Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΟΥΣΑ (Σοφία Σακοράφα):** Η Βουλή ενέκρινε τις ζητηθείσες άδειες.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα επτά μαθήτριες και μαθητές και τρεις εκπαιδευτικοί συνοδοί τους από το 6ο Γυμνάσιο Γαλατσίου (δεύτερο τμήμα).

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Και τώρα μπαίνουμε στον κατάλογο των ομιλητών.

Τον λόγο έχει η κ. Δούνια εκ μέρους της Νέας Δημοκρατίας.

**ΠΑΝΑΓΙΩΤΑ (ΝΟΝΗ) ΔΟΥΝΙΑ:** Ευχαριστώ πολύ, κυρία Πρόεδρε.

Κυρίες και κύριοι συνάδελφοι, συζητάμε σήμερα για το νομοσχέδιο του Υπουργείου Πολιτισμού και Αθλητισμού αναφορικά με ένα πολύ σημαντικό ζήτημα, τα δικαιώματα της πνευματικής ιδιοκτησίας και τα συγγενικά δικαιώματα. Στόχος αυτού του νομοσχεδίου είναι, αφ’ ενός το επίπεδο προστασίας των δικαιωμάτων των δημιουργών να παραμείνει υψηλό και, αφ’ ετέρου το κοινό να έχει όσο το δυνατόν πιο ανεμπόδιστη πρόσβαση στα καλλιτεχνικά και λοιπά δημιουργήματα.

Ας δούμε, όμως, εν συντομία τι προβλέπεται στο συγκεκριμένο νομοθέτημα. Στο πρώτο μέρος ενσωματώνεται στην ελληνική νομοθεσία η οδηγία 2019/789 του Ευρωπαϊκού Κοινοβουλίου και του Συμβουλίου της 17ης Απριλίου 2019 για τον καθορισμό κανόνων σχετικά με την άσκηση των δικαιωμάτων πνευματικής ιδιοκτησίας και των συγγενικών δικαιωμάτων που ισχύουν για ορισμένες επιγραμμικές μεταδόσεις και αναμεταδόσεις τηλεοπτικών, αλλά και ραδιοφωνικών προγραμμάτων.

Όπως γίνεται κατανοητό, πρόκειται για μία οδηγία η οποία ρυθμίζει περισσότερο τεχνικής φύσης ζητήματα. Μεταξύ άλλων, καθορίζει το θεσμικό πλαίσιο εντός του οποίου θα προστατεύονται σε διασυνοριακό επίπεδο τα πνευματικά δικαιώματα στο ψηφιακό περιβάλλον. Καλύπτει το νομοθετικό κενό που υπάρχει στα ζητήματα των διαδικτυακών μεταδόσεων και αναμεταδόσεων τηλεοπτικών και ραδιοφωνικών προγραμμάτων. Καθιερώνει έναν μηχανισμό διευκόλυνσης της εκκαθάρισης πνευματικών δικαιωμάτων με βάση τη χώρα προέλευσης. Προστατεύει τα πνευματικά δικαιώματα των δικαιούχων και διευκολύνει τη διασυνοριακή μετάδοση ραδιοτηλεοπτικών προγραμμάτων. Και τέλος, προωθεί την πολιτιστική πολυμορφία και την ενίσχυση της διασυνοριακής πρόσβασης στην πληροφορία.

Στο δεύτερο μέρος του υπό εξέταση νομοσχεδίου ενσωματώνεται στην ελληνική νομοθεσία η οδηγία 2019/790 του Ευρωπαϊκού Κοινοβουλίου και του Συμβουλίου της 17ης Απριλίου 2019 για τα δικαιώματα πνευματικής ιδιοκτησίας και τα συγγενικά δικαιώματα στην ψηφιακή ενιαία αγορά.

Εκεί, κυρίες και κύριοι συνάδελφοι, βλέπουμε μια σοβαρή προσπάθεια αντιμετώπισης του ζητήματος της ανασφάλειας δικαίου όσον αφορά στους δικαιούχους, αλλά και στους χρήστες ως προς ορισμένες χρήσεις, συμπεριλαμβανομένων των διασυνοριακών χρήσεων έργων στο ψηφιακό περιβάλλον. Για την αποφυγή αυτής της ανασφάλειας δικαίου έχουμε την επικαιροποίηση του ενωσιακού θεσμικού πλαισίου πνευματικής ιδιοκτησίας ώστε από τη μία να μην περιορίζεται η τεχνολογική ανάπτυξη και από την άλλη να μην καταπατώνται οι βασικές αρχές της πνευματικής ιδιοκτησίας.

Με την ενσωμάτωση της οδηγίας στο Ελληνικό Δίκαιο επιδιώκεται η θέσπιση κανόνων για τα δικαιώματα πνευματικής ιδιοκτησίας και τα συγγενικά δικαιώματα, με απώτερο στόχο τη διευκόλυνση της χορήγησης αδειών και τη διασφάλιση της εύρυθμης λειτουργίας της αγοράς για την εκμετάλλευση έργων και άλλων αντικειμένων πνευματικής ιδιοκτησίας.

Στο συγκεκριμένο μέρος του νομοσχεδίου ειδική μέριμνα λαμβάνεται για την αντιμετώπιση της ανεξέλεγκτης κυκλοφορίας των πνευματικών έργων στο διαδίκτυο για τα οποία δεν έχει ληφθεί προηγούμενη άδεια των πνευματικών δημιουργών.

Παράλληλα, δίνεται βάρος στην ενίσχυση του θεσμού της συλλογικής διαχείρισης δικαιωμάτων σε διασυνοριακό επίπεδο με παράλληλη εξασφάλιση της ομοιομορφίας ρύθμισης προστατευόμενων δικαιωμάτων, καθώς και στη θέσπιση κανόνων με τους οποίους αναγνωρίζεται ρητώς η οργανωτική και οικονομική συμβολή των εκδοτών στην παραγωγή εκδόσεων Τύπου, αλλά και κανόνων για τους δημιουργούς έργων που έχουν ενσωματωθεί σε έκδοση Τύπου ως προς τα ποσοστά που δικαιούται επί των εσόδων.

Την ίδια στιγμή ανατίθεται στην Εθνική Επιτροπή Τηλεπικοινωνιών και Ταχυδρομείων ο ρόλος, οιονεί, διαιτητή στις διαπραγματεύσεις με τους παρόχους υπηρεσιών της κοινωνίας της πληροφορίας για τον προσδιορισμό της αμοιβής βάσει συγκεκριμένων κριτηρίων, ενώ προβλέπεται και ο μηχανισμός αναπροσαρμογής και επαναδιαπραγμάτευσης των αμοιβών των δημιουργών και ερμηνευτών που θα ισχύει σε κοινή βάση για όλα τα κράτη-μέλη.

Ακόμα, εισάγονται κάποιοι περιορισμοί στην προστασία των πνευματικών δικαιωμάτων των δημιουργών με σκοπό την εξυπηρέτηση της χρήσης των έργων για σκοπούς επιστημονικής έρευνας, για χρήση αυτών σε δραστηριότητες όπως διαδικτυακά εκπαιδευτικά προγράμματα, online διδασκαλία σε δημόσια πανεπιστήμια και σχολεία, online πλατφόρμες για τον δημόσιο δανεισμό από βιβλιοθήκες και άλλα.

Ας περάσουμε τώρα, κυρίες και κύριοι συνάδελφοι, στο Τρίτο Μέρος του σχεδίου νόμου όπου ενσωματώνεται στο δίκαιό μας η οδηγία 2006/115. Η οδηγία αυτή αφορά στο δικαίωμα εκμίσθωσης, στο δικαίωμα δανεισμού και ορισμένα δικαιώματα συγγενικά, πνευματική ιδιοκτησία στον τομέα των προϊόντων της διάνοιας. Ανάμεσα σε άλλα, εδώ απαλείφεται το δικαίωμα του δικαιούχου να επιτρέπει ή να απαγορεύει τον δημόσιο δανεισμό των έργων του και βέβαια εισάγεται σύστημα εύλογης αμοιβής ως αντιστάθμισμα του δημόσιου δανεισμού.

Το Τέταρτο Μέρος τού υπό ψήφιση νομοσχεδίου εναρμονίζει τα άρθρα 22 και 71 του ν.2221/1993 με τις ρυθμίσεις που εισάγονται με τον παρόντα νόμο. Έτσι, μεταξύ άλλων, προβλέπει την χωρίς την άδεια του δημιουργού και χωρίς αμοιβή αναπαραγωγή τού πρόσθετου αντιτύπου από μη κερδοσκοπικές βιβλιοθήκες ή αρχεία και τον δημόσιο δανεισμό από σχολικές και ακαδημαϊκές βιβλιοθήκες, όπως και την κατάργηση της ρύθμισης που αφορά στην έκταση της μεταβίβασης του περιουσιακού δικαιώματος και των συμβάσεων για την παροχή αδειών στην περίπτωση που εκείνος που αποκτά το δικαίωμα ή την άδεια είναι υποχρεωμένος σε εύλογο χρόνο να καταστήσει το έργο προσιτό προς το κοινό.

Τελειώνοντας να πω ότι στο Πέμπτο -και τελευταίο- Μέρος προβλέπονται κάποιες απαραίτητες μεταβατικές διατάξεις για τους νέους αυτούς κανόνες.

Κυρίες και κύριοι συνάδελφοι, ο τομέας της πνευματικής ιδιοκτησίας είναι ένας τομέας δικαίου ραγδαία εξελισσόμενος και η χώρα μας οφείλει να ακολουθεί τις εξελίξεις σ’ αυτόν. Η ένταξη των ενωσιακών οδηγιών στο δίκαιο μας πέρα από νομική μας υποχρέωση, βοηθά στον εκσυγχρονισμό του εθνικού θεσμικού πλαισίου προστασίας της πνευματικής ιδιοκτησίας ώστε να μπορούμε να ανταποκριθούμε στις διαρκώς μεταβαλλόμενες διεθνείς συνθήκες.

Όμως, η υιοθέτηση του συγκεκριμένου σχεδίου νόμου του Υπουργείου Πολιτισμού και Αθλητισμού είναι απαραίτητη για έναν ακόμα λόγο: Επειδή μέσω αυτού ικανοποιούνται διαχρονικά αιτήματα γύρω από τον ευαίσθητο τομέα των πνευματικών δικαιωμάτων και εναρμονίζονται αντικρουόμενα συμφέροντα.

Για όλους τους παραπάνω λόγους σας καλώ να το υπερψηφίσετε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κυρία συνάδελφε.

Τον λόγο τώρα, εκ μέρους του ΣΥΡΙΖΑ, έχει η κ. Βέττα.

**ΚΑΛΛΙΟΠΗ ΒΕΤΤΑ:** Ευχαριστώ, κυρία Πρόεδρε.

Κυρίες και κύριοι συνάδελφοι, το παρόν νομοσχέδιο θα έπρεπε κανονικά να ενσωματώνει με τον βέλτιστο τρόπο τις ευρωπαϊκές οδηγίες για τα δικαιώματα πνευματικής ιδιοκτησίας και τα συγγενικά δικαιώματα στο νέο ψηφιακό περιβάλλον. Πρόκειται για έναν ραγδαία εξελισσόμενο νέο κόσμο όπου κυρίαρχο ρόλο παίζουν οι μεγάλες πλατφόρμες εκμετάλλευσης και διαμοιρασμού περιεχομένου, το μεγαλύτερο τμήμα του οποίου το έχουν δημιουργήσει, όμως, άλλοι, όπως είναι οι εργάτες του λόγου, της τέχνης και του πολιτισμού.

Βασικός στόχος των οδηγιών είναι αφ’ ενός να συμβάλλουν στη ρύθμιση της εσωτερικής αγοράς και αφ’ ετέρου να παρέχουν προστασία στους δικαιούχους των έργων αυτών, διευκολύνοντας την απόδοση των δικαιωμάτων μέσα από ένα πλαίσιο διαφάνειας για την εκμετάλλευση των έργων τους και άλλων αντικειμένων προστασίας.

Ωστόσο, τα δείγματα γραφής που έχει δώσει μέχρι σήμερα η Κυβέρνηση Μητσοτάκη, τόσο στο πεδίο του πολιτισμού όσο και στο πεδίο των δικαιωμάτων, δεν είναι και τόσο ενθαρρυντικά. Εδώ και τριάμισι χρόνια βρίσκεται απέναντι και από το συλλογικό καλό και από το δημόσιο συμφέρον, αφού συνηθίζει να ευνοεί με κάθε τρόπο όσους τα επιβουλεύονται και δεν διστάζει να νομοθετεί υπέρ όσων τα καταστρατηγούν, τα περιορίζουν και κερδοσκοπούν σε βάρος τους.

Η έλλειψη λογοδοσίας από το Υπουργείο Πολιτισμού και η κυβερνητική μεροληψία υπέρ των λίγων των ισχυρών και των ελίτ που εκπροσωπεί έχει ήδη βλάψει ανεπανόρθωτα την πολιτιστική κληρονομιά της χώρας, όπου ο κ. Μητσοτάκης και η κ. Μενδώνη ασκούν μια καταστροφική ΙΧ πολιτική.

Επίσης, βλάπτει συστηματικά και τον σύγχρονο πολιτισμό και τους ανθρώπους του, υποβαθμίζοντας με κάθε ευκαιρία το έργο και τις διεκδικήσεις τους. Το ζήσαμε αυτό ήδη από τους πρώτους μήνες διακυβέρνησης της Νέας Δημοκρατίας το φθινόπωρο του 2019, με το αλαλούμ που προκάλεσε στον χώρο των πνευματικών δικαιωμάτων, των καλλιτεχνών και με την απαξίωση που επιφύλαξε στον Οργανισμό Πνευματικής Ιδιοκτησίας. Το ζήσαμε και μετέπειτα με την αλλοπρόσαλλη πολιτική και την αδιαφορία της Κυβέρνησης για τους εργαζόμενους του πολιτισμού εν μέσω πανδημίας, μέχρι που αναγκάστηκε τελικά να λάβει κάποια μέτρα υπό το βάρος των δικών τους δυναμικών κινητοποιήσεων.

Αντίστοιχα, ο τρόπος που χειρίστηκε την ενσωμάτωση των οδηγιών για τα πνευματικά δικαιώματα καταδεικνύει ότι αν ήταν στο χέρι της, δεν θα προχωρούσε καν σε αυτή τη νομοθέτηση η Κυβέρνηση της Νέας Δημοκρατίας, διότι απλούστατα δεν πιστεύει καθόλου στην αξία των εν λόγω δικαιωμάτων. Αντιθέτως, τα θεωρεί κι αυτά, όπως και όλα τα δικαιώματα, είτε εμπόρευμα είτε εμπόδιο στην ανάπτυξη που ευαγγελίζεται.

Επομένως, εδώ δεν έχουμε να κάνουμε με μια πρωτοβουλία του Υπουργείου Πολιτισμού, αλλά με μια νομική υποχρέωση της χώρας μας, που με ευθύνη της Υπουργού Πολιτισμού δεν υλοποιείται εδώ και ενάμιση χρόνο, από τότε δηλαδή, που έληξε η προθεσμία για την ενσωμάτωση των οδηγιών στο Εθνικό Δίκαιο, με αποτέλεσμα πλέον να απειλείται η χώρα μας με σοβαρότατες κυρώσεις.

Θα θέλαμε να μας απαντήσετε, κυρία Υπουργέ, ποιοι ήταν οι λόγοι της καθυστέρησης. Τι έκανε επί τριάμισι χρόνια το Υπουργείο; Τι έκαναν οι ομάδες εργασίας που συγκροτήσατε για την ενσωμάτωση των οδηγιών; Γιατί τροποποιούσατε συνεχώς τη σύστασή τους με αλλεπάλληλες αποφάσεις; Υποτίθεται ότι πριν από ενάμιση χρόνο, στις 31 Μαΐου του 2021, το εν λόγω νομοσχέδιο παρουσιάστηκε στο Υπουργικό Συμβούλιο, σύμφωνα βέβαια, με το επίσημο δελτίο Τύπου της Κυβέρνησης το οποίο καταθέτω για τα Πρακτικά.

(Στο σημείο αυτό η Βουλευτής κ. Καλλιόπη Βέττα καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Θα πρέπει, λοιπόν, να μας απαντήσει τι ήταν αυτό που μεσολάβησε και δεν κατατέθηκε τότε το νομοσχέδιο, ενώ ήταν έτοιμο. Γιατί δεν δόθηκε από τότε σε δημόσια διαβούλευση ώστε όλοι οι άνθρωποι και οι φορείς στους οποίους αφορά, να έχουν την άνεση και τον χρόνο να εισφέρουν ουσιαστικά, δημιουργικά και έγκαιρα στη διαμόρφωσή του; Με ποιους διαβουλευόσασταν επί ενάμιση χρόνο; Ποιες διευθετήσεις κάνατε και υπέρ ποιων τις κάνατε;

Διότι παρά την τεράστια καθυστέρηση, δεν είχατε απευθυνθεί -ως οφείλατε- σε όλους τους φορείς των δικαιούχων που αφορά στο νομοσχέδιο. Πολλοί το είδαν πρώτη φορά μόλις πριν από λίγες ημέρες και ενώ εσείς είχατε ήδη παραλείψει να διασφαλίσετε επαρκώς ακόμα και ολόκληρες κατηγορίες δικαιούχων που αναφέρονται ρητά στις οδηγίες, όπως είναι λόγου χάριν οι ερμηνευτές-εκτελεστές έργων, με προσχηματικές δικαιολογίες.

Κυρία Μενδώνη, γιατί στα άρθρα 21 έως 25 του νομοσχεδίου δεν αναφέρονται οι ερμηνευτές δίπλα στους δημιουργούς, όπως ακριβώς επιτάσσει η οδηγία 790; Τσιγκουνευτήκατε τις λέξεις; Για ποιον λόγο δεν ενσωματώσατε ακριβώς την οδηγία στα συγκεκριμένα σημεία και κρύβεστε πίσω από μια γενικόλογη και μόνη αναφορά στο άρθρο 27; Η ανεξήγητη αυτή επιλογή όχι μόνο δεν δημιουργεί ασφάλεια δικαίου, αλλά απέχει κατά πολύ τόσο από το γράμμα όσο και από το πνεύμα της οδηγίας.

Τα άρθρα 18 έως 23 και η σκέψη 72 έως 80 της οδηγίας δεν αφήνουν κανένα περιθώριο παρερμηνείας σε αντίθεση με το δικό σας νομοσχέδιο που χωρά πλήθος παρερμηνειών από την ατελή ενσωμάτωση. Όπως αναφέρθηκε και από άλλους ομιλητές υπάρχουν αρκετά προβληματικά άρθρα στο νομοσχέδιο, το οποίο αρνείστε πεισματικά να βελτιώσετε προς όφελος των δικαιούχων, ώστε να εξασφαλιστεί η άμεση απόδοση των δικαιωμάτων τους με σαφή κριτήρια και μεγαλύτερη διαφάνεια.

Επιπλέον, το ότι είχατε αρχικά εισάγει, αλλά αναγκαστήκατε να αποσύρετε λόγω των αντιδράσεων της Αντιπολίτευσης και των ΟΣΔ, το πρώην άρθρο 43 που καταργούσε την εύλογη αμοιβή των δημιουργών, καταδεικνύει ότι εξ αρχής δεν σας ενδιέφερε η πλήρης και με το βέλτιστο τρόπο ενσωμάτωση των συγκεκριμένων οδηγιών προς όφελος των δικαιούχων. Σας ενδιέφερε πρωτίστως να εξυπηρετήσετε επιλεκτικούς συνομιλητές με τους οποίους αναζητούσατε τρόπους εδώ και τριάμισι χρόνια για το πώς θα θεμελιώσετε ή θα απομειώσετε όσα από τα δικαιώματα έχουν απομείνει.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Τελειώνω, κυρία Πρόεδρε.

Τελικά η νομική ευρηματικότητα της Κυβέρνησης Μητσοτάκη δεν εξαντλείται μόνο σε περιπτώσεις όπως το ξέπλυμα της παράνομης συλλογής Στερν ή το ξέπλυμα παράνομων συνακροάσεων με λογισμικά παρακολούθησης. Πλέον επιχειρείτε να εφαρμόσετε αντίστοιχης εμπνεύσεως πρακτικές ακόμα και στην ενσωμάτωση της ευρωπαϊκής νομοθεσίας, όταν αυτή επιδιώκει να ρυθμίσει ή να περιορίσει έστω και λίγο την κερδοφορία αυτών που νέμονται και εκμεταλλεύονται επί χρόνια και χωρίς κανόνες τα έργα και τις λειτουργίες των ανθρώπων του πνεύματος και του πολιτισμού.

Δεν μας εκπλήσσουν πλέον ούτε οι πρακτικές ούτε οι επιλογές σας. Άλλωστε οι καθυστερήσεις, οι παλινωδίες και όλοι οι χειρισμοί σας στο συγκεκριμένο νομοσχέδιο επιβεβαιώνουν για μια ακόμη φορά πόσο πολύ απέχετε και από τη δημιουργία και από τον πολιτισμό, αλλά κυρίως από την ίδια την κοινωνία, τα δικαιώματα και τις ανάγκες της.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κυρία συνάδελφε.

Τον λόγο τώρα έχει εκ μέρους της Ελληνικής Λύσης η κ. Ασημακοπούλου.

**ΣΟΦΙΑ - ΧΑΪΔΩ ΑΣΗΜΑΚΟΠΟΥΛΟΥ:** Σας ευχαριστώ, κυρία Πρόεδρε.

Κυρία Υπουργέ, κυρίες και κύριοι συνάδελφοι, είναι γνωστό σε όλους μας ότι η πνευματική ιδιοκτησία προστατεύει το έργο που αποτελεί το πιο λεπτό και ευγενές από τα δημιουργήματα του ανθρώπινου νου. Δεν ήταν καθόλου εύκολο όμως να αναγνωριστεί η προστασία στον ίδιο τον δημιουργό. Υποκείμενο και αρχικός δικαιούχος της πνευματικής ιδιοκτησίας είναι ο δημιουργός. Η αρχή αυτή που πηγάζει από το φυσικό δίκαιο και είναι γνωστή ως αρχή της αλήθειας. Ίσχυε πάντοτε στο Ελληνικό Δίκαιο. Από τις διατάξεις των άρθρων 1 και 2 του ν.2121/1993 πνευματική ιδιοκτησία, συγγενικά δικαιώματα και πολιτιστικά θέματα συνάγεται ότι το έργο ως πνευματικό δημιούργημα λόγου, τέχνης ή επιστήμης που εκφράζεται με οποιαδήποτε μορφή προσιτή στις αισθήσεις, προστατεύεται από την πνευματική ιδιοκτησία, που περιλαμβάνει το δικαίωμα της εκμετάλλευσής του, περιουσιακό δικαίωμα, και το δικαίωμα της προστασίας του προσωπικού δεσμού του δημιουργού προς αυτό, ηθικό δικαίωμα, εφόσον είναι πρωτότυπο.

Ακόμα από το συνδυασμό των διατάξεων των άρθρων 1 και 6 του ίδιου ως άνω νόμου ο πνευματικός δημιουργός με τη δημιουργία του έργου αποκτά πρωτογενώς και αυτοδικαίως χωρίς τυπικές διατυπώσεις το αποκλειστικό και απόλυτο δικαίωμα της εκμετάλλευσης του έργου, περιουσιακό δικαίωμα, και το δικαίωμα της προστασίας του προσωπικού του δεσμού με αυτό, ηθικό δικαίωμα.

Η αρχή αυτή ισχύει και όταν το έργο δημιουργείται κατόπιν παραγγελίας ή από μισθωτός στα πλαίσια εξαρτημένης εργασιακής σχέσης, οπότε και πάλι ο εντολοδόχος και ο μισθωτός αποκτούν αυτοδικαίως τα δικαιώματα πνευματικής ιδιοκτησίας στο έργο.

Με τον ν.2121/1993 ορίζεται ρητά στο άρθρο 6 παράγραφος 1 ότι ο δημιουργός είναι ο αρχικός δικαιούχος του περιουσιακού και του ηθικού δικαιώματος επί του έργου. Η κατοχύρωση του δικαιώματος επιτεύχθηκε σε εθνικό και διεθνή χώρο με ιδιαίτερη προσοχή και μέριμνα για την εξασφάλιση υψηλού επιπέδου προστασίας. Τα έργα ως άυλα αγαθά έχουν καθολικό, παγκόσμιο και μοναδικό χαρακτήρα, ενώ μέσα από αυτά διαγράφεται η ιδιαιτερότητα, η ατομικότητα και η προσωπικότητα του δημιουργού τους.

Τονίσαμε και τονίζουμε ότι ως προς τη χρήση έργων και άλλων αντικειμένων προστασίας σε ψηφιακές διδακτικές δραστηριότητες η εξαίρεση θα πρέπει να καλύπτει τόσο τις χρήσεις έργων μέσα στην αίθουσα διδασκαλίας ή σε άλλους χώρους μέσω ψηφιακών μέσων με ηλεκτρονικούς πίνακες για παράδειγμα που μπορούν να συνδεθούν στο διαδίκτυο ή στο πλαίσιο διαδικτυακών μαθημάτων.

Προστίθεται το άρθρο 51β στον ν.2121/1993 και θεσπίζεται νέο συγγενικό δικαίωμα για την αναπαραγωγή και τη διάθεση στο κοινό εκδόσεων Τύπου από εκδότες εγκατεστημένους σε κράτος-μέλος όσον αφορά επιγραμμικές χρήσεις από παρόχους υπηρεσιών της κοινωνίας της πληροφορίας.

Το άρθρο 53 του νόμου περί πνευματικής ιδιοκτησίας, διευκρινίζει ότι η προστασία των συγγενικών δικαιωμάτων αφήνει ακέραια και δεν επηρεάζει την προστασία της πνευματικής ιδιοκτησίας. Η διαφορά μεταξύ τους έγκειται στο ότι η πνευματική ιδιοκτησία προστατεύει το έργο, ενώ τα συγγενικά δικαιώματα προστατεύουν την εισφορά ορισμένων δικαιούχων. Καμμία από τις διατάξεις για τα συγγενικά δικαιώματα δεν μπορεί να ερμηνευτεί κατά τρόπο που θα θίγει την προστασία την οποία παρέχει η πνευματική ιδιοκτησία. Εάν οι δικαιούχοι των συγγενικών δικαιωμάτων έχουν αποκτήσει το δικαίωμα πνευματικής ιδιοκτησίας, τα δύο δικαιώματα υπάρχουν παράλληλα και παρέχουν τις εξουσίες που απορρέουν από το καθένα από αυτά.

Από την πρώτη στιγμή οι μεγάλες διαδικτυακές πλατφόρμες εξέφρασαν έντονες αντιθέσεις με τη συγκεκριμένη νομοθεσία, ειδικότερα με την προστασία των εκδόσεων Τύπου για επιγραμμικές χρήσεις. Χαρακτηριστικό είναι το γεγονός ότι σε όσες χώρες ενσωματώθηκε το δικαίωμα του εκδότη Τύπου οι μεγάλες πλατφόρμες και ιδίως η «Google» και η «Meta Facebook», αρνήθηκαν να διαπραγματευτούν με τους εκδότες Τύπου ή προέβησαν σε καταχρηστικές πρακτικές εκμεταλλευόμενες τη δεσπόζουσα θέση στην αγορά, αναγκάζοντας τους εκδότες σε κάποιες χώρες, όπως για παράδειγμα στη Γερμανία, να παραχωρήσουν την άδειά τους άνευ ή έναντι ελάχιστης αμοιβής.

Είναι γεγονός ότι, όπως επισημαίνουν πολλοί αναλυτές, οι πλατφόρμες αυτές λειτουργούν σαν ένα πανίσχυρο μονοπώλιο που αρνείται να διαπραγματευτεί με καλή πίστη. Όπως αναφέρουν σχετικά δημοσιεύματα, τα οποία και θα καταθέσουμε στα Πρακτικά, τόσο στη Γαλλία όσο και στη Γερμανία, επενέβη η αρχή ανταγωνισμού, ενώ στην Αυστραλία υιοθετήθηκε νομοθεσία στο πλαίσιο του ελεύθερου ανταγωνισμού. Για αυτό πληθαίνουν οι χώρες όπως Ιταλία, Βέλγιο, Τσεχία, Γαλλία, που πλέον δεν αρκούνται σε όσα προβλέπει η οδηγία, αλλά υιοθετούν πρόσθετες υποχρεώσεις και διαδικασίες ενημέρωσης, διαπραγματεύσεις διαιτησίας και αποτροπής καταχρηστικών πρακτικών.

Με την αξίωση πρόσθετης αμοιβής θεσπίζεται ένα οικονομικό εχέγγυο της πρόσθετης αμοιβής για την ενίσχυση των δημιουργών όταν διαπιστώνεται εκ των υστέρων ότι προκύπτει σαφής δυσαναλογία μεταξύ της αρχικά συμφωνηθείσας αμοιβής στο πλαίσιο χορήγησης άδειας και των εσόδων που προέρχονται από την εκμετάλλευσή του.

Προβλέπεται επίσης πως οποιαδήποτε παραίτηση ή συμβατικός περιορισμός των δικαιωμάτων του δημιουργού που προβλέπονται είναι άκυρη, ενώ ως προς την αμοιβή του δημιουργού η πιο σημαντική είναι η προσθήκη στο τρίτο εδάφιο μετά τη φράση «η αμοιβή μπορεί να υπολογίζεται σε ορισμένο ποσό», όπου προστίθεται η φράση «το ύψος του οποίου πρέπει να είναι κατάλληλο και αναλογικό».

Δεν θα μπορούσαν να λείπουν από το παρόν οι φωτογραφικές διατάξεις, οι οποίες προωθούν την έλλειψη αδειοδότησης σε νέους παρόχους επιγραμμικών υπηρεσιών ανταλλαγής, διαμερισμού περιεχομένου.

Κλείνοντας, με κάθε ευκαιρία οφείλουμε να αναφέρουμε την ανάγκη παροχής κινήτρων στις εξακόσιες πενήντα χιλιάδες Ελλήνων που έφυγαν από τη χώρα μας κατά τα χρόνια των μνημονίων να γυρίσουν πίσω στη χώρα τους, στη χώρα της καρδιάς τους.

Εμείς στην Ελληνική Λύση πιστεύουμε ότι η πνευματική ιδιοκτησία και τα συγγενικά δικαιώματα πρέπει να συνεχίσουν και στο νέο περιβάλλον του παγκόσμιου ιστού να παρέχουν στον δικαιούχο ουσιώδη και αποτελεσματική προστασία. Είναι όμως πιο απαραίτητη από ποτέ η δημιουργία ενός ενιαίου φορέα διαπραγμάτευσης των δικαιωμάτων χρήσης όλων των κατηγοριών δημιουργών με κριτήρια που θα συμφωνηθούν μεταξύ του Υπουργείου και των οργανισμών.

Σας ευχαριστώ.

(Στο σημείο αυτό η Βουλευτής κ. Σοφία - Χάιδω Ασημακοπούλου καταθέτει για τα Πρακτικά το προαναφερθέν έγγραφο το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κυρία συνάδελφε.

Εκ μέρους της Νέας Δημοκρατίας τον λόγο έχει ο κ. Λιούπης.

**ΑΘΑΝΑΣΙΟΣ ΛΙΟΥΠΗΣ:** Σας ευχαριστώ, κυρία Πρόεδρε.

Κυρία Υπουργέ, κυρίες και κύριοι συνάδελφοι, συζητάμε σήμερα ένα νομοσχέδιο που ενσωματώνει διατάξεις που έχουν θεσπιστεί με ευρωπαϊκές οδηγίες. Ενισχύονται οι δημιουργοί σε σχέση με τα δικαιώματα πνευματικής ιδιοκτησίας. Το πιο ουσιώδες είναι, πώς υποδέχθηκαν τις νέες διατάξεις όσοι επηρεάζονται από αυτές, δηλαδή συγγραφείς, εκδότες, δημοσιογράφοι, δημιουργοί, ερμηνευτές. Υπήρξε μια καθολική σχεδόν θετική αποδοχή στις νέες ρυθμίσεις ειδικά μετά από τις παρεμβάσεις και αλλαγές που έκανε το Υπουργείο Πολιτισμού και Αθλητισμού σε σχέση με παρατηρήσεις που έκαναν κάποιοι κλάδοι. Και αυτό γιατί έγινε διευρυμένη συζήτηση από το Υπουργείο με όλους τους εμπλεκόμενους φορείς στο στάδιο της επεξεργασίας του νομοσχεδίου.

Πρόκειται για μια σημαντική νομοθετική στιγμή για το δίκαιο των πνευματικών δικαιωμάτων και των συγγενικών δικαιωμάτων στην Ελλάδα. Προσαρμοζόμαστε στην ψηφιακή εποχή, που μας έχει έτσι κι αλλιώς ξεπεράσει. Καλύπτεται το κενό που υπήρχε σε σχέση με τα διαδικτυακά τηλεοπτικά και ραδιοφωνικά προγράμματα στα κράτη-μέλη της Ευρωπαϊκής Ένωσης. Προβλέπεται έτσι κατάλληλη αμοιβή σε περίπτωση αναμετάδοσης έργων, ενώ σε αυτή τη διαδικασία συνυπολογίζεται η εμπορική αξία τους. Καλύπτονται μάλιστα και δικαιούχοι που δεν έχουν εξουσιοδοτήσει κάποιον οργανισμό συλλογικής διαχείρισης οπότε μπορεί να εκπροσωπούνται από έναν ή και περισσότερους οργανισμούς.

Σημαντική είναι η παρέμβαση που γίνεται στα δικαιώματα των εκδόσεων Τύπου, δηλαδή δημοσιογραφικά έργα. Σε περίπτωση αναπαραγωγής τους από ψηφιακές πλατφόρμες δικαιούνται αμοιβής. Οι δημιουργοί αυτών των έργων, δηλαδή, δημοσιογράφοι, φωτογράφοι, σκιτσογράφοι εξασφαλίζονται πλήρως με τη ρύθμιση που επέλεξε το Υπουργείο. Παίρνουν το 25% του ποσού που εισπράττουν οι εκδότες Τύπου, ενώ το δικαίωμά τους είναι ανεκχώρητο και καλύπτει ακόμα και τους συνταξιούχους.

Μάλιστα σε μια προσπάθεια να ενισχυθεί η σταθερή εργασία στις εκδόσεις Τύπου το ποσοστό αυτό πέφτει στο 15% για τις εκδοτικές επιχειρήσεις που απασχολούν με σχέση εξαρτημένης εργασίας περισσότερο από το 60% των δημιουργών. Η Εθνική Επιτροπή Τηλεπικοινωνιών και Ταχυδρομείων αναλαμβάνει να ορίσει τα κριτήρια για την αμοιβή τους με βάση την επισκεψιμότητα στο διαδίκτυο.

Έχουμε και εξαιρέσεις, και σωστά, στην προστασία των πνευματικών δικαιωμάτων μόνο για επιστημονικούς σκοπούς όπως η έρευνα και για τα διαδικτυακά μαθήματα σε σχολεία και πανεπιστήμια. Σε αυτές τις περιπτώσεις η χρήση του έργου δεν γίνεται για εμπορικούς σκοπούς παρά μόνο για επιστημονικούς και διδακτορικούς λόγους και επομένως είναι εύλογη η εξαίρεση από τους συνήθεις κανόνες περί πνευματικών δικαιωμάτων.

Στο νομοσχέδιο με βάση την ενσωματωμένη οδηγία προβλέπεται ο δημόσιος δανεισμός βιβλίων, δίσκων, ταινιών που γίνεται μέσω βιβλιοθηκών, ενώ γίνεται μια αλλαγή καθώς δεν απαιτείται η άδεια των δημιουργών για να επιτρέπεται ο δημόσιος δανεισμός. Όμως είναι σημαντικό ότι για πρώτη φορά θεσπίζεται δικαίωμα εύλογης αμοιβής για τους δημιουργούς. Από αυτά τα χρήματα η αμοιβή που καταβάλλεται για τα βιβλία δίνεται κατά 70% στους συγγραφείς και κατά 30% στους εκδότες. Δεν οφείλουν να πληρώνουν αμοιβή οι σχολικές και ακαδημαϊκές βιβλιοθήκες.

Αν μου επιτρέπετε, κυρία Υπουργέ, μία παρέμβαση σε σχέση με τα προβλήματα που αντιμετωπίζουν οι επιχειρηματίες του κλάδου εστίασης. Καλούνται να πληρώσουν αναδρομικά πολύ μεγάλα ποσά προς τους οργανισμούς συλλογικής διαχείρισης λόγω της μουσικής στα καταστήματά τους. Ως γνωστόν μετά το 2020 έχουμε πολλούς οργανισμούς συλλογικής διαχείρισης οπότε έχει δημιουργηθεί μια σύγχυση, αφού οι επιχειρηματίες καλούνται να πληρώνουν ιδιαίτερα υψηλά ποσοστά σε περισσότερους οργανισμούς. Γενικά επικρατεί μια αμφιβολία από πλευράς των επιχειρήσεων για το ποια ποσά ακριβώς, σε ποιον οργανισμό και πώς ακριβώς προκύπτουν τα ποσά αυτά. Είναι ένα ζήτημα που το γνωρίζετε καλά, κυρία Υπουργέ, και για το οποίο διατυπώνουν διαρκώς αιτήματα οι επιχειρήσεις ώστε να βρεθεί μια λογική λύση.

Μάλιστα ειδικά τα καταστήματα της εστίασης στη Μαγνησία με τα οποία συνομιλώ, πολλά εξ αυτών είναι μικρά σε μέγεθος και με περιορισμένο τζίρο κι ας μην ξεχνάμε ότι πέρασαν δύο ιδιαίτερα δύσκολα χρόνια που παρέμειναν κλειστά για μεγάλα διαστήματα, ενώ πρόσφατα άρχισαν να επιστρέφουν σε πλήρη λειτουργία και πιθανή κερδοφορία. Και τώρα όμως διανύουμε μια περίοδο που οι επιχειρήσεις και μάλιστα της εστίασης είναι αντιμέτωπες με μεγάλο λειτουργικό κόστος λόγω των αυξήσεων στις τιμές της ενέργειας και των τροφίμων.

Η Κυβέρνηση της Νέας Δημοκρατίας έχει σταθεί σταθερά δίπλα στους ευάλωτους πολίτες και δίπλα στην επιχειρηματικότητα όλα αυτά τα χρόνια. Νομίζω, κυρία Υπουργέ, πως σε αυτό θα μπορούσαμε να βρούμε μια λύση εύλογη και δίκαιη για όλες τις πλευρές πιθανόν με τη δημιουργία ενός ενιαίου φορέα για τη διαπραγμάτευση των δημιουργών συνολικά και μετά τη διανομή τους. Προσέξτε, κυρίες και κύριοι συνάδελφοι, δεν αρνούνται να πληρώσουν οι καταστηματάρχες, αλλά έχουν μπερδευτεί. Δεν ξέρουν πότε, πόσα και σε ποιους. Δεν κατανοούν αυθαίρετα τιμολόγια, παραδείγματος χάριν μηδέν έως διακόσια τετραγωνικά ίδια τιμή. Δεκαπέντε προσφυγές υπάρχουν μόνο αυτή την εβδομάδα στη δικαιοσύνη και φυσικά όλες αυτές καταλήγουν σε έναν συμβιβασμό σε χαμηλότερα ποσά. Αν χρειάζεται, κυρία Υπουργέ, να αλλάξουν διατάξεις του ν.4481 ας το κάνουμε.

Συνολικά το ζήτημα των πνευματικών δικαιωμάτων είναι θέμα πολύπλοκο αλλά ιδιαίτερα σημαντικό. Η παραγωγή ενός πνευματικού, καλλιτεχνικού έργου, ενός βιβλίου, ενός τραγουδιού είναι μια επίπονη διαδικασία και όλοι οι δημιουργοί πρέπει να έχουν την έμπρακτη χρηματική αναγνώριση του σπουδαίου έργου τους ειδικά στην ψηφιακή εποχή, όπου πλατφόρμες αναπαράγουν διαρκώς έργα και κείμενα αποκομίζοντας τεράστια κέρδη. Σήμερα γίνεται μια μεγάλη αρχή, ώστε όλοι οι δημιουργοί να λαμβάνουν την αμοιβή που τους αναλογεί και από την ψηφιακή αναπαραγωγή των έργων τους. Ταυτόχρονα όμως ευελπιστώ η σημερινή συζήτηση να γίνει αφορμή για να δούμε και το ζήτημα των καταστημάτων, κυρίως, εστίασης που καταβάλλουν ποσά έναντι πνευματικών δικαιωμάτων για τη μουσική. Να δούμε το ζήτημα συνολικά και να βρεθεί ελπίζω η χρυσή τομή για όλες τις πλευρές.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κύριε συνάδελφε.

Το λόγο έχει η κ. Χρηστίδου Ραλλία εκ μέρους του ΣΥΡΙΖΑ.

**ΡΑΛΛΙΑ ΧΡΗΣΤΙΔΟΥ:** Ευχαριστώ πολύ, κυρία Πρόεδρε.

Κυρίες και κύριοι συνάδελφοι, συζητάμε σήμερα ένα προεκλογικό νομοσχέδιο, ένα νομοσχέδιο που αλλιώς ξεκίνησε και αλλού ο εκλογικός καιρός το πάει. Ανέβηκε στη διαβούλευση με το περιβόητο άρθρο 43 που θα οδηγούσε σε κατάρρευση τα πνευματικά και συγγενικά δικαιώματα, και αποσύρθηκε στη συνέχεια με μεγαλοπρέπεια.

Αρνήθηκε η κυρία Υπουργός στις επιτροπές ότι έγινε θόρυβος γύρω από αυτό το άρθρο, ενώ στην πραγματικότητα είχαν ξεσηκωθεί όλες και όλοι εναντίον του. Μα δεν χρειάζονταν σε αυτή την περίπτωση οι περίφημες υποκλοπές που τόσο αγαπάει η Κυβέρνηση για να αντιληφθεί το προφανές, ότι αν επιμένει η εκλογική ζημιά θα ήταν πολύ μεγάλη, κάτι που δεν το αντέχετε. Φτάνει που θα ήσαστε δεύτεροι στις εκλογές, να μη μεγαλώνει και συνεχώς η διαφορά.

Αποσύρατε, λοιπόν, το άρθρο 43. Πολύ καλά κάνατε. Τι προέβλεπε αυτό το άρθρο; Απαλλαγή των πολυεθνικών κολοσσών που εμπορεύονται μηχανήματα αναπαραγωγής έργων τέχνης από την υποχρέωση καταβολής ποσοστού υπέρ πνευματικών και συγγενικών δικαιωμάτων. Μετακυλίεται, δηλαδή, όλο το κόστος στα δικαιώματα των δικαιούχων στα μικρά μαγαζιά, στα καφέ, στα κομμωτήρια, οπουδήποτε παίζεται μουσική, ενώ οι μεγάλες επιχειρήσεις απαλλάσσονταν της υποχρέωσης. Τυπική συμπεριφορά, δηλαδή, μιας Κυβέρνησης που όλο αυτό το διάστημα, τριάμισι χρόνια, ορκίζεται στο όνομα δήθεν της ελεύθερης αγοράς και ταυτόχρονα την υπονομεύει υπέρ των μεγάλων συμφερόντων και σε βάρος των μικρών επιχειρηματιών. Δεν αμφιβάλλουμε, βέβαια, ότι υποσχεθήκατε στους συγκεκριμένους επιχειρηματίες που σας το ζήτησαν ότι θα το ξαναφέρετε όταν το κλίμα ενδεχομένως θα είναι πιο ευνοϊκό. «Καθίστε τώρα ήσυχοι στην άκρη και θα το ξαναφέρουμε». Ακόμα μία μάταιη υπόσχεση εκ μέρους σας.

Τα ίδια και με το άρθρο 21, όπου τελικά μας είπατε και ευτυχώς πως δεν θα συμπεριλάβετε τις παραγράφους 3 και 4, ένα αίτημα που παραδεχθήκατε -προς τιμήν σας!- ότι υπήρξε καθολικό, αλλά οι δύο νομοπαρασκευαστικές επιτροπές που φτιάξατε για το συγκεκριμένο νομοσχέδιο δεν γνώριζαν τι προβλήματα θα δημιουργούσε. Τόσο άριστα στελεχωμένες ήταν από την άριστη Κυβέρνησή σας. Αντίθετα, φθάσατε στο σημείο να κατηγορήσετε τους οργανισμούς ότι δεν συμμετείχαν ενεργά στη διαβούλευση, ενώ ποτέ δεν τους καλέσατε στο Υπουργείο να σας καταθέσουν τις απόψεις τους πάνω στο συγκεκριμένο ζήτημα, αλλά και γενικότερα σπανίως τους καλέσατε για οποιοδήποτε θέμα, χαρακτηριστικό της στάσης σας απέναντι στον καλλιτεχνικό κόσμο και στους θεσμικούς φορείς, τις συλλογικότητες που τον εκπροσωπούν.

Σημαντικό είναι και το ζήτημα της ανώνυμης εταιρείας της Ανεξάρτητης Οντότητας Διαχείρισης «Orfium Music Rights Greece». Σήμερα είναι μόνο αυτή που εκμεταλλεύεται τα παραθυράκια στον ν.4761 που ψηφίσατε ως πλειοψηφία το 2020, αύριο μπορεί να είναι περισσότερες αυτές οι ανώνυμες εταιρείες που θα διεκδικούν το δικαίωμα να πηγαίνουν οπουδήποτε παίζεται μουσική και να ζητούν αμοιβή. Ποιο είναι το ρεπερτόριο που εκπροσωπεί αυτή η ΑΟΔ, κυρία Υπουργέ; Κανείς δεν το γνωρίζει και αυτό οφείλεται στις δικές σας ρυθμίσεις.

Δημιουργήσατε ένα τεράστιο πρόβλημα. Με την τροπολογία που σας καταθέσαμε προβλέπεται υποχρέωση των ΑΟΔ υποβολής στον ΟΠΙ των στοιχείων που υποχρεούνται να αναρτούν στον ιστότοπό τους, προκειμένου να καθίσταται εφικτός ο έλεγχος συμμόρφωσης και να εξυπηρετείται η αρχή διαφάνεια λειτουργίας των ΑΟΔ. Με την τροποποίηση αυτή περιφρουρείται η ασφάλεια των συναλλαγών. Προστατεύονται οι χρήστες από τυχόν αυθαίρετες και υπερβολικές χρεώσεις εκ μέρους της ΑΟΔ και αποτρέπεται η νόθευση, ο αθέμιτος ανταγωνισμός και η δημιουργία σύγχυσης στους χρήστες. Επίσης, στη νέα τροπολογία με την προσθήκη που προτείνουμε στο πρώτο εδάφιο του άρθρου 18 παράγραφος 9 του ν.2121/1993 αίρεται η αδιέξοδη κατάσταση στην οποία έχουν περιέλθει συνολικά σήμερα οι οργανισμοί συλλογικής διαχείρισης, καθώς και ο Οργανισμός Πνευματικής Ιδιοκτησίας.

Επί τόσους μήνες αδυνατεί να προσδιορίσει οριστικά τα ποσοστά κατανομής της εύλογης αμοιβής ανά δικαιούχο για το τρέχον έτος. Οι δικαιούχοι περιμένουν αυτά τα χρήματα που έχουν συλλεχθεί. Τα περιμένουν χωρίς να φταίνε σε κάτι και χωρίς να ξέρουν πότε θα τα εισπράξουν, επειδή αδρανείτε τόσους μήνες, καθώς ο Οργανισμός Πνευματικής Ιδιοκτησίας επί των ημερών σας έμεινε επί μακρόν ακέφαλος και παραμένει απαξιωμένος και αυτό δεν είναι λαϊκισμός, είναι ρεαλισμός, είναι περιγραφή της πραγματικότητας.

Κυρίες και κύριοι συνάδελφοι, η ελληνική μουσική, το ελληνικό βιβλίο, ο ελληνικός κινηματογράφος και το ελληνικό θέατρο, η ελληνική φωτογραφία και γενικά η ελληνική τέχνη υπάρχουν και αντιστέκονται στην ομογενοποίηση της παγκοσμιοποιημένης κουλτούρας, για ποιον λόγο; Επειδή υπάρχουν ακόμη οι φορείς της, οι συνθέτες, οι ερμηνευτές, οι μουσικοί, οι συγγραφείς, οι ηθοποιοί, οι φωτογράφοι, οι εικαστικοί και όλοι οι υπόλοιποι επαγγελματίες των τεχνών. Πρέπει να ζήσουν όλοι αυτοί οι άνθρωποι. Πρέπει να πληρώνουν τα ψώνια τους, το σούπερ-μάρκετ που συνεχώς ανεβαίνει με 10% ή 11% πληθωρισμό σε μηνιαία βάση. Πρέπει να πληρώσουν, επίσης τους φουσκωμένους λογαριασμούς της ενέργειας. Το πρώτο εξάμηνο του 2022, η Ελλάδα είχε τη δεύτερη χειρότερη επίδοση στην Ευρωπαϊκή Ένωση στην επιβάρυνση των νοικοκυριών από τους λογαριασμούς ρεύματος και την τρίτη χειρότερη επίδοση στην επιβάρυνση από λογαριασμούς φυσικού αερίου. Η Ελλάδα έχει πλέον την πιο ακριβή βενζίνη σε ολόκληρη την Ευρωπαϊκή Ένωση και όλα αυτά είναι με στοιχεία της EUROSTAT.

Σε τέτοιες συνθήκες, αποτέλεσμα της αποτυχημένης πολιτικής της Κυβέρνησης Μητσοτάκη, πρέπει να τα βγάλουν πέρα οι καλλιτέχνες. Πρέπει να αντέξουν και να συνεχίσουν να δημιουργούν. Χωρίς αυτούς, οι διάφορες διαδικτυακές πλατφόρμες, ραδιόφωνα, προθήκες βιβλιοπωλείων, θέατρα, κινηματογραφικές αίθουσες κ.λπ., θα φτωχύνουν πάρα πολύ. Χρειάζονται, λοιπόν, την αρωγή της πολιτείας αντί τις επιθέσεις ενάντια στα πνευματικά και συγγενικά δικαιώματα. Έχουν την ανάγκη υποστήριξης και αναγνώρισης της προσφοράς τους.

Καλούμε, λοιπόν, το Υπουργείο να αναλογιστεί τις ευθύνες, έστω και τις τελευταίας ημέρες, μήνες, της Κυβέρνησης της Νέας Δημοκρατίας, να ανταποκριθεί στον ρόλο του. Δεν πρέπει να δοθεί χώρος ώστε να ανθίσουν νέες καινούργιες ΑΕΠΙ όπως η ΑΕΠΙ που μεγαλουργούσε επί των ημερών σας, έως ότου έρθει ο ΣΥΡΙΖΑ και ξεσκεπάσει τη μεγάλη λεηλασία που είχε στηθεί σε βάρος των ανθρώπων του πολιτισμού. Δεν πρέπει να καθυστερεί άλλο η απόδοση των χρημάτων από τον ΟΠΙ στους δικαιούχους.

Δεχθείτε, λοιπόν, την τροπολογία που σας φέρνουμε χωρίς μικροκομματικούς υπολογισμούς. Κάντε το και θα έχετε προσφέρει, πραγματικά, μια σημαντική υπηρεσία.

Κλείνω, κυρία Πρόεδρε, με το εξής: Καλό θα ήταν επιτέλους να μάθετε στη Νέα Δημοκρατία συνολικά εσείς που ομνύετε υπέρ της φιλελεύθερης δημοκρατίας και υπέρ των θεσμών, ότι ο χρυσός κανόνας είναι να αμφισβητούμε το επιχείρημα και όχι τους ανθρώπους που τα εκφέρουν.

Μαθήματα, λοιπόν, αστικής ευγένειας και καλής συμπεριφοράς από τη δική σας παράταξη, του Κυριάκου Μητσοτάκη, δεν δεχόμαστε!

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κυρία συνάδελφε.

Τον λόγο ο κ. Κωτσός εκ μέρους της Νέας Δημοκρατίας.

**ΓΕΩΡΓΙΟΣ ΚΩΤΣΟΣ:** Ευχαριστώ πολύ, κυρία Πρόεδρε.

Κυρία Υπουργέ, αγαπητές και αγαπητοί συνάδελφοι, δεν μπορώ παρά να αναγνωρίζω την εξαιρετικά υπέρμετρη αισιοδοξία της προηγούμενης συναδέλφου, τον διακαή της πόθο ότι ο ΣΥΡΙΖΑ θα είναι πρώτο κόμμα στις επόμενες εκλογές. Ειλικρινά, όμως, δεν υπακούει ούτε σε λογική αλλά ούτε και σε καμμία από τις μετρήσεις που έχουν δει το φως της δημοσιότητας, όλη αυτή η αισιοδοξία.

Κατανοώ, βέβαια, τον διακαή πόθο, αλλά δείτε ακόμη και την τελευταία δημοσκόπηση -εν μέσω κρίσεων, προβλημάτων, ζητημάτων- της ALCO όχι το απόλυτο νούμερο, τα ποιοτικά χαρακτηριστικά. Ποιον εμπιστεύονται οι Ελληνίδες και οι Έλληνες να διαχειριστεί εθνικά θέματα, ποιον εμπιστεύονται να διαχειριστεί αμυντικά ζητήματα, ποιον θεωρούν καταλληλότερο Υπουργό να διαχειριστεί ζητήματα διεθνούς πολιτικής, να διαχειριστεί κρίσεις, να διαχειριστεί όλα τα ζητήματα που άπτονται του ενδιαφέροντος της ελληνικής κοινωνίας.

Είμαι βέβαιος ότι έχετε το δικό σας τρόπο ανάγνωσης των δημοσκοπήσεων ή αν θέλετε της κοινής γνώμης, αλλά καλό θα είναι να κοιτάζουμε την πραγματικότητα κατάματα και να την διαβάζουμε και, κυρίως, να την κατανοούμε.

Ξέρετε, κυρία Υπουργέ, όταν είμασταν φοιτητές συνηθίζαμε να λέμε με αγωνιστικό πάθος, αλίμονο στην πραγματικότητα αν δεν συμφωνεί μαζί μας. Ε, νομίζω ότι τώρα πλέον ώριμοι, αλλά και, κυρίως, πατώντας σταθερά στη γη, καταλαβαίνουμε ποια είναι η πραγματικότητα, μπορούμε να αναγνώσουμε τις ανάγκες και τις προτεραιότητες που έχει ο ελληνικός λαός και καταλαβαίνουμε οι πάντες και είμαι βέβαιος ότι και εσείς το καταλαβαίνετε, ότι κανένα από τα δείγματα που υπάρχουν στην ελληνική κοινωνία δεν συνηγορεί με αυτό που εκφράσατε πιο πριν.

Τώρα, όσον αφορά το νομοσχέδιο, είναι αλήθεια ότι ερχόμαστε με αυτό το νομοσχέδιο να ανταποκριθούμε στις νέες προκλήσεις και στο εξαιρετικά σύνθετο πεδίο της προστασίας και της διαχείρισης των πνευματικών και συγγενικών δικαιωμάτων, διότι έχουν δημιουργηθεί νέα δεδομένα πλέον στο επίπεδο και της επικοινωνίας και της τεχνολογίας που μας επιβάλλουν να προσαρμοστούμε και να δώσουμε τις απαραίτητες απαντήσεις στα ζητήματα που προκύπτουν με βάση τα νέα δεδομένα και τους καιρούς που διανύουμε. Προκλήσεις, στις οποίες θα πρέπει να ανταποκριθούμε όχι μόνο σε εθνικό, αλλά και σε ευρωπαϊκό επίπεδο μέσα από συναινετικές πολιτικές και ολοκληρωμένες παρεμβάσεις.

Θέλοντας, λοιπόν, να ικανοποιήσουμε αιτήματα, απαιτήσεις δίκαιες και να εναρμονίσουμε αντικρουόμενα συμφέροντα φορέων, όπως οι εκδότες Τύπου, οι δημοσιογράφοι, οι συγγραφείς, οι εκδότες βιβλίου, οι παραγωγοί οπτικοακουστικών έργων, οι καλλιτέχνες, η ακαδημαϊκή κοινότητα, κρίνεται απαραίτητο να ενσωματώσουμε διατάξεις του Ενωσιακού Δικαίου και στην εγχώρια πλέον έννομη τάξη. Έτσι, με το παρόν σχέδιο νόμου καθορίζουμε το θεσμικό πλαίσιο εντός του οποίου θα προστατεύονται σε διασυνοριακό επίπεδο τα πνευματικά δικαιώματα σε ψηφιακό περιβάλλον. Ρυθμίζουμε και καλύπτουμε το νομοθετικό κενό σε ζητήματα διαδικτυακών μεταδόσεων, ραδιοτηλεοπτικών οργανισμών και αναμεταδόσεων τηλεοπτικών και ραδιοφωνικών προγραμμάτων.

Εδώ θα ήθελα και εγώ να επισημάνω, κυρία Υπουργέ, την αναγκαιότητα να αναψηλαφήσουμε τον ν.4481/2017 ιδιαίτερα στο ζήτημα των οργανισμών συλλογικής διαχείρισης, που, κυρίως, στο επίπεδο της περιφέρειας και των μικροκαταστημάτων εστίασης, καφέ κ.λπ., στην κυριολεξία δεν ξέρουν ποιος, τι και πώς απαιτεί το οτιδήποτε. Φανταστείτε τώρα τον μικροκαταστηματάρχη σε μία ορεινή μειονεκτική κοινότητα, όπου πιθανότατα στο μαγαζί του να μπαίνουν καθημερινά πέντε ή δέκα πελάτες, αλλά έχει μια αίθουσα πολλών τετραγωνικών, να έρχεται ο οργανισμός συλλογικής διαχείρισης άλφα, βήτα, γάμμα, δέλτα και να απαιτεί συγκεκριμένα ποσά και μάλιστα κάποιες απ’ αυτές τις περιπτώσεις να οδηγούνται και στα δικαστήρια, με προφανές και το οικονομικό κόστος αυτού του μικροεπιχειρηματία, που επί της ουσίας προσφέρει και κοινωνικό έργο, ξέρετε στις απομακρυσμένες περιοχές με το να κρατά το μαγαζί ανοικτό, το οποίο αποτελεί σημείο και επαφή κοινωνικής συνάντησης, ανταλλαγής απόψεων, αλλά και την ψυχολογική και ψυχική εξουθένωση που αντιμετωπίζει αυτός ο άνθρωπος μη γνωρίζοντας τι ακριβώς συμβαίνει στο συγκεκριμένο θέμα.

Θεωρώ, λοιπόν, ότι μια καλή εξέλιξη θα ήταν να υπάρχει ένας οργανισμός συλλογικής διαχείρισης που να εκπροσωπεί τους πάντες και που να αναλαμβάνει στο εσωτερικό του να κάνει την κατανομή, στη συνέχεια, στους δικαιούχους των όποιων ποσών δικαιούνται, αλλά να γνωρίζει και ο πολίτης, να γνωρίζει και ο επιχειρηματίας με ποιον έχει να κάνει.

Βεβαίως, είναι αλήθεια ότι επιχειρεί το σχέδιο νόμου να μας καθιερώσει έναν μηχανισμό διευκόλυνσης για την εκκαθάριση των πνευματικών δικαιωμάτων, ανάλογα και με τη χώρα προέλευσης του καθενός έργου. Διευκολύνεται η διασυνοριακή μετάδοση ραδιοτηλεοπτικών προγραμμάτων, προωθώντας έτσι την πολιτισμική πολυμορφία και ενισχύοντας τη διασυνοριακή πρόσβαση στην πληροφορία. Καθορίζονται κανόνες για την προσαρμογή εξαιρέσεων, περιορισμών επί των δικαιωμάτων πνευματικής ιδιοκτησίας και συγγενικών δικαιωμάτων σε ψηφιακά και διασυνοριακά περιβάλλοντα. Εξυπηρετείται έτσι η χρήση έργων για σκοπούς επιστημονικής έρευνας για χρήση σε διαδικτυακά εκπαιδευτικά προγράμματα. Απαλείφεται το δικαίωμα του δικαιούχου να επιτρέπει ή να απαγορεύει το δημόσιο δανεισμό έργων, ενώ ταυτόχρονα προβλέπεται και εισάγεται ένα σύστημα εύλογης αμοιβής ως αντιστάθμισμα του δημόσιου οργανισμού χωρίς την άδεια του δικαιούχου. Μετατρέπεται έτσι το αποκλειστικό δικαίωμα δημόσιου δανεισμού σε δικαίωμα αμοιβής. Αυτό αφορά, κυρίως, βιβλιοθήκες, δισκοθήκες και έμμεσα τους χρήστες των φορέων αυτών.

Αγαπητές και αγαπητοί συνάδελφοι, δεδομένου ότι ο τομέας της πνευματικής ιδιοκτησίας είναι πλέον ένας τομέας δικαίου ραγδαία εξελισσόμενος, εμείς, ως Κυβέρνηση, κινούμαστε με συστηματικό και ενεργό τρόπο, ώστε να ενσωματώσουμε ευρωπαϊκές οδηγίες σε εθνικό επίπεδο στο Εθνικό μας Δίκαιο, παρεμβαίνοντας ρυθμιστικά και επικουρικά, προκειμένου να διασφαλίσουμε τη σύννομη οργάνωση και λειτουργία των Οργανισμών Συλλογικής Διαχείρισης Δικαιωμάτων προς όφελος των δικαιούχων.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κύριε συνάδελφε.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, πενήντα δύο μαθήτριες και μαθητές και τρεις συνοδοί εκπαιδευτικοί από το 1ο ΕΠΑΛ Μεγαλόπολης Αρκαδίας.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο τώρα έχει ο κ. Βερναρδάκης εκ μέρους του ΣΥΡΙΖΑ.

**ΧΡΙΣΤΟΦΟΡΟΣ ΒΕΡΝΑΡΔΑΚΗΣ:** Ευχαριστώ πολύ, κυρία Πρόεδρε.

Θα προσπαθήσω να απαντήσω σε εύλογες ενστάσεις που έχουν γίνει και σε τοποθετήσεις. Να ξεκινήσουμε από κάτι το οποίο νομίζω ότι είπε ο πρόεδρος των σκηνοθετών στην επιτροπή. Έχουμε ένα δίλημμα, εάν η ρύθμιση της δημόσιας πολιτικής που αφορά τα πνευματικά δικαιώματα θα είναι καλλιτεχνικοκεντρική ή εάν θα είναι εμπορικοκεντρική. Το διατύπωσε πάρα πολύ εύστοχα παίρνοντας το νήμα από τη ρύθμιση του 1993 και τον νόμο που είχε επεξεργαστεί η επιτροπή υπό τον αείμνηστο νομικό Κουμάντο.

Αυτό είναι και το μεγάλο δίλημμα το οποίο διαπνέει και διατρέχει όλη τη σύγχρονη συζήτηση. Είναι το πνευματικό δικαίωμα ένα κοινωνικό συλλογικό δικαίωμα ή αποτελεί ιδιοκτησία του κεφαλαίου και της αγοράς; Είναι η συζήτηση που γίνεται σήμερα για τις μεγάλες ψηφιακές πλατφόρμες, τις πλατφόρμες των κοινωνικών δικτύων, που διαχειρίζονται δημόσια αγαθά, δηλαδή πληροφόρηση, ενημέρωση ή οφείλουν να προστατεύουν δημόσια αγαθά όπως είναι τα προσωπικά δεδομένα. Γι’ αυτό και διατυπώνονται απόψεις πολύ προχωρημένες, όχι στην Ελλάδα ούτε καν στην Ευρώπη αλλά στις Ηνωμένες Πολιτείες, περί εθνικοποίησης των κοινωνικών δικτύων όσον αφορά τη χρήση αυτών των διαδικασιών.

Έχουμε, λοιπόν, το σημερινό νομοσχέδιο. Τι κάνει; Ποια είναι η απάντηση σε αυτή την κεντρική στρατηγική, σε αυτό το κεντρικό δίλημμα; Είναι όχι η απόλυτη αλλά η διακριτική -είναι η αλήθεια- επιλογή του δεύτερου δρόμου, ότι δηλαδή τα πνευματικά δικαιώματα αργά αλλά σταδιακά θα τείνουν περισσότερο να θεωρούνται ιδιοκτησία του κεφαλαίου και της αγοράς και όχι των δημιουργών. Και λέω διακριτική, διότι η απόσυρση του άρθρου 43 η οποία σήμερα κριτικάρεται από μια ομάδα επιχειρήσεων με επικεφαλής τους εισαγωγείς των εταιρειών πληροφορικής, πράγματι, ασκεί μία κριτική στο γεγονός ότι δεν θα ήθελε να έχει καμμία δέσμευση απέναντι στην απόδοση του περίφημου 2%, αυτού που αναφέρεται ως ψηφιακό χαράτσι. Και, πράγματι, το νομοσχέδιο αυτό, αποσύροντας το άρθρο 43, εμφανίζει μία προσπάθεια περισσότερο ισορροπημένης διαχείρισης, αλλά δεν παύει όμως να είναι η κεντρική στρατηγική του επιλογή το να χρησιμοποιήσει το πνευματικό δικαίωμα περισσότερο ως ιδιοκτησία του κεφαλαίου και της αγοράς.

Πού αλλού φαίνεται αυτό; Φαίνεται, επίσης, σε όσα δεν έκανε το Υπουργείο Πολιτισμού για τους δημιουργούς κατά τη διάρκεια της πανδημίας. Θέλω να το θυμίσω αυτό. Αυτός ο χώρος ή μάλλον αυτοί οι κλάδοι βρέθηκαν σε κατάσταση πενίας, απόλυτης ένδειας. Η απάντηση του Υπουργείου Πολιτισμού -και θέλω να το θυμίσω αυτό στην Υπουργό- ήταν η απογραφή των εργαζομένων, δηλαδή να φτιαχτεί μια βάση δεδομένων απογραφής με την οποία θα θεμελιωνόταν η απαίτησή τους, η πρόσβασή τους σε αυτές τις ενισχύσεις αναστολής εργασίας που έδιναν και στους άλλους εργαζόμενους.

Όμως, θα μπορούσε να γίνει κάτι πολύ απλό το οποίο είχε προταθεί τότε από τη δική μας μεριά. Θα μπορούσε να υπάρξει μία εφάπαξ ενίσχυση των Οργανισμών Συλλογικής Διαχείρισης και αυτό θα ήταν μια έμπρακτη στήριξη που θα έλυνε ένα μεγάλο μέρος του προβλήματος, όχι όλο αλλά θα έλυνε πάντως ένα μεγάλο μέρος κατά 70-75%, όπως ακριβώς και αυτές οι πολιτικές τις οποίες είχε ασκήσει η κυβέρνηση του ΣΥΡΙΖΑ στη διαχείριση των πνευματικών δικαιωμάτων.

Να θυμίσω απλώς τη νομοθέτηση του ακατάσχετου μέχρι 7.500 ευρώ του πνευματικού δικαιώματος, διότι μέχρι το 2017 ακόμα, για οποιαδήποτε χρέη σε τράπεζες, σε πλειστηριασμούς, σε εφορίες κ.λπ. είχε δικαίωμα κατάσχεσης ακόμα και του μικρότερου ποσού πνευματικού δικαιώματος, όπως επίσης και το ακατάσχετο των λογαριασμών διανομής προς πνευματικά δικαιώματα που υποχρεούνταν να έχουν οι οργανισμοί συλλογικής διαχείρισης Αυτές, παραδείγματος χάριν, θα μπορούσαν να είναι δύο πολιτικές που θα μπορούσατε κι εσείς να τις επεκτείνετε, να τις κατοχυρώσετε, να τις διευρύνετε. Βέβαια στη διάρκεια της πανδημίας θα μπορούσατε να κάνετε και άλλα πράγματα. Επιλέξατε να μην τα κάνετε.

Τι κάνετε σήμερα, που είναι και το κεντρικό πρόβλημα αυτού του νομοσχεδίου; Στους οργανισμούς συλλογικής διαχείρισης δίνετε το δικαίωμα εισόδου σε ανώνυμες εταιρείες, στις λεγόμενες ΑΟΔ.

Είπε χθες η Υπουργός κάτι το οποίο είναι πρωτοφανές ως επιχείρημα. Είπε: «Μα, εσείς νομοθετήσατε τις ΑΟΔ». Μα, προφανώς εμείς τις νομοθετήσαμε διότι ήμασταν υποχρεωμένοι λόγω του Ενωσιακού Δικαίου και γιατί, κυρία Υπουργέ, είχαμε να διαχειριστούμε και το πρόβλημα μιας ΑΟΔ η οποία κατακρεούργησε το πνευματικό δικαίωμα, την ΑΕΠΙ. Η ΑΕΠΙ ήταν μια ΑΟΔ.

Έπρεπε, λοιπόν, να περάσουμε σε μια άλλη διαχείριση, σε μια άλλη κατάσταση. Όμως, βάλαμε όρους και προϋποθέσεις. Δεν αφήσαμε αυτές τις οντότητες να κάνουν πολιτικές αθέμιτου ανταγωνισμού. Πρέπει να έχουν υποχρεώσεις ανάλογες με τους ΟΣΔ, αντιπροσωπευτικό ρεπερτόριο, εποπτικό συμβούλιο, διοικητικό συμβούλιο, ανάρτηση ρεπερτορίου, ποιον εκπροσωπούν, κανόνες δημοσιότητας ανά εξάμηνο, όπως ακριβώς είναι και οι οργανισμοί συλλογικής διαχείρισης. Το κάνετε αυτό; Δεν το κάνετε.

Χθες είπατε μάλιστα ότι το μεταφέρατε στις προϋποθέσεις αδειοδότησης. Απορώ γιατί το αναφέρατε. Εν πάση περιπτώσει, ακόμα και αυτό εάν κάνατε, θα έπρεπε οι προϋποθέσεις αδειοδότησης να επικαιροποιούνται κάθε έξι μήνες τουλάχιστον, διαφορετικά δημιουργούνται συνθήκες και όροι αθέμιτου ανταγωνισμού.

Επειδή από πολλούς ομιλητές της Νέας Δημοκρατίας γίνεται αναφορά στα μικρά μαγαζιά, στα πνευματικά δικαιώματα που πρέπει να αποδίδουν ειδικά στην επαρχία, ναι, ισχύει αυτό. Υπάρχει ένα πρόβλημα. Όμως, είχε δίκιο η Υπουργός χθες που είπε ότι δεν είναι δουλειά του Υπουργείου να φτιάξει έναν οργανισμό γιατί είναι δουλειά των δημιουργών. Πράγματι.

Εδώ, όμως, κινείστε στην ακριβώς αντίθετη κατεύθυνση, σε μια κατεύθυνση να εισάγετε στην αγορά και ανεξάρτητους οργανισμούς διαχείρισης, επομένως στα μικρά μαγαζιά που δικαίως έκανε μια κριτική ο προηγούμενος ομιλητής της Νέας Δημοκρατίας -και είχε δίκιο σ’ αυτό- θα έχουμε και τρεις και τέσσερις και πέντε ενδεχομένως στο μέλλον οργανισμούς οι οποίοι θα απαιτούν.

Επομένως, ποια είναι η λύση; Η λύση προφανώς είναι κάτι το οποίο δεν λέγεται ή μάλλον ειπώθηκε, κάτι το οποίο έχουμε αφήσει εκτός νομοσχεδίου. Οργανισμός Πνευματικής Ιδιοκτησίας. Σαφές, δεσμευτικό, διάφανο πλαίσιο ελέγχου της αγοράς και ελέγχου και εποπτείας των οργανισμών συλλογικής διαχείρισης, αλλά και όλων των οντοτήτων που δραστηριοποιούνται σ’ αυτό τον χώρο.

Σήμερα τι έχουμε; Έχουμε έναν υποστελεχωμένο ΟΠΙ, έχουμε αδράνεια, έχουμε αδυναμία εποπτείας του χώρου, ο οποίος κατακερματίζεται και ρευστοποιείται συνεχώς. Μ’ αυτόν τον Οργανισμό Πνευματικής Ιδιοκτησίας που έχουμε όπως τον έχουμε σήμερα, δεν μπορεί να ασκηθεί κανένας εποπτικός έλεγχος και βέβαια δεν μπορούν να τεθούν και κριτήρια διαφάνειας απέναντι στους οργανισμούς, αλλά και απέναντι στους χρήστες που πράγματι θα πιεστούν και μάλιστα σε μια συγκυρία που μετά την πανδημία και μετά την ακρίβεια, η οποία συμπιέζει πάρα πολύ τα μικρά μαγαζιά και τις μικρές επιχειρήσεις, θα βρεθούν σε ακόμα μεγαλύτερη ύφεση. Για τον ΟΠΙ δεν ακούγεται τίποτα. Θα έχουμε έναν ισχυρό ελεγκτικό και εποπτικό οργανισμό και μάλιστα σε μια εποχή που οι συσχετισμοί δύναμης με τους μεγάλους ψηφιακούς παίκτες και τους ιδιοκτήτες περιεχομένου θα ενταθούν πάρα πολύ τα επόμενα χρόνια; Αυτό είναι ένα κεντρικό ερώτημα το οποίο το νομοσχέδιο αυτό δεν το απαντά. Το αφήνει στην άκρη.

Επομένως έχουμε ένα ελλειμματικό νομοσχέδιο, απολύτως ελλειμματικό, τουλάχιστον ελλειμματικό, έχουμε σιωπή σε σχέση με κεντρικές στρατηγικές επιλογές και νομίζω ότι ανοίγει τον δρόμο σε μια περαιτέρω ιδιωτικοποίηση του πνευματικού δικαιώματος.

Υπό την έννοια αυτή θα πρέπει να δείτε με σοβαρότητα τις τροπολογίες που προτείναμε, τουλάχιστον σε σχέση με τις ανεξάρτητες οντότητες διαχείρισης. Η γνώμη μου θα ήταν ότι αν εννοείτε πράγματι την προστασία των μικρών μαγαζιών και τη μεγαλύτερη ρύθμιση του φόρου -που δεν έχω λόγο να το αμφισβητώ-, θα πρέπει να κάνετε αποδεκτές τις τροπολογίες που σας έχουμε καταθέσει.

Κλείνω με μια απορία. Υπάρχει ένας Υφυπουργός αρμόδιος για τον σύγχρονο πολιτισμό. Δεν εμφανίστηκε ούτε στις επιτροπές ούτε σήμερα στην Ολομέλεια. Υπάρχει; Έχει κάποια γνώμη; Παίζει κάποιον ρόλο; Είναι διακοσμητικός ο ρόλος του; Θα ήθελα πραγματικά να ακούσω την τοποθέτησή του γι’ αυτά τα θέματα, μιας που κατά τεκμήριο πρέπει να έχει ειδική γνώση στα ζητήματα του σύγχρονου πολιτισμού. Δυστυχώς δεν τον έχουμε δει μέχρι σήμερα και απορώ γιατί.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Σοφία Σακοράφα):** Σας ευχαριστώ κι εγώ, κύριε συνάδελφε.

Τον λόγο έχει ο κ. Κωνσταντίνος Μάρκου εκ μέρους του ΣΥΡΙΖΑ.

**ΚΩΝΣΤΑΝΤΙΝΟΣ ΜΑΡΚΟΥ:** Ευχαριστώ πολύ, κυρία Πρόεδρε.

Αγαπητές και αγαπητοί συνάδελφοι, θα προσπαθήσω να μην μπω σε λεπτομέρειες, γιατί αναλύθηκαν από τον εισηγητή μας και από τους προηγούμενους συναδέλφους. Θα εκφέρω μια άποψη που απεικονίζει τη γενική εικόνα του παρόντος νομοσχεδίου.

Ξεκινάω με μια απλή παραδοχή. Το μέσο που έχει στη διάθεσή του ο δημιουργός για να βιοπορίζεται είναι η πνευματική ιδιοκτησία. Ο δημιουργός, ο καλλιτέχνης επικοινωνεί με την ολότητα, συμμετέχει στην οικονομική ζωή του τόπου μέσω της άσκησης αυτού του δικαιώματος, δικαίωμα που η έννομη τάξη δίνει στον ίδιο τον δημιουργό. Σε κάθε άλλη περίπτωση κινδυνεύει να χάσει τη δύναμή του, να αδρανοποιηθεί, να εξαντλεί τις δυνάμεις του χωρίς ανταπόδοση. Κάθε κουβέντα, λοιπόν, για δωρεάν ή έναντι ευτελούς αντιτίμου εκμετάλλευση των πνευματικών έργων κάποιου δημιουργού αναστέλλει, αν όχι ακυρώνει τελείως κάθε κίνητρο για δημιουργία, καινοτομία και πρόοδο.

Η συνεισφορά της πνευματικής δημιουργίας στην κοινή ευημερία είναι αδιαμφισβήτητης αξίας και κάθε απόπειρα για κατάργηση των εισπράξεων στα πνευματικά και συγγενικά δικαιώματα θίγει την προσωπικότητα των δημιουργών, θίγει την κοινή από εμάς απόλαυση του έργου, καταστρατηγεί το δημόσιο συμφέρον, ίσως και το ίδιο το Σύνταγμα, τη συλλογική διαχείριση και οπωσδήποτε μας βρίσκει αντίθετους.

Είναι γεγονός ότι ο άυλος χαρακτήρας της πνευματικής ιδιοκτησίας αφ’ ενός και η δυνατότητα εύκολης προβολής και προσβολής σε όλα τα μήκη και τα πλάτη της γης αφ’ ετέρου, συνεπάγονται αυτονόητα και την ταυτόχρονη αδυναμία του δημιουργού να προστατεύσει και να εποπτεύσει μόνος του την τύχη της εκμετάλλευσης του έργου του. Δεν μπορεί να το κάνει, οπότε αυτό τον οδηγεί στην απαραίτητη πρωτοβουλία να εναποθέσει αυτή τη διαχείριση.

Ας δούμε κάτι χρήσιμο από το παρελθόν. 2015, ΣΥΡΙΖΑ. Τραγική η κατάσταση στον χώρο της διαχείρισης. Τότε μια και μόνη ΑΟΔ, όπως είπε και ο προηγούμενος ομιλητής μας, η περίφημη ΑΕΠΙ, που λειτουργούσε επί δεκαετίες με αδιαφανή κερδοσκοπικό και παράνομο τρόπο, υπόλογη για πλήθος παρανομιών, για παρέκκλιση λογιστικών αρχών και διαχειριζόταν το σύνολο της πνευματικής δημιουργίας.

Αλήθεια, κυρία Μενδώνη, πού ήσασταν εσείς όλα αυτά τα χρόνια; Πού ήσασταν όταν η ΑΕΠΙ νέμετο παράνομα όλο το τοπίο; Δέκα χρόνια ήσασταν γενική γραμματέας Υπουργείου. Δεν ξέρατε τίποτα; Δεν είχατε ακούσει τίποτα; Και τώρα βγαίνετε και μας κουνάτε το δάχτυλο; Αυτός είναι ο ορισμός του θράσους.

Με τις γνωστές τότε παρεμβάσεις του ο ΣΥΡΙΖΑ προστάτευσε αποτελεσματικά τα δικαιώματα, αποδεσμεύοντας από την ΑΑΔΕ τα 5,5 εκατομμύρια που πήγαν στους δημιουργούς, προστατεύοντας το ακατάσχετο των 7.500 στο δικαίωμα, καθώς και στους τραπεζικούς λογαριασμούς των οργανισμών συλλογικής διαχείρισης.

Ερχόμαστε στο 2017. Νομοθετεί ο ΣΥΡΙΖΑ και θέτει τα θεμέλια για την τακτοποίηση και των οργανισμών συλλογικής διαχείρισης και των ανεξάρτητων -ιδιωτικών δηλαδή- οργανισμών διαχείρισης.

Κυριότερα σημεία είναι ότι θα λειτουργούν με βάση ενιαίες νομοθετικές διατάξεις στους ίδιους κανόνες και υποχρεώσεις λογοδοσίας και διαφάνειας. Ένα πλήρως δηλαδή ρυθμισμένο πλαίσιο.

Το 2022 πολύ φοβούμαι όπως και πολλοί συνάδελφοί μου ότι θα δούμε την επανάληψη του ίδιου δράματος. Έχει κάνει ήδη την εμφάνισή της η γνωστή ανώνυμη εταιρεία ΑΟΔ με κερδοσκοπικό χαρακτήρα, με τα στοιχεία της στο διαδίκτυο, όπως και ο εισηγητής μας σας ενημέρωσε λεπτομερώς, η οποία επιχειρεί να μπει στον χώρο της διαχείρισης των πνευματικών δικαιωμάτων, να δραστηριοποιείται και να εισπράττει. Πλήρης απουσία ελέγχου.

Αντί μέλημά σας να είναι να ρυθμίσετε τις προϋποθέσεις και τις προδιαγραφές αυτών των ιδιωτικών δραστηριοτήτων, πράγμα που σας επιτρέπει ο ενωσιακός νομοθέτης, λάμπετε διά της παραλείψεως. Το θέμα είναι γιατί. Βεβαίως υπάρχει ένας γνωστός κανόνας που λέει Follow the money, ακολούθησε το χρήμα. Και μπορεί τούτη τη στιγμή να μην μπορούμε να το εντοπίσουμε, αλλά να είστε σίγουροι ότι ιστορικά θα εντοπιστεί.

Παραλείπετε να ρυθμίσετε το πεδίο επαρκώς. Παραλείπετε να προβλέψετε για τους ΑΟΔ προϋποθέσεις αδειοδότησης και εχέγγυα αντίστοιχα με τους οργανισμούς συλλογικής διαχείρισης, όπως προέβλεπε ο νόμος του 2017 και τον οποίο καταργείτε. Παραλείπετε να προβλέψετε γι’ αυτούς αυτονόητες υποχρεώσεις, όπως την υποχρέωση να αναρτούν το ρεπερτόριο, αμοιβολόγιο, ακόμη και μελέτη δημοσιότητας. Το νομικό πλαίσιο, λοιπόν, είναι αρρύθμιστο, δεν υπάρχουν κανόνες και ευνοούνται και πάλι οι ισχυροί μονοπωλιακοί οργανισμοί.

Απαιτούμε στο πλαίσιο αυτό διαφάνεια, λογοδοσία, έλεγχο, δυνατότητα που τεχνηέντως έχει αποδυναμωθεί, όπως είπε και ο προηγούμενος ομιλητής, από εσάς, μέσω της, θα έλεγα, απαξίωσης που έχετε προκαλέσει στον Οργανισμό Πνευματικής Ιδιοκτησίας. Ζητάμε την προστασία της πνευματικής δημιουργίας και την αποκατάσταση της τάξης στη διαχείριση των δικαιωμάτων χιλιάδων δημιουργών. Αυτά συνιστούν πραγματική υποχρέωση και όχι απλή ενσωμάτωση και μάλιστα, με στρεβλώσεις της ενωσιακής οδηγίας.

Αγαπητοί συνάδελφοι, είναι εσφαλμένη εντύπωση ότι η πνευματική ιδιοκτησία αποτελεί φραγμό στη διάδοση της γνώσης, του πολιτισμού και τελικά στην ανάπτυξη. Είναι λάθος. Στο πλαίσιο αυτό, το αίτημα των δικαιούχων της προστασίας, όπως εκφράστηκε μέσα από τα υπομνήματα και από όλους τους φορείς, ώστε να προστατευθεί η διαπραγματευτική και οικονομική θέση των δημιουργών είναι πιο επίκαιρο από ποτέ.

Ομοίως, η αποδοχή της κατατεθείσας τροπολογίας των Βουλευτών του ΣΥΡΙΖΑ που έχει αναλυθεί με πολλές λεπτομέρειες είναι μονόδρομος και δεν μπορείτε να το αρνηθείτε.

Αγαπητοί συνάδελφοι, δυστυχώς οι διατάξεις του παρόντος νομοσχεδίου δεν κινούνται προς τη σωστή κατεύθυνση. Καταδεικνύουν ότι οι μεγάλοι ηττημένοι και πάλι αυτής της ιστορίας θα είναι οι δημιουργοί. Εμείς που δεν υπήρξαμε ούτε πρόκειται να υπάρξουμε ποτέ προστάτες των μεγάλων συμφερόντων προφανώς το καταψηφίζουμε.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κύριε συνάδελφε.

Τον λόγο έχει η κ. Γκαρά, εκ μέρους του ΣΥΡΙΖΑ.

**ΑΝΑΣΤΑΣΙΑ ΓΚΑΡΑ:** Ευχαριστώ, κυρία Πρόεδρε.

Κυρίες και κύριοι συνάδελφοι, η συζήτηση στην Ολομέλεια της Βουλής σήμερα γίνεται σε μια ιδιαίτερα δύσκολη συγκυρία για την ελληνική κοινωνία, η οποία βιώνει τις καταστροφικές συνέπειες από την αντικοινωνική πολιτική της Νέας Δημοκρατίας, μια πραγματικότητα την οποία προφανώς δεν μπορούμε να αγνοήσουμε.

Δεν είναι μόνο η φτωχοποίηση που επιβάλλετε στον ελληνικό λαό, η ακρίβεια, ο αυταρχισμός, ήδη έχουν αναλάβει δουλειά τα «κοράκια», οι «Πάτσηδες» αυτού του τόπου που ο κ. Μητσοτάκης έχει αναθρέψει πολιτικά για να πάρουν τα σπίτια των Ελλήνων πολιτών. Μόνο έτσι μπορούμε να περιγράψουμε τις χθεσινές αποτρόπαιες εικόνες με τη βίαιη έξωση της δημοσιογράφου κ. Κολοβού από τη μοναδική της κατοικία. Μάλιστα ο κ. Μητσοτάκης προσπαθεί να το παίξει αθώος μπροστά σε αυτή την πραγματικότητα, ότι δήθεν δεν γνώριζε, δεν ήξερε πως Βουλευτές του αγόραζαν κόκκινα δάνεια μέσα από σκανδαλώδεις δανειοδοτήσεις, για να ξεσπιτώνουν και να αρπάζουν μέσω πλειστηριασμών την πρώτη κατοικία των Ελλήνων πολιτών.

Τα ίδια άλλωστε ισχυρίζεται ο κ. Μητσοτάκης και για το άλλο μέγα σκάνδαλο των υποκλοπών, μια ανοικτή πληγή στην καρδιά της δημοκρατίας αυτής της χώρας. Η ελληνική κοινωνία τα ακούει, όμως, όλα αυτά, τα ακούει και οργίζεται, οργίζεται και πεισμώνει και πεισμώνει περισσότερο και θα δώσει την απάντησή της στις κάλπες όσο κι αν τις καθυστερεί ο κ. Μητσοτάκης, γιατί φοβάται. Και τι φοβάται; Την οργή των Ελλήνων και Ελληνίδων πολιτών.

Διότι με τη δημοκρατία, με την ανθρώπινη αξιοπρέπεια, ακόμη και με την πρώτη κατοικία των Ελλήνων πολιτών, με το βιος που μόχθησαν να αποκτήσουν κανένας δεν έχει το δικαίωμα να παίζει. Και όμως ο κ. Μητσοτάκης έχει επιλέξει πολύ συνειδητά να παίζει.

Κυρίες και κύριοι συνάδελφοι, θα θυμόμαστε τον κ. Μητσοτάκη ως τον Πρωθυπουργό ενορχηστρωτή μεγάλων σκανδάλων, που όταν δεν επιχειρούσε τη χειραγώγηση δημοσιογράφων μέσα από τις γνωστές λίστες Πέτσα, όταν δεν τους παρακολουθούσε με παράνομα λογισμικά τύπου «Predator», τότε έστελνε κλητήρες και αστυνομικές δυνάμεις να τους πάρουν τα μοναδικά σπίτια, την πρώτη τους κατοικία για ένα χρέος στην προκειμένη περίπτωση 15.000 ευρώ, σε άλλες περιπτώσεις πολύ λιγότερα, την ώρα που ο ίδιος, οι Υπουργοί του, το κόμμα της Νέας Δημοκρατίας έχουν χρέη εκατοντάδων εκατομμυρίων ευρώ.

Εκεί δεν είδαμε πλειστηριασμούς. Δανεικά και αγύριστα βέβαια. Άριστοι δηλώνετε. Στην πραγματικότητα, όμως, είστε άπληστοι, άπληστοι και επικίνδυνοι για τα συμφέροντα της ελληνικής κοινωνίας.

Κυρίες και κύριοι συνάδελφοι -και έρχομαι στη συζήτηση για το νομοσχέδιο-, ο χώρος της ενημέρωσης στη χώρα μας εδώ και καιρό λειτουργεί σε ένα πολύ δύσκολο πεδίο με επισφαλείς σχέσεις εργασίας και απροστάτευτο το περιεχόμενο δημιουργίας και πρωτογενούς ειδησεογραφικής παραγωγής.

Με το παρόν σχέδιο νόμου, έπειτα από μεγάλη καθυστέρηση που κόντεψε να οδηγήσει τη χώρα μας ακόμη και σε επιβολή προστίμων, έρχεται στη Βουλή η ενσωμάτωση δύο ευρωπαϊκών οδηγιών του 2019 για τα δικαιώματα πνευματικής ιδιοκτησίας, αλλά και των συγγενικών δικαιωμάτων εκδοτών και δημιουργών.

Και ενώ το πνεύμα των παραπάνω ευρωπαϊκών οδηγιών επιβάλλει στις πλατφόρμες κολοσσούς να καταβάλουν αμοιβές -πλατφόρμες που εδώ και δεκαετίες έχουν αποκομίσει τεράστια κέρδη από το έργο των δημιουργών, αλλά και των επιχειρήσεων στον τομέα της ενημέρωσης- με τον τρόπο τον οποίο επιλέγετε να εισάγετε το συγκεκριμένο νομοσχέδιο, καταλήγει ουσιαστικά, κυρία Υπουργέ, σε κενό γράμμα, όπως επεσήμαναν με τεκμηρίωση και επιχειρήματα και οι φορείς στη σχετική συζήτηση στο Κοινοβούλιο.

Ιδιαίτερα σε ό,τι αφορά στο άρθρο 18, όπως τόνισαν και οι δημοσιογραφικές ενώσεις, αλλά και οι εκδότες, υπάρχει ένα σύνολο ζητημάτων, ελλείψεων και εκκρεμοτήτων που το καθιστούν νομοθετικά ως κενό γράμμα.

Η μη θέσπιση προσωρινής αμοιβής μέχρι την τελεσίδικη απόφαση σε περίπτωση προσφυγής στη δικαιοσύνη από κάποιο από τα δύο μέρη, αλλά και η μη ύπαρξη δεσμευτικού χρονικού ορίου έκδοσης κανονισμού, αλλά και ο μη ορισμός σαφών κριτηρίων στον νόμο σχετικά με την αμοιβή των εκδοτών από τους παρόχους από την ΕΕΤΤ θα οδηγήσουν σε κατάχρηση της δικαστικής οδού με πολυετείς δικαστικές διαμάχες, ταλαιπωρία των συμβεβλημένων μερών και στο τέλος, δεν ξέρουμε αν θα υπάρχει και αποτέλεσμα.

Αυτό προφανώς θα επιφέρει εξαιρετικά μεγάλη καθυστέρηση στην καταβολή της αμοιβής στους εκδότες από τις πλατφόρμες και ακόμη μεγαλύτερη καθυστέρηση στην καταβολή της αμοιβής στους δημιουργούς.

Ειδικά η θέσπιση προσωρινής αμοιβής μέχρι την τελεσίδικη δικαστική απόφαση αποτελεί τον μόνο τρόπο ώστε οι δικαιούχοι να αρχίσουν να εισπράττουν τα δικαιώματά τους, αποφεύγοντας πολυετείς καθυστερήσεις. Ήδη τα έχουμε επισημάνει και στις επιτροπές.

Παρεμπιπτόντως, έχουμε ήδη επισημάνει, κυρία Υπουργέ, ότι πρέπει να μιλάμε για δικαιούχους και όχι μόνο για δημιουργούς. Θα πρέπει να κάνετε αυτή τη διόρθωση για να μη μείνουν εκτός ρύθμισης δεκάδες επαγγελματικές κατηγορίες, οι οποίες δικαιούνται της σχετικής αμοιβής.

Επιπλέον, θα πρέπει να φροντίσετε ώστε να συμπεριλαμβάνονται σαφώς και ρητώς στο εν λόγω νομοσχέδιο και οι μη έχοντες σχέση εξαρτημένης εργασίας, διότι στην παρούσα του μορφή το νομοσχέδιο εξαιρεί χιλιάδες ελεύθερους επαγγελματίες και μερικώς απασχολούμενους οι οποίοι δημιουργούν, όμως, έργο και έχουν δικαίωμα, ενώ παράλληλα θεσπίζετε την εμπιστευτικότητα της γνωμοδότησης που υποβάλλει η ΕΕΤΤ στα ενδιαφερόμενα μέρη, η οποία θα φέρει επιπλέον κωλύματα στις δικαστικές διαδικασίες, καθώς λόγω της εμπιστευτικότητας η γνωμοδότηση δεν μπορεί να είναι δικαστικά αξιοποιήσιμη.

Επιπλέον, η μη υποχρεωτική είσπραξη της αμοιβής των δημιουργών αποκλειστικά από οργανισμούς συλλογικής διαχείρισης θα οδηγήσει σε σοβαρά προβλήματα και καθυστερήσεις στην καταβολή της αμοιβής στους δημιουργούς και αυτό σας το έχουμε επισημάνει στις επιτροπές και εμείς και οι αρμόδιοι φορείς.

Κυρίες και κύριοι συνάδελφοι, η ηγεσία του Υπουργείου επέλεξε να μην ακούσει τα αιτήματα εργοδοτικών και δημοσιογραφικών ενώσεων, καθιστώντας ουσιαστικά το άρθρο 18 ανεφάρμοστο. Οι πλατφόρμες θα εκμεταλλευτούν τις νομοθετικές ελλείψεις για να καθηλώσουν εκδότες, δημιουργούς, δικαιούχους σε δικαστικές διενέξεις, όπως σας ανέφερε και η ειδική γραμματέας της ΕΣΗΕΑ. Γι’ αυτό, κυρία Υπουργέ, οφείλετε να προστατεύσετε τους δημιουργούς, να προστατεύσετε τις επιχειρήσεις ενημέρωσης τύπου και τα μέσα μαζικής ενημέρωσης της χώρας μας, θεσπίζοντας ουσιαστικά ένα πλαίσιο αξιοκρατικό που θα αποδίδει αυτό που πραγματικά δικαιούνται οι δικαιούχοι και δημιουργοί.

Επιλέξατε να φέρετε ένα νομοσχέδιο στη βάση του ελλειμματικό το οποίο εξουδετερώνει τις προβλέψεις των οδηγιών με τα όσα προβλέπει να νομοθετήσει, αλλά και με τις στρεβλώσεις τις οποίες περιέχει. Και αν δεν προχωρήσετε στις αναγκαίες και απαραίτητες τροποποιήσεις αυτός ο νόμος θα παραμείνει ουσιαστικά ένα πουκάμισο αδειανό και μη αξιοποιήσιμο. Οι εκδότες, οι δημοσιογράφοι, οι δημιουργοί δεν θα λαμβάνουν την αμοιβή που δικαιούνται και οι πλατφόρμες θα συνεχίσουν να θησαυρίζουν σαν να μην έχει αλλάξει το παραμικρό και μετά την ψήφιση αυτού του νομοσχεδίου. Είναι μια πρακτική η οποία -θα μου επιτρέψετε να πω ότι- κρύβει από την πλευρά σας μεροληψία και εξυπηρέτηση συγκεκριμένων μεγάλων συμφερόντων.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ.

Καλώ στο Βήμα την κ. Σκούφα εκ μέρους του ΣΥΡΙΖΑ.

**ΕΛΙΣΣΑΒΕΤ ΣΚΟΥΦΑ:** Αγαπητοί συνάδελφοι, κυρίες και κύριοι Βουλευτές, κυρία Υπουργέ, προφανώς το συγκεκριμένο νομοσχέδιο με την υιοθέτηση των ευρωπαϊκών οδηγιών δεν είναι μια νομοθετική πράξη που συντελείται εν κενώ. Έχουν προηγηθεί δύο χρόνια πανδημίας, με το πιο μακρόχρονο στην Ευρωπαϊκή Ένωση lockdown μαγαζιών και της αγοράς γενικότερα. Σε αυτά τα δύο χρόνια, όπως πολύ καλύτερα οφείλετε να γνωρίζετε από τον καθένα -εάν γνωρίζετε φυσικά- όλο το σύνολο του καλλιτεχνικού κόσμου, των δημιουργών ερμηνευτών, ήταν αναγκασμένο να ζήσει με το πενιχρότατο επίδομα των 534 ευρώ τον μήνα, όσοι από τους καλλιτέχνες στην Ελλάδα μπόρεσαν να το πάρουν και μάλιστα για μια χρονική έκταση που δεν καταλάμβανε ούτε το μισό της δίχρονης εμφάνισης κοινωνικών και οικονομικών συνεπειών της πανδημίας.

Μπορείτε να φανταστείτε, κυρία Υπουργέ, τον εαυτό σας εάν είστε οικογενειάρχης, τριμελούς ή τετραμελούς οικογένειας, να είστε αναγκασμένη να ζήσετε με 534 ευρώ τον μήνα και η σύζυγος να μη δουλεύει και να πρέπει να θρέψετε δύο παιδιά και να πρέπει να πληρώσετε ρεύμα, τρόφιμα και ενοίκιο ενδεχομένως; Ποια πολιτική; Η Νέα Δημοκρατία ακολουθεί αυτή την επιδοματική πολιτική άκρατης φτωχοποίησης του συνόλου του ελληνικού πληθυσμού, την οποία υποτίθεται καταδικάζατε, όταν η κυβέρνηση του ΣΥΡΙΖΑ επί μνημονίων και επί πτωχευμένης χώρας αναγκαζόταν να δώσει από τον ιδρώτα της κοινωνικής πλειοψηφίας και με συνετότατη διαχείριση της δημόσιας οικονομικής πολιτικής, κοινωνικά μερίσματα ανερχόμενα σε πολλές εκατοντάδες εκατομμύρια ευρώ; Με 534 ευρώ, λοιπόν, τον μήνα οι καλλιτέχνες μας;

Η κατάσταση σήμερα, κυρία Υπουργέ, μετά την υποτιθέμενη επίσημη κήρυξη της λήξης της πανδημίας δεν είναι καλύτερη για το σύνολο του καλλιτεχνικού κόσμου. Όπως πολύ καλά γνωρίζετε σε μια χώρα πρωταθλήτρια στην τιμή είτε τη χονδρική είτε τη λιανική στην ενέργεια, σε μια χώρα που ο πληθωρισμός καλπάζει, σε μια χώρα που υπάρχουν ανατιμήσεις σε βασικά τρόφιμα και αγαθά, σε μια χώρα που οι πολίτες της δεν έχουν το δικαίωμα καν, το οποίο είχε θεσμοθετηθεί επί ΣΥΡΙΖΑ, το οποίο είναι συνταγματικό για την απόλυτη προστασία της πρώτης κατοικίας, σε μια χώρα που τα καταστήματα εστίασης που είναι ένας χώρος επαγγελματικής -ένας από τους χώρους- δραστηριοποίησης των καλλιτεχνών βογκούν και δεν σταυρώνουν στην κυριολεξία πελάτη παρά μόνο ένα Σάββατο την εβδομάδα και αυτό αν -αναφέρομαι στα καφέ και τα καταστήματα εστίασης τουλάχιστον της ελληνικής επαρχίας της οποίας Βουλευτής είμαι-, πώς είναι δυνατόν αυτά τα μαγαζιά να μπορέσουν να δώσουν σταθερό και σίγουρο μεροκάματο, με ασφαλιστικές εισφορές, αξιοπρεπές μεροκάματο, για τον Έλληνα και την Ελληνίδα καλλιτέχνη; Άρα η κατάσταση του κόσμου της τέχνης σαφώς και δεν είναι καλύτερη ούτε τώρα, μετά τη λήξη της πανδημίας.

(Στο σημείο αυτό την Προεδρική Έδρα καταλαμβάνει ο ΣΤ΄ Αντιπρόεδρος της Βουλής κ**. ΓΕΩΡΓΙΟΣ ΛΑΜΠΡΟΥΛΗΣ)**

Έρχεστε, λοιπόν, και φέρνετε το συγκεκριμένο νομοσχέδιο με δύο χρόνια καθυστέρηση. Μας είπατε στην επιτροπή ότι αυτή η καθυστέρηση οφείλεται γιατί -άκουσον-άκουσον- δεν μπορούσατε να συνεδριάσετε με τους αρμόδιους κοινωνικούς φορείς. Μάλιστα! Το Υπουργείο δεν μπορεί με τηλεδιάσκεψη να συνεδριάσει. Τα σχολεία, όμως, και οι μαθητές στα απόμακρα χωριά της Ελλάδας που ήταν είναι εξαναγκασμένα διά της τηλεδιάσκεψης να παρακολουθούν ό,τι παρακολουθούν μέσα από μια σχολική τάξη, μπορούσαν να το κάνουν;

Και κυρία Υπουργέ, ξέρετε, σε αυτά τα δύο χρόνια της πανδημίας που λέτε ότι δεν μπορούσατε να συνεδριάσετε, οι ψηφιακές πλατφόρμες υπερθησαύρισαν, διότι η μόνη διέξοδος για τους χρήστες, για εμάς τους πολίτες, για ψυχαγωγία και διασκέδαση, ήταν να είμαστε κρεμασμένοι στις οθόνες «streaming», να απολαμβάνουμε τα τραγούδια, να απολαμβάνουμε τα θεατρικά έργα, άρα οι πλατφόρμες αυτά τα δύο χρόνια θησαύρισαν και οι ερμηνευτές, οι δικαιούχοι δηλαδή των πνευματικών και συγγενικών δικαιωμάτων δεν πήραν μία.

Κυρία Υπουργέ, στην επιτροπή αναγκαστήκατε να πείτε διάφορες αναλήθειες τουλάχιστον ακριβώς για να κρύψετε ότι πάτε να φέρετε -εκτιμώ- ένα νομοσχέδιο προκάτ, το οποίο ουδόλως εξυπηρετεί ούτε το γράμμα, ούτε το πνεύμα των ευρωπαϊκών οδηγιών. Αναγκαστήκατε να πείτε, για παράδειγμα, για την τροπολογία που σας καταθέτουμε σε σχέση με τις ΑΟΔ, με τις ανεξάρτητες οντότητες διαχείρισης, ότι δεν την υιοθετείτε, διότι ο νόμος που έβγαλε η Κυβέρνηση της Νέας Δημοκρατίας του 2020 δεν καταργεί τη θεσπισμένη διάταξη από τον ΣΥΡΙΖΑ. Ποια διάταξη; Αυτή η απίστευτη γκρίζα ζώνη έλλειψης ελέγχου, αδιαφάνειας και συνεπώς ανομίας; Δεν καταργείται η διάταξη να είναι υποχρεωμένες οι ΑΟΔ να αναρτούν στον ιστότοπό τους τις συμβάσεις με τους καλλιτέχνες που εκπροσωπούν, ούτε και το ρεπερτόριο. Μας παραπέμψατε συγκεκριμένα στο άρθρο 51 του νόμου του 2020.

Θέλω να σας θέσω τρία πολύ σοβαρά πράγματα τα οποία είτε γνωρίζετε και εσκεμμένα δεν παρουσιάζετε είτε γνωρίζετε και πάλι μας τα κρύβετε. Ποια είναι αυτά; Οι ΑΟΔ βάσει του άρθρου 51 του νόμου του 2020 είναι υποχρεωμένες σε κατάθεση συγκεκριμένων στοιχείων από τις οποίες εξαιρούνται οι συμβάσεις με τους καλλιτέχνες και το ρεπερτόριο.

Όσες προβλέψεις υπάρχουν για τις ΑΟΔ, κυρία Υπουργέ, είναι μόνο για τις ΑΟΔ που είναι εγκατεστημένες στην ελληνική επικράτεια. Πού έχουν έδρα στην ελληνική επικράτεια; Με τις υπόλοιπες ευρωπαϊκές ΑΟΔ που δραστηριοποιούνται στην Ελλάδα και δεν είναι εγκατεστημένες με την έννοια της πρώτης έδρας στην Ελλάδα δεν θα έχουν κανέναν περιορισμό; Θα έχουν την πλήρη αδιαφάνεια; Δεν θα καταθέτουν στον ΟΠΙ τα στοιχεία, ποιους καλλιτέχνες εκπροσωπούν για να καταλαβαινόμαστε; Στον μοναδικό δημόσιο Οργανισμό Πνευματικής Ιδιοκτησίας. Γιατί το θεσπίζετε αυτό, κυρία Υπουργέ;

Γιατί λέτε ψέματα ότι δεν καταργήσατε τη διάταξη του ΣΥΡΙΖΑ; Γιατί θέλετε μέσα στην κατάσταση γενικής οικονομικής ανέχειας και ανασφάλειας που βιώνει η ελληνική αγορά με την απώλεια του 40% της αγοραστικής δύναμης των Ελλήνων καταναλωτών, να έχετε τις ΑΟΔ να περιφέρονται από μαγαζί σε μαγαζί, από καφενείο σε καφενείο, από ενοικιαζόμενο δωμάτιο, σε ενοικιαζόμενο δωμάτιο, από περιφερειακό ραδιοφωνικό σταθμό σε περιφερειακό ραδιοφωνικό σταθμό και κανείς να μην ελέγχει, ούτε ο ΟΠΙ, ποιους καλλιτέχνες εκπροσωπούν, αν εκπροσωπούν, ποια είναι τα διοικητικά τους συμβούλια;

**ΠΡΟΕΔΡΕΥΩΝ (Γεώργιος Λαμπρούλης):** Κυρία Σκούφα, ολοκληρώσετε.

**ΕΛΙΣΣΑΒΕΤ ΣΚΟΥΦΑ:** Κλείνω, κύριε Πρόεδρε.

Κυρία Υπουργέ, θα σας παρακαλούσα προσωπικά για το εξής. Την επόμενη φορά, θα μου επιτρέψετε να πω, να είστε πιο διαβασμένη σε σχέση με τα όσα ισχυρίζεστε, στη συνεδρίαση τουλάχιστον της επιτροπής. Και δεύτερον στον βαθμό που είστε διαβασμένη και ενημερωμένη να καταθέσετε την πλήρη αλήθεια και να μην κρύβετε την αλήθεια ούτε από τους Βουλευτές και το Βουλευτικό Σώμα ούτε και από το σώμα των πολιτών αυτής της χώρας.

Καταψηφίζουμε το νομοσχέδιο ακριβώς διότι πιστεύουμε πως δεν εξυπηρετεί φυσικά ούτε τους δικαιούχους δημιουργούς και ερμηνευτές, αλλά δεν εξυπηρετεί και ίσα-ίσα παραδίδει βορά τους ίδιους τους χρήστες τη μικρομεσαία οικονομία στα νύχια παγκόσμιων οργανισμών, παγκοσμιοποιημένων ψηφιακών πλατφορμών κ.τλ..

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Θα συνεχίσουμε, αφού ετοιμαστεί το Βήμα, με τον κ. Καλλιάνο Ιωάννη από τη Νέα Δημοκρατία. Μετά τον κ. Καλλιάνο θα δώσουμε τον λόγο στον Κοινοβουλευτικό Εκπρόσωπο του ΜέΡΑ25, κ. Γρηγοριάδη. Θα ακολουθήσει ο κ. Παππάς και μετά ο κ. Χήτας.

Κύριε Καλλιάνε, έχετε τον λόγο.

**ΙΩΑΝΝΗΣ ΚΑΛΛΙΑΝΟΣ:** Ευχαριστώ κύριε Πρόεδρε.

Κυρίες και κύριοι συνάδελφοι, με συγχωρείτε που θα σας το πω, αναφερόμενος στους συναδέλφους της Αξιωματικής Αντιπολίτευσης, μακάρι πολλοί από εσάς να ήταν τόσο διαβασμένοι όσο είναι διαβασμένη η κ. Μενδώνη. Ακούστηκε προηγουμένως ότι ήρθε αδιάβαστη η κ. Μενδώνη, η Υπουργός. Σας πληροφορώ ότι η κ. Μενδώνη μακάρι να είχε τη δυνατότητα να απαντά ξεχωριστά στον καθέναν από εσάς σε σχέση με αυτά τα ψευδή ζητήματα τα οποία αναφέρετε για να μπορέσει να σας πει ποια είναι η πραγματική αλήθεια και να καταλάβει και ο κόσμος που μας παρακολουθεί αυτή την ώρα. Αλλά δυστυχώς δεν υπάρχει αυτή τη δυνατότητα μέσα στο Κοινοβούλιο.

Επίσης, πρέπει να σας πω ότι εδώ και δυόμισι ώρες και η κυρία Υπουργός έχει καταθέσει όλες εκείνες τις νομοθετικές ρυθμίσεις που προέκυψαν ακριβώς από την ακρόαση των φορέων αλλά δεν έχετε τη στοιχειώδη ευθιξία να τις διαβάσετε. Και έρχεστε εδώ αυτή τη στιγμή και αναφέρετε πράγματα τα οποία δεν έχουν καμμία σχέση με την πραγματικότητα. Διαβάστε, λοιπόν, εσείς τις νομοθετικές ρυθμίσεις οι οποίες προέκυψαν και τις οποίες η ίδια η κυρία Υπουργός έχει κάνει και μετά ελάτε να μας πείτε ότι δεν κάνουμε καλά τη δουλειά μας και ότι είμαστε αδιάβαστοι. Για να μπουν τα πράγματα στη θέση τους κάποια στιγμή.

Κυρίες και κύριοι συνάδελφοι, πρόσφατα διάβασα για τη ζωή το έργο και το τέλος ενός Έλληνα σπουδαίου ζωγράφου του 19ου αιώνα του επονομαζόμενου πατέρα της θαλασσογραφίας του Κωνσταντίνου Βολανάκη. Στα τελευταία χρόνια της ζωής του λόγω της φτώχειας που βίωνε αναγκάστηκε -προσέξτε τι έκανε ο άνθρωπος αυτός- να κάνει το αντίθετο από το να ζωγραφίζει πίνακες στο μέγεθος που θα εκτιμούσε ως δημιουργός ότι ταιριάζει με το θέμα του και κατόπιν ο αγοραστής να πήγαινε σε έναν τεχνίτη για να τοποθετήσει στην κορνίζα. Ζωγράφιζε το θέμα του σε μέγεθος ίσο με το μέγεθος κάθε κορνίζας που πωλούνταν αντί να φτιάχνει το έργο του όπως ακριβώς εκείνος θέλει και ο αγοραστής να πήγαινε να βάλει την κορνίζα που ήθελε. Στην κηδεία αυτού του ανθρώπου το 1907 παραβρέθηκαν μόνο πέντε άνθρωποι. Έναν αιώνα μετά, το 2008, ο πίνακάς του «Η αποβίβαση του Καραϊσκάκη στο Φάληρο» πουλήθηκε σε δημοπρασία σχεδόν 2 εκατομμύρια ευρώ σημειώνοντας ιστορικό ρεκόρ για πίνακα Έλληνα δημιουργού.

Αντίστοιχα με τον Βολανάκη μπορούμε να θυμηθούμε τραγουδιστές ηθοποιούς, συγγραφείς, σκηνοθέτες, γλύπτες, μεταφραστές, στιχουργούς, συνθέτες και τόσους άλλους πνευματικούς ανθρώπους που δημιούργησαν αριστουργήματα και πέθαναν πάμπτωχοι ενώ άλλοι θησαύρισαν με τον πνευματικό τους κόπο. Ας αναρωτηθούμε, λοιπόν, όταν διαβάζουμε ένα βιβλίο, όταν ακούμε ένα τραγούδι, όταν παρακολουθούμε μια ταινία, όταν θαυμάζουμε έναν ζωγραφικό πίνακα, όταν γελάμε με ένα καρτούν, όταν διασκεδάζουμε με ένα επιτραπέζιο παιχνίδι, πόσο έχει ωφεληθεί τελικά οικονομικά ο δημιουργός του.

Είναι, λοιπόν, το σημερινό σχέδιο νόμου για τα πνευματικά δικαιώματα πολύ ουσιαστικό, αγαπητοί συνάδελφοι, πολύ καίριο, πολύ σημαντικό, πολύ καθοριστικό. Είναι ένα σχέδιο νόμου που διαμορφώθηκε με γνώμονα την προστασία των πνευματικών δικαιωμάτων σε έναν κόσμο που αλλάζει γοργά διαμορφώνοντας συνεχώς νέους τρόπους διάδοσης ιδεών, γνώσεων, πεποιθήσεων αλλά και καλλιτεχνικών δημιουργιών. Ζούμε στην εποχή της πληροφορίας. Κάποιοι θησαυρίζουν καθημερινά από τη διαχείρισή της. Το ξέρετε αυτό. Χρέος μας, λοιπόν, νομοθετικό ήταν και είναι να διασφαλίσουμε ότι και οι δημιουργοί της πληροφορίας θα ανταμειφθούν όπως τους αναλογεί για να μην έχουμε τέτοιου είδους φαινόμενα όπως αυτά που σας περιέγραψα προηγουμένως.

Είναι ένα σχέδιο νόμου που έρχεται να επιφέρει τροποποιήσεις σε ένα εμβληματικό για τα πνευματικά δικαιώματα των δημιουργών μας νόμο τον 2113/1993 που ψηφίστηκε από την Κυβέρνηση της Νέας Δημοκρατίας επί πρωθυπουργίας του αείμνηστου Κωνσταντίνου Μητσοτάκη και του ν.4481/2017 μέσω της ενσωμάτωσης των τριών ευρωπαϊκών οδηγιών που ήδη ανέφερα.

Τεχνικά το σχέδιο νόμου, όπως σημείωσαν στην πρώτη συνεδρίαση τόσο η Υπουργός, κ. Λίνα Μενδώνη όσο και ο εισηγητής μας, ο κ. Ανδρέας Κουτσούμπας, διαρθρώνεται σε τέσσερα κύρια μέρη. Γρήγορα θα σας πω το εξής. Στο Α΄ Μέρος είναι η ενσωμάτωση της κοινοτικής οδηγίας 2019/789 η οποία επιδιώκει τον καθορισμό του θεσμικού πλαισίου εντός του οποίου θα προστατεύονται σε διασυνοριακό επίπεδο τα πνευματικά δικαιώματα στο ψηφιακό περιβάλλον.

Στο Β΄ Μέρος με την ενσωμάτωση της οδηγίας 2019/790 προβλέπονται μεταξύ άλλων κανόνες για την προσαρμογή των εξαιρέσεων και περιορισμών επί των δικαιωμάτων. Στο Γ΄ Μέρος ενσωματώνεται η οδηγία σχετικά με το δικαίωμα της εκμίσθωσης, το δικαίωμα δανεισμού και ορισμένα δικαιώματα συγγενικά προς την πνευματική ιδιοκτησία στον τομέα των προϊόντων της διανοίας. Το Δ΄ Μέρος αφορά την τροποποίηση των άρθρων 22 και 71 και ούτω καθεξής.

Τέλος υπάρχει το Ε΄ Μέρος αποτελούμενο από δύο άρθρα που αφορά το διαχρονικό δίκαιο και την έναρξη ισχύος.

Προσέξτε, όμως, τώρα. Εκτιμώ ότι είναι κάτι πιο σημαντικό από το να μπω στη διαδικασία να επιχειρηματολογήσω για την εκτίμηση που μόλις ανέφερα, να μεταφέρω στην Ολομέλεια τα λόγια ενδεικτικά τεσσάρων εκπροσώπων φορέων από όσους μετείχαν στην ακρόαση των φορέων της δεύτερης συνεδρίασης. Είπατε προηγουμένως ότι δεν ακούσαμε τα αιτήματα των εκδοτών, των δημοσιογράφων και όλων όσων, εν πάση περιπτώσει, βρέθηκαν και στη δεύτερη συνεδρίαση όπου ακούσαμε τους φορείς. Η Πανελλήνια Ομοσπονδία Ενώσεων Συντακτών ΠΟΕΣΥ και ο Οργανισμός Συλλογικής Διαχείρισης Έργων του Λόγου, ΟΣΔΕΛ, η Ένωση Ιδιοκτητών Ημερησίων Εφημερίδων Αθηνών, ΕΙΗΕΑ και η Ένωση Συντακτών Ημερησίων Εφημερίδων Αθηνών, ΕΣΗΕΑ είπαν τα καλύτερα λόγια για το συγκεκριμένο νομοσχέδιο ότι είναι πολύ θετικοί και ότι θα μπορούσε να πει κανείς συνολικά ότι είναι σε μια πολύ θετική κατεύθυνση και είναι μια σημαντική προσπάθεια που γίνεται από το Υπουργείο.

Άρα, λοιπόν, εσείς τώρα βρεθήκατε ενώ ειπώθηκαν τόσο καλά λόγια από τους φορείς για το συγκεκριμένο νομοσχέδιο και λέτε ότι «δεν μας ακούει κανείς» και ότι δεν ακούσαμε κανέναν και ότι είμαστε εκτός πραγματικότητας.

(Στο σημείο αυτό κτυπάει το κουδούνι λήξεως του χρόνου ομιλίας του κ. Βουλευτή)

**ΙΩΑΝΝΗΣ ΚΑΛΛΙΑΝΟΣ:** Τελειώνω κύριε πρόεδρε.

Άρα, λοιπόν, κυρίες και κύριοι συνάδελφοι, θεωρώ ότι το σχέδιο νόμου, το συγκεκριμένο που συζητάμε σήμερα, πληροί ασφαλώς τις προϋποθέσεις εκείνες για τις οποίες θα άξιζε να υπερψηφιστεί από όλες τις πτέρυγες της Βουλής.

Βεβαίως και το υπερψηφίζω και καλό θα ήταν να το υπερψηφίσετε όλοι σας. Μέσα σε είκοσι δευτερόλεπτα θα σας πω το εξής: Είδα με προσοχή όλους τους προηγούμενους συναδέλφους που ξεκίνησαν τις ομιλίες τους για το συγκεκριμένο νομοσχέδιο. Αφιέρωσαν πάνω από το μισό τους χρόνο -γύρω στα τριάμισι με τέσσερα λεπτά ο καθένας και η καθεμιά- για να συζητήσουν για τα κακά που έχει φέρει αυτή η Κυβέρνηση. Και λέω εγώ τώρα: Είναι δυνατόν, σε μία συγκεκριμένη συζήτηση σήμερα, να τρώτε το μισό σας χρόνο και να μην αφιερώνετε όλο το χρόνο για να συζητήσετε για το σχετικό νομοσχέδιο, που είναι πάρα πολύ σημαντικό, με φοβερές διορθώσεις και να λέτε ότι ο Μητσοτάκης τα έκανε όλα κακά;

Δηλαδή, αν ερχόταν κάποιος το 2019 και σας έλεγε θα έρθει ένας άνθρωπος, ο επόμενος Πρωθυπουργός, ο οποίος θα χαμηλώσει τους φόρους, θα χαμηλώσει τις ασφαλιστικές εισφορές, θα αυξήσει τον κατώτατο μισθό, θα φέρει επενδύσεις, θα βρουν νέες θέσεις τα παιδιά μας, τα νέα παιδιά -οι μορφωμένοι άνθρωποι και οι άνθρωποι που δεν έχουν τελειώσει πανεπιστήμια, ασφαλώς- θα έχουμε καλύτερη φύλαξη των συνόρων, θα έχουμε ισχυρές γεωπολιτικές συμμαχίες, θα στηρίξει τους οικονομικά ασθενέστερους σε κρίσεις, σε πανδημίες, θα έχουμε περισσότερη ασφάλεια στις πόλεις μας, θα στηρίξει τους φοιτητές, τους νέους, θα στηρίξει τα νέα ζευγάρια, θα στηρίξει τους νέους γονείς, θα λέγατε, λοιπόν, και εσείς -που τώρα φωνάζετε- ναι, μακάρι να έρθει ένας τέτοιος άνθρωπος να βρεθεί σε αυτήν τη χώρα. Ε, αυτός ο άνθρωπος βρέθηκε, βρε παιδιά και είναι ο Κυριάκος Μητσοτάκης και αδυνατείτε να το κατανοήσετε.

(Γέλωτες από την πτέρυγα του ΣΥΡΙΖΑ)

Δεν χρειάζεται να γελάτε, κυρία συνάδελφε.

**ΚΥΡΙΑΚΗ ΜΑΛΑΜΑ:** Νόμιζα ότι ήταν ανέκδοτο.

**ΙΩΑΝΝΗΣ ΚΑΛΛΙΑΝΟΣ:** Εγώ μίλησα με συγκεκριμένα στοιχεία και σας είπα πράγματα και μεταρρυθμίσεις συγκεκριμένες που έχει φέρει η Κυβέρνηση αυτή. Εσείς αδυνατείτε, από την άλλη, να βρείτε κάτι θετικό.

Όποτε σηκώνομαι στο Βήμα θα σας το λέω. Βρείτε και κάτι θετικό, διότι στο τέλος ακόμα και οι ίδιοι οι υποστηρικτές σας δεν θα σας πιστεύουν ποτέ.

Να είστε καλά, ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Επόμενος ομιλητής είναι ο Κοινοβουλευτικός Εκπρόσωπος του ΜέΡΑ25, κ. Γρηγοριάδης.

**ΚΛΕΩΝ ΓΡΗΓΟΡΙΑΔΗΣ:** Ευχαριστώ, κύριε Πρόεδρε που μου δώσατε τον λόγο. Ευχαριστώ τον αγαπητό κύριο εδώ που φέρνει το νερό μας και παίρνει ένα μικρό υγειονομικό ρίσκο να κολλήσει COVID -ενώ δεν οφείλει να το πάρει, καθώς δεν είναι υγειονομικός, είναι κλητήρας της Βουλής μας. Φωνάζουμε να διορθωθεί αυτό. Ελπίζουμε μέχρι το τέλος αυτής της Bουλής, εννοώ μέχρι τις εκλογές, αυτό να διορθωθεί.

Κοιτάξτε, καλά τα είπε ο κ. Καλλιάνος. Αγαπητέ κύριε συνάδελφε, ξέρετε ότι σας συμπαθώ και ιδιαίτερα, αν ο κ. Μητσοτάκης τα είχε κάνει όλα αυτά και εμείς οι ίδιοι θα αναγκαζόμασταν να πούμε «μπράβο, Κυριάκο Μητσοτάκη». Έχουμε τις πολιτικές μας αποστάσεις και θεωρούμε ότι με τον τρόπο που πιέζεται η κοινωνία, αν βγείτε έξω θα ακούσετε αναθέματα -όχι προσωπικά σε εσάς- θα ακούσετε τη βάσανο των συνανθρώπων μας. Δεν μπαίνει, λοιπόν, σε πολύ σοβαρή συζήτηση αυτό, δηλαδή το ότι έφερε επενδύσεις ο κ. Μητσοτάκης, ότι ω του θαύματος καταπολέμησε τη φοροδιαφυγή ο κ. Μητσοτάκης.

Εμείς άλλα βλέπουμε, αγαπητέ συνάδελφε. Βλέπουμε να παίρνει από τους πολύ πιεσμένους εδώ και δώδεκα, δεκατρία μνημονιακά χρόνια όλων ανεξαιρέτως των κομμάτων τα ελάχιστα πια εισοδήματα, που έχουν απομείνει και να τα μοιράζει σε παρασιτικούς ενεργειάρχες, σε παρασιτικούς εφοπλιστές, σε περαστικούς προέδρους ομάδων κ.ο.κ..

Εν πάση περιπτώσει, για το σημερινό άρθρο νόμου ειπώθηκαν πολλά. Ως Κοινοβουλευτικός Εκπρόσωπος του ΜέΡΑ25 θα μου επιτρέψετε να μείνω κυρίως στην επικαιρότητα.

Να πω μόνο ότι αυτό το εξαιρετικά ανησυχητικό κομμάτι, αγαπητή κυρία Υπουργέ, του νομοσχεδίου σας είναι το άρθρο 21. Για το άρθρο 21 καταλάβαμε εμείς ότι είναι πάνδημη η απαίτηση…

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού και Αθλητισμού):** Το

άρθρο, μετά από τις νομοτεχνικές βελτιώσεις, το είδατε;

**ΚΛΕΩΝ ΓΡΗΓΟΡΙΑΔΗΣ:** Ναι, το είδαμε και συνεχίζει, κατά τη γνώμη μας, να είναι προβληματικό, κυρία Υπουργέ. Και ξέρετε δεν είναι τυχαίο ότι δεν βρέθηκε φορέας που να μην πει την προβληματικότητα. Και ποια είναι αυτή; Είναι ότι προϋποθέτει συλλογικές συμβάσεις για να μπορούν να εισπραχθούν τα δικαιώματα. Και, ξέρετε, σας μιλάω και σαν μέλος του «ΔΙΟΝΥΣΟΥ», του εισπρακτικού φορέα των ηθοποιών, του οποίου είμαι μέλος πάρα πολλά χρόνια, αλλά ήμουν μέλος και της ΑΕΠΙ που μας κατέκλεβε επί χρόνια. Πιστέψτε με, όταν κανένας κλάδος σε αυτή τη χώρα δεν έχει καμμία συλλογική σύμβαση -επίτευγμα δεκατριών χρόνων μνημονιακών κυβερνήσεων, πέτρινων χρόνων- είναι αδύνατον να πληρωθούν οι άνθρωποι.

Θα βρεθούν ακάλυπτοι τελικά, κυρία Υπουργέ. Πρέπει να αποσυρθεί και να φτιαχτεί ένα τελείως καινούργιο άρθρο στη θέση του 21.

Ας περάσουμε στα τεκταινόμενα, που είναι πιο σημαντικά για εμάς: Η απόγνωση είναι διάχυτη. Οι άνθρωποι κάθε μέρα πάνε στο σουπερμάρκετ και κάθε μέρα που φτάνουν στα ράφια βλέπουν έκπληκτοι ότι οι τρομακτικά μεγάλες αυξήσεις του προηγούμενου μήνα δεν είχαν τελειωμό, δεν είχαν σταματημό. Αυξήθηκαν και άλλο και σήμερα.

Οι επίσημες προβλέψεις -που θα διαψευστούν- είναι ότι ο πληθωρισμός θα τρέχει με 5% τον επόμενο χρόνο. Εμείς ρισκάρουμε να προβλέψουμε σαν ΜέΡΑ25 ότι θα τρέχει με 20%, 25%. Και σας έχουμε ξαναπεί πώς φαίνεται ο πληθωρισμός να είναι 7% φέτος ή 9% φέτος. Φαίνεται γιατί μέσα σε αυτόν μπαίνουν και πάρα πολύ ακριβά είδη, όπως είναι τα υπεραυτοκίνητα, τα λίαρ τζετ, τα γιοτ και οι θαλαμηγοί, τα οποία βεβαίως και φθηναίνουν, καθώς οι παρασιτικοί μπορούν να τα αγοράζουν έτσι φθηνότερα και να χαίρονται με τη δυστυχία ημών -με ήτα- των υπολοίπων.

Ένα μεγάλο κομμάτι μέσα σε αυτή την κατάσταση, τη διαμορφωθείσα ελληνική κοινωνία, ένα πολύ μεγάλο κομμάτι της νεολαίας μας, επιλέγει να αντισταθεί. Είδαμε τι παθαίνουν αυτοί που το επιλέγουν, που κυρίως είναι κομμάτι της σπουδάζουσας νεολαίας μας. Πριν από τρεις μέρες είχαμε την επέτειο του Πολυτεχνείου. Είδαμε τι έγινε στην Πάτρα. Είδαμε τι έγινε στη Θεσσαλονίκη και θέλω να μείνω στο τι έγινε στη Θεσσαλονίκη.

Στη Θεσσαλονίκη έγινε κάτι εξαιρετικά επικίνδυνο ή εξαιρετικά δολοφονικό, αν ήταν προσχεδιασμένο και δεν ήταν ατύχημα. Στη Θεσσαλονίκη στο Πολυτεχνείο εγκλωβίστηκαν για περίπου έξι ώρες, μαζί με εκατοντάδες ίσως και χιλιάδες φοιτητές, τριακόσιοι μαθητές -μαθητές επαναλαμβάνω- των σχολείων της Θεσσαλονίκης. Το ξέρουμε αυτό από τις μαρτυρίες των γονέων που κατάφεραν να τους ελευθερώσουν. Τους απέκλεισαν τρομακτικά μεγάλες ομάδες, διμοιρίες των ΜΑΤ, μέσα -επαναλαμβάνω, μιλάμε για τριακόσια παιδιά, μαθητές, δεκαπέντε, δεκαέξι και δεκαεπτά χρονών- και δεν τους άφηναν να βγουν. Κάνανε τουλάχιστον επτά φορές «ντου» κατά το κοινώς λεγόμενο, την ορολογία δηλαδή -μπήκαν μέσα, χτύπησαν και αποσύρθηκαν ξανά- και κάθε φορά στο ενδιάμεσο πέταγαν κρότου λάμψης. Αλλά, εκτός από κρότου λάμψης, πέταγαν και αυτό, ελληνικέ λαέ, άνθρωποι που μας ακούτε από κει έξω, το GL 311 το οποίο είναι ένα χημικό ιδιαίτερα επικίνδυνο, σύμφωνα με έναν από τους κυριότερους κατασκευαστές του παγκοσμίως, τα εργαστήρια «FEDERAL». Η εταιρεία «FEDERAL», λοιπόν, έχει προειδοποιήσει για την ορθή χρήση του συγκεκριμένου χημικού επισημαίνοντας ότι η επίθεση του GL 311 μέσα σε έναν κλειστό χώρο, όπως ένα δωμάτιο, μπορεί να θέσει σε άμεσο κίνδυνο τη ζωή αυτών που θα παραμείνουν στο δωμάτιο σε επτά, μόλις, λεπτά. Το καταλάβατε αυτό, όσοι έχετε παιδιά που φοιτούν σε σχολεία της Θεσσαλονίκης; Τριακόσια παιδιά σας έμειναν έξι ώρες σε απολύτως κλειστό χώρο με δεκάδες GL 311.

Θα καταθέσω ευθύς αμέσως στα Πρακτικά των Ελλήνων αυτή την απόπειρα δολοφονίας, που έγινε από τις δυνάμεις καταστολής. Εδώ πέρα είναι οι φωτογραφίες του GL 311, που βρέθηκε μετά την έκρηξή του μέσα στο χώρο, τις φωτογράφησαν επώνυμοι άνθρωποι, διάσημοι άνθρωποι, στη Θεσσαλονίκη. Κι εδώ, βέβαια, είναι η δήλωση της εταιρείας που τα παράγει, ότι σε επτά λεπτά μπορεί να είναι θανατηφόρα. Έμειναν επτά ώρες τα θανατηφόρα με τα παιδιά μας.

(Στο σημείο αυτό ο Βουλευτής κ. Κλεών Γρηγοριάδης καταθέτει για τα

Πρακτικά τα προαναφερθέντα έγγραφα, τα οποία βρίσκονται στο α ρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Μέχρι τώρα το ΜέΡΑ25 σας προειδοποιούσε για τον κίνδυνο, τον ισχυρό κίνδυνο, ατυχήματος. Εδώ δεν μιλάμε για κανένα ατύχημα. Μιλάμε για τον ισχυρό κίνδυνο ενός προμελετημένου εγκλήματος. Όταν ρίχνετε αυτά τα πράγματα σε κλειστό χώρο και μετά με δυνάμεις των ΜΑΤ κρατάτε τριακόσια παιδιά, που πάνε σχολείο -επαναλαμβάνω, δεν είναι φοιτητές- κλεισμένα εκεί μέσα, μιλάμε για απόπειρα δολοφονίας. Συγγνώμη, αλλά κάντε κάτι όσοι εκπροσωπείτε την Κυβέρνηση.

Ένα μεγάλο, λοιπόν, κομμάτι της νεολαίας μας αντιστέκεται μέσα στα πανεπιστήμια. Τι επιφυλάσσει η Κυβέρνηση «Κυριάκος Μητσοτάκης Α.Ε.»; Ωμή, ωμότατη βία, καταστολή, αυταρχισμό και δακρυγόνα.

Ένα άλλο μεγάλο κομμάτι της νεολαίας μας, ίσως και μεγαλύτερο φοβάμαι να πω, βρίσκεται σε απόγνωση και εδώ και δεκατρία χρόνια βαθιά παραίτηση, καθώς δεν βλέπει κανένα φως από πουθενά. Αυτό το κομμάτι εντέχνως δεκατρία χρόνια τώρα η «Κυριάκος Μητσοτάκης Α.Ε.» και οι προηγούμενοι μνημονιακοί που κυβέρνησαν πριν από αυτή, το ταΐζετε όλοι σας συστηματικά κάθε μέρα και περισσότερο, όλο και περισσότερο, ηλεκτρονικό τζόγο.

Έχει προσέξει, άραγε, κανείς μέσα σε αυτή την Αίθουσα, εσείς, κυρία Υπουργέ που εκπροσωπείτε την Κυβέρνηση, ότι εδώ και πάρα πολλά χρόνια έχουν απαγορευθεί εντελώς οι διαφημίσεις προϊόντων καπνού από την τηλεόραση την ελληνική; Έχετε προσέξει ότι τον τελευταίο καιρό έχουν περιοριστεί μέχρι σημείου εξαφάνισης και οι διαφημίσεις για το αλκοόλ; Ο ηλεκτρονικός τζόγος, αναρωτιέται κανείς, κατά τη γνώμη των κυβερνώντων αλλά και των παρασιτικών ολιγαρχών καναλαρχών εφοπλιστών, οι οποίοι έχουν όλοι τους μηδενός εξαιρουμένου συμφέροντα σε αυτή την πίτα, δεν είναι εθιστικός; Όλο αυτό το νοσηρό σύστημα και η Κυβέρνηση «Κυριάκος Μητσοτάκης Α.Ε.», δεν θεωρεί άραγε τον ηλεκτρονικό τζόγο κατά κάποιο τρόπο εξαρτησιακό; Τα παιδιά μας, δηλαδή, μπορούν να εθιστούν στο αλκοόλ, στα ναρκωτικά, στο κάπνισμα, αλλά για κάποιο μεταφυσικό λόγο δεν μπορούν με τίποτα να εθιστούν στον ηλεκτρονικό τζόγο;

Και για να μην μιλάμε με υπεκφυγές, δεν ξέρετε όλοι εσείς κι όλοι εμείς εδώ μέσα ή κάνουμε ότι δεν καταλαβαίνουμε στην καλύτερη περίπτωση, ότι το μεγαλύτερο, το υπ’ αριθμόν ένα πρόβλημα -ρώτησε τους γονιούς- αυτή τη στιγμή στη μαθητιούσα νεολαία μας, μετά την ανεργία που θα βρει μεθαύριο μόλις αποφοιτήσει, είναι ο ηλεκτρονικός τζόγος και το ότι μαζεύουν τα παιδιά από τα πρακτορεία του ΟΠΑΠ και από τα διάφορα παρασιτικά αυτά μέρη οι γονείς και προσπαθούν να βρίσκουν μηχανισμούς για να μην μπορούν να παίξουν κι άλλο;

Μην ξεχνάμε ότι διανύουμε περίοδο παγκοσμίου πρωταθλήματος, μουντιάλ. Εν μέσω λοιπόν εορταστικής περιόδου, που σε αυτή ακριβώς την περίοδο η αγορά περιμένει τζίρο, τον τζίρο που δεν έκανε όλο τον χρόνο, με τις τιμές ενέργειας εκεί που τις έχετε φτάσει και με τις τιμές πετρελαίου, περιμένει μπας και ρεφάρει κάτι μικρό από τη χασούρα στο τέλος του χρόνου. Όμως, οι παρασιτικοί φίλοι σας, του ηλεκτρονικού τζόγου, τους οποίους καλύπτετε, προστατεύετε και νομοθετείτε συνεχώς μεγάλο μέρος της ανήθικης πίτας από την οποία νέμονται να πάρουν κι άλλο μεγαλύτερο μέρος, θα τους στερήσουν αυτοί οι ανήθικοι φίλοι σας την τελευταία τους ελπίδα, να πάρουν πίσω ένα μέρος από τη χασούρα όλου του χρόνου.

Το καλάθι του νοικοκυριού -και με αυτό θα τελειώσω- καταπληκτικά νέα, υπέροχα νέα, φαίνεται τελικά ότι η brilliant αυτή σκέψη, η θαυμάσια, γυαλιστερή σκέψη του κ. Μητσοτάκη έλυσε τελικά τελείως το πρόβλημα του πληθωρισμού για τα ελληνικά νοικοκυριά, σε τέτοιο σημείο μάλιστα που ορισμένοι ανεξάρτητοι πολίτες, οι οποίοι συμμετέχουν σε συλλογικότητες έφτασαν να πετάνε στους δρόμους και έξω από τα σπίτια πολιτικών και Υπουργών της Κυβέρνησης, προφανώς για να τους ευχαριστήσουν, μακαρόνια. Είναι λογικός αυτός ο πατριωτικός ενθουσιασμός να προσωποποιείται και να στρέφεται, κυρίως, προς τον εμπνευστή του μέτρου, τον γνωστό Υπουργό, που σε μία εβδομάδα μάς έσωσε και άλλαξε τα πληθωριστικά δεδομένα. Φαίνεται, βεβαίως ότι ο γνωστός Υπουργός, κ. Γεωργιάδης, παρεξήγησε τις ευχαριστίες και τις θεώρησε -ακούστε το γιατί έχει ενδιαφέρον- τρομοκρατική ενέργεια. Ο Υπουργός τις θεώρησε τρομοκρατική ενέργεια, αφού τις παρεξήγησε. Και ο ΣΥΡΙΖΑ, επίσης φαίνεται τις παρεξήγησε, γιατί καταδίκασε αυτή την τρομοκρατική ενέργεια, το πέταγμα μακαρονιών δηλαδή έξω από ένα σπίτι, στο δρόμο, για να δηλώσει λίγο αργότερα και μέσα στη γενική κατακραυγή ότι καταδικάζοντας πριν λίγα λεπτά, έκανε χιούμορ. Ελπίζουμε να έκανε χιούμορ, γιατί αλλιώς τρελαινόμαστε.

Αλλά, για να μην τρελαθούμε τελείως τελικά προσπαθώντας να ασκήσουμε τα κοινοβουλευτικά μας καθήκοντα, θα πρέπει κάποια στιγμή να απαντήσουμε στους πολίτες, που μας ακούν από εκεί έξω στο ερώτημα τι είναι τελικά η αληθινή, η πραγματική τρομοκρατία. Κατά την ταπεινή μας γνώμη στο ΜέΡΑ25 -και αν λέμε τίποτα τρελό, εδώ είστε, διορθώστε μας οι επόμενοι από εμάς- τρομοκρατία δεν είναι κατά κανέναν τρόπο να πετάς τρικάκια ή μακαρόνια έξω από τα σπίτια Υπουργών. Έξω επαναλαμβάνω, σε δημόσιο χώρο. Αγένεια μπορεί να είναι, μικροί-μεγάλοι θα το κρίνουν ο καθένας από εμάς, μικρή σπατάλη ζυμαρικών μπορεί να είναι, καλό ή κακό χιούμορ ανάλογα με την κρίση του καθενός μπορεί να είναι. Τρομοκρατία πάντως με τίποτα δεν είναι.

Αντιθέτως, ξέρετε τι είναι τρομοκρατία; Τρομοκρατία καραμπινάτη, με συγχωρείτε για την έκφραση, κύριε Πρόεδρε, είναι να κλείσει κανείς και να αποκλείσει την επέτειο του Πολυτεχνείου τριακόσιους μαθητές, μέσα στο Πολυτεχνείο της Θεσσαλονίκης, να μην τους αφήνει κανείς για έξι ώρες να βγουν και να τους ρίχνει χημικά GL 311, το οποίο όπως είπα σε επτά λεπτά σύμφωνα με τον κατασκευαστή τους μπορεί να καταστούν θανατηφόρα σε κλειστό χώρο. Εφτά ώρες τα έτρωγαν τα παιδιά μας. Αυτό είναι τρομοκρατία για το ΜέΡΑ25 και την ασκεί η κυβέρνησή σας, η Κυβέρνηση της Νέας Δημοκρατίας, η «Κυριάκος Μητσοτάκης Α. Ε.».

Επίσης, τρομοκρατία για το ΜέΡΑ25 αναμφισβήτητη και σκληρή είναι αυτή που ασκήθηκε προχθές το βράδυ, τα ξημερώματα, στην κ. Κολοβού, μια χαμηλοσυνταξιούχο δημοσιογράφο, που για χρέος 10 ή 15 χιλιάδων ευρώ της έκλεισαν το σπίτι της, κύριε Πρόεδρε, το οποίο προφανώς έχει σχεδόν τη δεκαπλάσια αξία αυτή τη στιγμή. Αυτό είναι τρομοκρατία και αυτό που την κάνει ακόμα πολύ πιο τρομακτική τρομοκρατία είναι ότι όλα έγιναν στις 5.30΄ το πρωί, την ώρα που γινόταν οι εκτελέσεις των θανατοποινιτών. Δικαστικός λειτουργός στις 5.30΄ το πρωί, συνοδεία αστυνομίας διέταξε κλειδαρά να κόψει την πόρτα της άτυχης αυτής γυναίκας -ναι, ναι, ναι- με πριόνι. Και ήθελαν τόσο τρομακτικά, αυτοί που πήγαν εκεί, να τρομοκρατήσουν την κ. Κολοβού που δεν δίστασαν αφού την πέταξαν έξω από το σπίτι της να την κρατήσουν, ηλικιωμένη γυναίκα ούσα ώρες ολόκληρες χωρίς πρόσβαση στην τουαλέτα της, να μπορεί να πάει να κάνει την ανάγκη της, δηλαδή πρέπει να κάνει σαν ζώο στον δρόμο -αυτή είναι η τρομοκρατία- και χωρίς πρόσβαση στον ρουχισμό της ενώ κρύωνε η καημένη. Αυτά μας τα είπαν ο κ. Κατσώτης, Βουλευτής του ΚΚΕ, ο Κρίτων Αρσένης, Βουλευτής του ΜέΡΑ25 και ο Βουλευτής του ΣΥΡΙΖΑ που ήταν εκεί. Αυτή είναι για μας, το ΜέΡΑ25, χυδαία και απάνθρωπη τρομοκρατία και η «Κυριάκος Μητσοτάκης Α.Ε.» την ασκεί συστηματικά και προσχεδιασμένα, προσπαθώντας, καθώς κλέβει στο 10% της αξίας το σπίτι της κ. Κολοβού, την ίδια στιγμή να τρομάξει όλους τους υπόλοιπους συμπολίτες μας, τα σπίτια των οποίων ακολουθούν, να μην τυχόν και αντισταθούν μαζί με τους γείτονές τους σε αυτήν την απαίσια υφαρπαγή.

Κάποτε, πριν από έξι μήνες, μιλώντας από αυτό το Βήμα είπα ότι είναι τρομοκρατία η βίαιη φτωχοποίηση της κοινωνίας μας, η πείνα και το κρύο. Και τότε ο Πρόεδρος της Βουλής μας, ο αγαπητός κ. Τασούλας, που έτυχε να προεδρεύει στη συνεδρίαση, πήρε τον λόγο και μου απάντησε πως αυτά δεν δύνανται να θεωρούνται τρομοκρατία, γιατί καθώς είναι αποτέλεσμα ασκούμενων πολιτικών, άντε το πολύ-πολύ θα μπορούσαν να χαρακτηριστούν ατυχείς ή μέχρι και αποτυχημένες οι συγκεκριμένες πολιτικές που ακολουθήθηκαν. Θα ήταν πολύ καλή δικαιολογία ελληνικέ λαέ αν ήταν αληθινή. Δεν είναι όμως. Η «Κυριάκος Μητσοτάκης Α.Ε.» σχεδιάζει και υλοποιεί τριάμισι χρόνια τώρα στον τόπο μας πολιτικές για την ανακούφιση δήθεν των φτωχών ανθρώπων, που είναι κατά τη γνώμη του ΜέΡΑ25 και το δηλώνουμε ευθέως τρία χρόνια τώρα, προγραμματισμένες, προσχεδιασμένες για να αποτύχουν, ώστε να φτωχύνουν και άλλο οι φτωχότεροι των συμπολιτών μας, για να πλουτίσουν ταυτοχρόνως και άλλο οι γνωστοί δεκαπέντε παρασιτικοί ολιγάρχες της πατρίδας μας, που είναι και οι εντολείς της «Κυριάκος Μητσοτάκης Α.Ε.». Και αυτή η πολιτική απόφαση που υλοποιείται συστηματικά τα δεκατρία τελευταία συναπτά μνημονιακά χρόνια στη χώρα μας, αυτή είναι ελληνικέ λαέ κατά τη γνώμη μας στο ΜέΡΑ25 η τρομοκρατία των τρομοκρατιών, η μητέρα της τρομοκρατίας.

Το ΜέΡΑ25 καταθέτει τροπολογία, που παγώνει πλειστηριασμούς, εξώσεις και πώλησης κόκκινων δανείων. Θα την στηρίξετε; Θα τη στηρίξει κανένα κόμμα από εδώ; Ιδού η Ρόδος, ιδού και το πήδημα.

Ευχαριστώ πολύ, κύριε Πρόεδρε, για τη μικρή ανοχή.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε.

Θα συνεχίσουμε με τον Κοινοβουλευτικό Εκπρόσωπο της Ελληνικής Λύσης, κ. Χήτα, τον οποίο καλούμε και στο Βήμα.

Μετά θα ακολουθήσει ο κ. Μπαρτζώκας και η κ. Γιαννακοπούλου Κοινοβουλευτική Εκπρόσωπος του ΠΑΣΟΚ - ΚΙΝΑΛ.

**ΚΥΡΙΑΚΗ ΜΑΛΑΜΑ:** Δεν γίνεται όμως, να συγκεντρώνονται όλοι οι Κοινοβουλευτικοί στο τέλος.

**ΠΡΟΕΔΡΕΥΩΝ (Γεώργιος Λαμπρούλης):** Ορίστε; Ποιο είναι το πρόβλημα; Ποιο είναι το θέμα, δεν κατάλαβα;

**ΚΥΡΙΑΚΗ ΜΑΛΑΜΑ:** Δεν γίνεται να συγκεντρώνονται όλοι οι Κοινοβουλευτικοί στο τέλος.

**ΠΡΟΕΔΡΕΥΩΝ (Γεώργιος Λαμπρούλης):** Οι Κοινοβουλευτικοί Εκπρόσωποι ζητούν τον λόγο. Νομίζω μέχρι στιγμής τηρούμε έναν κανόνα να μιλάει ένας ομιλητής και μετά ένας Κοινοβουλευτικός. Λείπει αυτή τη στιγμή από την Αίθουσα δικός σας Βουλευτής, τον οποίο και δεν ανακοίνωσα και έδωσα τον λόγο στον κ. Χήτα που είναι Κοινοβουλευτικός Εκπρόσωπος. Μετά τον κ. Χήτα θα ακολουθήσει Βουλευτής εκ του καταλόγου και μετά θα πάμε σε Κοινοβουλευτικό Εκπρόσωπο. Λοιπόν, αυτή είναι η σειρά.

Εάν υπάρχει κάποια ένσταση, να την ακούσουμε πολύ ευχαρίστως για το πώς θέλετε να διεκπεραιώσουμε τη συνεδρίαση.

**ΚΥΡΙΑΚΗ ΜΑΛΑΜΑ:** Χρειάζεται καλύτερος προγραμματισμός.

**ΠΡΟΕΔΡΕΥΩΝ (Γεώργιος Λαμπρούλης):** Ελάτε, κύριε Χήτα. Σας καθυστερούμε.

**ΚΩΝΣΤΑΝΤΙΝΟΣ ΧΗΤΑΣ:** Κύριε Πρόεδρε, ευχαριστώ.

Κυρία Μενδώνη, δεν νομίζω να έχετε παράπονο. Το νομοσχέδιό σας σήμερα το τίμησε και Πρόεδρος Κοινοβουλευτικής Ομάδας και αναφέρθηκε σε αυτό και νομίζω σας πρότεινε και κάποια πράγματα αρκετά σημαντικά. Θα θέλαμε να τοποθετηθείτε σε αυτές τις προτάσεις, που καταθέσαμε σήμερα αν τις βρίσκετε, τουλάχιστον, ενδιαφέρουσες σε πρώτη φάση και αν μπορούμε να τις υλοποιήσουμε σε ό,τι αφορά στη χώρα μας και τα δικαιώματα της χώρας μας για όλο αυτό τον πολιτισμό που έχουμε δώσει.

Οπότε θα μου επιτρέψετε στο λίγο διάστημα που έχω στη διάθεσή μου να κάνω μία αναφορά. Ξέρω ότι είστε άνθρωπος της τέχνης, είστε και Υφυπουργός Πολιτισμού άλλωστε, αλλά έχω κάποιες φωτογραφίες, κυρία Μενδώνη, εδώ, οι οποίες μπορεί να έχουν πολύ πόνο μέσα τους, ίσως να κρύβουν και μια καλλιτεχνία. Είναι φωτογραφίες τις οποίες θα τις καταθέσω στα Πρακτικά. Σας δείχνω ενδεικτικά από μακριά, τον τρόμο των ανθρώπων, κρυμμένο το πρόσωπο μέσα στα χέρια της, άνθρωποι να σέρνονται έξω από τα σπίτια τους, κλάματα, μωρά μικρά να κλαίνε.

Αυτά ξέρετε, κυρία Υπουργέ, είναι περίπου μία δεκαετία πριν. Αυτές οι εικόνες που σας παρουσιάζουμε σήμερα, αυτό το πακέτο το οποίο στο τέλος της ομιλίας μου θα το καταθέσω στα Πρακτικά και ας το μοιραστούν οι συνάδελφοι να τα δουν και να φρεσκάρουμε τη μνήμη μας, είναι εικόνες που είχαμε δει και μας είχαν συγκλονίσει όλους στην Ισπανία. Ξέρετε, γι’ αυτά όλα θα πρέπει να κληθεί μετά η Κυβέρνηση -δεν ξέρω αν θα το κάνετε εσείς ή ο Κοινοβουλευτικός σας Εκπρόσωπος σήμερα- και να τοποθετηθείτε. Αυτές τις εικόνες τις βλέπαμε που πετούσαν τον κόσμο τότε κακήν κακώς και λέγαμε «Θεέ μου, Χριστέ και Παναγία, να μην έρθουν ποτέ αυτές οι ώρες την Ελλάδα». Και ξέρετε, δεν νομίζω ότι πρέπει να απασχολεί κάτι άλλο το πολιτικό σύστημα σήμερα. Πέραν της δυσωδίας των μέσων ενημέρωσης των συστημικών που κανένα δεν έπαιξε την είδηση της συναδέλφου δημοσιογράφου που την πέταξαν έξω από το σπίτι, αλλά έπρεπε να την αναζητήσουμε σε περιφερειακά κανάλια για να τη δούμε, έχουμε συγκλονιστεί με την εικόνα που είδαμε, με τον δικαστικό επιμελητή να μπουκάρει μέσα με τσεκούρια και να σπάει την πόρτα.

Γιατί εδώ μιλάμε, κυρία Υπουργέ και επειδή είστε και ιδιαίτερα ευαισθητοποιημένη ως άνθρωπος της τέχνης, για βαρβαρότητα. Δεν υπάρχει άλλη λέξη. Η λέξη, λοιπόν, που περιγράφει αυτά που ζήσαμε είναι βαρβαρότητα.

Κυρία Υπουργέ μου, ακούστε λίγο το ιστορικό. Δεν αναφέρθηκε κανείς στο ιστορικό. Έχει πολύ μεγάλο ενδιαφέρον να το ακούσει, τουλάχιστον, ο κόσμος. Αυτή η ανυπεράσπιστη γυναίκα είχε πάρει μία πιστωτική κάρτα. Δείτε πώς χάνεις το σπίτι σου. Πήρε μια πιστωτική κάρτα για μία οφειλή 15.000 ευρώ. Αυτή η οφειλή από την πιστωτική κάρτα, που είχε η γυναίκα, έφτασε στις 40.224 ευρώ. Μιλάμε, λοιπόν, για μια πρώτη κατοικία στου Ζωγράφου, 105 τετραγωνικά μέτρα, με αντικειμενική αξία 105.000 ευρώ που κατασχέθηκε για 40.000 ευρώ, που είχε πάρει 10.000, 15.000 και έγιναν 40.000 από τους τόκους από τις ληστρικές τράπεζες, τους ληστές των τραπεζών και βγήκε σε πλειστηριασμό και πουλήθηκε για 90.000 ευρώ.

Δείτε τώρα, γιατί είστε όλοι ίδιοι. Άκουσα εδώ ότι πήγαν και οι Βουλευτές του ΣΥΡΙΖΑ και έχει ξεκινήσει μια κουβέντα πολιτική τώρα με αφορμή το θέμα αυτό. Και λέει, για παράδειγμα, η Νέα Δημοκρατία ότι αυτά γίνονται με νόμο του ΣΥΡΙΖΑ. Ο ΣΥΡΙΖΑ λέει ότι για όλα φταίει η Νέα Δημοκρατία. Για να δείτε πόσο ίδιοι είστε. Βασικά όχι να το δείτε εσείς, εσείς το ξέρετε, ο κόσμος να το αντιληφθεί. Επειδή γεμίσαμε λοιπόν τεθλιμμένες χήρες, θέλω να πω το εξής, ότι φταίτε όλοι σας.

Δείτε τώρα. Η διαταγή πληρωμής λόγω μη εξυπηρέτησης πιστωτικής κάρτας έγινε 7 Μαΐου του ’14, γιατί τα έψαξα. Έγινε στις 7 Μαΐου του ’14, συγκυβέρνηση Νέας Δημοκρατίας - ΠΑΣΟΚ, Σαμαράς - Βενιζέλος. Βοήθειά μας! Τότε έγινε η εντολή πληρωμής. Αναγκαστική κατάσχεση του σπιτιού για ποσό 40.000 ευρώ στις 7 Μαρτίου του ’19, κυβέρνηση ΣΥΡΙΖΑ. Ημερομηνία δημοσίευσης του πλειστηριασμού 20 Μαρτίου του ’19, κυβέρνηση ΣΥΡΙΖΑ. Ημερομηνία διεξαγωγής πρώτου πλειστηριασμού 9 Οκτωβρίου ’19, Κυβέρνηση Νέα Δημοκρατία. Το ακίνητο βγαίνει σε πλειστηριασμό στις 16 Μαρτίου του ’22 με 84.000, Κυβέρνηση Νέα Δημοκρατία. Εισβολή τα ξημερώματα στο σπίτι της φουκαριάρας για να πεταχτεί έξω με τη βία, Κυβέρνηση Νέας Δημοκρατίας. Επισπεύδουσα τράπεζα -πολύ καλή τράπεζα και αυτή, αλλά έτσι είναι οι συστημικές όλες- η Εθνική Τράπεζα, η οποία ανακοίνωσε πριν από δέκα μέρες 680 εκατομμύρια ευρώ κέρδη. Θράσος να σου παίρνει το σπίτι τράπεζα, η οποία πριν δέκα μέρες ανακοίνωσε στο πρώτο εννεάμηνο του ’22 κέρδη μετά φόρων 680 εκατομμύρια ευρώ. Θα το καταθέσω στα Πρακτικά και αυτό.

Και δείτε ποιοι μαλώνετε. Όλοι εσείς είστε μπλεγμένοι μέσα, συγκυβέρνηση Νέα Δημοκρατία - ΠΑΣΟΚ, η κυβέρνηση ΣΥΡΙΖΑ νομοθετεί τους πλειστηριασμούς, η κυβέρνηση της Νέας Δημοκρατίας τους εκτελεί τους πλειστηριασμούς και εσείς τώρα εδώ μαλώνετε για το ποιος φταίει.

Ερώτηση: Και ποιοι είστε εσείς που πετάτε τη γυναίκα που έχει μια πιστωτική κάρτα 10.000 και της παίρνετε το σπίτι; Είστε αυτοί -την ώρα λοιπόν που η αστυνομία και οι δικαστικοί πετάνε έξω τον κοσμάκη- που σχεδόν σαράντα χρόνια κυβερνήσατε και χρωστάτε μαζί στις τράπεζες 750 εκατομμύρια ευρώ.

Έχουμε και λέμε. Έχω μπροστά μου ισολογισμό Νέας Δημοκρατίας. Δεν ήπια ένα τσάι και τα σκέφτηκα μόνος μου, μπήκα στον ισολογισμό. Τραπεζικά δάνεια 381.296.000 ευρώ. Προμηθευτές, κύριε Πρόεδρε, 9.985.000 ευρώ. Με δεδομένο ότι στον ισολογισμό του 2020 τα τραπεζικά δάνεια είναι τα 342 εκατομμύρια ευρώ μιλάμε για 400 εκατομμύρια χρωστά η Νέα Δημοκρατία, η οποία στέλνει τον κόσμο έξω από τα σπίτια του για μια κάρτα 10.000 ευρώ και το κόμμα αυτό χρωστάει 400 εκατομμύρια. Από τον ισολογισμό του 2021 ΠΑΣΟΚ, τραπεζικά δάνεια 355.992 ευρώ, 337 εκατομμύρια. Είναι απίστευτο. Μόνο σε ένα χρόνο αυξήθηκαν κατά 38 εκατομμύρια ευρώ τα δάνεια της Νέας Δημοκρατίας και του ΠΑΣΟΚ επίσης και ακόμα ψάχνουμε να βρούμε το αίτιο του κακού; Όλα τα στοιχεία του πλειστηριασμού θα τα καταθέσω για τα Πρακτικά.

Και εσείς που χρωστάτε τα μαλλιά της κεφαλής σας και δεν σας ακουμπάει κανείς, εσείς που ψηφίζετε τα ακαταδίωκτα για τους φίλους σας τους τραπεζίτες έρχεστε σήμερα εδώ τεθλιμμένοι να εκμεταλλευτείτε πολιτικά, κομματικά αυτή τη βαρβαρότητα που έζησε η γυναίκα, λες και φταίνε κάποιοι άλλοι. Ποιος να φταίει; Να σκεφτούμε κάποιον θα βρούμε να φταίει. Εσείς πάντως δεν φταίτε.

Κυρία Πρόεδρε, θα κάνω δύο επισημάνσεις επειδή έχουν να κάνουν με το Υπουργείο, του οποίου προΐσταται η κ. Μενδώνη. Δεν ξέρω μπορεί να μην έχετε σχέση με τα αθλητικά, αλλά είστε Υπουργείο Πολιτισμού και Αθλητισμού και νομίζω ότι εσείς ηγείστε και του κ. Αυγενάκη, αν δεν κάνω λάθος. Θέλω να σας θέσω υπ’ όψιν σας -μπορεί να μην τα γνωρίζετε, αλλά είναι κομμάτι του Υπουργείου σας αυτά- εδώ γίνονται σημεία και τέρατα. Ξέρετε ο κ. Αυγενάκης δεν είναι ένας καλός Υφυπουργός Αθλητισμού. Δυστυχώς, για την Ελλάδα δεν είναι ένας καλός και θα σας εξηγήσω γιατί. Είναι πολλά σημεία.

Θέλω να μας απαντήσετε και ακόμα περιμένουμε τι έγινε με εκείνο το περιστατικό στις 5 Νοεμβρίου, την υπόθεση ξυλοδαρμού των οπαδών του ΑΡΗ. Ξέρετε ο Υπουργός ο κ. Θεοδωρικάκος, ο συνάδελφος σας στην Κυβέρνηση, έδωσε εντολή εκείνη την ημέρα να αποπεμφθεί ο υπεύθυνος των ΜΑΤ και διέταξε διενέργεια ΕΔΕ. Από τότε δεν έχει γίνει τίποτα.

Πάμε παρακάτω. Δείτε τι γίνεται με την Επιτροπή Επαγγελματικού Αθλητισμού, κυρία Μενδώνη, τι κάνει ο κ. Αυγενάκης, η οποία απέκλεισε εκδικητικά πάλι δύο μέλη του Διοικητικού Συμβουλίου της ΠΑΕ ΠΑΟΚ. Γιατί; Γιατί έτσι θέλει η επιτροπή αυτή. Γιατί έτσι θέλει η επιτροπή αυτή θα σας πω εγώ. Γιατί θεωρητικά είναι μια ανεξάρτητη επιτροπή, κυρία Μενδώνη, η Επιτροπή Επαγγελματικού Αθλητισμού, αλλά με το που έγινε Κυβέρνηση η Νέα Δημοκρατία -ακούστε, κύριε Πρόεδρε, έχει ενδιαφέρον- διόρισε ο κ. Αυγενάκης στην Επιτροπή Επαγγελματικού Αθλητισμού έναν κουμπάρο του αδερφού του -θα ήταν άριστος ο άνθρωπος μάλλον- τον συνταξιούχο ανώτερο δικαστικό, τον κ. Τζουλάκη, ο γιος του είχε παντρέψει τον αδερφό του κ. Αυγενάκη. Απ’ όλα έχουμε. Τι θέλετε τώρα; Έτσι λειτουργούμε εμείς. Δεν ξέρω αν υπάρχει κάποιος στην Κρήτη ή στην Ελλάδα ή κάποιος που είναι και λίγο στα ποδοσφαιρικά και να μην ξέρει ότι ο κ. Αυγενάκης έχει μια εξαιρετική σχέση με τον κ. Μαρινάκη. Δεν το ξέρετε;

Δείτε πώς ξεκινάει και πού φτάνουμε και πώς να φτάσουν στη Θράκη μας και στην Ξάνθη. Ακούστε λίγο. Με αυτή την επιτροπή, λοιπόν, του κ. Αυγενάκη που είναι ο κουμπάρος του, ο Τζουλάκης εξαφανίστηκε από το χάρτη η ομάδα της Ξάνθης, η μοναδική ομάδα, που είχαμε στην Ξάνθη που ήταν μια ομάδα στολίδι σε μια τόσο ευαίσθητη περιοχή. Έριξαν την Ξάνθη στη Β΄ κατηγορία με την υπόθεση με τον ΠΑΟΚ, που τιμώρησαν τον ΠΑΟΚ και τελικά την πήραν πίσω την απόφαση. Καταστράφηκε μια ολόκληρη ομάδα, μια ολόκληρη περιοχή έμεινε χωρίς εκπρόσωπο. Το καταλαβαίνετε; Αυτά τα κάνουν οι επιτροπές σας οι κατά τα άλλα ανεξάρτητες.

Και δείτε και το τελευταίο το ανατριχιαστικό και κλείνω με αυτό. Ποιοι ενέκριναν, κυρία Μενδώνη, την ίδρυση των φίλων της Φενέρμπαχτσε «Δυτική Θράκη»; Για όνομα του Θεού και της Παναγίας! Δηλαδή αυτοί εδώ έχουν πάρει άδεια, ενώ έχουμε κάνει τόση κουβέντα για τις λέσχες φίλων ποδοσφαίρου και ονομάζονται Φενέρμπαχτσε – «Δυτική Θράκη»; Το ότι είναι φίλοι της Φενέρμπαχτσε ουδόλως με απασχολεί, αλλά το ότι είναι στον τίτλο τους φίλοι Φενέρμπαχτσε –«Δυτική Θράκη»; Υπάρχει «Δυτική Θράκη» και δεν το ξέρουμε εμείς; Πώς το Πρωτοδικείο Κομοτηνής προχώρησε στις προβλεπόμενες διαδικασίες αποδοχής και έγκρισης του εν λόγω σωματείου; Είναι συγκλονιστικό αυτό το πράγμα. Πώς μπορεί να συμβαίνει αυτό το πράγμα; Την ελληνική Θράκη, τη μία Θράκη, την ελληνική Θράκη την ονομάζει «Δυτική» μόνο η Τουρκία. Και εμείς έχουμε την Ελλάδα σωματείο, φίλοι, λέσχη που τους έχουμε δώσει το όνομα αυτό με σκοπό να προσδιορίσει ότι η Ανατολική Θράκη είναι πλέον υπό τουρκικό καθεστώς.

Κυρία Μενδώνη, σας παρακαλώ, πολύ για να μην πάμε σε κοινοβουλευτικό έλεγχο και καταθέτουμε ερωτήσεις, δείτε το θέμα αυτό. Δεν γίνεται να περνάνε τέτοια θέματα, ενώ επάνω εκεί αιμορραγούμε και ξέρετε πόσο ευαίσθητο είναι το θέμα εκεί πάνω. Πρέπει εμείς να αναδεικνύουμε αυτά τα θέματα; Ελέγξτε τον κ. Αυγενάκη. Ελέγξτε τις επιτροπές, τις οποίες ελέγχει αυτός. Εσείς προΐσταστε στο Υπουργείο, εσείς εκτίθεστε κατά συνέπεια η Ελλάδα. Για όνομα του θεού δηλαδή, ας μπουν οι άριστοι, αλλά όχι οι δικοί σας και οι κουμπάροι.

Ολοκληρώνω, κύριε Πρόεδρε. Θα θέλαμε το θέμα αυτό, πραγματικά, να το δείτε με πολύ ευαισθησία. Δεν υπάρχει «Δυτική Θράκη». Η Θράκη είναι μία, κυρία Μενδώνη. Δείτε το, είναι πολύ σημαντικό. Στα ψιλά γράμματα κρύβεται ο διάβολος.

Ευχαριστώ.

(Στο σημείο αυτό ο Βουλευτής κ. Κωνσταντίνος Χήτας καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Γεώργιος Λαμπρούλης):** Συνεχίζουμε -ο κ. Μπαρτζώκας Αναστάσιος είναι απών- με την Κοινοβουλευτική Εκπρόσωπο του ΠΑΣΟΚ-Κινήματος Αλλαγής κ. Γιαννακοπούλου.

Μετά την κ. Γιαννακοπούλου είναι η κ. Μάλαμα και μετά η Κοινοβουλευτικός Εκπρόσωπος του ΣΥΡΙΖΑ κ. Αναγνωστοπούλου.

Κυρία Γιαννακοπούλου, έχετε το λόγο.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Σας ευχαριστώ πολύ, κύριε Πρόεδρε.

Κυρία Υπουργέ, κυρίες και κύριοι συνάδελφοι, η 19η Νοεμβρίου, Παγκόσμια Ημέρα κατά της Κακοποίησης των Παιδιών και με τις κοινωνικές διαστάσεις μάστιγας, που φαίνεται να έχει λάβει πλέον το φαινόμενο αυτό, μάς βρήκε στη δίνη πάρα πολύ σοβαρών εξελίξεων και γεγονότων. Οι πρόσφατες καταγγελίες οι οποίες έχουν γίνει για την «Κιβωτό του Κόσμου» είναι πάρα πολύ σοβαρές και είναι κυριολεκτικά σοκαριστικές. Είναι φανερό ότι κανένας δεν είναι υπεράνω υποψίας. Κανένας δεν είναι υπεράνω του νόμου.

Τα προηγούμενα χρόνια μάλιστα, κυρίες και κύριοι συνάδελφοι, υπήρχε ένας διαγκωνισμός -μπορούμε να πούμε- για την αγιοποίηση ανθρώπων και τις δράσεις δομών που σήμερα, νομίζω, μπορούμε να αντιληφθούμε πόσο λάθος είναι αυτό για όποιον και αν γίνεται. Τίποτα και κανένας δεν μπορεί να λειτουργεί χωρίς έλεγχο, ιδιαίτερα για θέματα κοινωνικής προστασίας ανηλίκων. Οι αρμόδιες λοιπόν δικαστικές και εισαγγελικές αρχές πρέπει να ρίξουν άπλετο φως στην υπόθεση και να αποδώσουν ευθύνες, εφόσον διαπιστωθεί ότι υπάρχουν στους υπευθύνους.

Ωστόσο, αυτή είναι μόνο η μία πλευρά αυτού του γεγονότος. Θα πρέπει γενικότερα και επιτέλους να συζητήσουμε σοβαρά το ζήτημα της παιδικής προστασίας, το ζήτημα της φροντίδας των παιδιών. Θα πρέπει να υπάρχει ένα ολοκληρωμένο πλαίσιο στήριξης των οικογενειών οι οποίες βρίσκονται σε κρίση, προκειμένου να υπάρχει πραγματική πρόληψη του φαινομένου της παιδικής κακοποίησης, να υπάρχει μια ολιστική αντιμετώπιση του ζητήματος.

Γιατί, δυστυχώς, η αλήθεια είναι –και αυτό νομίζω πρέπει και μπορούμε να το παραδεχθούμε- ότι τις τελευταίες δεκαετίες υπήρχε μια πλήρης υποκατάσταση των κοινωνικών δομών του κράτους, των κοινωνικών δομών και της εθνικής στρατηγικής από οργανώσεις, όπως η συγκεκριμένη.

Θα πρέπει, λοιπόν, να δούμε το ζήτημα συνολικά. Δεν μπορεί το κράτος να κάνει στην άκρη και να υποκαθίσταται από τις ΜΚΟ σε τόσο κρίσιμους τομείς, όπως είναι η παιδική φροντίδα. Θα πρέπει να υπάρχει ένα εθνικό σχέδιο, στο οποίο θα συμφωνήσουμε όλοι και στο οποίο θα συμμετέχουν οι κρατικές δομές, θα συμμετέχει ενεργά και ακόμα πιο διακριτά η τοπική αυτοδιοίκηση και η ΜΚΟ και στο οποίο βεβαίως θα υπάρχει ουσιαστικός, αυστηρός και αποτελεσματικός έλεγχος.

Είμαστε πολύ πίσω στον θεσμό της αναδοχής, όταν αντίθετα σε όλες τις άλλες ευρωπαϊκές χώρες η αναδοχή είναι η λύση απέναντι στην ιδρυματοποίηση που είναι, από τη φύση της, κακοποιητική για τα παιδιά.

Κυρίες και κύριοι συνάδελφοι, δεν μπορώ να μην σχολιάσω –σύντομα, κύριε Πρόεδρε- και όλο αυτό το οποίο γίνεται και όλο αυτό το οποίο βιώνουμε με μια αρρωστημένη, κυριολεκτικά αρρωστημένη, περιρρέουσα ατμόσφαιρα από τις συνεχείς αποκαλύψεις και τα συνεχή δημοσιεύματα για τις παρακολουθήσεις, τη σιωπή της Κυβέρνησης, τη μη ύπαρξη –ακόμη τουλάχιστον- κάποιου σινιάλου από την πλευρά της δικαιοσύνης ότι όλες αυτές οι καταγγελίες, οι πολύ σοβαρές καταγγελίες, θα διαλευκανθούν, ότι θα υπάρξει φως στο τι ισχύει ή τι δεν ισχύει, ποιοι είναι υπεύθυνοι, τι έχει εν τέλει συμβεί.

Όμως, σε κάθε περίπτωση, κυρία Υπουργέ, κυρίες και κύριοι συνάδελφοι, έχει καθοριστικές πολιτικές ευθύνες ο Πρωθυπουργός και η Κυβέρνηση, η οποία οχυρώθηκε πίσω από το απόρρητο και δεν έχει δώσει μέχρι και αυτή τη στιγμή καμμία απάντηση γιατί, για ποιο λόγο παρακολουθούσαν το κινητό του Νίκου Ανδρουλάκη, αλλά και για ποιον λόγο και ποιος έκανε απόπειρα να παγιδευτεί το κινητό του με «Predator».

Ο Πρόεδρος του ΠΑΣΟΚ, ο Πρόεδρός μας, έκανε και πάλι καθαρό, με βάση τη χθεσινή συνέντευξη Τύπου, ότι εμείς ως ΠΑΣΟΚ επιμένουμε σοβαρά και θεσμικά και δεν ακολουθούμε τον δρόμο της συνωμοσιολογίας και γι’ αυτό προτείναμε συγκεκριμένα, κυρίες και κύριοι συνάδελφοι, την κατάργηση της αντισυνταγματικής διάταξης που απαγορεύει στην ΑΔΑΕ να ενημερώνει τους παρακολουθούμενους για λόγους εθνικής ασφάλειας και μάλιστα αναδρομικά, την πλήρη αιτιολόγηση της άρσης του απορρήτου στη σχετική εισαγγελική διάταξη, ώστε να μπορεί επί της ουσίας να ελεγχθεί η νομιμότητά της, την αποκοπή της ΕΥΠ από το πρωθυπουργικό Γραφείο, την τελική απόφαση για την παρακολούθηση για λόγους εθνικής ασφάλειας να τη λαμβάνει ένα τριμελές δικαστικό συμβούλιο εφετών και να γνωστοποιείται με πλήρη στοιχεία αμέσως στον Πρόεδρο της ΑΔΑΕ, ώστε να μπορεί να υπάρχει ουσιαστικός έλεγχος.

Ξέρετε, κάποιοι προσπαθούν να πείσουν τον ελληνικό λαό ότι το θέμα των παρακολουθήσεων είναι δήθεν ένα θέμα το οποίο αφορά μόνο λίγους, μια μικρή ομάδα ανθρώπων. Όμως, όλα αυτά τα ζητήματα, κυρίες και κύριοι συνάδελφοι, έχουν άμεση σχέση με τα μεγάλα θέματα τα οποία αντιμετωπίζει ο ελληνικός λαός, με τις μεγάλες παθογένειες. Γιατί αυτό άλλωστε αποδεικνύεται και σε παγκόσμιο επίπεδο. Όταν οι θεσμοί μιας χώρας είναι αδύναμοι, όταν οι θεσμοί μιας χώρας είναι ανίσχυροι, η διολίσθηση σε φαινόμενα διαφθοράς, σε μηχανισμούς συνδιαλλαγής ανάμεσα στην πολιτική και την οικονομική εξουσία είναι ένα σύνηθες, ένα άμεσα εξαρτώμενο φαινόμενο.

Ο μόνος τρόπος για να μπορεί να υπάρχει πραγματική ευημερία και οικονομική ανάπτυξη στη χώρα μας και σε κάθε βέβαια χώρα, είναι να υπάρχει μια ισχυρή θεσμική συγκρότηση της δημοκρατίας μας. Μόνο μια ισχυρή ευρωπαϊκή κανονικότητα μπορεί να φέρει ένα καλύτερο, ένα πραγματικά καλύτερο βιοτικό επίπεδο στους πολίτες και περισσότερες ευκαιρίες στις νεότερες γενιές. Και μέσα σε αυτό το κλίμα είναι απολύτως σαφές ότι η δικαιοσύνη πρέπει να επιταχύνει τις διαδικασίες, να ξέρουμε όλη την αλήθεια πριν από τις εκλογές και βεβαίως ο Πρωθυπουργός να ακολουθήσει το μόνο δρόμο που του μένει: Οι εκλογές πρέπει να γίνουν σε καθαρό τοπίο, οι εκλογές πρέπει να γίνουν σε ένα τοπίο χωρίς σκιές και αυτό είναι ευθύνη του, ξεκάθαρη πολιτική του ευθύνη.

Δεν μπορούμε να πάμε σε μια μακρά προεκλογική περίοδο μέσα σε ένα τόσο αρρωστημένο κλίμα. Όλες μας οι πρωτοβουλίες, όλες οι προτάσεις μας έχουν και θα έχουν ένα και μόνο σκοπό, να ενισχυθεί η διαφάνεια, η λογοδοσία και να αντιμετωπιστεί όλο αυτό το τοξικό κλίμα στο οποίο επενδύουν διαρκώς η Κυβέρνηση της Νέας Δημοκρατίας και ο ΣΥΡΙΖΑ.

Μπαίνοντας τώρα στο σημερινό προς συζήτηση νομοσχέδιο του Υπουργείου Πολιτισμού και Αθλητισμού, πρόκειται για ένα σχέδιο νόμου, με το οποίο ενσωματώνονται στην ελληνική έννομη τάξη ευρωπαϊκές οδηγίες για την πνευματική ιδιοκτησία και για τα συγγενικά δικαιώματα και τροποποιούνται αναλόγως οι ισχύουσες διατάξεις, προκειμένου να εξασφαλιστεί η εφαρμογή τους.

Κατά την οδηγία, ρυθμίζονται ζητήματα για τους δημιουργούς και την προστασία των δικαιωμάτων τους, καλύπτονται νομοθετικά κενά τα οποία υπήρχαν ιδιαίτερα στον χώρο του διαδικτύου, συμβάλλοντας έτσι στην επίτευξη μιας ενιαίας ευρωπαϊκής ψηφιακής αγοράς. Πρόκειται, στην ουσία, για ένα νομοσχέδιο που, ναι, είναι αρκετά τεχνικό, όμως είναι πολύ σημαντικό και γι’ αυτό τον λόγο ήταν και πολυαναμενόμενο από τη μεριά των δημιουργών.

Σε έναν σύγχρονο ψηφιακό κόσμο πρέπει να παρέχεται, πρέπει να διασφαλίζεται και πρέπει να ρυθμίζεται η δυνατότητα των δημιουργών να λάβουν μερίδιο από τα κέρδη, τα τεράστια κέρδη, τα οποία αποκομίζουν πλατφόρμες πολλές φορές και πλατφόρμες όπως είναι η Google, το Facebook, το Twitter και άλλες από την εκμετάλλευση του έργου τους και οι οποίες, σημειωτέον, αντιδρούν στις νέες ρυθμίσεις και επιμένουν για ελεύθερες διαπραγματεύσεις γνωρίζοντας ότι σε μια τέτοια συμφωνία, ελεύθερων υποτίθεται διαπραγματεύσεων, θα έχουν τη θέση του ισχυρού.

Άρα, βεβαίως και είναι σημαντικό να υπάρχει ρύθμιση. Είναι δίκαιο, είναι σωστό, γιατί οι δημιουργοί διεθνώς είναι το αδύναμο μέρος στις συμβάσεις και οι πλατφόρμες έχουν καταφέρει μέσα στη νέα πραγματικότητα να τους κάνουν ακόμα πιο αδύναμους. Τους επιβάλλουν να υπογραφούν συμβάσεις στις οποίες εκχωρείται το σύνολο των δικαιωμάτων τους, εκμεταλλευόμενες με αυτό τον τρόπο τη θέση τους, την αδύναμη θέση τους.

Γι’ αυτό και το πλαίσιο της συλλογικής διαχείρισης που εισάγει το νομοσχέδιο είναι πολύ σημαντικό και είναι ιδιαίτερα χρήσιμο, αρκεί να ενσωματωθεί με μια μεθοδολογία συγκεκριμένη η οποία να ευνοεί όλες τις κατηγορίες και να ορίζει και να ρυθμίζει αυστηρές προθεσμίες.

Παρά ταύτα -ειπώθηκε και από τον ειδικό αγορητή μας, τον κ. Κωνσταντόπουλο- η αλήθεια είναι ότι οι ρυθμίσεις έχουν έρθει με μια καθυστέρηση. Και υπάρχει και ένας αποσπασματικός κι όχι συνολικός τρόπος με τον οποίο έρχονται, κυρία Υπουργέ. Γιατί, όπως εύστοχα παρατηρήθηκε και από τον κ. Κωνσταντόπουλο, οι διατάξεις και οι τροποποιήσεις που φέρνετε γίνονται πάνω στο υφιστάμενο θεσμικό πλαίσιο, με αποτέλεσμα να εξακολουθεί να ισχύει ο ν.2121 του 1993, ένας νόμος τριάντα ετών, που καταλαβαίνετε ότι απευθύνεται σε μια άλλη εποχή, με άλλα δεδομένα, τελείως διαφορετικά από τα σημερινά.

Χρειάζεται, λοιπόν -και αυτό είναι αυτό το οποίο λέμε- μια γενικότερη επικαιροποίηση και κωδικοποίηση του νομικού πλαισίου για τα ζητήματα πνευματικής ιδιοκτησίας και συγγενικών δικαιωμάτων μέσα στις νέες, διαρκώς και ραγδαία μεταβαλλόμενες συνθήκες τις οποίες προσφέρει η νέα τεχνολογία και η εξέλιξη του διαδικτύου, ειδικά στους τρόπους ενημέρωσης και ψυχαγωγίας.

Και άλλωστε, όπως διαπιστώσατε, κυρία Υπουργέ, η συζήτηση επικεντρώθηκε πάνω σε πολύ συγκεκριμένα άρθρα, όπως αυτά αναδείχθηκαν και από τους εκπροσώπους των φορέων, αλλά όπως τεκμηριώθηκαν και από τους ειδικούς αγορητές των κομμάτων.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας της κυρίας Βουλευτού)

Κλείνω πολύ σύντομα, κύριε Πρόεδρε.

Πολύ σημαντική είναι η διάταξη του άρθρου 18, αναφορικά με την προστασία των εκδόσεων Τύπου για επιγραμμικές χρήσεις, οπότε και προβλέπεται η προστασία του δικαιώματος του εκδότη Τύπου έναντι των μεγάλων πλατφορμών, διάταξη η οποία επικροτήθηκε από μέρος των εκδοτών. Και με τον τρόπο αυτό ρυθμίζεται το νομοθετικό κενό το οποίο υπήρχε, καθώς μέχρι σήμερα οι πλατφόρμες αναπαράγουν ειδησεογραφικό περιεχόμενο και καρπώνονται το έργο των εκδοτών Τύπου αλλά και το σύνολο σχεδόν των διαφημιστικών εσόδων.

Σημαντική είναι επίσης η ρύθμιση του άρθρου 20, κατά το οποίο την ευθύνη για το περιεχόμενο που αναρτούν οι χρήστες στις πλατφόρμες θα την έχουν πλέον οι ίδιες οι πλατφόρμες, οι οποίες θα πρέπει να λάβουν σχετική άδεια από τους δικαιούχους. Επίσης, θα πρέπει οι πλατφόρμες να διατηρούν μηχανισμούς που θα εξασφαλίζουν ότι το περιεχόμενο είναι αδειοδοτημένο.

Και έρχομαι στο άρθρο 21, το οποίο είναι πάρα πολύ σημαντικό, σχετικά με την αμοιβή του δημιουργού. Είναι ένα άρθρο στο οποίο υπήρξε και παρέμβαση και από το ΠΑΣΟΚ, όπου ακούσαμε προσεκτικά τους δημιουργούς και τους σοβαρούς προβληματισμούς τους. Εκφράσαμε τις ενστάσεις μας ως προς τις παραγράφους 3 και 4, ζητήσαμε να αφαιρεθούν. Και με τις νομοτεχνικές βελτιώσεις τις οποίες έχετε φέρει, κυρία Υπουργέ, αποσύρθηκαν αυτές οι παράγραφοι, όπως και είχαμε ζητήσει, όπως είχε ζητήσει ο ειδικός αγορητής μας. Γιατί η θέση μας ήταν ότι το εύλογο της αμοιβής δεν μπορεί να συνδέεται απαρέγκλιτα με την ύπαρξη συμφωνίας ύστερα από συλλογική διαπραγμάτευση. Και όπως ακούσαμε από τους φορείς, υπάρχουν οργανισμοί οι οποίοι δεν έχουν κάνει συλλογική διαπραγμάτευση ή δεν μπορούν να κάνουν συλλογική διαπραγμάτευση.

Αντίστοιχα προβληματική ήταν η διάταξη της παραγράφου 4 για τη δυνατότητα παραχώρησης χωρίς αντάλλαγμα μη αποκλειστικών αδειών εκμετάλλευσης του έργου προς όφελος άλλων χρηστών. Διότι αυτό το οποίο πρέπει και οφείλει να εξασφαλίσει η πολιτεία στους δημιουργούς είναι η δέουσα και αναλογική αμοιβή τους, σύμφωνα με τα οριζόμενα στο Ενωσιακό Δίκαιο. Πρέπει δηλαδή, να ενισχυθεί η θέση τους, ώστε να μην υφίστανται πιέσεις για δωρεάν εκμετάλλευση του έργου τους.

Εμείς, το ΠΑΣΟΚ, αναγνωρίζουμε τη μεγάλη σημασία του νομοσχεδίου αυτού και την αναγκαιότητα των νέων ρυθμίσεων που τόνισαν οι φορείς κατά την ακρόασή τους. Και μάλιστα, μετά τις διευκρινίσεις και τις νομικοτεχνικές βελτιώσεις στα σημεία τα οποία ζητήσαμε, ψηφίζουμε «ναι» επί της αρχής του νομοσχεδίου.

Σας ευχαριστούμε.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε την κ. Γιαννακοπούλου.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα τέσσερις μαθήτριες και μαθητές και τρεις εκπαιδευτικοί συνοδοί τους από το 1ο ΕΠΑΛ Μεγαλόπολης Αρκαδίας, (δεύτερο τμήμα).

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Θα δώσουμε τώρα τον λόγο στους δύο τελευταίους ομιλητές εκ του καταλόγου, δηλαδή την κ. Μάλαμα Κυριακή από τον ΣΥΡΙΖΑ, την οποία και καλούμε στο Βήμα, και μετά θα μιλήσει ο κ. Μπαραλιάκος από τη Νέα Δημοκρατία, ολοκληρώνοντας τον κατάλογο. Και στη συνέχεια θα πάμε στους Κοινοβουλευτικούς Εκπροσώπους που έχουν απομείνει, τον κ. Καραθανασόπουλο, την κ. Αναγνωστοπούλου και την κ. Αραμπατζή. Και μετά έχει ζητήσει και η κυρία Υπουργός τον λόγο.

Κυρία Μάλαμα, έχετε τον λόγο.

**ΚΥΡΙΑΚΗ ΜΑΛΑΜΑ:** Σας ευχαριστώ, κύριε Πρόεδρε.

Κυρίες και κύριοι Βουλευτές, το σχέδιο νόμου για το κανονιστικό πλαίσιο των δικαιωμάτων της πνευματικής ιδιοκτησίας και συγγενικών δικαιωμάτων που συζητούμε σήμερα κανονικά θα έπρεπε να αποτελεί τμήμα μιας συγκροτημένης και ολοκληρωμένης προσπάθειας εκσυγχρονισμού και εμβάθυνσης της προστασίας του πνευματικού έργου των δικαιούχων, των δημιουργών σε αυτή την εποχή, στην εποχή της παγκοσμιοποιημένης πληροφορίας, τώρα, στην εποχή της ευρωπαϊκής και διεθνούς ψηφιακής αγοράς, στην εποχή της ψηφιακής και διαδικτυακής κυκλοφορίας της γνώσης.

Ο τρόπος που ενσωματώνει το Υπουργείο Πολιτισμού και Αθλητισμού το κοινοτικό πλαίσιο αποτελεί αυτό που ανέφερα πιο πάνω; Η απάντηση είναι: Προφανώς όχι. Προστατεύονται τα πνευματικά έργα των δημιουργών, των καλλιτεχνών, των επιστημόνων στην ψηφιακή εποχή από αυτό το νομοσχέδιο; Σαφώς και όχι.

Η σημερινή κατάσταση είναι αυτή της γιγάντωσης της χρήσης πνευματικών έργων μέσα από τους κολοσσούς του διαδικτύου, μέσα από τις πλατφόρμες με υπερεθνική εμβέλεια, μέσα από πολυεθνικούς τεχνολογικούς κολοσσούς, οι οποίοι λειτουργούν εν πολλοίς χωρίς κανέναν έλεγχο, χωρίς να έχει καταστεί εφικτή η δίκαιη και αποτελεσματική φορολογική μεταχείρισή τους μέχρι και σήμερα, χωρίς να δεσμεύονται σε ένα πλαίσιο απόδοσης των δίκαιων αμοιβών των δικαιούχων, δημιουργών, καλλιτεχνών, ερμηνευτών, των επιστημών, των παραγωγών πνευματικής ιδιοκτησίας.

Τη νέα αυτή πραγματικότητα έρχεται να τη διογκώσει μια σειρά από προβλήματα πνευματικής ιδιοκτησίας στην Ελλάδα, η οποία από το 2015 μέχρι το 2019 πάλεψε για την κάθαρσή της στο συγκεκριμένο θέμα. Αλλά, από το 2019 και μετά, με ευθύνη της σημερινής Κυβέρνησης, έμεινε πάρα πολύ πίσω στην προστασία της διανοητικής και πνευματικής ιδιοκτησίας συνολικότερα.

Οι καλλιτέχνες, λοιπόν, πλήρωσαν πολύ βαρύ το τίμημα από το 2019 και έπειτα από την αδράνεια του Υπουργείου Πολιτισμού να αντιδράσει έγκαιρα σ΄ αυτές τις μεγάλες νέες αλλαγές. Την ίδια στιγμή, η Κυβέρνηση επί δύο χρόνια απαγόρευε επί της ουσίας τη δημόσια καλλιτεχνική έκφραση, μέσα από τα περιοριστικά μέτρα για τον κορωνοϊό, αδιαφορούσε επιδεικτικά για την ψηφιακή προστασία των πνευματικών έργων και για την εμβάθυνση του πλαισίου στα νέα αυτά φαινόμενα, όπως είναι αυτό της ψηφιακής εξόρυξης κειμένων, έργων λόγου, από πλατφόρμες ή σε θέματα όπως η ατομική αναπαραγωγή οπτικοακουστικών έργων μέσα από αυτά τα ψηφιακά νέφη.

Οι νέες αυτές ψηφιακές προκλήσεις γιγαντώθηκαν παγκοσμίως κατά τη διάρκεια της πανδημίας και σήμερα πολλές από αυτές μεταβλήθηκαν σε κεντρικές τάσεις της αγοράς. Το Υπουργείο Πολιτισμού, όμως, δεν κατάφερε ή δεν θέλησε να αντιληφθεί έγκαιρα αυτές τις αλλαγές και να προστατεύσει κυριολεκτικά τους δικαιούχους.

Η πολιτική, λοιπόν, της Κυβέρνησης για τους καλλιτέχνες και τους δημιουργούς ήταν αυτή της ακραίας συμπίεσης των δυνατοτήτων τους να βιοπορίζονται από τη χρήση των πνευματικών τους έργων. Καταστρατήγησε επί της ουσίας τον θεμέλιο λίθο του δικαίου της πνευματικής ιδιοκτησίας, της δυνατότητας δηλαδή, της πρόσβασης σε εύλογη αμοιβή για τον πνευματικό δημιουργό, αφήνοντας αρρύθμιστη και αχαλίνωτη την ψηφιακή αγορά.

Με την παρούσα ενσωμάτωση των κοινοτικών οδηγιών που συζητούμε σήμερα γίνονται βήματα απάντησης στις νέες αυτές προκλήσεις που προαναφέρθηκαν; Η άποψή μας είναι ότι η ενσωμάτωση αυτή είναι ατελής και αφήνει πολύ σημαντικά κενά σε μια ευρωπαϊκή ψηφιακή αγορά και σε ένα διεθνές ψηφιακό περιβάλλον που επί της αρχής λειτουργούν με γνώμονα το αχαλίνωτο κέρδος των κολοσσών, σε βάρος της αναλογικής αμοιβής των δικαιούχων. Η κατάσταση αυτή έρχεται να επιδεινώσει ακόμη περισσότερο τη θέση των πνευματικών δημιουργών στη χώρα μας, με δεδομένη τη διαρκή αυτή υποβάθμιση που υπάρχει της δυνατότητας βιοπορισμού τους από τη δουλειά τους.

Η προσπάθεια που είχε κάνει ο ΣΥΡΙΖΑ όταν ήταν κυβέρνηση για να εξυγιάνει την αγορά συλλογικής διαχείρισης για διαφάνεια και για δίκαιες αμοιβές, πάγωσε από τη σημερινή Κυβέρνηση, ενώ η καθημερινότητα των καλλιτεχνών σε όλα τα μήκη και τα πλάτη της χώρας επιδεινώθηκε έντονα από τη διαχείριση της κατάστασης στην πανδημία και την παντελή απουσία μέτρων στήριξης προς τον καλλιτεχνικό κόσμο.

Εμείς, επαναλαμβάνουμε ότι μια άλλη πολιτική για τον πολιτισμό είναι απαραίτητη, μια πολιτική με επίκεντρο τον δημιουργό, με εμβάθυνση του πλαισίου προστασίας του πνευματικού έργου σε σχέση με τις νέες προκλήσεις της ψηφιακής εποχής και βέβαια, μέσα από την εξασφάλιση της δυνατότητας βιοπορισμού του καλλιτέχνη από τη δουλειά του. Μια τέτοια πολιτική είναι αδύνατον να εφαρμοστεί από τη σημερινή Κυβέρνηση. Μια τέτοια πολιτική, όμως, έχει ανάγκη μια νέα προοδευτική κυβέρνηση, που θα αντιλαμβάνεται τον καλλιτέχνη δημιουργό ως αντικείμενο προστασίας και όχι ως προϊόν στην αχαλίνωτη όρεξη όλων αυτών των κολοσσών για το κέρδος.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε.

Τον λόγο έχει ο κ. Ξενοφών Μπαραλιάκος από τη Νέα Δημοκρατία.

**ΞΕΝΟΦΩΝ (ΦΩΝΤΑΣ) ΜΠΑΡΑΛΙΑΚΟΣ:** Ευχαριστώ πολύ, κύριε Πρόεδρε. Κυρία Υπουργέ, κυρίες και κύριοι συνάδελφοι, το υπό συζήτηση νομοσχέδιο αποτελεί ένα σημαντικό βήμα για την προστασία της πνευματικής ιδιοκτησίας και των συγγενικών δικαιωμάτων. Είναι ένα νομοσχέδιο που έρχεται να εναρμονίσει αντικρουόμενα συμφέροντα φορέων, όπως οι εκδότες Τύπου, οι δημοσιογράφοι, οι συγγραφείς, οι εκδότες βιβλίων και η παραγωγοί οπτικοακουστικών έργων.

Αυτό επιτυγχάνεται στα τέσσερα μέρη του νομοσχεδίου. Μάλιστα, στο Πρώτο, Δεύτερο και Τρίτο Μέρος αυτού γίνεται η ενσωμάτωση ενωσιακών οδηγιών στην ελληνική έννομη τάξη. Μεταξύ άλλων, εισάγονται οι έννοιες της αναμετάδοσης και το ελεγχόμενο περιβάλλον τους, τροποποιείται ο ορισμός της καλωδιακής αναμετάδοσης σύμφωνα με την οδηγία 2019/789 του Ευρωπαϊκού Κοινοβουλίου και του Συμβουλίου της 17ης Απριλίου 2019 και ρυθμίζεται η άσκηση των δικαιωμάτων αναμετάδοσης τόσο από ραδιοτηλεοπτικούς οργανισμούς όσο και από άλλους δικαιούχους.

Επίσης, ενσωματώνεται στην ελληνική νομοθεσία η οδηγία 2019/790 του Ευρωπαϊκού Κοινοβουλίου και του Συμβουλίου της 17ης Απριλίου 2019 για τα δικαιώματα πνευματικής ιδιοκτησίας και τα συγγενικά δικαιώματα στην ψηφιακή ενιαία αγορά.

Ακόμα, ενσωματώνεται στην ελληνική νομοθεσία η οδηγία 2006/115 του Ευρωπαϊκού Κοινοβουλίου και του Συμβουλίου της 12ης Δεκεμβρίου 2006 σχετικά με τα δικαιώματα εκμίσθωσης, τα δικαιώματα δανεισμού και ορισμένα δικαιώματα συγγενικά προς την πνευματική ιδιοκτησία στον τομέα των προϊόντων της διάνοιας.

Στο Τρίτο Μέρος του νομοσχεδίου απαλείφθηκε το δικαίωμα του δικαιούχου να επιτρέπει ή να απαγορεύει τον δημόσιο δανεισμό των έργων. Αντ’ αυτού, εισάγεται ένα σύστημα εύλογης αμοιβής προκειμένου να υφίσταται αποζημίωση προς τον δημιουργό ως αντιστάθμισμα όταν γίνεται χρήση των έργων του χωρίς την άδεια του νόμιμου δικαιούχου.

Επί της ουσίας, μετατρέπεται το απόλυτο και αποκλειστικό δικαίωμα δημόσιου δανεισμού σε δικαίωμα αμοιβής, το οποίο είναι σύμφωνο με το ενωσιακό νομικό πλαίσιο και αφορά βιβλιοθήκες, δισκοθήκες, ταινιοθήκες και έμμεσα τους χρήστες των φορέων αυτών. Το ποσό αυτό της αμοιβής το οποίο θα βαρύνει φορείς που ανήκουν ή εποπτεύονται από το κράτος ή τους ΟΤΑ ανέρχεται στις 350 χιλιάδες ευρώ ετησίως.

Αναλυτικά, η εύλογη αμοιβή για τον δημόσιο δανεισμό έργων λόγου κατανέμεται κατά 70% στους πνευματικούς δημιουργούς και ειδικότερα στους συγγραφείς, μεταφραστές, φωτογράφους και εικονογράφους και κατά 30% στους εκδότες. Για τον δανεισμό φορέων ήχου ή ήχου και εικόνας η ως άνω αμοιβή κατανέμεται κατά 55% στους πνευματικούς δημιουργούς, κατά 30% στους ερμηνευτές, εκτελεστές και καλλιτέχνες και κατά 15% στους παραγωγούς φορέων ήχου ή ήχου και εικόνας.

Σκοπός του Τέταρτου Μέρους του νομοσχεδίου είναι η εναρμόνιση και τροποποίηση άρθρων με ρυθμίσεις που ενσωματώνουν τις προαναφερθείσες ενωσιακές οδηγίες. Τέτοιες αποτελούν η κατάργηση της ρύθμισης που αφορά στην έκταση της μεταβίβασης του περιουσιακού δικαιώματος και των συμβάσεων για την παροχή αδειών στην περίπτωση που εκείνος που αποκτά το δικαίωμα ή την άδεια είναι υποχρεωμένος σε εύλογο χρόνο να καταστήσει το έργο προσιτό στο κοινό με τον κατάλληλο τρόπο εκμετάλλευσης, καθώς και η ένταξη στο πλαίσιο των ηλεκτρονικών υπολογιστών οι οποίοι αναφέρονται και συσκευών νέας τεχνολογίας, όπως για παράδειγμα τα tablets, smartphones και λοιπές φορητές ηλεκτρονικές συσκευές.

Κυρίες και κύριοι συνάδελφοι, ανακεφαλαιώνοντας, θα ήθελα να πω ότι στο Πρώτο Μέρος του σχεδίου νόμου τροποποιείται παλαιότερη οδηγία και δεν υφίσταται πραγματικά κάποιος λόγος πολιτικής αντιπαράθεσης, αφού πρόκειται για ρύθμιση ζητημάτων τεχνικής φύσεως και καλύπτεται το νομοθετικό κενό που υπήρχε μέχρι σήμερα στα υπό ρύθμιση ζητήματα. Το Δεύτερο Μέρος του σχεδίου νόμου αντιμετωπίζει το ζήτημα της ύπαρξης ανασφάλειας δικαίου τόσο για τους δικαιούχους όσο και για τους χρήστες, ως προς ορισμένες χρήσεις, συμπεριλαμβανομένων των διασυνοριακών χρήσεων έργου και άλλων αντικειμένων προστασίας στο ψηφιακό περιβάλλον. Στο Τρίτο Μέρος προβλέπεται η εύλογη αμοιβή για τον δημόσιο δανεισμό έργων λόγω, έργων ήχου και έργων ήχου και εικόνας προς τους νόμιμους δικαιούχους, με συγκεκριμένο τόσο το ποσό όσο και τα ποσοστά σύμφωνα με τα οποία μοιράζονται στον κάθε δικαιούχο. Τέλος, με το Τέταρτο Μέρος γίνονται οι κατάλληλες ρυθμίσεις στην ελληνική νομοθεσία προκειμένου να επέλθει η εναρμόνιση με το Ενωσιακό Δίκαιο.

Η ηγεσία του Υπουργείου Πολιτισμού και Αθλητισμού εργάστηκε προκειμένου να καταρτιστεί το υπό ψήφιση νομοσχέδιο, το οποίο βάζοντας ως προτεραιότητα τη διαφάνεια, όχι μόνο εφαρμόζει το Ενωσιακό Δίκαιο, αλλά και ικανοποιεί αιτήματα φορέων όπως οι εκδότες, οι πάροχοι υπηρεσιών της Κοινωνίας της Πληροφορίας και η ακαδημαϊκή κοινότητα.

Η υπερψήφιση του σχεδίου νόμου είναι ιδιαίτερα σημαντική ώστε και η χώρα μας να σταθεί συμπλέουσα με την Ευρωπαϊκή Ένωση, εκπληρώνοντας τις υποχρεώσεις της ως κράτους-μέλους της, αλλά και να διευθετηθούν ζητήματα και να ξεπεραστούν σκόπελοι που οι ενδιαφερόμενοι αντιμετωπίζουν επί καθημερινής βάσης.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Μπαραλιάκο.

Ολοκληρώθηκε ο κατάλογος ομιλητών. Θα συνεχίσουμε τώρα με τρεις Κοινοβουλευτικούς Εκπροσώπους. Καλούμε στο Βήμα τον κ. Νίκο Καραθανασόπουλο από το Κομμουνιστικό Κόμμα Ελλάδας. Μετά, όπως έχει ανακοινωθεί, θα είναι η κ. Αναγνωστοπούλου, η κ. Αραμπατζή και η κυρία Υπουργός.

Εξ όσων γνωρίζω, ήρθε ενημέρωση στο Προεδρείο, οι εισηγητές και ειδικοί αγιορείτες ζήτησαν να δευτερολογήσουν και θα έχουν τη δυνατότητα αυτή μετά την Υπουργό.

Κύριε Καραθανασόπουλε, έχετε τον λόγο.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ευχαριστώ πολύ, κύριε Πρόεδρε.

Έφθανε απλά και μόνο ένα χθεσινό περιστατικό για να δείξει ότι το ένα κόμμα ράβει και το άλλο κόβει. Το περιστατικό ήταν αυτό με την επιδρομή την οποία κάνανε το πρωί στο σπίτι της συνταξιούχου δημοσιογράφου, μία επιδρομή κυριολεκτικά να την πετάξουν με τη βία έξω από το σπίτι για ένα χρέος μόλις 15.000 ευρώ. Το μοναδικό σπίτι που έχει, τη μοναδική κατοικία! Πού πάτησαν πάνω σε αυτό; Πάτησαν σε ένα δοσμένο νομοθετικό πλαίσιο που δεν προστατεύει την πρώτη κατοικία, που κάνει ηλεκτρονικούς πλειστηριασμούς, που μετατρέπει την έκφραση αλληλεγγύης σε αδίκημα ιδιώνυμο και ταυτόχρονα που παραχώρησε τα κόκκινα δάνεια και τα στεγαστικά στα διάφορα funds. Ποιοι το έφτιαξαν αυτό το νομοθετικό πλαίσιο; Οι κυβερνήσεις ΣΥΡΙΖΑ, ΠΑΣΟΚ και Νέας Δημοκρατίας. Άρα, λοιπόν, είναι συνυπεύθυνοι γι’ αυτή την εικόνα, η οποία διαδραματίστηκε χθες και που αποτελεί γροθιά στο στομάχι. Και όμως, παρ’ όλα αυτά τους βλέπουμε να πετάνε μεταξύ τους άσφαιρα πυρά για να προσπαθήσουν ακριβώς να συγκαλύψουν τεράστιες ευθύνες για τη ραγδαία επιδείνωση της θέσης τους των λαϊκών στρωμάτων. Και από αυτήν την άποψη, αν δεν υπήρχε η άμεση παρέμβαση του ίδιου του λαϊκού παράγοντα, η άμεση παρουσία εκεί του Βουλευτή του ΚΚΕ του κ. Κατσώτη, των γειτόνων κι αυτών που βρίσκονται στην ίδια πολυκατοικία, δεν θα αποτρεπόταν το συγκεκριμένο έγκλημα. Και από αυτή την άποψη, είναι φανερό ότι αν κάτι βγαίνει από τα χθεσινά, κύριε Υπουργέ, ότι μόνο ο λαός μπορεί να σώσει τον λαό με την οργανωμένη του πάλη, με την έκφραση της αλληλεγγύης του. Μόνο με αυτό τον τρόπο μπορούν να συντριβούν οι επιδιώξεις των διαφόρων κορακιών, που στρέφονται επιδρομικά απέναντι στις λαϊκές περιουσίες. Μόνο αυτή η λαϊκή πάλη μπορεί να καταργήσει και να πετάξει στον κάλαθο των αχρήστων αυτό το απαράδεκτο νομοθετικό πλαίσιο που συνδυαμόρφωσαν οι τελευταίες κυβερνήσεις.

Στην ίδια λογική με τα προηγούμενα κινείται και αυτό που συζητάμε σήμερα, το νομοσχέδιο που φέρνει στην Ολομέλεια της Βουλής η Κυβέρνηση της Νέας Δημοκρατίας, ένα νομοσχέδιο το οποίο μας βρίσκει ριζικά αντίθετους. Γιατί; Διότι ακριβώς πρόκειται για ένα νομοσχέδιο που στρέφεται ενάντια στους δημιουργούς και ερμηνευτές της καλλιτεχνικής και συνολικότερα της πνευματικής δημιουργίας, αλλά στρέφεται και ενάντια στον ίδιο τον λαό και στους εργαζόμενους, που θα έπρεπε να απολαμβάνουν, αλλά και να ωφελούνται από τα πνευματικά δημιουργήματα. Και βεβαίως, δεν θα μπορούσε να γίνει διαφορετικά, γιατί στο σημερινό σύστημα που βιώνουμε στον καπιταλισμό, η ανθρώπινη πνευματική δημιουργία αντιμετωπίζεται και αυτή απλά ως ένα εμπόρευμα, όπως συνολικά όλη η ανθρώπινη δημιουργία είτε είναι πνευματικά δημιουργήματα είτε είναι υλικά δημιουργήματα. Όλη αυτή η ανθρώπινη δραστηριότητα μετατρέπεται σε εμπόρευμα και λειτουργεί με σκοπό και κίνητρο αποκλειστικά το καπιταλιστικό κέρδος και στη βάση αυτής της εμπορευματοποίησης βρίσκεται η καπιταλιστική ιδιοκτησία.

Αυτή η διαδικασία εμπορευματοποίησης, όμως, εκτός από το ότι δεν αφήνει τον ίδιο τον άνθρωπο και τη ζωή του, είναι και η ρίζα του προβλήματος, με σοβαρές συνέπειες για την ίδια την πνευματική δημιουργία, γιατί παρεμποδίζει την πρόσβαση πλατιών λαϊκών στρωμάτων σε αυτά τα πνευματικά δημιουργήματα, λόγω του κόστους, λόγω της έλλειψης των υποδομών, αλλά και της καπιταλιστικής ιδιοκτησίας που αρκετές φορές τα κρατά στην αφάνεια, εφόσον δεν αποδίδουν το προσδοκώμενο κέρδος. Είναι σε βάρος των απλών επαγγελματιών. Για παράδειγμα ένας που έχει ένα καφενείο σε ένα απομακρυσμένο χωριό και θα πάει μια παρέα συνταξιούχων που έχει ξεμείνει στο χωριό για να πιούν ένα τσίπουρο το βράδυ και να παίξουν μία πρέφα, ή ενός καφενέ μίας λαϊκής γειτονιάς που θα πάνε οι άνεργοι για να συζητήσουν το πώς θα βρουν ένα μεροκάματο. Κυνηγάει αυτούς, αφήνοντας στο απυρόβλητο τη δράση των μεγάλων επιχειρηματικών ομίλων που εκμεταλλεύονται την καλλιτεχνική δημιουργία. Αλλά και η ίδια η διαδικασία αυτή της εμπορευματοποίησης αποβαίνει τελικά σε βάρος και του ίδιου του πνευματικού δημιουργού, αφού τον αποξενώνει επί της ουσίας και υλικά, αλλά και πνευματικά, από το δικό του το δημιούργημα.

Μέσα από αυτή τη διαδικασία φυσικά υπάρχουν κερδισμένοι. Είναι τα μονοπώλια της τέχνης και συνολικά του πολιτισμού. Είναι oi επιχειρηματικοί όμιλοι που θέτουν στην ιδιοκτησία τους την ανθρώπινη πολιτιστική και όχι μόνο δημιουργία, αν και αμέτοχοι παντελώς σε οποιαδήποτε πνευματική δημιουργία. Αυτοί αποτελούν τους μεγάλους κερδισμένους από την εμπορική εκμετάλλευση και αυτήν ακριβώς την εμπορική εκμετάλλευση της ανθρώπινης πνευματικής δημιουργίας έρχεται να ενισχύσει το σημερινό νομοσχέδιο.

Βασικός πυρήνας του νομοσχεδίου είναι η ενσωμάτωση τριών οδηγιών της Ευρωπαϊκής Ένωσης, μία του 2006 και δύο τον Μάρτιο του 2019 με κυβέρνηση ΣΥΡΙΖΑ, που βασικός σκοπός των συγκεκριμένων ευρωπαϊκών οδηγιών είναι η αντιμετώπιση μιας σειράς ζητημάτων, που προκύπτουν από την ευρύτατη εξάπλωση της ψηφιακής αγοράς στην Ευρωπαϊκή Ένωση και στα κράτη-μέλη της αλλά και διεθνώς. Στόχευσή της είναι η κατά το δυνατόν μεγαλύτερη ομογενοποίηση της εσωτερικής αγοράς της Ευρωπαϊκής Ένωσης, με δεδομένο ότι κάθε κράτος-μέλος έχει τη δική του ξεχωριστή νομοθεσία, τη δική του αγορά, με αποτέλεσμα να δημιουργούνται προβλήματα, ακόμα και αντιθέσεις στο εσωτερικό της Ευρωπαϊκής Ένωσης.

Η ενιαιοποίηση της ευρωπαϊκής αγοράς τι διαμορφώνει; Διαμορφώνει τις δυνατότητες για ακόμη μεγαλύτερη συγκέντρωση και μεγέθυνση των μονοπωλιακών ομίλων που δραστηριοποιούνται στον χώρο της πνευματικής δημιουργίας και ταυτόχρονα, είναι η επιδίωξη να θεσπίσει κανόνες για τη λειτουργία μιας σύνθετης ψηφιακής αγοράς, λόγω της πολυκλαδικότητας της ψηφιακής παραγωγής και της προβολής της αισθητικής πνευματικής δημιουργίας με εργαλεία το ίντερνετ, τη συνδρομητική τηλεόραση και πολλές πλατφόρμες, αλλά και τη ραδιοτηλεοπτική αγορά και την αγορά βιβλίου και Τύπου.

Φυσικά, όλα τα παραπάνω που στοχεύει η Ευρωπαϊκή Ένωση με τις συγκεκριμένες οδηγίες δεν προωθούνται με στόχο να ικανοποιηθούν οι ανάγκες των λαϊκών στρωμάτων, αλλά και να διαμορφωθούν ευνοϊκές συνθήκες για την πνευματική δημιουργία, αλλά αντίθετα για να δοθεί ακόμη μεγαλύτερη ώθηση στην κερδοφορία των μεγάλων εταιρειών, που εκμεταλλεύονται τα έργα της πνευματικής δημιουργίας.

Διαμορφώνουν το έδαφος για την επιτάχυνση της συγκέντρωσης κεφαλαίου και σε αυτόν τον χώρο, για τη μεγέθυνση των επιχειρηματικών ομίλων, των ομίλων της βιομηχανίας του θεάματος και την ίδια στιγμή μέσα από αυτές τις οδηγίες ενισχύεται η δυνατότητα της Ευρωπαϊκής Ένωσης, των ευρωπαϊκών μονοπωλίων, να αντιμετωπίσουν τον διεθνή μονοπωλιακό ανταγωνισμό στην ψηφιακή αγορά και επί της ουσίας να αντιμετωπίσουν τις μεγάλες αμερικανικές πολυεθνικές που δραστηριοποιούνται στον χώρο των ιντερνετικών πλατφορμών, όπως για παράδειγμα Google, YouTube και άλλες. Και από αυτήν την άποψη δεν είναι τυχαίο ότι στο νομοσχέδιο και στις ευρωπαϊκές οδηγίες υιοθετείται ο όρος δικαιούχος της πνευματικής ιδιοκτησίας και όχι οι όροι δημιουργοί και ερμηνευτές.

Αλήθεια, τι σημαίνει πνευματική ιδιοκτησία; Θα δώσω μερικά παραδείγματα. Ποιος είναι για παράδειγμα ιδιοκτήτης του έργου; Ο Μπρους Σπρίνγκστιν ή η «SONY»; Είναι η «SONY». Ο ιδιοκτήτης του πνευματικού έργου του Μπρους Σπρίνγκστιν είναι η «SONY». Γιατί ο Μπρους Σπρίνγκστιν τα πούλησε τα τραγούδια του στη «SONY» έναντι 500 εκατομμυρίων δολαρίων. Να, λοιπόν, για ποιον δουλεύετε. Να, λοιπόν, για ποιον δουλεύει η Ευρωπαϊκή Ένωση. Βεβαίως και για τον Μπρους Σπρίνγκστιν -500 εκατομμύρια είναι αυτά- αλλά και για τη «SONY», που αυτή η επένδυση των 500 εκατομμυρίων θα της αποδώσει πολλαπλάσια κέρδη. Και ποιος θα τα πληρώσει αυτά; Η νεολαία, ο λαός που θέλει να ακούσει τα κομμάτια του Μπρους Σπρίνγκστιν είτε στη χώρα μας είτε κι αλλού.

Η ίδια λογική ισχύει παντού. Οι Πινκ Φλόιντ διαπραγματεύονται για πάνω από 400 εκατομμύρια, για να πουλήσουν τα τραγούδια τους. Ο Μπομπ Ντίλαν πούλησε για 400 εκατομμύρια τα τραγούδια του στην «UNIVERSAL MUSIC». Οι κληρονόμοι του Ντέιβιντ Μπάουι για 250 εκατομμύρια πούλησαν τα τραγούδια του στη «WARNER MUSIC». Ο Τζάστιν Τίμπερλεϊκ για 100 εκατομμύρια δολάρια πούλησε τα τραγούδια του στην «HYPNONIS SONIC». Στην ίδια εταιρεία έχουν πουλήσει και η Σακίρα και ο Νιλ Γιανγκ και ο Μπάρι Μανίλοου και η Μπλόντι. Δηλαδή, εννιά καλλιτέχνες μόνο πούλησαν το τελευταίο διάστημα, τον τελευταίο ενάμιση χρόνο, τα τραγούδια τους σε αυτές τις πολυεθνικές του ήχου και του θεάματος για πάνω από 2,5 δισεκατομμύρια δολάρια και λέμε ότι είναι το ίδιο όλοι οι δημιουργοί; Δεν υπάρχει μία τεράστια διαστρωμάτωση μέσα στους δημιουργούς, ανάμεσα σε αυτούς που είναι καταξιωμένοι και μπορούν να πουλήσουν για δεκάδες εκατομμύρια και εκατοντάδες εκατομμύρια δολάρια τα τραγούδια τους και στους υπόλοιπους, στους μουσικούς που προσπαθούν να βγάλουν ένα μεροκάματο; Όλοι αυτοί είναι στον ίδιο κουβά; Είναι στον ίδιο κουβά η «SONY» ως ιδιοκτήτρια καλλιτεχνικής δημιουργίας με τον απλό μουσικοσυνθέτη που προσπαθεί να γράψει ένα τραγούδι; Όχι, βέβαια!

Ποια δικαιώματα, λοιπόν, προασπίζονται οι συγκεκριμένες οδηγίες; Του απλού μουσικοσυνθέτη, του απλού κιθαρίστα, ενός ηθοποιού, ενός τραγουδιστή ή αυτών των μεγάλων πολυεθνικών, για να βγάλουν ακόμη περισσότερα κέρδη, αμύθητα κέρδη; Εμείς λέμε το δεύτερο.

Συνεπώς, αυτή η ευρωπαϊκή οδηγία στοχεύει στο να μπορούν τα μεγάλα μονοπώλια να εμπορεύονται το πνευματικό έργο, έχοντας την πλήρη κυριότητα, σε αντίθεση με τους πραγματικούς δημιουργούς. Απ’ αυτή την άποψη, είναι ιδιαίτερα εντυπωσιακή η στάση του ΣΥΡΙΖΑ, βασιλικότερος του βασιλέως για τις τρεις ευρωπαϊκές οδηγίες. Δεν εφαρμόζονται, λέει, έτσι όπως γράφουν τα κείμενα στο νόμο. Δεν μιλάει για δημιουργούς, μιλάει για δικαιούχους. Δικαιούχους! Δικαιούχος είναι και η «SONY». Άρα, λοιπόν, όλοι μαζί στον ίδιο ντορβά! Η «SONY», δηλαδή, και ένας τραγουδιστής ή ένας μουσικοσυνθέτης έχουν τα ίδια δικαιώματα, έχουν τις ίδιες αγωνίες. Έχουν τις ίδιες επιδιώξεις και τους ίδιους στόχους; Ε, όχι, δεν έχουν τους ίδιους! Γι’ αυτό, λοιπόν, το Κομμουνιστικό Κόμμα Ελλάδας επιμένει στους δημιουργούς, στους εκτελεστές της πνευματικής δημιουργίας, στους ερμηνευτές, συγκεκριμένα, ονομαστικά, για να μην υπάρχουν παρερμηνείες.

Βεβαίως, δεν είναι τυχαίο ότι ο σημερινός νόμος πατάει και στο νόμο του 2017 του ΣΥΡΙΖΑ, τον οποίο η σημερινή Κυβέρνηση τον επεκτείνει και τον κάνει ακόμη χειρότερο.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Έτσι, λοιπόν, απ’ αυτή την άποψη, ολοκληρώνοντας, κύριε Πρόεδρε, αναρωτιόμαστε εδώ ως ΚΚΕ: Τι δουλειά έχουν οι εταιρείες παραγωγής, οι διάφοροι εκδοτικοί όμιλοι με τα πνευματικά και συγγενικά δικαιώματα; Γιατί πρέπει να αμείβονται αυτοί οι όμιλοι, αυτές οι εταιρείες, για την πνευματική και καλλιτεχνική δημιουργία, για μια εργασία, δηλαδή, στην οποία δεν είχαν καμμία απολύτως συμμετοχή; Γιατί πρέπει να συμπεριλαμβάνονται;

Δεν λέτε κουβέντα. Θα έπρεπε απλώς και μόνο να πάρουν μία εφάπαξ αμοιβή για τις όποιες υπηρεσίες προσφέρουν κάθε φορά και τίποτε άλλο και όχι να εκμεταλλεύονται για τριάντα, σαράντα, πενήντα ή εκατό χρόνια τη δημιουργία ενός συγγραφέα, ενός μουσικού, ενός τραγουδιστή. Γι’ αυτόν ακριβώς τον λόγο και μας βρίσκει αντίθετους η έννοια του «δικαιούχου», που δεν διαχωρίζει τους δημιουργούς και τους συγγενικούς καλλιτέχνες από τους εκμεταλλευόμενους το έργο τους, όπως και η έννοια «χρήστης», που άλλοτε εννοεί το κοινό και άλλοτε τους παρόχους περιεχομένου.

Και θα τελειώσω με δύο τοποθετήσεις. Η μία είναι πρόσφατη και η άλλη είναι λίγο πιο παλιά. Μίλησε για το χαρακτήρα της καπιταλιστικής κινηματογραφικής παραγωγής ο Ιοσελιάνι, ένας σημαντικός σκηνοθέτης από την πρώην Σοβιετική Ένωση, ο οποίος είχε εγκαταλείψει τη Σοβιετική Ένωση το 1982, για να βρει, όπως έλεγε τότε, περισσότερη ελευθερία έκφρασης στο Παρίσι. Τι δήλωσε, λοιπόν, ο Ιοσελιάνι πριν από δεκαπέντε ημέρες; Δήλωσε ότι: «Η πιο τρομερή μορφή λογοκρισίας είναι η οικονομική, είναι αυτή των παραγωγών που εξετάζουν και αναλύουν τη γνώμη του κοινού και αποφασίζουν». Και συνέχισε με τα παρακάτω λόγια: «Μία ταινία μπορεί να είναι βρώμικη, να είναι βίαιη, μπορεί να είναι οπισθοδρομική, μπορεί να προπαγανδίζει την ωμότητα και τον ρατσισμό, όλα όμως είναι εντάξει, εάν η ταινία είναι εμπορική».

Εδώ επιτρέψτε μου να αναφέρω μία δεύτερη δήλωση: «Εμείς στη Σοβιετική Ένωση είμαστε μαθημένοι στην πλήρη ελευθερία. Είμαστε ελεύθεροι από την υποταγή στους εκατομμυριούχους, ελεύθεροι από δωροδοκίες, ελεύθεροι από τους εκδότες. Ουδέποτε υπήρξε άλλη εποχή ή άλλος τόπος, όπου ένας συνθέτης μπορεί ήσυχος να γράψει μια σονάτα ή ένα κουαρτέτο, ξέροντας ότι είναι οικονομικά εξασφαλισμένος». Είναι τα λόγια του μεγάλου Σοστακόβιτς.

Γι’ αυτόν ακριβώς τον λόγο και λέμε ότι οι δημιουργοί, οι άνθρωποι των γραμμάτων και των τεχνών πρέπει να συμπορευτούν με το λαϊκό κίνημα στην πάλη για την ανατροπή αυτής της σάπιας κοινωνίας, που εμπορεύεται το έργο τους και τους αποξενώνει και τους ίδιους αλλά και τον κόσμο από την πνευματική και καλλιτεχνική δημιουργία. Γι’ αυτόν ακριβώς τον λόγο και εμείς, κύριε Πρόεδρε, ως Κομμουνιστικό Κόμμα Ελλάδας, είμαστε αντίθετοι και καταψηφίζουμε και το παρόν νομοσχέδιο, όπως έχουμε κάνει και στο παρελθόν με τα αντίστοιχα νομοσχέδια του ΣΥΡΙΖΑ αλλά και της Νέας Δημοκρατίας παλαιότερα.

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει η Υπουργός Πολιτισμού και Αθλητισμού, η κ. Μενδώνη, για να καταθέσει νομοτεχνικές βελτιώσεις.

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού και Αθλητισμού):** Καταθέτω ένα δεύτερο σώμα νομοτεχνικών ρυθμίσεων και επίσης αποδέχομαι την τροπολογία 1464/49 της 29-11-2022 του ΣΥΡΙΖΑ, στην οποία έχουν επέλθει νομοτεχνικές βελτιώσεις με την προσθήκη εισαγωγικών εδαφίων και όχι ως προς την ουσία.

Τις καταθέτω στα Πρακτικά.

(Στο σημείο αυτό η Υπουργός Πολιτισμού και Αθλητισμού κ. Στυλιανή Μενδώνη καταθέτει στα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής:

ΑΛΛΑΓΗ ΣΕΛΙΔΑΣ

(Να μπουν οι σελίδες 230-232)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Γεώργιος Λαμπρούλης):** Να διανεμηθούν στο Σώμα οι νομοτεχνικές βελτιώσεις.

Τον λόγο έχει η Κοινοβουλευτική Εκπρόσωπος του ΣΥΡΙΖΑ, η κ. Αθανασία Αναγνωστοπούλου.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Ευχαριστώ, κύριε Πρόεδρε.

Κάνουμε μία συζήτηση σήμερα, για να ψηφίσουμε ένα νομοσχέδιο το οποίο είναι πάρα πολύ σημαντικό, όμως, είναι δύσκολο για τον πολύ κόσμο να το καταλάβει. Και λέω ότι είναι δύσκολο, γιατί βλέπω ότι και στη Βουλή είμαστε ελάχιστοι Βουλευτές που το συζητάμε.

Θέλω να ξεκινήσω με ένα πράγμα. Τι είναι το πνευματικό δικαίωμα; Θέλω να μιλήσω όσο πιο απλά μπορώ, για να το καταλάβουμε όλοι και όλες. Θα χρησιμοποιήσω τα λόγια ενός από τους Έλληνες δημιουργούς, που τον αγαπάμε, τον αγαπάει η κοινωνία. Λέει, λοιπόν: Είναι το δικαίωμα στον κόπο του, η αντιμισθία για το έργο του όσο ζει και για εβδομήντα χρόνια ακόμα από τη χρήση του πονήματός του, της δημιουργίας του ή της ερμηνείας του ή της εκτέλεσής του. Δεν συμφωνούν πολλοί με αυτόν τον τελευταίο όρο, αλλά τέλος πάντων. Ο Σταμάτης Κραουνάκης το είπε αυτό.

Τι είναι, λοιπόν, αυτό το πνευματικό δικαίωμα για το οποίο μιλάμε; Εμφανίστηκε έτσι ξαφνικά; Είναι η ιστορία της σύγχρονης πολιτικής, πολιτιστικής και κοινωνικής ιστορίας της Ευρώπης και όχι μόνο, του κόσμου ολόκληρου. Πότε αναγνωρίζεται το πνευματικό δικαίωμα; Πότε χειραφετούνται οι δημιουργοί, οι ερμηνευτές από τη δουλεία που είχαν απέναντι σε πλούσιους ή σε μεγάλους θεσμούς, την εκκλησία, τους βασιλείς, τους «Μαικήνες» κ.λπ., που δεν είχαν μετά κανένα δικαίωμα στο δικό τους έργο, στη δικιά τους δημιουργία; Με τη Γαλλική Επανάσταση. Ξεκινάει από τον συγγραφέα Μπομαρσέ και με τη Γαλλική Επανάσταση αναγνωρίζεται το πνευματικό δικαίωμα ως ανθρώπινο δικαίωμα. Και αναγνωρίζεται ως δικαίωμα, ως πνευματική ιδιοκτησία του δημιουργού ή του ερμηνευτή και συγχρόνως ως δημόσιο πολιτιστικό αγαθό.

Αυτό συμβαίνει εκείνη την εποχή. Αν πάμε ακόμα και στην άλλη πλευρά του Ατλαντικού, στην Αμερική, η επανάσταση εναντίον των Άγγλων και της νομοθεσίας της φορολογικής και της τελωνειακής συνδέεται άμεσα και είναι συγχρόνως και επανάσταση για τα περίφημα πνευματικά δικαιώματα. Άρα είναι θεμέλιος λίθος από την εποχή του Διαφωτισμού μέχρι σήμερα, μόνο που έπεσε πάρα πολύ νερό σ’ αυτόν τον μύλο.

Να θυμίσω εδώ ότι με τη γαλλική επανάσταση και τον νόμο που ψηφίζεται εκείνη την περίοδο έχουμε την πρώτη συλλογική κοινότητα συγγραφέων παγκοσμίως. Άρα, λοιπόν, έχουμε δύο πράγματα, το πνευματικό δικαίωμα και τη συλλογικότητα που φτιάχνουν οι άνθρωποι για την πνευματική τους δημιουργία, για να μπορέσουν να τη διεκδικήσουν.

Έπεσε πολύ νερό στον μύλο, ειδικά τα χρόνια που ο νεοφιλελευθερισμός και η παγκοσμιοποίηση άρχισαν να καλπάζουν. Όλα τα προβλήματα που βλέπουμε στα υπόλοιπα δικαιώματα, τα αγαθά κ.λπ., αντανακλώνται και στα πνευματικά δικαιώματα. Δεν είναι κάτι ξεκομμένο, δεν είναι κάτι που αφορά κάποιους καλλιτέχνες, διανοούμενους, πνευματικούς ανθρώπους, ηθοποιούς, τραγουδιστές, συγγραφείς, σκηνοθέτες κ.λπ.. Αφορά όλη την κοινωνία, γιατί αντανακλάται ακριβώς το ίδιο πράγμα.

Ακούσαμε πολλή κριτική για τον νόμο του ’17 του ΣΥΡΙΖΑ. Θέλω να πω ένα πράγμα σε όλες αυτές τις κριτικές. Η ΑΕΠΙ που είχε δημιουργηθεί, ένα οικογενειοκρατούμενο σύστημα το οποίο είχε τεράστιους μισθούς -κάτι σαν τη ΔΕΗ σήμερα και από την άλλη μεριά χρεοκόπησε χωρίς να αποδίδει πνευματικά δικαιώματα- ήταν η αντανάκλαση τού τι συνέβαινε στην υπόλοιπη κοινωνία που οδήγησε αυτό το κράτος στη χρεοκοπία. Το λέω αυτό για να μη βλέπουμε τα πράγματα ξεκομμένα.

Σήμερα σε ποιο μεσόστρατο βρισκόμαστε που έχει πολύ μεγάλη σημασία; Εκεί οι πολιτικές δυνάμεις αντιπαρατίθενται κυρίως στο θεμελιώδες, δηλαδή εάν αυτό το δικαίωμα είναι δικαίωμα ή είναι εμπορευματοποιήσιμο προϊόν. Τι έχουμε αυτή την περίοδο και όχι μόνο αυτή, αλλά εδώ και ένα τεράστιο διάστημα; Την ψηφιακή επέλαση των μεγάλων πλατφορμών, των μεγάλων εταιρειών, ακόμα και funds. Το δικαίωμα αποκτά εμπορευματική αξία και μπαίνει σε χρηματιστήριο αξιών. Αυτό είναι το τεράστιο πρόβλημα. Το αντιμετωπίζει αυτός ο νόμος που είναι η ενσωμάτωση της οδηγίας, αλλά από την άλλη μεριά είναι και ένα αυτοτελές νομοσχέδιο, το οποίο έχει και άλλα πράγματα που δεν προβλέπονται στην οδηγία, χωρίς να θεωρούμε ότι η οδηγία κλείνει όλα αυτά τα προβλήματα; Να δούμε τουλάχιστον αν το αντιμετωπίζει, έστω εν μέρει.

Έχουμε, λοιπόν, το δικαίωμα να γίνεται εμπορευματοποιημένο, ένα εμπορεύσιμο προϊόν και να αποκτά χρηματιστηριακή αξία και να μπαίνουν και funds, άρα διάφοροι Πάτσηδες στη μέση. Μπαίνουν γιατί ο επενδυτικός κίνδυνος είναι πολύ μικρός σε σχέση μ’ αυτά τα δικαιώματα. Άρα το κέρδος είναι τεράστιο. Οι συνέπειες είναι πολύ μεγάλες.

Εγώ δεν θα μπω μόνο στο οικονομικό κομμάτι, τη διαπραγματευτική δύναμη που έχουν οι ΟΣΔ εδώ. Δεν θα μπω μόνο εδώ. Θα αναφερθώ στη συνέχεια. Θα πω, όμως, ένα πράγμα. Σκεφτείτε κάτι σ’ αυτή την παγκοσμιοποιημένη αγορά. Ανέφερε κάποια παραδείγματα ο συνάδελφος κ. Καραθανασόπουλος πριν. Σκεφτείτε τώρα ένα εθνικό ρεπερτόριο. Εδώ εμείς ως χώρα σ’ αυτή την αναδιανομή τι κάνουμε; Οι Οργανισμοί Συλλογικής Διαχείρισης είναι αναδιανομή του μόχθου των ίδιων των δημιουργών και των ερμηνευτών. Εδώ θα συμφωνήσω με το ΚΚΕ. Πρέπει να μπει «δημιουργοί και ερμηνευτές». Θα απάλειφα τον όρο «εκτελεστές», γιατί και οι μουσικοί και οι πάντες κατά κάποιον τρόπο ερμηνεύουν, αλλά αν είναι να είναι πιο σαφής η διευκρίνιση, ας μπει, αλλά τουλάχιστον όπως μου λένε καλλιτέχνες όπως ο κ. Σκουρολιάκος, αυτός είναι ο όρος γιατί οι πάντες είναι ερμηνευτές. Καλό θα ήταν να μπει έτσι. Εγώ θα συμφωνούσα.

Λέμε, λοιπόν, τώρα σ’ αυτό το μεσόστρατο που βρισκόμαστε για το εθνικό ρεπερτόριο. Εδώ, κυρία Υπουργέ, θέλω να σας ρωτήσω πραγματικά και με πολλή ειλικρίνεια κάτι. Πώς θα προστατευτεί αυτό; Γιατί το προστατεύουν, γιατί βάζουν δικλίδες ασφαλείας οι υπόλοιπες χώρες για να μπορεί να προστατευτεί αυτό το ρεπερτόριο; Πώς οι δικοί μας δημιουργοί, ερμηνευτές κ.λπ. θα μπορέσουν να συμμετέχουν σε μια «πίτα» αναδιανομής δικαιωμάτων, αν είναι εξαφανισμένοι; Με τι διαπραγματευτική δύναμη, αν δεν υπάρχει ένα ισχυρό πλαίσιο που θα λέει ότι απ’ αυτά τα δικαιώματα ό,τι και να παίζεται, ό,τι και να διανέμεται, ένα σημαντικό ποσοστό θα πηγαίνει για την ελληνική δημιουργία, για τη δημιουργία όχι την ελληνική μόνο, αλλά που παράγεται στην ίδια τη χώρα; Εδώ είναι ένα κρίσιμο θέμα.

Δεύτερο τεράστιο θέμα. Τα είπαν και ο εισηγητής μας και οι άλλοι ομιλητές και ομιλήτριες καλύτερα από εμένα, αλλά θέλω να το επισημάνω κι εγώ. Ανοίγει τώρα το πλαίσιο για τις Αυτόνομες Ομάδες Διαχείρισης χωρίς κριτήρια, χωρίς τίποτα.

Πείτε μου: Αυτό δεν οδηγεί με ραγδαίο τρόπο στην ιδιωτικοποίηση τού ίδιου του δικαιώματος; Εάν δεν υπάρχουν αυστηρότατα κριτήρια, όπως ισχύει για τους ΟΣΔ, πώς θα μπορέσει να ανταγωνιστεί ο κάθε ΟΣΔ αυτές τις αυτόνομες οντότητες διαχείρισης; Είναι ένα κρίσιμο θέμα το οποίο δεν πρέπει να το αφήσουμε σε καμμία περίπτωση έτσι.

Το τρίτο θέμα το οποίο είναι εξίσου σημαντικό και πιστεύω ότι μπορείτε να το αντιμετωπίσετε έχει να κάνει με την ανασυγκρότηση του ΟΠΙ. Ο ΟΠΙ σε αυτό το τοπίο, το οποίο πραγματικά προοιωνίζεται πολύ ανταγωνιστικό, πολύ άσχημο για τους ίδιους τους ερμηνευτές και τους δημιουργούς, πώς θα μπορέσει να λειτουργήσει, αν δεν υπάρχει ένας δημόσιος οργανισμός ο οποίος θα ελέγχει, ο οποίος θα κάνει τη σωστή διανομή, ο οποίος θα εξασφαλίζει για τους ΟΣΔ τα δικαιώματά τους; Πώς θα μπορέσουν αυτοί οι δημιουργοί, οι ερμηνευτές, οι πάντες να ανταγωνιστούν σ’ αυτό το τοπίο; Πρέπει να μπουν κριτήρια, πρέπει ο ΟΠΙ να αποκτήσει τη δύναμη που πρέπει να αποκτήσει για να υπάρχει δημόσιος έλεγχος -επιμένω- ειδικά σε χώρες όπως η δική μας.

Θα τελειώσω με αυτά τα θέματα μ’ ένα πράγμα και χαίρομαι που υιοθετήσατε την τροπολογία μας, κυρία Υπουργέ.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Θα μου δείξετε λίγη ανοχή, κύριε Πρόεδρε, πολύ λίγα λεπτά ανοχής.

Κυρία Υπουργέ, δεν θα αντιπαρατεθώ τώρα για τα θέματα του πολιτισμού μαζί σας. Το έχουμε κάνει πάρα πολλές φορές. Όμως, όταν λέω γι’ αυτή τη χώρα ειδικά, σας έχουμε υποβάλει και ερώτηση. Την υπέβαλε και η κ. Όλγα Κεφαλογιάννη ευτυχώς και ελπίζω τουλάχιστον σ’ αυτή να απαντήσετε. Σε εμένα δεν έχετε απαντήσει ή μπορεί να έπρεπε να απαντήσει ο κύριος Υφυπουργός, ο οποίος όντως είναι άφαντος.

Είναι δυνατόν σε μια πόλη σαν την Αθήνα τα μεγάλα τοπόσημα σύγχρονου πολιτισμού, όπως είναι το «ΑΣΤΟΡ» και το «IDEAL», να είναι έτσι; Αυτό δεν εξαρτάται μόνο από εσάς και το γνωρίζω, γι’ αυτό η ερώτηση απευθύνεται σε δύο ή τρεις Υπουργούς. Είναι δυνατόν, όμως; Εδώ πρέπει να μπείτε μπροστά και να σωθεί όχι μόνο η εικόνα, αλλά να σωθεί η μνήμη, η συνέχεια, αλλά και η ταυτότητα αυτής της πόλης.

Θέλω να τελειώσω με δύο πράγματα. Ζήσαμε χθες σκηνές πραγματικά από την Ισπανία του Ραχόι, με αυτόν τον τρόπο που έγιναν οι εξώσεις. Θέλω να επιμείνω σε ένα πράγμα, δεν είναι θέμα αντιπαράθεσης κομμάτων μεταξύ τους.

Το ότι ο ΣΥΡΙΖΑ ως κυβέρνηση είχε προστατέψει με νύχια και με δόντια -και το «με νύχια και με δόντια» ξέρετε πού παραπέμπει- την πρώτη κατοικία αυτό είναι αδιαμφισβήτητο. Δεν θέλω, λοιπόν, να μπούμε σε αντιπαράθεση ποιος έκανε τι. Άλλωστε ο πτωχευτικός νόμος της Νέας Δημοκρατίας που ήρθε να ξηλώσει όλη αυτή την προστασία το αποδεικνύει. Εγώ όμως θα μείνω σε ένα πράγμα και απευθύνομαι στην Κυβέρνηση.

Είδαμε ότι η αντίσταση του κόσμου, της κοινωνίας στον δρόμο απέτρεψε να γίνει αυτό το πράγμα. Θα πρέπει, λοιπόν, να ξέρει η Κυβέρνηση ότι η αντίσταση του κόσμου, όταν εκδηλώνεται με τέτοιους τρόπους, αποτρέπει πάρα πολλά πράγματα. Γι’ αυτό τα χαμόγελα, η αυταρέσκεια και κυρίως, η αλαζονεία και ο κυνισμός σε σχέση με τις δημοσκοπήσεις, ειδικά μέσα στη Βουλή, πρέπει να σταματήσει. Γιατί δεν μιλάμε επί δημοσκοπήσεων, μιλάμε για τα μεγάλα προβλήματα της κοινωνίας.

(Στο σημείο αυτό την Προεδρική Έδρα καταλαμβάνει ο Ε΄ Αντιπρόεδρος της Βουλής κ. **ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ**)

Όταν αυτή η κοινωνία βάζει αντικλεπτικά στις παιδικές τροφές, εμένα δεν μου χρειάζεται τίποτε άλλο. Και όταν ο Υπουργός Ανάπτυξης, αντί να προβληματιστεί, -«Γιατί να μπουν αντικλεπτικά; Είναι ακριβές οι τροφές τόσο πολύ και δεν μπορεί ο κόσμος να πάρει;»- χαριεντίζεται και λέει ότι «Καλά κάνει ο άνθρωπος, προστατεύει την περιουσία του». Αυτό είναι η επιτομή του κυνισμού, κοιτάω τις δημοσκοπήσεις, άρα μου επιτρέπονται όλα.

Και η απόγνωση του ανθρώπου που πάει να πάρει μια παιδική τροφή για το παιδί του διαβάζεται ως προστασία από τη μια του επιχειρηματία και όχι από την άλλη ως προβληματισμός του Υπουργού τι γίνεται, τι συμβαίνει και φτάνουν οι άνθρωποι σε τέτοια απόγνωση.

Κλείνω με μια κουβέντα μόνο για το θέμα της δημοκρατίας. Θα σας έλεγα ότι εσείς που δεν λαϊκίζετε, εσείς που δεν κάνετε αυτά τα κακά πράγματα και είσαστε Ευρωπαίοι και Ευρωπαίες, ότι σε οποιαδήποτε ευρωπαϊκή χώρα όπου αποκαλύπτεται παρακράτος μέσα στην ΕΥΠ, όπου αποκαλύπτεται ένα μαύρο κουτί που λέγονται λόγοι εθνικής ασφάλειας και το κλειδί του μαύρου κουτιού το κρατάει η ΕΥΠ και η «Predator», χωρίς να έχει καμμία ανεξάρτητη αρχή το συνταγματικό δικαίωμα να δει τι συμβαίνει, όταν αποκαλύπτονται ότι αποσπάστηκαν αστυνομικοί από την ΕΛ.ΑΣ. για να δουλεύουν στην «Predator», το κακόβουλο λογισμικό, όταν η ίδια η «Predator» ήταν μέσα στο οίκημα της ΕΥΠ, όταν κατασκοπευτικές δυνάμεις βρισκόντουσαν μέσα στην ΕΥΠ μέσω του «Predator» και όταν άνθρωποι, πολιτικοί, δημοσιογράφοι κ.λπ. υπέκλεπταν τις συνομιλίες τους, το απόλυτο δικαίωμα στην ελευθερία της ιδιωτικής συνομιλίας, υποκλεπτόταν συγχρόνως από την ΕΥΠ και το «Predator» και ο Πρωθυπουργός δεν έρχεται να απαντήσει στον Αρχηγό της Αξιωματικής Αντιπολίτευσης και νομίζετε ότι αυτό που θα σας σώσει είναι οι δημοσκοπήσεις, τότε μιλάμε για άλλη κοινωνία, για άλλη δημοκρατία την οποία εμείς υπερασπιζόμαστε και εσείς έχετε υπονομεύσει.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, πενήντα μαθήτριες και μαθητές και τέσσερις εκπαιδευτικοί συνοδοί τους από το 11ο Δημοτικό Σχολείο Λαμίας.

Σας καλωσορίζουμε.

(Χειροκροτήματα απ’ όλες τις πτέρυγες της Βουλής)

Τελειώνουμε τώρα με τους Κοινοβουλευτικούς Εκπροσώπους με την κ. Αραμπατζή από τη Νέα Δημοκρατία. Θα δούμε μετά αν χρειάζεται μία δευτερολογία από τους εισηγητές και ολοκληρώνει τη διαδικασία η Υπουργός με την ομιλία της.

Τον λόγο έχει η κ. Αραμπατζή.

**ΦΩΤΕΙΝΗ ΑΡΑΜΠΑΤΖΗ:** Ευχαριστώ, κύριε Πρόεδρε, κυρία Υπουργέ, κυρίες και κύριοι συνάδελφοι συζητούμε σήμερα στην Ολομέλεια ένα νομοσχέδιο του Υπουργείου Πολιτισμού για την ενσωμάτωση στην ελληνική έννομη τάξη των οδηγιών 789 και 790 του 2019 και 115 του 2016 και λοιπές διατάξεις που εκτός από την ενσωμάτωση του κοινοτικού δικαίου αποτυπώνει και τον σχεδιασμό του Υπουργείου για τον εκσυγχρονισμό, την προσαρμογή του εθνικού θεσμικού πλαισίου προστασίας της πνευματικής ιδιοκτησίας με τις διαρκώς μεταβαλλόμενες διεθνείς εξελίξεις. Είναι ένα νομοσχέδιο που πραγματεύεται τη διευκόλυνση της αδειοδότησης εκμετάλλευσης των δικαιωμάτων πνευματικής ιδιοκτησίας και των συγγενικών δικαιωμάτων επί έργων και άλλων αντικειμένων προστασίας που περιέχονται σε μεταδόσεις ορισμένων ειδών τηλεοπτικών και ραδιοφωνικών προγραμμάτων και στην διασυνοριακή παροχή επιγραμμικών υπηρεσιών.

Αποτελεί ένα νομοσχέδιο μια απλή ενσωμάτωση των κοινοτικών οδηγιών; Όχι βέβαια. Μέσα από την ανοιχτή πολύμηνη και ουσιαστική διαβούλευση που προηγήθηκε, επιχειρεί να ικανοποιήσει δίκαια αιτήματα και να εναρμονίσει αντικρουόμενα συμφέροντα φορέων, όπως οι εκδότες Τύπου, οι δημοσιογράφοι οι συγγραφείς, οι εκδότες βιβλίου οι παραγωγοί οπτικοακουστικών έργων, οι πάροχοι των υπηρεσιών της κοινωνίας της πληροφορίας και της ακαδημαϊκής κοινότητας με προαπαιτούμενο και προτεραιότητα στη διαφάνεια.

Τόσο στη συζήτηση στις επιτροπές όσο και σήμερα στην Ολομέλεια, συναντήσαμε τη γνωστή αντιπολιτευτική κριτική του ΣΥΡΙΖΑ που μίλησε για καθυστερήσεις, που μίλησε για ασχετοσύνη που μίλησε, που μίλησε. Εγώ θα αρκεστώ να αναφέρω επιγραμματικά τα όσα είπαν οι φορείς στη διαβούλευση που είναι ουσιαστικά και αυτοί στους οποίους αντανακλώνται τα αποτελέσματα της νομοθετικής διαδικασίας και θεωρώ ότι είναι και η καλύτερη απάντηση και για τον αγαπητό εισηγητή, αλλά και για το σύνολο των Βουλευτών του ΣΥΡΙΖΑ.

Σωτήριος Τριανταφύλλου, Πρόεδρος Πανελλήνιας Ομοσπονδίας Ενώσεων Συντακτών, ΠΟΕΣΥ. Διαβάζω: Θεωρούμε ότι αυτό το νομοσχέδιο αποτελεί την απάντηση σε ένα μακροχρόνιο αίτημα των δημοσιογραφικών ενώσεων και της ΠΟΕΣΥ βεβαίως, αναφορικά με την προστασία των πνευματικών δικαιωμάτων των μελών τους. Αυτό το νομοσχέδιο έρχεται να δώσει μία, κατά εμάς, διπλά ικανοποιητική απάντηση. Αφ’ ενός προβλέπεται εκ του νόμου πλέον το ποσοστό επί των ετήσιων εσόδων που αποκομίζουν οι εκδότες Τύπου για τη χρήση των εκδόσεων Τύπου από παρόχους υπηρεσιών στην κοινωνία της πληροφορίας αφ’ ετέρου το ποσοστό αυτό αυξάνεται όταν οι εκδότες επιλέγουν να απασχολούν δημοσιογράφους με ελαστικές μορφές απασχόλησης, δίνοντας με τον τρόπο αυτό το νομοσχέδιο ένα σημαντικό κίνητρο για την επέκταση της μισθωτής εργασίας των συμβάσεων εργασίας κι όλα αυτά έναντι των άλλων ελαστικών μορφών απασχόλησης που, όπως προείπα -συνεχίζει ο κ. Τριανταφύλου- είχαν αυξηθεί όλο το προηγούμενο διάστημα και ειδικότερα στην περίοδο της οικονομικής κρίσης. «Θέλω να σας ευχαριστήσω», τελειώνει. «Εκφράζω την πεποίθηση ότι το νομοσχέδιο θα παραμείνει ως έχει και θα ψηφιστεί και θα ισχύσει ως νόμος του κράτους».

Ανδρομάχη Νικολάρα, Ειδική Γραμματέας του Διοικητικού Συμβουλίου της Ένωσης Συντακτών Ημερησίων Εφημερίδων Αθηνών: «Το νομοσχέδιο θα μπορούσε να πει κανείς ότι συνολικά είναι σε μια πολύ θετική κατεύθυνση και είναι μια σημαντική προσπάθεια, ώστε να αποκατασταθεί μία αδικία ετών, στην οποία έχουν αναφερθεί και άλλοι ομιλητές πριν από εμένα» είπε. «Για μας όμως ειδικά τους δημοσιογράφους έχει τεράστια σημασία ότι το συγκεκριμένο νομοθέτημα προχωρά ένα βήμα παραπέρα απ’ ότι άλλες χώρες που ενσωμάτωσαν την οδηγία 790 και ορίζει συγκεκριμένο, ανεκχώρητο, ξέχωρο από τον μισθό και ικανό ποσοστό για τους δημοσιογράφους από τα έσοδα που θα εισπράξουν οι εκδότες από τις ψηφιακές πλατφόρμες».

«Υπό την έννοια αυτή ο νόμος θα μπορούσε να αποτελέσει πρότυπο για τα δίκαια αιτήματα των δημοσιογράφων σε όλη την Ευρώπη και έχουμε ενημερώσει σχετικά και τη Διεθνή και την Ευρωπαϊκή Ομοσπονδία» συνεχίζει η εκπρόσωπος της Ένωσης Συντακτών. «Η αποτελεσματική εφαρμογή των ρυθμίσεων αυτού του νόμου είναι ζήτημα επιβίωσης του ελληνικού Τύπου και άρα ζήτημα δημοκρατίας».

Τα διαβάσατε αυτά; Τα ακούσατε να τα λένε οι εκπρόσωποι των φορέων;

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΟΛΙΑΚΟΣ:** Τριάντα φορείς μίλησαν. Αναφερθήκατε σε δύο.

**ΦΩΤΕΙΝΗ ΑΡΑΜΠΑΤΖΗ:** Δεν έχω αναφερθεί σε δύο. Λέω, τα διαβάσατε;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Με συγχωρείτε κύριε συνάδελφε, ρητορικά είναι τα ερωτήματα.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΟΛΙΑΚΟΣ:** Μου το απηύθυνε ξεκάθαρα.

**ΦΩΤΕΙΝΗ ΑΡΑΜΠΑΤΖΗ:** Είναι ζήτημα επιβίωσης του ελληνικού Τύπου και άρα ζήτημα δημοκρατίας. Επιμένω, γιατί για τα θέματα δημοκρατίας πολλά μαθήματα θέλετε να παραδίδετε, κυρίες και κύριοι του ΣΥΡΙΖΑ.

Στάθης Δρογώσης, Οργανισμός Συλλογικής Διαχείρισης και Προστασίας Συγγενικών Δικαιωμάτων «ΕΡΑΤΩ»: «Αυτή η οδηγία για εμάς είναι πάρα πολύ σημαντική για τους Έλληνες τραγουδιστές, διότι το πνεύμα της και το γράμμα της εισάγει στο κοινοτικό αλλά και στα εθνικά δίκαια το ότι και επιτέλους οι ερμηνευτές θα μπορέσουν να πάρουν κάποια έσοδα από την ψηφιοποίηση της μουσικής βιομηχανίας. Είναι ιστορικός αυτός ο νόμος, γιατί αίρεται μία τεράστια αδικία διότι όταν όλη η μουσική βιομηχανία έχει ψηφιοποιηθεί και έχουν περάσει όλα μας τα τραγούδια στις streaming υπηρεσίες, πρέπει και οι δημιουργοί φυσικά αλλά και οι εκτελεστές και οι ερμηνευτές να μπορέσουν να πάρουν την νόμιμη αμοιβή τους».

«Θέλω να ευχαριστήσω», λέει ο κ. Δρογώσης «γιατί ξέχασα στην πρωτολογία μου την κ. Μενδώνη και το Υπουργείο που απέσυρε τη διάταξη που αφορά το άρθρο 18 της εύλογης αμοιβής από τα τάμπλετ, κινητά κ.λπ.».

GRAMMO: «Ασφαλώς η δουλειά που έχει γίνει είναι αξιέπαινη και είναι μια σπουδαία προσπάθεια, προκειμένου να επιλυθούν σοβαρά ζητήματα».

Στυλιανός Παπαηλίας, Νομικός Σύμβουλος Ένωσης Δικαιούχων Έργων Μουσικοί, Συνθέτες, Στιχουργοί: «Θα θέλαμε να σημειώσουμε ότι επικροτούμε προφανώς το γεγονός ότι εισάγεται το νομοσχέδιο αυτό, καθώς είναι απολύτως αναγκαία η ενσωμάτωση των συγκεκριμένων κοινοτικών οδηγιών. Επίσης, θεωρούμε ιδιαίτερα θετικό το γεγονός ότι χάρη στις άμεσες και έντονες αντιδράσεις του συνόλου των λαών, αλλά και στην εξίσου άμεση ανταπόκριση της κυρίας Υπουργού και της Κυβέρνησης, αποσύρθηκε το άρθρο 43».

ΑΠΟΛΛΩΝ: «Σας ευχαριστώ πολύ. Χαιρετίζουμε το συγκεκριμένο νομοσχέδιο».

Τα διάβασα αυτά γιατί είναι αυτά τα οποία λένε οι φορείς -επαναλαμβάνω- στους οποίους αφορά και αυτό το νομοσχέδιο και κάθε νομοθετική εργασία όταν αντανακλά στην κοινωνία, την πολιτεία, την οικονομία.

Επίσης, θέλω να πω πως ο διάλογος και η ουσιαστική διαβούλευση της Υπουργού και η προσοχή που επέδειξε κατά τη διάρκεια της κοινοβουλευτικής διαδικασίας, μαρτυρείται και από τον αριθμό των παρατηρήσεων, των προσθηκών, των αφαιρέσεων που έκανε δεκτές και μόλις πριν από λίγο πήρε τον λόγο και έκανε δεκτή μία τροπολογία της Αντιπολίτευσης. Σωστά, κυρία Υπουργέ.

Αυτά ως προς το νομοσχέδιο. Τα είπε πάρα πολύ εύγλυπτα, πάρα πολύ αναλυτικά ο εισηγητής μας, κ. Κουτσούμπας.

Κυρίες και κύριοι συνάδελφοι, δεν μπορώ να μη σχολιάσω και να μην εκφράσω τη βαθιά μου λύπη και τον έντονο προβληματισμό μου για το κατάντημα του πολιτικού λόγου μέσα στο εθνικό Κοινοβούλιο, ακούγοντας την παρέμβαση του Προέδρου της Ελληνικής Λύσης.

Είναι πραγματικά λυπηρό ο πολιτικός Αρχηγός που παίζει πάντα ένα παιχνίδι υιοθετώντας κάθε είδους συνωμοσία, ο πολιτικός Αρχηγός που μας ζητούσε να πάμε με την επιτιθέμενη Ρωσία και όχι την Ουκρανία που δέχεται έναν άδικο πόλεμο, να τολμάει να σηκώνει το χέρι σε αυτή την Κυβέρνηση που με υπευθυνότητα, ως οφείλει βεβαίως από την πρώτη στιγμή και με πολύ γρήγορες διαδικασίες, επιχειρεί να χυθεί άπλετο φως και να αποφασίσει η δικαιοσύνη για την θλιβερή, τη σοκαριστική για όλους μας, ιστορία του Ιδρύματος «Κιβωτός του Κόσμου» μετά τις τελευταίες αποκαλύψεις.

Και είναι ακόμα πιο θλιβερό να ζητάει, λέει, την παραίτηση της κυρίας Υφυπουργού, της κ. Μιχαηλίδου, όταν χάρη στο δικό της νομοσχέδιο, το νομοσχέδιο αυτής της Κυβέρνησης -σημειωτέον η Ελληνική Λύση ήταν το μόνο κόμμα που καταψήφισε, όχι απλά «παρών» όπως έκαναν δύο άλλα κόμματα του Κοινοβουλίου, το καταψηφίσατε, κυρίες και κύριοι της Ελληνικής Λύσης- κατέστη σήμερα δυνατή η απομάκρυνση του Πατρός Αντωνίου και της Πρεσβυτέρας μαζί με το υπόλοιπο διοικητικό συμβούλιο από την «Κιβωτό του Κόσμου».

Είναι άηθες να κάνετε αντιπολίτευση πάνω από τα παιδικά κρεβατάκια, πάνω από τον ζόφο της κακοποίησης, της βίας και να επιχειρείτε ως τυμβωρύχοι πολιτικά οφέλη σε ένα κοινωνικό τραύμα που η αντιμετώπισή του πρέπει χωρίς δεύτερη κουβέντα, χωρίς δεύτερη σκέψη να μας ενώνει όλους, χωρίς υποδιαστολές, χωρίς υποσημειώσεις, χωρίς ναι μεν, αλλά.

Με όλη την εκτίμηση προς τη συνάδελφο, την κ. Γιαννακοπούλου, κάναμε εμείς διαγωνισμό αγιοποίησης του Πατέρα Αντωνίου; Δηλαδή, όταν ο Πατέρας Αντώνιος βραβευόταν στη Χάγη με το Βραβείο Επίδειξης Θάρρους στην Ηγεσία από το Ίδρυμα Βραβείων «Mary Chirwa και Nudge», στην επιτροπή του οποίου μέλος είναι ο πρώην Πρωθυπουργός Γιώργος Παπανδρέου -22-10-2019 η βράβευση-, εμείς θα δικαιούμαστε να πούμε ότι ο πρώην Αρχηγός σας αγιοποίησε τον Πατέρα Αντώνιο;

Η κατάσταση με την «Κιβωτό του Κόσμου», κυρίες και κύριοι συνάδελφοι, θέλει πρωτίστως από εμάς σωφροσύνη, σύνεση και σοβαρές τοποθετήσεις από όλους και όχι βουτιές στο λαϊκισμό.

Η Κυβέρνηση και ο ίδιος ο Πρωθυπουργός το έχει καταστήσει σαφές, μηδενική ανοχή. Μηδενική ανοχή με πράξεις και όχι με λόγια! Έχουν γίνει βήματα με την αυστηροποίηση των ποινών των ειδεχθών εγκλημάτων. Θυμίζω πολύ πρόσφατα: Αποκλειστική πρόβλεψη ισοβίως στους παιδικούς βιασμούς. Αποκλειστική πρόβλεψη ισοβίως σε ανθρωποκτονίες. Αυτεπάγγελτη δίωξη των αδικημάτων κατά της γενετήσιας ελευθερίας σε βάρος ανηλίκων κάτω των δεκαπέντε ετών. Και αυτεπάγγελτη δίωξη των αδικημάτων ενδοοικογενειακής βίας. Προτεραιότητα στην ανάκριση και εκδίκαση υποθέσεων κατά της γενετήσιας ελευθερίας σε βάρος ανηλίκων. Τιμώρηση των γενετήσιων πράξεων με ανηλίκους, δηλαδή την αποπλάνηση, του άρθρου 339 του Ποινικού Κώδικα, ως κακούργημα πλέον σε όλες του τις μορφές, που ήταν μέχρι πρότινος πλημμέλημα.

Εθνικό σχέδιο δράσης: Μόλις πριν από μία εβδομάδα συζητήθηκε εδώ, παρουσία του Πρωθυπουργού, στη Βουλή, για την προστασία των παιδιών από τη σεξουαλική κακοποίηση και εκμετάλλευση.

Ειδικό ποινικό μητρώο: Την προηγούμενη εβδομάδα συζητήθηκε, για αδικήματα κατά της γενετήσιας ελευθερίας ανηλίκων και συναφών αδικημάτων που θα λειτουργεί ως μια ενιαία ευρωπαϊκή βάση δεδομένων για την προστασία των ανηλίκων. Για ποιους; Για όλους τους εργαζόμενους, για όλους τους εθελοντές, που υπηρετούν σε τομείς και δομές που έχουν σχέση με τα παιδιά. Είναι απαραίτητο να έχουν λευκό ποινικό μητρώο, σε ό,τι αφορά τα συγκεκριμένα αδικήματα.

Ορισμός υπεύθυνου παιδικής προστασίας σε κάθε δομή που έχει να κάνει με παιδιά. Και ναι, πρέπει να κάνουμε ακόμη βήματα πολλά. Συντεταγμένοι, όμως, κυρίες και κύριοι συνάδελφοι.

Κλείνω, κύριε Πρόεδρε, λέγοντας ότι η κατάβαση του κ. Βελόπουλου στη σκάλα του κακού δεν σταμάτησε εκεί, καθώς, αφού υιοθέτησε ό,τι πιο άθλιο, ό,τι πιο συκοφαντικό και βουρκώδες δημοσίευμα υπάρχει τις τελευταίες μέρες, έκανε λόγο ακόμα και για παρακολουθήσεις Υπουργών και ερωμένων τους. Πραγματικά, αναρωτιέμαι τι διαφορά έχει ο σημερινός λόγος του Αρχηγού της Ελληνικής Λύσης από τα χυδαία και άθλια πρωτοσέλιδα του «ΜΑΚΕΛΕΙΟΥ».

Το να ζητήσω προφανώς από τον κ. Βελόπουλο να ζητήσει συγγνώμη, θα ήταν πραγματικά χάσιμο χρόνου. Τον παραδίδουμε στην κρίση όλων σας ως συκοφάντη και λασπολόγο.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΚΩΝΣΤΑΝΤΙΝΟΣ ΧΗΤΑΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Έχετε τον λόγο για ένα λεπτό. Όμως, για να είμαστε ειλικρινείς, πολιτικά μίλησε.

**ΚΩΝΣΤΑΝΤΙΝΟΣ ΧΗΤΑΣ:** Και εγώ δεν θα μιλήσω αυστραλιανά. Πολιτικά θα μιλήσω. Επειδή ακούσαμε πολλά.

Κοιτάξτε, συμβαίνει το εξής τώρα: Ή δεν τα είπαν καλά ή δεν τα σημείωσε καλά αυτά που είπε η κυρία συνάδελφος. Ένα από τα δύο συμβαίνει τώρα: Ή λάθος της τα είπατε ή λάθος κατάλαβε, λάθος τα σημείωσε και άρα λάθος τα μετέφερε.

Ξεκινάω από το πιο απλό, το πρώτο ψεύδος. Εμείς δεν είπαμε ποτέ να είναι η Ελλάδα με τη Ρωσία. Σας διαφεύγει. Εμείς έχουμε πει η Ελλάδα δεν είναι με την Ελλάδα και ότι η σωστή πλευρά της ιστορίας είναι αυτή που εξασφαλίζει φαγητό φτηνό, αέριο φτηνό, πετρέλαιο φθηνό στο τραπέζι και στο σπίτι του Έλληνα. Τα ελληνικά μας είναι πολύ απλά. Αν έχετε πρόβλημα αντίληψης στη Νέα Δημοκρατία, δείτε το. Και όταν μιλάτε στα κινητά και σας λένε τι να πείτε, να τα γράφετε σωστά.

Πάμε παρακάτω. Δεν ξέρετε τίποτα, ούτε ή άλλως. Δεν ξέρετε τίποτα για τις υποκλοπές, μέχρι που μάθατε. Δεν ξέρατε τίποτα για την «Κιβωτό», μέχρι που μάθατε. Δεν ξέρετε τίποτε για τίποτα. Ξαφνικά τα μαθαίνετε από τις εφημερίδες.

Πάμε παρακάτω. Θα σας πω εγώ, κυρία συνάδελφε, τι είναι φασιστικό, γιατί τολμήσατε να βάλετε αυτή τη λέξη στο στόμα σας.

Φασιστικό είναι να μπλοκάρετε πέντε η ώρα το πρωί και να παίρνετε τα σπίτια του κόσμου, για τα οποία δεν είπατε κουβέντα δεκαπέντε λεπτά που μιλήσατε. Δεν σας είπαν από του Μαξίμου, όταν πάρετε τον λόγο σήμερα να αναφερθείτε στο τραγικό αυτό γεγονός που πετάτε τον κόσμο έξω; Κουβέντα για τους πλειστηριασμούς δεν είπατε. Ούτε μία κουβέντα! Πυρ ομαδόν από την Αντιπολίτευση σήμερα και δεν είπατε μία κουβέντα. Αυτό, λοιπόν, είναι φασιστικό, πέντε η ώρα το πρωί να μπουκάρετε στα σπίτια του κόσμου και να πετάτε έξω ανθρώπους.

Εμείς για την «Κιβωτό του Κόσμου» είπαμε ότι είναι αποτέλεσμα του μπάχαλου του κράτους. Δεν ρίξαμε το φταίξιμο όλο στη Νέα Δημοκρατία, ότι εσείς ευθύνεται γι’ αυτό. Ένα κράτος, το οποίο το υποκαθιστούν οι ΜΚΟ και όλα αυτά και όχι το ίδιο το κράτος. Δεν το καταλάβατε ούτε αυτό.

Πάμε τώρα παρακάτω. Σας έχω νέα. Δεν ξέρω αν εσείς ζείτε στο Λουξεμβούργο, αλλά στην Ελλάδα γίνεται από της παρακολουθήσεως. Μόνο εσείς δεν το έχετε καταλάβει ακόμη και σοκαριστήκατε από τις αποκαλύψεις ή από αυτά που είπε ο Πρόεδρος της Ελληνικής Λύσης και σήμερα, γιατί τα έχει πει και δυο μήνες πριν για «Predator» και για Μπίτζιους και για Λαβράνους, όταν δεν τα είχε πει κανείς.

Πού είστε εσείς; Δεν έχετε καταλάβει ότι εδώ γίνεται της παρακολουθήσεως; Ότι ο ένας ακούει τον άλλον; Δεν ξέρετε, όμως, κάτι.

Θα σας πω επίσης -και κλείνω- τι είναι χάσιμο χρόνου, κυρία συνάδελφε. Χάσιμο χρόνου ήταν αυτό που κάναμε δώδεκα λεπτά, που σας ακούσαμε.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεχίζουμε…

**ΦΩΤΕΙΝΗ ΑΡΑΜΠΑΤΖΗ:** Συγγνώμη, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ. Θέλετε και εσείς να πείτε κάτι.

**ΦΩΤΕΙΝΗ ΑΡΑΜΠΑΤΖΗ:** Μια κουβέντα.

Προφανώς, ο κύριος συνάδελφος εξ ιδίων τα αλλότρια και εξ ιδίων της...

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Άντε, φτου και απ’ την αρχή.

**ΦΩΤΕΙΝΗ ΑΡΑΜΠΑΤΖΗ:** Θέλετε να τα πείτε στο μικρόφωνο;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συγγνώμη, ένα λεπτό.

**ΦΩΤΕΙΝΗ ΑΡΑΜΠΑΤΖΗ:** Δεν γίνεται, κύριε Πρόεδρε, κάθε φορά που παίρνουμε τον λόγο, να έχουμε από κάτω…

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Γιατί; Δεν μπορώ να μιλήσω στον συνάδελφό μου;

**ΦΩΤΕΙΝΗ ΑΡΑΜΠΑΤΖΗ:** Να τα πείτε στο μικρόφωνο. Θέλω να τα ακούσω στο μικρόφωνο. Θέλω να καταγράφονται αυτά που λέτε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Μισό λεπτό.

Κυρία Αραμπατζή, ένα λεπτό.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Τι είπα;

**ΦΩΤΕΙΝΗ ΑΡΑΜΠΑΤΖΗ:** Θέλω να καταγράφονται, είναι απλό.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Μισό λεπτό, με ηρεμία. Θα μιλήσει η κ. Αραμπατζή, θα συνεχίσουμε και θα ολοκληρωθεί η διαδικασία. Ήρεμα όλα.

Παρακαλώ, κυρία Αραμπατζή, για πείτε και εσείς.

**ΦΩΤΕΙΝΗ ΑΡΑΜΠΑΤΖΗ:** Θέλω απλά να πω ότι στα όσα, δυστυχώς, αήθη αναφέρθηκα στην ομιλία μου και αναγκάστηκα να το κάνω από την ομιλία οχετό του Προέδρου της Ελληνικής Λύσης, είναι ακριβώς από τα Πρακτικά. «Κράτος τέρας. που αφήνετε τα παιδιά στο έλεος των παιδεραστών». Ό,τι είπα είναι αυτολεξεί.

**ΚΩΝΣΤΑΝΤΙΝΟΣ ΧΗΤΑΣ:** Κράτος, όχι…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ!

**ΦΩΤΕΙΝΗ ΑΡΑΜΠΑΤΖΗ:** Ευτυχώς, κύριε συνάδελφε, μιλάω καλά ελληνικά.

Επίσης, δεν ξέρω τι γίνεται με το δικό σας κόμμα, αν σας στέλνουν ομιλίες και σας λέει ο Αρχηγός σας τι να πείτε στη Βουλή.

Σε ό,τι μας αφορά, εμείς προσδιοριζόμαστε και αυτοπροσδιοριζόμαστε σε σχέση και με αυτά που θα πούμε και τις απόψεις που θα υποστηρίξουμε.

Προφανώς, οι εντυπώσεις σας και οι κρίσεις σας περί δημοκρατίας...

**ΚΩΝΣΤΑΝΤΙΝΟΣ ΧΗΤΑΣ:** Για τους πλειστηριασμούς να πείτε!

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, κύριε Χήτα!

Προχωρούμε τώρα: Κυρία Σακοράφα, έχετε τη δυνατότητα…

**ΣΟΦΙΑ ΣΑΚΟΡΑΦΑ (Η΄ Αντιπρόεδρος της Βουλής):** Κύριε Πρόεδρε, δεν θα μιλήσω.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Μπούμπα, έχετε τον λόγο από τη θέση σας για τρία λεπτά.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Ευχαριστώ πολύ, κύριε Πρόεδρε.

Σε ό,τι αφορά το σημερινό νομοσχέδιο, σίγουρα πρέπει να εναρμονιστούμε και να εγκλιματιστούμε με την Ευρωπαϊκή Ένωση, με την ενωμένη γηραιά. Δεν μπορούμε, όμως, να ψηφίσουμε παλιές αμαρτίες του παρελθόντος.

Σε ό,τι αφορά το μεγάλο οικονομικό σκάνδαλο της «ΑΕΠΙ», τα 150 εκατομμύρια ευρώ που έφυγαν από τις τσέπες καταστηματαρχών, ραδιοφώνων και τηλεοράσεων της περιφέρειας, τι γίνεται με τις δύο συνδεδεμένες εταιρείες;

Κυρία Υπουργέ, πρέπει τώρα να ξεκινήσει εισαγγελική έρευνα με την «ΕΔIΣ Α.Ε.» και τη BT flow. Σε ό,τι αφορά στο κτήριο αυτό στη Φραγκοκλησιάς, όπου και επί ΣΥΡΙΖΑ σε γραφείο εκεί υπήρχε η ΕΔΗΕΑ, μια ειδική υπηρεσία, η οποία πλήρωνε 10.000 χιλιάδες ευρώ μίσθωμα, όταν και σήμερα θέλουμε να σας ρωτήσουμε αν υπάρχουν υπηρεσίες του δημοσίου και δη της διεύθυνσης υγείας στο συγκεκριμένο κτήριο, όταν η απόφαση του Συμβουλίου της Επικρατείας μετά από την προσφυγή της Ένωσης Μουσουργών έχει επιδικάσει μέχρι και 500.000 πρόστιμο, αλλά και 5.000 ευρώ καθημερινά στην «ΑΕΠΙ» και έχει αποδεχθεί η δικαιοσύνη ότι ήταν καταχρηστικά αυτά τα χρήματα που έδιναν οι καταστηματάρχες, τα ραδιόφωνα και οι τηλεοράσεις. Τι να πούμε σε αυτούς σήμερα; Σας τα επιστρέφουμε.

Σε ό,τι αφορά, βεβαίως, ότι πρέπει να εναρμονιστούμε με αυτή την οδηγία για να μην υπάρχει μια ανεξέλεγκτη κατάσταση, αυτό είναι το μόνο σίγουρο, αλλά από τη στιγμή που δεν έγινε αποδεκτή η πρότασή μας για εθνικό φορέα διαπραγμάτευσης ανάμεσα στους παρόχους, ανάμεσα στους πληρωτές και στους δημιουργούς, αντιλαμβάνεστε ότι δεν θα έχουμε αποτέλεσμα και η προσπάθεια θα είναι σισύφιος. Διότι ακόμη και αυτό που ζήτησε ο ΣΥΡΙΖΑ για το άρθρο 21, που λέει μέσα ότι δεν θα υπάρχει ελεύθερη διαπραγμάτευση, αλλά θα υπάρχει δέουσα τιμή, αυτή η λέξη, η «δέουσα», μπορεί να οδηγήσει τους εμπλεκόμενους φορείς στη δικαιοσύνη.

Άρα ακόμη και αυτό δεν επιλύει την κατάσταση σε αυτό που ζήτησε η Αξιωματική Αντιπολίτευση.

Πρέπει, λοιπόν, εδώ και τώρα ή να γίνει αυτό που κάναμε πρόταση εμείς, ως Ελληνική Λύση, εθνικός φορέας διαπραγμάτευσης και αυτό που σας ζητάει με επιστολή η Ένωση Ενημερωτικών Περιφερειακών Καναλιών Ελλάδας, να γίνει επιτέλους αυτή η συνάντηση προκειμένου, κυρία Υπουργέ, να μην τους απαντάτε ότι ο Οργανισμός Πνευματικής Ιδιοκτησίας δεν μπορεί να είναι με την επιστασία, τη δικαιοδοσία και τον κρατικό έλεγχο και να επαφίεται στο πώς θα τα βρουν μεταξύ τους οι ιδιωτικοί φορείς, δηλαδή ο Οργανισμός Συγγενικών Δικαιωμάτων και οι άνθρωποι που οφείλουν να πληρώσουν τα πνευματικά δικαιώματα.

Πρέπει το κράτος να έχει την επιστασία και την εποπτεία, να καθορίζει τις τιμές και το αμοιβολόγιο ανάλογα με την υφή του επαγγέλματος και τα τετραγωνικά που καταλαμβάνει. Δεν μπορούν τα αμοιβολόγια να λένε «από μηδέν μέχρι διακόσια τετραγωνικά», να πληρώνει το ίδιο και το κομμωτήριο το ίδιο και το μουσικοχορευτικό κέντρο.

Εν κατακλείδι, δράττομαι της ευκαιρίας να μας πει τώρα ο Πρωθυπουργός και η Κυβέρνηση τι έκανε ο κ. Ανδρέας Πάτσης στο Κοσσυφοπέδιο.

Ποια είναι η Χατζάρι, η εταιρεία «PGI» και τι ακριβώς συζήτησε εκεί στις 5 Οκτωβρίου του 2020 για να ξέρουμε, κύριε Πρόεδρε, τι ρόλο έπαιξε o Ανδρέας Πάτσης στην επίσκεψή του στην Πρίστινα με την εταιρεία «PGI».

Σας ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Και εγώ σας ευχαριστώ.

Κύριε Δελή, έχετε τον λόγο.

**ΙΩΑΝΝΗΣ ΔΕΛΗΣ:** Ευχαριστώ, κύριε Πρόεδρε.

Εν αναμονή και της τοποθέτησης της κυρίας Υπουργού για το σημερινό νομοσχέδιο, να συνοψίσουμε λιγάκι τα όσα ειπώθηκαν τούτες τις μέρες και σήμερα στην Ολομέλεια για το σημερινό νομοσχέδιο.

Θεωρούμε ότι προωθείται με αυτό η συγκέντρωση του κεφαλαίου και η ενοποίηση της ευρωπαϊκής ψηφιακής κυρίως αγοράς με την ενσωμάτωση στο Ελληνικό Δίκαιο των ευρωπαϊκών οδηγιών. Θωρακίζονται τα ευρωπαϊκά μονοπώλια της τέχνης και του πολιτισμού στον διεθνή ανταγωνισμό, που ολοένα και εντείνεται και βεβαίως, επιδεινώνεται ακόμα περισσότερο η θέση των δημιουργών, των ερμηνευτών, των εκτελεστών, όπως εμποδίζεται η πρόσβαση του χρήστη και βεβαίως, αυξάνεται το κόστος -αυτή είναι η κατάληξη- και για τον χρήστη, αλλά και για τους μικρούς, τους ελεύθερους επαγγελματίες σε ό,τι αφορά τα πνευματικά δημιουργήματα.

Όλα αυτά συμβαίνουν, καθώς βαθαίνει η εμπορευματοποίηση της πνευματικής και καλλιτεχνικής δημιουργίας, κάτι που αποβαίνει ευθέως σε βάρος των δημιουργών, σε όφελος των μεγάλων εταιρειών και βεβαίως, σε βάρος τελικά της ίδιας της πρόσβασης του λαού μας και κάθε λαού στον πνευματικό και καλλιτεχνικό πλούτο της ανθρωπότητας.

Αυτά σε ό,τι αφορά το νομοσχέδιο, το οποίο βεβαίως καταψηφίζουμε επί της αρχής.

Σε ό,τι αφορά την υπουργική τροπολογία, την τροπολογία με αριθμό 1465 και ειδικό 50, που έχει δύο άρθρα, σε σχέση με το πρώτο άρθρο αυτής της τροπολογίας, θέλουμε να θυμίσουμε ότι, όταν συζητήθηκε ο νόμος για τον ΟΔΑΠ εδώ, στη Βουλή πριν δύο χρόνια -νομίζω, δεν είμαι και τόσο σίγουρος- είχαμε καταψηφίσει τις σχετικές διατάξεις, γιατί προέβλεπαν την πληρωμή των υπαλλήλων του Υπουργείου Πολιτισμού από τον ΟΔΑΠ, κάτι με το οποίο εμείς είμαστε τελείως αντίθετοι.

Με βάση αυτή την τοποθέτησή μας -πιστοί, αν θέλετε και στην τότε, την αρχική τοποθέτηση- καταψηφίζουμε και το πρώτο άρθρο της τροπολογίας.

Ως προς το δεύτερο άρθρο, δεν είμαστε αντίθετοι στη χορήγηση αυτού του επιδόματος σε ένα τμήμα των εργαζομένων του Υπουργείου Πολιτισμού.

Όμως, θα πρέπει να παραδεχτείτε, κυρία Υπουργέ, ότι αντικειμενικά εδώ ανοίγει -αντικειμενικά εννοώ από την ίδια τη ζωή- και μπαίνει ευθέως το ζήτημα των μισθολογικών αυξήσεων για όλους τους εργαζόμενους που εργάζονται στο δημόσιο.

Αυτά, κύριε Πρόεδρε και ευχαριστώ πάρα πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Κωνσταντόπουλε, έχετε τον λόγο από τη θέση σας.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ:** Ακούσαμε τους συναδέλφους από τη Νέα Δημοκρατία και από τον ΣΥΡΙΖΑ να διαφωνούν για την έξωση της κυρίας από το σπίτι της και εδώ θα ήθελα να θυμίσω ότι ο μεν ΣΥΡΙΖΑ ψήφιζε τους ηλεκτρονικούς πλειστηριασμούς και σήμερα, η Νέα Δημοκρατία υλοποιεί αυτά.

Ολοκληρώνεται, θα έλεγα, η συζήτηση νομοσχεδίου που αλλάζει τα δεδομένα για τα δικαιώματα της πνευματικής ιδιοκτησίας και τα συγγενικά δικαιώματα, εντός φυσικά των συνθηκών στην κοινωνία της πληροφορίας, μετά από την ψήφιση των ευρωπαϊκών οδηγιών και την ενσωμάτωσή τους στην εθνική έννομη τάξη.

Έρχεται, λοιπόν, η ενσωμάτωση αυτή και δημιουργεί μια ισχύ, θα έλεγα, στους δημιουργούς -αυτό είναι το πλέον σημαντικό- ώστε να ελέγχουν την αναπαραγωγή και εκμετάλλευση του έργου τους, αλλά και να συμμετέχουν στα έσοδα που αυτή αποφέρει.

Διότι ως σήμερα, κύριε Πρόεδρε, οι μεγάλες πλατφόρμες διαδικτύου μετέφεραν την ευθύνη σε κάθε χρήστη που αναρτούσε το περιεχόμενο, ενώ ταυτόχρονα, οι ίδιες εισέπρατταν τεράστια ποσά από διαφημιστικά έσοδα, όπου η καθιέρωση λοιπόν του δικαιώματος του εκδότη Τύπου στις επιγραμμικές υπηρεσίες ήταν τεράστιο, επίσης, εκεί που σήμερα οι μεγάλες πλατφόρμες εκμεταλλεύονταν τη θέση ισχύος τους για να επιβάλουν τους όρους τους στους αδυνάτους. Να σταθούν, δηλαδή, στην πρόβλεψη για το ποσοστό των ετήσιων εσόδων που θα αποκόμιζαν οι εκδότες Τύπου για τη χρήση των εκδόσεων Τύπου στον ψηφιακό χώρου, το οποίο ποσοστό θα αυξάνεται, όταν οι εκδότες επιλέγουν να απασχολούν δημοσιογράφους με ελαστικές μορφές απασχόλησης.

Ελπίζουμε, λοιπόν, ότι αυτή η ρύθμιση, αγαπητοί συνάδελφοι, θα αποτελέσει την αρχή για την επέκταση της μισθωτής εργασίας και στον χώρο της δημοσιογραφίας.

Θα ήθελα να σταθώ στο άρθρο 21, στο οποίο θα έλεγα ότι επικεντρώθηκε η συζήτηση αυτές τις μέρες.

Ο καθορισμός, αγαπητοί συνάδελφοι, της αμοιβής του δημιουργού επιβάλλεται να είναι σύμφωνος με τα οριζόμενα από την οδηγία, αλλά και σύμφωνος με την ελληνική πραγματικότητα. Η εξάρτηση του εύλογου της αμοιβής από τις συλλογικές διαπραγματεύσεις θα προκαλούσε πολλαπλάσια προβλήματα, όπως επεσήμαναν και οι φορείς. Τους ακούσαμε και τους ενστερνιστήκατε.

Με δεδομένα, λοιπόν, τα όσα ακούσαμε από τους φορείς, ζητήσαμε την εξαίρεση της παραγράφου 3 και 4, ως ΠΑΣΟΚ, κάτι το οποίο ουσιαστικά έκανε αποδεκτό η Υπουργός. Και αυτό για μας ήταν σημαντικό. Είναι σημαντικό να είμαστε χρήσιμοι και όχι αρεστοί.

Αγαπητοί συνάδελφοι, ακούσαμε από τους φορείς ότι το νομοσχέδιο αναμενόταν επί πολλά έτη. Έστω και αργά, ήρθε και θα ψηφιστεί και αυτό είναι το σημαντικό. Η διαμόρφωση των κατάλληλων συνθηκών για την προστασία των δημιουργών δεν εξαντλείται στην ενσωμάτωση της οδηγίας, όπως ανέφερα και νωρίτερα στην πρωτολογία μου. Θα πρέπει ιδίως να σταθούμε στις διαπραγματεύσεις που θα γίνουν από εδώ και στο εξής με τις πλατφόρμες, γιατί αυτό είναι σημαντικό. Γι’ αυτό απαιτείται λοιπόν η θωράκιση των ανθρώπων του πολιτισμού και η συνεχής παρακολούθηση της εφαρμογής του νόμου. Απαιτείται ακόμα η συνολική αναμόρφωση και η κωδικοποίηση του δικαίου της πνευματικής ιδιοκτησίας και των συγγενικών δικαιωμάτων, χωρίς άλλες προσθήκες και τροποποιήσεις στον ν.2121/1993, ο οποίος μετράει ήδη τριάντα χρόνια ζωής.

Το παρόν νομοσχέδιο, αγαπητοί συνάδελφοι, έρχεται να απαντήσει και να λειτουργήσει ως μια συστηματική προσπάθεια για διαμόρφωση ενός σύγχρονου και ολοκληρωμένου θεσμικού πλαισίου για την προστασία της πνευματικής ιδιοκτησίας και των συγγενικών δικαιωμάτων, ένα πλαίσιο που θα ανταποκρίνεται στο σήμερα και στα σημερινά δεδομένα του ψηφιακού μετασχηματισμού και της ψηφιακής εποχής.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει τώρα ο κ. Παναγιώτης (Πάνος) Σκουρολιάκος από τον ΣΥΡΙΖΑ.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΟΛΙΑΚΟΣ:** Ευχαριστώ, κύριε Πρόεδρε.

Κυρία Υπουργέ, μου έκανε εντύπωση η σπουδή με την οποία πήγατε και πήρατε στα χέρια σας το μικρόφωνο, πριν καλά-καλά προλάβω να κατέβω από το Βήμα, για να μου απαντήσετε. Βεβαίως, σε συνδυασμό με το λάθος του Προέδρου το πρωί να μην μου δώσει τον λόγο επί προσωπικού, είχαμε έναν καβγά ο οποίος κοινοβουλευτικά ήταν αχρείαστος και, όσον αφορά εμένα, σας πληροφορώ ότι με στενοχωρεί.

Κυρίες και κύριοι Βουλευτές, σε αυτά τα χρόνια της ύπαρξης του ελληνικού κράτους πρέπει να ομολογήσουμε και να αποδεχτούμε όλοι ότι ο ΣΥΡΙΖΑ ήταν το πρώτο κόμμα που ουσιαστικά ασχολήθηκε με τα συγγενικά και πνευματικά δικαιώματα. Υπήρχε ο νόμος του 1993 της κ. Μπακογιάννη, αλλά ήταν μια προσέγγιση αρκετά πρωτόλεια. Από εκεί και πέρα, από το 1993, τι έκανε η Νέα Δημοκρατία; Τίποτα δεν έκανε στον χώρο και στο θέμα. Και αν τώρα δεν υπήρχε ο λόγος ενσωμάτωσης της οδηγίας, πιθανόν ούτε και σήμερα θα ήμασταν εδώ να συζητούμε. Καλά, το ΠΑΣΟΚ δεν έκανε τίποτα απολύτως τα αντίστοιχα χρόνια που κυβέρνησε τη χώρα! Μην έρχεστε λοιπόν να συστήσετε στον ΣΥΡΙΖΑ τους δημιουργούς και τους ερμηνευτές και να μας διαβάσετε τι λέγανε μέσα στην επιτροπή. Διαβάσατε αυτά που θέλατε, αλλά υπήρχαν και άλλα. Εντάξει! Το καταλαβαίνω. Το καταλαβαίνω απολύτως!

Η στάση του ΣΥΡΙΖΑ με τη δημιουργία του νόμου του 2017 επαινέθηκε από τους πάντες, από όλους τους δημιουργούς, από όλους τους ερμηνευτές, ακόμα και από πολιτικούς αντιπάλους, συνειδήτους, του ΣΥΡΙΖΑ. Καλώς ήρθατε λοιπόν μετά από τόσα χρόνια ηθελημένης απραξίας στον ακανθώδη χώρο των πνευματικών δικαιωμάτων! Αλίμονο, όμως! Με αυτό το νομοσχέδιο αρχίζει και ξηλώνεται το πουλόβερ εις βάρος των δημιουργών και των ερμηνευτών και εις βάρος των οργανισμών συλλογικής διαχείρισης.

Επειδή όμως αντιμετωπίζουμε τα πάντα με σοβαρότητα και με ειλικρίνεια, σημειώνω ότι μετά την επεξεργασία που κάνατε, σύμφωνα με τις προτάσεις μας, για το άρθρο 21, θα το υπερψηφίσουμε. Θεωρώ ακόμα θετική την υιοθέτηση της νομοθετικής μας πρωτοβουλίας -της ρύθμισης που είχαμε την πρωτοβουλία να σας υποβάλλουμε- και βεβαίως θα ψηφίσουμε τα αντίστοιχα άρθρα. Θα μπορούσε να ήταν πολύ καλύτερο αυτό το νομοσχέδιο, αυτός ο νόμος, εάν πραγματικά ήσασταν ξεκάθαρα με τους δημιουργούς και με τους ερμηνευτές, διότι, όπως ξέρετε, έχει περάσει πολλά ο χώρος, από την περίοδο της πανδημίας που κάνατε τα ελάχιστα -άντε, να μην πω απολύτως τίποτα- και τα λιγότερα που μπορούσατε. Δεν στηρίξατε τους οργανισμούς συλλογικής διαχείρισης κατά τη διάρκεια της πανδημίας. Δεν στηρίξατε την πολιτιστική κληρονομιά. Ζούμε σε έναν -ειπώθηκε και ξαναειπώθηκε- ζόφο πραγματικά της δημόσιας ζωής, με τις υποκλοπές και με το ότι κάθε μέρα δεν ξέρουμε τι γίνεται. Δεν ξέρουμε από πού μάς έρχονται όλες αυτές οι πληροφορίες, όπως αυτό που έγινε χτες με την οικία της συνταξιούχου δημοσιογράφου. Και για να το ξεκαθαρίσουμε και να μην λέμε ψέματα, επί ΣΥΡΙΖΑ δεν χάθηκε καμμία πρώτη κατοικία και δεν θίχτηκε καμμία ευάλωτη οικογένεια.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ:** Συνάδελφε, εσείς ψηφίσατε…

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΟΛΙΑΚΟΣ:** Ναι, ναι, ναι! Εντάξει! Ας τελειώσει η προπαγάνδα εδώ. Κοιτάξτε τα δικά σας. Κοιτάξτε τα 400 εκατομμύρια ευρώ που χρωστάτε τα δύο κόμματα στις τράπεζες.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ:** Κύριε Πρόεδρε, θέλω να μου δώσετε τον λόγο.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Δεν μπορείτε να μιλήσετε τώρα.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΟΛΙΑΚΟΣ:** Κοιτάξτε τα! Το κάθε κόμμα χρωστάει από 400 εκατομμύρια ευρώ! Μην μας επιτίθεστε τώρα, λες και ξαφνικά γίνατε άγγελοι! Δεν είσαστε άγγελοι.

Απέτυχε λοιπόν η πολιτική σας μέχρι τώρα στον πολιτισμό και μακάρι να κάνετε, στον χρόνο που σας απομένει πια, ένα - δύο καλά βήματα, διότι, μιας και αγαπάτε τις δημοσκοπήσεις ως κόμμα, η δημοσκόπηση της κάλπης έρχεται.

Ευχαριστώ.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ:** Κύριε Πρόεδρε, μπορώ να έχω τον λόγο;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Δεν μπορείτε γιατί δεν είναι επί προσωπικού το θέμα, και πρέπει να είμαστε δίκαιοι. Ξέρετε, και εγώ ΠΑΣΟΚ είμαι, αλλά δεν γίνεται να πάρετε τον λόγο.

Τον λόγο έχει τώρα ο κ. Ανδρέας Κουτσούμπας.

**ΑΝΔΡΕΑΣ ΚΟΥΤΣΟΥΜΠΑΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, σε όλη τη διάρκεια της κοινοβουλευτικής μου θητείας, είναι γεγονός ότι, είτε από τη θέση της Κυβέρνησης είτε από τη θέση της Αντιπολίτευσης, έχω έρθει και εγώ σε σφοδρή αντιπαράθεση με συναδέλφους. Αλλά υπήρχαν νομοσχέδια τα οποία είχαν πολιτικό υπόβαθρο.

Σήμερα είχαμε μια μοναδική ευκαιρία με το υπό συζήτηση νομοσχέδιο, ένα νομοσχέδιο χωρίς πολιτικό υπόβαθρο -θα ξεχωρίσω τη θέση του Κομμουνιστικού Κόμματος- να αποδείξουμε ότι σαν πολιτικό σύστημα μπορούμε να συμφωνούμε και, μέσα από τις αντιθέσεις, να διαμορφώνουμε καλύτερα νομοθετήματα. Δυστυχώς, αποδείξαμε ότι δεν μπορούμε σήμερα -ευτυχώς άλλαξε η θέση του ΣΥΡΙΖΑ και μπορώ να πω ότι καλύφθηκα από την τοποθέτηση της Κοινοβουλευτικής του Εκπροσώπου- να συμφωνήσουμε στα μικρά. Και έτσι ευλόγως αναρωτιέται ο ελληνικός λαός πώς είναι δυνατόν να συμφωνήσουμε στα μεγάλα, προκειμένου να βγει η χώρα αυτή από τα μεγάλα αδιέξοδα που είχαμε και έχουμε και θα έχουμε στη συνέχεια μπροστά μας.

Αν συνεχίσουμε κατά αυτόν τον τρόπο σάς πληροφορώ, και συζητώντας με νεότερες γενιές, δύο πράγματα θα επιτύχουμε. Πρώτον, δεν θα κάνουμε καλά νομοθετήματα. Οι κοκορομαχίες και οι διαφοροποιήσεις χωρίς λόγο, η παντελής και η καθολική άρνηση σε νομοθετήματα, δεν συμβάλλουν στη διαμόρφωση καλύτερων νομοθετημάτων. Ένα λοιπόν θα είναι αυτό. Το δεύτερο είναι να οδηγηθούμε στην απαξίωση του πολιτικού συστήματος. Ο καθένας ας αναλάβει τις ευθύνες του.

Από εκεί και πέρα, συνοπτικά θα πω τα εξής. Η θέση του Κομμουνιστικού Κόμματος, που είναι μια θέση πάγια και εδραιωμένη στην ιδεολογική του τοποθέτηση, είναι αρνητική. Η θέση του ΣΥΡΙΖΑ -δεν θα χρησιμοποιήσω την πλήρως τεκμηριωμένη θέση που στήριξε ο εκπρόσωπος του Κομμουνιστικού Κόμματος ότι ήταν υποκριτική- θα πω ότι είναι λαθεμένη ή ατεκμηρίωτη, γιατί αυτό προκύπτει από τα Πρακτικά. Και θα επανέλθω σε αυτό. Η θέση του ΠΑΣΟΚ - ΚΙΝΑΛ…

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Κύριε συνάδελφε, δεν σας άκουσα.

**ΑΝΔΡΕΑΣ ΚΟΥΤΣΟΥΜΠΑΣ:** Αφήστε με πρώτα, κυρία συνάδελφε, να ολοκληρώσω.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Όχι, κύριε συνάδελφε, δεν σας άκουσα και δεν κατάλαβα αυτό που είπατε.

**ΑΝΔΡΕΑΣ ΚΟΥΤΣΟΥΜΠΑΣ:** Αν φωνάξω πιο δυνατά, μπορεί να βγείτε έξω από την Αίθουσα. Ας φωνάξω λοιπόν. Η θέση του ΠΑΣΟΚ - ΚΙΝΑΛ είναι θετική ως προς την ψήφιση, γιατί αντιλαμβάνεται ότι ένας νόμος που ισχύει από το 1993 και τροποποιήθηκε το 2017, απεδείχθη ότι έχρηζε μιας αναμόρφωσης. Και υποκρύπτετε από τον ελληνικό λαό, και γενικότερα από όσους μάς ακούνε και από τους ενδιαφερόμενους, ότι υπήρχε και υπάρχει υποχρέωση της ελληνικής πολιτείας να ενσωματώσει αυτές τις κοινοτικές οδηγίες. Γιατί το αποκρύπτετε αυτό; Έχουμε υποχρέωση.

Η στάση δε των άλλων κομμάτων, της Ελληνικής Λύσης και του ΜέΡΑ25, είναι καθαρά δημαγωγική και λαϊκίστικη. Δεν είμαστε σε προεκλογική περίοδο, κύριοι συνάδελφοι.

**ΣΟΦΙΑ ΣΑΚΟΡΑΦΑ (Η΄ Αντιπρόεδρος της Βουλής):** Κύριε συνάδελφε, αν ήσασταν στην Αντιπολίτευση, είναι σίγουρο ότι δεν θα το ψηφίζατε. Οπότε, αυτό που λέτε τώρα είναι δημαγωγία.

**ΑΝΔΡΕΑΣ ΚΟΥΤΣΟΥΜΠΑΣ:** Θέλετε να χρησιμοποιήσω άλλη έκφραση; Θα σας πω, κυρία Σακοράφα, ότι η δική σας στάση σε αυτό το Κοινοβούλιο, από όσο σας έχω παρακολουθήσει, είναι άκρως θετική. Αλλά όταν βγαίνει ο εκπρόσωπός σας επάνω στο Βήμα και μας κάνει σεμινάρια περί της εννοίας της τρομοκρατίας, δεν συζητάμε για το νομοσχέδιο. Κλείνοντας, για να μην χάσω τον χρόνο, να πω το εξής.

(Θόρυβος στην Αίθουσα)

**ΚΩΝΣΤΑΝΤΙΝΟΣ ΜΠΟΥΜΠΑΣ:** Για τα κλεμμένα δεν ακούσαμε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, κύριοι! Μην διακόπτετε.

**ΑΝΔΡΕΑΣ ΚΟΥΤΣΟΥΜΠΑΣ:** Κύριοι συνάδελφοι, από όσους ακούσαμε εδώ μέσα, από τους φορείς…

**ΚΩΝΣΤΑΝΤΙΝΟΣ ΜΠΟΥΜΠΑΣ:** Πείτε μας για τα κλεμμένα.

**ΑΝΔΡΕΑΣ ΚΟΥΤΣΟΥΜΠΑΣ:** Για τα κλεμμένα θα σας πω, να πάνε φυλακή αυτοί που τα έχουν κλέψει. Μαζί σας!

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Μπούμπα…

**ΑΝΔΡΕΑΣ ΚΟΥΤΣΟΥΜΠΑΣ:** Δύο παρατηρήσεις. Τελειώνω, κύριε Πρόεδρε. Δεν υπερέβην τον χρόνο. Παρακολουθούσα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ.

**ΑΝΔΡΕΑΣ ΚΟΥΤΣΟΥΜΠΑΣ:** Δύο παρατηρήσεις.

Όλοι οι φορείς εξέφρασαν τη θετική τους άποψη για το νομοσχέδιο αυτό, ότι έχει θετικό πρόσημο. Υπήρχαν διαφοροποιήσεις ως προς τα άρθρα. Άλλες διορθώθηκαν, άλλες δεν μπόρεσαν. Προσπαθήσαμε να βρούμε τη χρυσή τομή. Δεν μπορούμε να την πετύχουμε ίσως. Έγινε όμως μια εξισορρόπηση. Αν έχει ατέλειες, εδώ είμαστε να τις διορθώσουμε.

Κλείνοντας, επαναλαμβάνω ότι η καθολική άρνηση δεν συνεισφέρει στο να κάνουμε καλύτερα νομοθετήματα. Πρέπει να συμβάλλουμε με τη στάση μας σε τέτοια νομοθετήματα που δεν έχουν πολιτικό υπόβαθρο. Να συμβάλλουμε όλοι, να διαμορφώνουμε καλύτερα νομοθετήματα, γιατί θα βρίσκουμε συνέχεια τις ατέλειες μπροστά.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρία Υπουργέ, έχουμε κάποιες νομοτεχνικές, οτιδήποτε; Να τις καταθέσετε, γιατί ολοκληρώνεται η διαδικασία.

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού και Αθλητισμού):** Τα έχω καταθέσει όλα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρίες και κύριοι συνάδελφοι, έχω την τιμή να ανακοινώσω προς το Σώμα ότι ο Πρόεδρος της Κοινοβουλευτικής Ομάδας του ΜέΡΑ25 και οι Βουλευτές του κόμματός του κατέθεσαν σήμερα 22-11-2022 πρόταση νόμου: «Προστασία δανειοληπτών, εξυγίανση τραπεζών, σύσταση «Δημόσιας Εταιρείας Αναδιάρθρωσης και Διαχείρισης Ιδιωτικού Χρέους – Δ.Ε.Α.Δ.Ι.Χ. – ΟΔΥΣΣΕΑΣ»».

Παραπέμπεται στην αρμόδια Διαρκή Επιτροπή.

Τον λόγο έχει η κυρία Υπουργός.

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού και Αθλητισμού):** Ευχαριστώ πολύ, κύριε Πρόεδρε.

Πριν μπω στην ουσία του νομοσχεδίου και συνοψίσω και απαντήσω θέματα τα οποία ετέθησαν και σήμερα, αλλά και εν τέλει πριν κάνω έναν απολογισμό της αξίας αυτού του νομοσχεδίου, θα ήθελα να σχολιάσω κάποια από τα πράγματα τα οποία ακούστηκαν νωρίτερα από διάφορους ομιλητές.

Κατ’ αρχάς, ερχόμαστε και επανερχόμαστε στο θέμα της πανδημίας και ότι η Κυβέρνηση δεν στήριξε τους καλλιτέχνες. Η πρόνοια της Κυβέρνησης εκδηλώθηκε ήδη από τον Απρίλιο του 2020 για τους καλλιτέχνες και αποδεικνύεται με νούμερα, αλλά τα νούμερα ενοχλούν πάντα. Περισσότερο από μισό δισεκατομμύριο δόθηκαν για την υποστήριξη του δημιουργικού και του καλλιτεχνικού κλάδου. Γι’ αυτά υπάρχουν νούμερα, δεν μπορεί κανείς να τα αμφισβητήσει. Η Κυβέρνηση η συγκεκριμένη έχει κάνει μια σοβαρή επένδυση στον πολιτιστικό και δημιουργικό κλάδο τόσο στην πανδημία όσο και μετά από αυτό.

Αυτό που ονομάστηκε από τον εισηγητή του ΣΥΡΙΖΑ ως «αποτυχημένη πολιτική της Κυβέρνησης Μητσοτάκη» έρχεται να το διαψεύσει η ίδια η EUROSTAT με πολύ συγκεκριμένους αριθμούς. Επαναλαμβάνω, οι αριθμοί ενοχλούν. Σύμφωνα λοιπόν με τη EUROSTAT, από το 2019 έως το 2021 -ειδικά για την Ελλάδα- η απασχόληση στα καλλιτεχνικά επαγγέλματα αυξήθηκε κατά 11,6%. Είναι το μεγαλύτερο ποσοστό στην Ευρώπη και συνοψίζεται σε δεκαπέντε χιλιάδες άτομα. Επομένως, δεν είναι και τόσο αποτυχημένη η πολιτική της Κυβέρνησης Μητσοτάκη.

Επίσης, ο πολιτιστικός και δημιουργικός κλάδος είναι ο πρώτος κλάδος της οικονομίας στον οποίον η Κυβέρνηση Μητσοτάκη προχώρησε σε μείωση κατά 38% του τέλους επιτηδεύματος για όσους επαγγελματίες έχουν ήδη ανοιχτά βιβλία και μηδενισμό για όσους είχαν βιβλία και τα έκλεισαν μέσα στην οικονομική κρίση.

Επίσης, είναι προσφιλές στον ΣΥΡΙΖΑ -το έχω συνηθίσει άλλωστε- να προσπαθεί να απαξιώσει ό,τι έχει γίνει στο Υπουργείο Πολιτισμού -και είναι πάρα πολλά αυτά και το ξέρετε- σε αυτά τα τριάμισι και κάτι χρόνια. Σας ενοχλεί πολύ, γιατί το έργο το οποίο γίνεται απλώς αναδεικνύει το σχεδόν τίποτα που κάνατε εσείς για τεσσεράμισι χρόνια. Και πάλι θα σας πω έναν αριθμό. Παραλάβαμε κάτι περισσότερο από πενήντα έργα στον τομέα του πολιτισμού. Σήμερα έχουμε επτακόσια δεκατρία.

Πάμε, λοιπόν, να δούμε κάποια άλλα πράγματα. Άκουσα και σήμερα, τα είπαμε στην επιτροπή και στις τέσσερις συνεδριάσεις, τα είπα και χτες, για το άρθρο 43 του αρχικού σχεδίου νόμου το οποίο βάλαμε και το οποίο αποσύραμε. Ναι, το βάλαμε και το αποσύραμε με δική μας επιλογή. Εμείς επιλέξαμε να το αποσύρουμε, όχι για προεκλογικούς λόγους, διότι οι εκλογές ακόμα είναι μακριά. Έχουμε μέλλον μέχρι τις εκλογές. Απλώς οι ομιλητές σας έρχονται και επανέρχονται, διότι επί της ουσίας δεν έχουν να πουν τίποτε άλλο και έτσι καταφεύγουν σε υποθετικούς ισχυρισμούς. Εν τέλει, σημασία έχει τι είναι αυτό που νομοθετείται και ποιος το νομοθετεί.

Και φυσικά σας ενοχλεί όταν σε ένα δήθεν προνομιακό σας πεδίο η Κυβέρνηση της Νέας Δημοκρατίας δίνει λύσεις και ικανοποιεί πάγια αιτήματα, όπως τα πάγια αιτήματα των δημιουργών. Ενισχύει τους δημιουργούς και αυτό το επιβεβαίωσαν οι ίδιοι οι φορείς στη διαδικασία ακρόασης στην επιτροπή, ενώ εσείς έρχεστε και καταψηφίζετε -κάνοντας μια στείρα αντιπολίτευση και μόνο- την ίδια την προστασία των πνευματικών δικαιωμάτων την οποία υποκριτικά υποστηρίζετε ότι υπερασπίζεστε.

Επίσης, επειδή άκουσα περί θράσους κάποιες εκφράσεις, απλώς θα ήθελα να τις ανταποδώσω. Χρησιμοποιείτε τη θητεία μου στο Υπουργείο Πολιτισμού ως Γενική Γραμματέας -σας θυμίζω ότι έχω υπηρετήσει με δεκατέσσερις Υπουργούς- χρησιμοποιώντας την ότι τότε εσείς δεν ξέρατε. Αυτό το οποίο ξέρετε πάρα πολύ καλά είναι ότι ο Γενικός Γραμματέας έχει αρμοδιότητες σε κάποια θέματα. Γι’ αυτό άλλωστε δεν υπήρξε καμμία εισήγηση της δική σας Γενικής Γραμματέως για το θέμα της ΑΕΠΙ όταν έβραζε, ακριβώς γιατί δεν υπήρχε αρμοδιότητα. Από εκεί και πέρα, δεν θα συζητήσω για το ποιος διαβάζει ή όχι. Αυτό είναι επίσης γνωστό.

Επί της ουσίας, στο τελευταίο σχόλιο της κ. Αναγνωστοπούλου για τα σινεμά, κατ’ αρχάς, γνωρίζετε ήδη ότι το Υπουργείο Πολιτισμού είναι σε μία συνεργασία με τον ΕΦΚΑ, ο οποίος έχει πολλά κτήρια τα οποία έχουν πολιτιστικό και αρχιτεκτονικό ενδιαφέρον. Ήδη σε συνεννόηση με τον Υπουργό κ. Χατζηδάκη και τη διοίκηση του ΕΦΚΑ το Υπουργείο Πολιτισμού έχει αναλάβει, του έχουν παραχωρηθεί δύο κτήρια, ένα στη Θεσσαλονίκη, το κτήριο του Κρατικού Ωδείου, για το οποίο δεν έγινε τίποτα στην πενταετία ΣΥΡΙΖΑ, ενώ υπήρχαν συνεχή αιτήματα για την κατάρρευση του κτηρίου, και το δεύτερο για το πρώτο Ελληνικό Ωδείο επί της Φειδίου 3. Και τα δύο κτήρια, λοιπόν, τα έχουμε αναλάβει, έχουμε ολοκληρώσει τις μελέτες και τα έχουμε εντάξει σε χρηματοδοτικά προγράμματα.

Μέσα, λοιπόν, από αυτή τη σχέση που έχουμε με τον ΕΦΚΑ έχουμε προφανώς συζητήσει και για τα τρία σινεμά στα οποία αναφερθήκατε, σύμφωνα με τις πληροφορίες που έχουμε από τον ΕΦΚΑ, διότι δεν είναι περιουσιακό στοιχείο του Υπουργείου Πολιτισμού για να μπορεί να το απαντήσει το Υπουργείο Πολιτισμού και μόνο.

Για το θέμα του ΑΕΛΛΩ δεν υφίσταται κανένα θέμα αλλαγής χρήσης του. Ο ΕΦΚΑ προφανώς έχει υποχρέωση να αξιοποιήσει το περιουσιακό του στοιχείο χωρίς όμως να θέτει προϋποθέσεις για τη χρήση του ακινήτου. Για τον κινηματογράφο «ASTOR» δεν θέλει πάλι ο ΕΦΚΑ να κάνει καμμία αλλαγή στη χρήση. Επιθυμούν να παραμείνει αίθουσα κινηματογράφου.

Αναφορικά με το «IDEAL», το «IDEAL» έχει στατικά προβλήματα, όπως έχει και όλο το συγκρότημα επί της Πανεπιστημίου 46. Η κατάσταση στο «IDEAL» επιδεινώθηκε όταν έπεσε πριν από μερικούς μήνες ένας τοίχος στην πίσω πλευρά του κινηματογράφου που γειτνιάζει με το κτήριο του παλαιού ωδείου, του Ελληνικού Ωδείου. Και στην περίπτωση αυτή πάλι ο ΕΦΚΑ δεν είναι αρνητικός για τη συνέχιση της χρήσης. Όμως, ο κινηματογράφος «IDEAL» έχει κάνει σαφείς παραβάσεις με βάση τον αρχαιολογικό νόμο, διότι έχει παρέμβει χωρίς να ζητήσει έγκριση και άδεια από το Υπουργείο Πολιτισμού, έχοντας δημιουργήσει μείζονα θέματα στο κτήριο του Ελληνικού Ωδείου επί της Φειδίου 3, το οποίο είναι χαρακτηρισμένο με βάση τον αρχαιολογικό νόμο.

Επίσης επειδή αναφερθήκατε ότι δεν σας έχουμε απαντήσει, τόσο ο κύριος Υφυπουργός όσο και εγώ απαντάμε σχολαστικά εμπρόθεσμα στις ερωτήσεις είτε προέρχονται από συμπολιτευόμενο Βουλευτή είτε από αντιπολιτευόμενο, διότι και οι δύο σεβόμαστε απολύτως την κοινοβουλευτική διαδικασία. Επομένως, τις απαντήσεις σας θα τις πάρετε στον εύλογο χρόνο που ορίζει η διαδικασία αυτή.

Να πάμε τώρα στο θέμα του νόμου. Στις τέσσερις συνεδριάσεις της Επιτροπής Μορφωτικών Υποθέσεων, όπως και σήμερα στην Ολομέλεια, έγινε μια διεξοδική συζήτηση γι’ αυτό το πολύ σημαντικό για την προστασία των πνευματικών και συγγενικών δικαιωμάτων σχέδιο νόμου Του Υπουργείου Πολιτισμού, με το οποίο ενσωματώνονται ενωσιακές οδηγίες στο Εθνικό Δίκαιο. Όπως είπα και εχθές, ένα από τα στοιχεία που τονίζουν τη σπουδαιότητα ενός νομοσχεδίου είναι πόσους φορείς και κοινωνικές ομάδες επηρεάζει. Αυτό το νομοσχέδιο αφορά και επηρεάζει πολύ μεγάλο αριθμό δικαιούχων και δημιουργών. Αυτό φάνηκε άλλωστε και στη δημόσια διαβούλευση και φυσικά αποδείχτηκε στη δεύτερη συνεδρίαση της επιτροπής με τη συμμετοχή πολύ μεγάλου αριθμού φορέων και με έκδηλη την αγωνία τους για την τελική έκβαση του σχεδίου νόμου.

Πριν μπω στα επιμέρους θέματα, θα ήθελα να σταθώ σε τρία ζητήματα τα οποία εθίγησαν και σήμερα σχετικά με τη διευρυμένη συλλογική διαχείριση, άρθρο 14 του σχεδίου νόμου.

Πριν αναφερθώ στο νέο άρθρο 7α του ν.4481/2017, θα ήθελα να υπενθυμίσω ότι ήδη υφίσταται το άρθρο 7 του ίδιου νόμου τεκμήρια εκπροσώπησης υπέρ των οργανισμών συλλογικής διαχείρισης οι οποίοι δεν υποχρεούνται να αποδείξουν την ανάθεση από τον δημιουργό.

Δεύτερο σημείο. Σχετικά με την προστασία των εκδόσεων Τύπου για επιγραμμικές χρήσεις, θα αναφερθώ στο άρθρο 18. Σημειώνεται ότι η χώρα μας είναι μία από τις ελάχιστες. που θέσπισε συγκεκριμένο μηχανισμό προσδιορισμού της αμοιβής των εκδοτών. Επίσης, είμαστε ένα από τα ελάχιστα κράτη-μέλη που θέσπισαν συγκεκριμένα ποσοστά που θα λαμβάνουν οι δημιουργοί από τα έσοδα των εκδοτών, χωρίς να εξαιρείται κανείς. Όχι μόνο δεν εξαιρούνται οι ελεύθεροι επαγγελματίες, όπως υποστήριξε ο εισηγητής του ΣΥΡΙΖΑ, αλλά περιλαμβάνονται όλοι οι δημιουργοί, ακόμα και αν είναι συνταξιούχοι και μάλιστα ρητά προβλέπεται ότι το δικαίωμά τους είναι ανεκχώρητο και ότι αντίθετοι συμβατικοί όροι δεν ισχύουν.

Η ρύθμιση ότι οι εκδότες θα καταβάλλουν στους οργανισμούς συλλογικής διαχείρισης των δημοσιογράφων και λοιπών δημιουργών 25% των ετήσιων εσόδων τους, αν απασχολούν λιγότερο από το 60% των δημιουργών με σύμβαση εξαρτημένης εργασίας και 15% των εσόδων τους, αν υπερβαίνουν το ανωτέρω ποσοστό απασχολουμένων με σχέση εξαρτημένης εργασίας, αποβλέπει μόνο στην ενθάρρυνση της μόνιμης απασχόλησης και δεν επηρεάζει σε τίποτα την κατανομή του ποσού, που τελικά θα συγκεντρωθεί μεταξύ των δικαιούχων.

Με το άρθρο 20 του σχεδίου νόμου εισάγεται για πρώτη φορά αποτελεσματική προστασία των πνευματικών δημιουργημάτων και δικαιωμάτων των ερμηνευτών από τη χρήση των έργων τους από τις διαδικτυακές πλατφόρμες, ώστε να διασφαλίζεται τόσο ότι η χρήση των δικαιωμάτων θα γίνεται κατόπιν αδείας και ως εκ τούτου ότι θα διασφαλίζονται τα εύλογα συμφέροντα των δικαιούχων, για να λαμβάνουν αμοιβή για τη χρήση των έργων τους στο διαδίκτυο. Για να το πω πιο απλά, για πρώτη φορά θα πληρωθεί δημιουργός από το YouTube.

Η αναφορά στα άρθρα 15α, 15β, 32, 32α, 39 και 39α του ν.2121/1993 στον δημιουργό και όχι στον ερμηνευτή, προφανώς δεν αποκλείει τους ερμηνευτές ή εκτελεστές-καλλιτέχνες από τις ανωτέρω ρυθμίσεις. Οφείλεται στο ότι η εφαρμογή των ανωτέρω διατάξεων στις άδειες και συμβάσεις εκμετάλλευσης, που συνάπτουν οι ερμηνευτές ή οι εκτελεστές-καλλιτέχνες, προβλέπεται ρητώς στην παράγραφο 6 του άρθρου 46 που προστίθεται με το άρθρο 27 του σχεδίου. Τα άρθρα 15, 15α, 15β, 32, 32α 39 και 39α εφαρμόζονται αναλόγως και στις άδειες και συμβάσεις εκμετάλλευσης, που συνάπτουν οι ερμηνευτές ή οι εκτελεστές-καλλιτέχνες.

Πάμε, λοιπόν, τώρα να δούμε κάποια επιμέρους πράγματα, διότι με το σχέδιο νόμου αυτό, με το οποίο ενσωματώνονται οι κοινοτικές οδηγίες, εισάγονται για πρώτη φορά και θεσπίζονται εύλογες αμοιβές, για μια σειρά κατηγοριών δικαιούχων πνευματικών και συγγενικών δικαιωμάτων, καθώς και σε νέες διαδικασίες διαπραγμάτευσης και οιονεί διαιτησίας, υπό τη σκέπη ανεξάρτητης επιτροπής.

Με το άρθρο 10 προσαρμόζεται η εξαίρεση για τη διδασκαλία του άρθρου 21 του ν.2121/93 στις ανάγκες της επιγραμμικής και εξ αποστάσεως εκπαίδευσης και στις ψηφιακές χρήσεις γενικότερα. Η χρήση έργων και άλλων αντικειμένων προστασίας δυνάμει της εξαίρεσης, πρέπει να λαμβάνει χώρα μόνο στο πλαίσιο δραστηριοτήτων διδασκαλίας και μάθησης που διεξάγονται υπό την ευθύνη των εκπαιδευτικών ιδρυμάτων. Είναι σημαντικό ότι για πρώτη φορά προσδιορίζεται ότι δεν θα υπερβαίνει το 5% της συνολικής έκτασης του έργου ή ενός άρθρου νομίμως δημοσιευμένου σε εφημερίδα σε περιοδικό ή σε ένα ποίημα ή σε ένα έργο των εικαστικών τεχνών, συμπεριλαμβανομένων των φωτογραφικών έργων, και να συνοδεύεται από αναφορά της πηγής, συμπεριλαμβανομένου του ονόματος του δημιουργού και του εκδότη. Με άλλα λόγια η χρήση της εξαίρεσης περιορίζεται στο απολύτως αναγκαίο μέτρο για την εξυπηρέτηση των εν λόγω δραστηριοτήτων.

Με την ίδια ρύθμιση διασφαλίζεται, επίσης, η δημοσιότητα των αδειών μέσω της υποχρέωσης ανάρτησης του περιεχομένου τους στον ιστότοπο των δικαιούχων και του Οργανισμού Πνευματικής Ιδιοκτησίας. Με τη ρύθμιση του άρθρου 10 οι δικαιούχοι δημιουργοί και οι εκδότες έργων λαμβάνουν για πρώτη φορά δίκαιη αποζημίωση για τις ψηφιακές χρήσεις των έργων τους ή άλλων αντικειμένων προστασίας δυνάμει της εξαίρεσης.

Για τη χρήση έργων στο πλαίσιο της εξαίρεσης οφείλεται από τους χρήστες η καταβολή εύλογης αμοιβής στους δημιουργούς και εκδότες έργων, η οποία είναι ανάλογη με την έκταση της χρήσης που πραγματοποιείται στο πλαίσιο της εξαίρεσης και την αξία των έργων που αναπαράγονται. Η αμοιβή εισπράττεται υποχρεωτικά από οργανισμό συλλογικής διαχείρισης που εκπροσωπεί την ενδεχόμενη κατηγορία δικαιούχων.

Στο άρθρο 18 -θα το πω άλλη μια φορά- θεσπίζεται για πρώτη φορά νέο συγγενικό δικαίωμα για την αναπαραγωγή και τη διάθεση στο κοινό εκδόσεων Τύπου από εκδότες εγκατεστημένους σε κράτος-μέλος, όσον αφορά επιγραμμικές χρήσεις από παρόχους υπηρεσιών την κοινωνία της πληροφορίας, από πλατφόρμες δηλαδή.

Με τη θέσπιση του συγγενικού αυτού δικαιώματος αναγνωρίζεται στην πράξη και ενθαρρύνεται περαιτέρω η οργανωτική και οικονομική συμβολή των εκδοτών στην παραγωγή εκδόσεων Τύπου ώστε να διασφαλιστεί η βιωσιμότητα του εκδοτικού κλάδου και με τον τρόπο αυτό να εξασφαλιστεί η διαθεσιμότητα αξιόπιστων πληροφοριών.

Με την προτεινόμενη ρύθμιση και προκειμένου να επιτευχθεί ο διττός στόχος, δηλαδή η έννομη προστασία των εκδόσεων Τύπου όσον αφορά στις γραμμικές χρήσεις από παρόχους υπηρεσιών της κοινωνίας της πληροφορίας, χωρίς να θίγονται οι κανόνες και τα δικαιώματα πνευματικής ιδιοκτησίας οι οποίοι ισχύουν για τις ιδιωτικές ή μη εμπορικές χρήσεις των εκδόσεων Τύπου από μεμονωμένους χρήστες, καθώς και η δυνατότητα των χρηστών αυτών να μοιράζονται τα δημοσιεύματα στο διαδίκτυο, προβλέπονται στο πλαίσιο που παρέχει προς ενσωμάτωση στο Εθνικό Δίκαιο η ενωσιακή οδηγία.

Τίθεται για πρώτη φορά ο ορισμός και η έννοια των πολύ σύντομων αποσπασμάτων και αυτό είναι πάρα πολύ σημαντικό. Επίσης, για πρώτη φορά για τη δημιουργία έργων που έχουν ενσωματωθεί σε έκδοση Τύπου, λαμβάνουν ποσοστό επί των ετησίων εσόδων που αποκομίζουν οι εκδότες Τύπου για τη χρήση των εκδόσεων Τύπου από παρόχους υπηρεσιών της κοινωνίας της πληροφορίας, από πλατφόρμες δηλαδή, θεσπίζουμε και είμαστε ένα από τα ελάχιστα κράτη-μέλη -και το επαναλαμβάνω για να το εμπεδώσουμε- συγκεκριμένα ποσοστά που θα λαμβάνουν οι δημιουργοί των έργων από τα έσοδα των εκδοτών χωρίς να εξαιρείται κανείς.

Επίσης, είναι εξαιρετικά σημαντικό ότι για πρώτη φορά τα αναγραφόμενα ποσοστά των δημιουργών έργων –δημοσιογράφων, φωτογράφων κ.λπ.- έχουν τη σύμφωνη γνώμη των εκδοτών Τύπου. Άρα η ρύθμιση είναι απολύτως εφαρμοστέα.

Επίσης, η χώρα μας είναι μία από τις ελάχιστες σε ευρωπαϊκό επίπεδο που θέσπισε συγκεκριμένο μηχανισμό προσδιορισμού της αμοιβής των εκδοτών. Ως προς τον προσδιορισμό της αμοιβής των εκδοτών Τύπου, η διάταξη αποβλέπει κυρίως της συνεργασίας τους και στην κατάρτιση συμφωνιών με τις πλατφόρμες. Σε περίπτωση που δεν καταστεί δυνατή η επίτευξη σχετικής συμφωνίας, προβλέπεται μηχανισμός καθορισμού της αμοιβής αυτής σε πρώτη φάση διοικητικά ενώπιον της Εθνικής Επιτροπής Τηλεπικοινωνιών και Ταχυδρομείων, σε δεύτερη φάση δικαστικά. Μέχρι την 1η Μαρτίου του 2023, ημερομηνία που τίθεται σε ισχύ η διοικητική διαδικασία σε περίπτωση μη επίτευξης συμφωνίας, εφαρμόζεται απευθείας η ρύθμιση της δικαστικής επίλυσης της διαφοράς.

Η ρύθμιση ήταν αίτημα του κλάδου των δημοσιογράφων και των εκδοτών Τύπου κατά τα πρότυπα της αντίστοιχης διάταξης της Ιταλίας. Το αίτημά τους έγινε δεκτό και έτσι για πρώτη φορά ανατίθεται στην Εθνική Επιτροπή Τηλεπικοινωνιών και Ταχυδρομείων να λειτουργεί ως οιονεί διαιτητής στις διαπραγματεύσεις αυτές.

Σε περίπτωση μη συμμόρφωσης προς τις αποφάσεις της επιτροπής, τα κριτήρια τα θέτει ο νόμος και έρχεται η επιτροπή και τα εξειδικεύει εκδίδοντας μία εμπιστευτική, μη δεσμευτική γνωμοδότηση για το ύψος της εύλογης αμοιβής. Σε περίπτωση μη συμμόρφωσης προς τις αποφάσεις της επιτροπής για τη χορήγηση των αναγκαίων οικονομικών στοιχείων, η επιτροπή επιβάλλει στο μέρος που δεν συμμορφώνεται πολύ υψηλά διοικητικά πρόστιμα.

Τέλος, προβλέπεται ότι αν κανένα από τα μέρη δεν αιτηθεί εμπρόθεσμα την έκδοση γνωμοδότηση από την επιτροπή ή εάν τουλάχιστον ένα από αυτά δεν αποδεχθεί τη γνωμοδότηση της επιτροπής και εν γένει αν δεν καταλήξουν σε συμφωνία σχετικά με το ύψος της αμοιβής, αυτή καθορίζεται προσωρινά με αίτηση οποιουδήποτε από τα μέρη από το Μονομελές Πρωτοδικείο Αθηνών, κατά τη διαδικασία των ασφαλιστικών μέτρων και οριστικά από το ίδιο το δικαστήριο, κατά τη διαδικασία των περιουσιακών διαφορών του Κώδικα Πολιτικής Δικονομίας.

Με τη ρύθμιση επιτυγχάνεται για πρώτη φορά αποζημίωση για τη χρήση του πνευματικού δικαιώματος των δημιουργών έργων που ενσωματώνονται σε έκδοση Τύπου και ταυτόχρονα για το συγγενικό δικαίωμα των εκδοτών Τύπου από την ψηφιακή χρήση και αναπαραγωγή των έργων του από τις πλατφόρμες. Δεύτερον, επιτυγχάνεται πλήρης προστασία των δικαιωμάτων μέσω του μηχανισμού διαπραγμάτευσης της ΕΕΤΤ με την έκδοση γνωμοδότησης και ακολούθως με την προσφυγή στα δικαστήρια, στα οποία, σημειωτέον, η γνωμοδότηση χρησιμοποιείται.

Έρχομαι στο άρθρο 21. Η τροποποίηση του άρθρου 32 του ν.2121 διασφαλίζει ακόμη περαιτέρω ότι η αμοιβή των δημιουργών η οποία συμφωνείται υποχρεωτικά σε συγκεκριμένο ποσοστό, είναι δέουσα και αναλογική προς την πραγματική ή δυνητική οικονομική αξία των δικαιωμάτων για τα οποία χορηγείται άδεια χρήσης ή τα οποία μεταβιβάζονται, λαμβάνοντας υπ’ όψιν τη συμβολή του δημιουργού στο συνολικό έργο και όλες τις άλλες περιστάσεις της συγκεκριμένης περίπτωσης, όπως τις πρακτικές της αγοράς ή την πραγματική εκμετάλλευση του έργου ή άλλου αντικειμένου προστασίας.

Η συγκεκριμένη ρύθμιση εφαρμόζεται για πρώτη φορά και στις άδειες και στις συμβάσεις εκμετάλλευσης που συνάπτουν ερμηνευτές ή εκτελεστές καλλιτέχνες, δηλαδή τραγουδιστές, ηθοποιοί κ.λπ.. Με άλλα λόγια, οι κλάδοι αυτοί των συγγενικών δικαιωμάτων από τη δημοσίευση του νόμου για πρώτη φορά θα πληρώνονται όταν συνάπτουν σύμβαση εκμετάλλευσης ή παραχωρούν άδεια εκμετάλλευσης ή μεταβιβάζουν τα περιουσιακά του δικαιώματα προς τον σκοπό της εκμετάλλευσης των έργων του.

Στο άρθρο 34 για πρώτη φορά θεσπίζεται ο δημόσιος δανεισμός ως δικαίωμα εύλογης αμοιβής. Το έχουμε συζητήσει πολύ στην επιτροπή. Δεν θα επανέλθω σε αυτό.

Κατά τη διάρκεια της διαβούλευσης το Υπουργείο Πολιτισμού και Αθλητισμού έλαβε ένα εξαιρετικά μεγάλο αριθμό σχολίων. Τα περισσότερα ελήφθησαν υπ’ όψιν. Με τον ίδιο τρόπο αντιμετωπίστηκαν και τα σχόλια που έγιναν κατά τη διάρκεια της ακρόασης των φορέων, καθώς και τα υπομνήματα που ακολούθησαν. Κάναμε όλες τις νομοτεχνικές βελτιώσεις, τις οποίες τις δώσαμε στο πρώτο μέρος, στο πρώτο σώμα αρκετά νωρίς σε όλους τους Βουλευτές, προκειμένου να έχετε την ευκαιρία να δείτε ότι τα περισσότερα έγιναν αποδεκτά.

Και εδώ θα ήθελα να ευχαριστήσω ιδιαίτερα την ειδική αγορήτρια του ΜέΡΑ25 διότι είχε ουσιαστικές τοποθετήσεις και με τις τοποθετήσεις αυτές συνέβαλε στην αποτελεσματική προστασία του δημιουργού.

Συμπερασματικά, με το παρόν σχέδιο νόμου το Υπουργείο Πολιτισμού και Αθλητισμού δεν εκπληρώνει μόνο τη νομική του υποχρέωση, ήτοι αυτής της ενσωμάτωσης στην ελληνική έννομη τάξη των ανωτέρω ενωσιακών οδηγιών, αλλά κατορθώνει παράλληλα χωρίς να αποστεί από το γράμμα του νόμου του ενωσιακού νομοθέτη να ικανοποιήσει την πλειονότητα των αιτημάτων των δικαιούχων πνευματικών και συγγενικών δικαιωμάτων, των εκδοτών Τύπου, των δημοσιογράφων, όλων των δημιουργών έργων που ενσωματώνονται σε έκδοση Τύπου, των παραγωγών οπτικοακουστικών έργων, των δημιουργών έργων που ενσωματώνονται σε έκδοση Τύπου, των φωτογράφων, των συγγραφέων και των εκδοτών βιβλίου που ανήκουν στον Οργανισμό Συλλογικής Διαχείρισης Έργων του Λόγου, των δημιουργών εικαστικών έργων, των ερμηνευτών καλλιτεχνών -τραγουδιστών, ηθοποιών, χορευτών-, καθώς και της ακαδημαϊκής κοινότητας.

Όπως επεσήμανα και χθες, ποτέ άλλοτε μέχρι σήμερα σε κανένα νομοσχέδιο που αφορούσε στην πνευματική ιδιοκτησία δεν εγείρονταν τόσα πολλά αντικρουόμενα αιτήματα από όλους τους φορείς διαχείρισης πνευματικών δικαιωμάτων, καθώς και από τους υπόλοιπους ενδιαφερόμενους. Ποτέ άλλοτε μέχρι σήμερα νομοσχέδιο που αφορούσε στην πνευματική ιδιοκτησία δεν αντιμετώπιζε το σοβαρό ζήτημα της ύπαρξης ανασφάλειας δικαίου τόσο για τους δικαιούχους όσο και για τους χρήστες ως προς ορισμένες χρήσεις, συμπεριλαμβανομένων των διασυνοριακών χρήσεων έργων και άλλων αντικειμένων προστασίας στο ψηφιακό περιβάλλον. Ποτέ άλλοτε μέχρι σήμερα δεν υπήρξε τέτοιο μεγάλο νομικό, πολιτικό και ουσιαστικό διακύβευμα, ήτοι αυτό της προστασίας των πνευματικών και συγγενικών δικαιωμάτων σε ένα περιβάλλον ραγδαίων τεχνολογικών εξελίξεων. Ποτέ άλλοτε δεν υπήρξαν μέχρι σήμερα σε νομοσχέδιο πνευματικής ιδιοκτησίας ρυθμίσεις που να εισάγουν τόσες πολλές πρωτιές, όπως τις ανέφερα προηγουμένως στην ομιλία μου, για τις κατηγορίες δικαιούχων πνευματικών και συγγενικών δικαιωμάτων.

Κυρίες και κύριοι Βουλευτές, όπως επεσήμανε και χθες ο εισηγητής μας, το διακύβευμα του εν λόγω σχεδίου νόμου υπερβαίνει τις πολιτικές αντιπαραθέσεις μας και τις ιδεολογικές μας διαφορές. Καταψήφιση του εν λόγω νομοσχεδίου σημαίνει καταψήφιση της προστασίας των πνευματικών και συγγενικών δικαιωμάτων. Με απλά λόγια, είμαστε υπέρ των εκδοτών Τύπου, των δημοσιογράφων, των δημιουργών, των παραγωγών οπτικοακουστικών έργων, των δημιουργών έργων που ενσωματώνονται σε έντυπη έκδοση, των εκδοτών των βιβλίων, των συγγραφέων, των δημιουργών των εικαστικών, των ερμηνευτών καλλιτεχνών κ.λπ. και τους στηρίζουμε έμπρακτα ψηφίζοντας το νομοσχέδιο το οποίο προστατεύει τα δικαιώματά τους είτε είμαστε κατά της προστασίας των πνευματικών και συγγενικών δικαιωμάτων και καταψηφίζουμε το νομοσχέδιο.

Και κάτι ακόμα θα ήθελα να πω. Επειδή το Υπουργείο Πολιτισμού και Αθλητισμού αυτής της Κυβέρνησης έχει αποδείξει κατ’ επανάληψη -τα είπα και στην αρχή- ότι είναι υπέρ των δημιουργών, υπέρ των ανθρώπων που παράγουν πολιτισμό και κυρίως δεν εξαρτόμαστε από κανέναν και δεν έχουμε να κρύψουμε το παραμικρό, γι’ αυτό κάναμε δεκτή την τροπολογία του ΣΥΡΙΖΑ. Και τούτο διότι με την ερμηνευτική στην ουσία διάταξη για τους ΑΟΔ δεν διαταράσσεται το καθεστώς των υφιστάμενων ΟΣΔ και δεν τίθεται θέμα διαφορετικής ερμηνείας ως προς την απαγόρευση του νόμου να διαχειρίζονται οι ΑΟΔ δικαιώματα που υπόκεινται σε υποχρεωτική συλλογική διαχείριση άμεσα ή έμμεσα.

Κυρίες και κύριοι Βουλευτές, έγινε φανερό σε όλη τη συζήτηση και στις επιτροπές και σήμερα ότι πρέπει να δούμε ξανά το σύνολο του θεσμικού πλαισίου για τα πνευματικά δικαιώματα και αυτό έχουμε ήδη ξεκινήσει να κάνουμε. Από το 2017 ως σήμερα η τεχνολογία έχει κάνει άλματα πολύ περισσότερο από τον ν.2121/1993. Ο ν.4481/2017, πέραν των ενδογενών προβλημάτων που είναι πολλά, που δημιούργησε περισσότερα θέματα απ’ όσα έλυσε, ξεπερνιέται πλέον από τον χρόνο. Για αυτό είμαστε ήδη στη σκέψη της αναθεώρησης και στη συμπλήρωση του θεσμικού πλαισίου. Πολύ σύντομα το νέο πλαίσιο για τον Οργανισμό Πνευματικής Ιδιοκτησίας και γενικά για τα οπτικοακουστικά θα τεθεί σε διαβούλευση και στην κρίση σας.

Κατόπιν αυτών, υπό το πρίσμα των ανωτέρω σας καλώ να υπερψηφίσετε το σχέδιο νόμου, γιατί το διακύβευμα του νομοθετήματος είναι η προστασία των δικαιωμάτων όλων των κατηγοριών των δικαιούχων και δημιουργών που ανέφερα προηγουμένως.

Ευχαριστώ πολύ, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Κηρύσσεται περαιωμένη η συζήτηση επί της αρχής και των άρθρων του σχεδίου νόμου του Υπουργείου Πολιτισμού και Αθλητισμού: «Καθορισμός κανόνων σχετικά με την άσκηση των δικαιωμάτων πνευματικής ιδιοκτησίας και των συγγενικών δικαιωμάτων που ισχύουν για ορισμένες επιγραμμικές μεταδόσεις ραδιοτηλεοπτικών οργανισμών και αναμεταδόσεις τηλεοπτικών και ραδιοφωνικών προγραμμάτων, με τη διατήρηση υψηλού επιπέδου προστασίας των δικαιωμάτων πνευματικής ιδιοκτησίας και των συγγενικών δικαιωμάτων στην ψηφιακή ενιαία αγορά και με το δικαίωμα του δημοσίου δανεισμού και την αναπαραγωγή πρόσθετου αντιτύπου από μη κερδοσκοπικές βιβλιοθήκες ή αρχεία- Τροποποίηση ν. 2121/1993 και ν. 4481/2017 - Ενσωμάτωση των Οδηγιών (ΕΕ) 2019/789, (ΕΕ) 2019/790 και 2006/115/ΕΚ».

Προχωρούμε στην ψήφιση επί της αρχής, των άρθρων, των τροπολογιών και του συνόλου και η ψήφισή τους θα γίνει χωριστά.

Η ψηφοφορία περιλαμβάνει την αρχή του νομοσχεδίου, σαράντα οκτώ άρθρα, δύο τροπολογίες, το ακροτελεύτιο άρθρο, καθώς και το σύνολο του νομοσχεδίου.

Παρακαλώ να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

ΑΛΛΑΓΗ ΣΕΛΙΔΑΣ

|  |
| --- |
| Καθορισμός κανόνων σχετικά με την άσκηση των δικαιωμάτων πνευματικής ιδιοκτησίας και των συγγενικών δικαιωμάτων που ισχύουν για ορισμένες επιγραμμικές μεταδόσεις ραδιοτηλεοπτικών οργανισμών και αναμεταδόσεις τηλεοπτικών και ραδιοφωνικών προγραμμάτων, με τη διατήρηση υψηλού επιπέδου προστασίας των δικαιωμάτων πνευματικής ιδιοκτησίας και των συγγενικών δικαιωμάτων στην ψηφιακή ενιαία αγορά και με το δικαίωμα του δημοσίου δανεισμού και την αναπαραγωγή πρόσθετου αντιτύπου από μη κερδοσκοπικές βιβλιοθήκες ή αρχεία- Τροποποίηση ν. 2121/1993 και ν. 4481/2017 - Ενσωμάτωση των Οδηγιών (ΕΕ) 2019/789, (ΕΕ) 2019/790 και 2006/115/ΕΚ». |
| Επί της αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 1 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΝΑΙ |
| Άρθρο 2 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΝΑΙ |
| Άρθρο 3 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΝΑΙ |
| Άρθρο 4 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: ΝΑΙ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΝΑΙ |
| Άρθρο 5 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΝΑΙ |
| Άρθρο 6 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΝΑΙ |
| Άρθρο 7 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΝΑΙ |
| Άρθρο 8 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 9 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΝΑΙ |
| Άρθρο 10 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: ΝΑΙ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 11 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΝΑΙ |
| Άρθρο 12 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 13 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 14 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 15 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΝΑΙ |
| Άρθρο 16 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΝΑΙ |
| Άρθρο 17 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 18 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 19 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 20 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 21 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 22 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΝΑΙ |
| Άρθρο 23 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΝΑΙ |
| Άρθρο 24 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΝΑΙ |
| Άρθρο 25 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΝΑΙ |
| Άρθρο 26 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 27 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 28 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 29 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 30 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 31 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 32 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 33 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 34 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 35 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΝΑΙ |
| Άρθρο 36 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΝΑΙ |
| Άρθρο 37 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΝΑΙ |
| Άρθρο 38 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΝΑΙ |
| Άρθρο 39 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΝΑΙ |
| Άρθρο 40 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 41 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 42 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 43 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 44 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 45 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 46 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΝΑΙ |
| Άρθρο 47 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 48 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Υπ. Τροπ. 1465/50 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Βουλ. Τροπ. 1464/49 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΝΑΙ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Ακροτελεύτιο Άρθρο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Επί του συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεπώς το σχέδιο νόμου του Υπουργείου Πολιτισμού και Αθλητισμού: «Καθορισμός κανόνων σχετικά με την άσκηση των δικαιωμάτων πνευματικής ιδιοκτησίας και των συγγενικών δικαιωμάτων που ισχύουν για ορισμένες επιγραμμικές μεταδόσεις ραδιοτηλεοπτικών οργανισμών και αναμεταδόσεις τηλεοπτικών και ραδιοφωνικών προγραμμάτων, με τη διατήρηση υψηλού επιπέδου προστασίας των δικαιωμάτων πνευματικής ιδιοκτησίας και των συγγενικών δικαιωμάτων στην ψηφιακή ενιαία αγορά και με το δικαίωμα του δημοσίου δανεισμού και την αναπαραγωγή πρόσθετου αντιτύπου από μη κερδοσκοπικές βιβλιοθήκες ή αρχεία- Τροποποίηση ν. 2121/1993 και ν. 4481/2017 - Ενσωμάτωση των Οδηγιών (ΕΕ) 2019/789, (ΕΕ) 2019/790 και 2006/115/ΕΚ» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου, σελ. 304α)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Το Σώμα παρέσχε τη ζητηθείσα εξουσιοδότηση.

Δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Με τη συναίνεση του Σώματος και ώρα 17.17΄ λύεται η συνεδρίαση για αύριο, ημέρα Τετάρτη 23 Νοεμβρίου 2022 και ώρα 9.00΄, με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**